COLECŢIA „ORTODOXIA ROMÂNEASCĂ” 


UŞA POCĂINȚŢEI 


Adică, carte foarte umilitoare şi de suflet folositoare, care 
cuprinde cele patru mai de pe urmă ale omului: MOARTEA, 
JUDECATA, IADUL ŞI RAIUL. 

Prin care se face minunata schimbare a omului celui vechi şi 
naşterea omului celui nou. 

Tălmăcită din grecească pe românească de monahul Rafail 
din Mănăstirea Neamţ, tipărită la Braşov în anul 1812. 

Transcrisă din chirilică în limba 
română, de diaconul Gheorghe Băbuţ, 
nemonah, păcătosul. 


EDITURA „PELERINUL ROMÂN” 
ORADEA, 1992 


„Şi zicând (lisus): S-a împlinit vremea şi s-a apropiat 
Împărăţia lui Dumnezeu. Pocăiţi-vă şi credeţi în Evanghelie”. (Mc: 
1, 15). Aici cheamă lisus la pocăinţa de păcate şi la Evanghelie, 
care Evanghelie o găsim în Biserica noastră ortodoxă. 


SIIHURI 


Către Preasfinţitul şi de Dumnezeu alesul Mitropolit 
al Valahiei Domnului Domn Dositei, 
al nostru prea milostiv Stăpân şi de obşte iarăşi arhipăstor 


Dumnezeul nostru Cel cu îndurare 

Ne-a dăruit iarăşi întru aşteptare 

Pe Luminătorul Soarele cel mare 

Întru nesmintită încuviinţare 
Pe cel de niciun nor întunecat Soare 
Ni l-a dat cu raze preastrălucitoare 
Spre a ne fi nouă povâăţuitoare 
Şi prea Luminate ocârmuitoare. 

Chematu-te-a iarăşi, Preasfinte Părinte! 

La turmă, un Soare cu raze fierbinte, 

Înalte Stăpâne şi Mitropolite! 

De la Domnul nouă iarăşi dăruite! 
Spre a ne fi nouă românilor iară 
În Ungrovlahia creştineasca ţară, 
O bună povaţă cu stemă de vară 
Întru ocrotirea cea bună şi rară. 

Acum Valahia este miluită 

Şi de la Dumnezeu bine norocită, 

De Preasfinţia ta prea învrednicită 

Pentru stăpânirea cea foarte dorită. 
Dobândindu-şi iarăşi nu fără de cale 
Mila şi povaţa Preasfinţiei Tale, 
Pentru care şi eu cel plin de greşale 
Laud pe Stăpânul în glas de chimvale. 

Preasfinte Stăpâne! să n-am încetare 

De a te lăuda cu mărire mare, 

Căci mila cea multă am simtit-o tare 

Şi acum trebuie să fiu în săltare. 
Bazele blândeţii celei nepovestite 
Cât şi ale milei celei negrăite 
Le-ai revărsat foarte, Preasfinte Părinte! 
În toate părţile cele folosite. 

Nu numai în toate părţile locului 

Ai binecuvântat cursul norocului 

Ci încă şi mie, prea nevrednicului 

Mi-ai arătat milă nedestoinicului. 
Prin care sunt şi eu strălucit în stare 


Ca dintr-o oglindă cu împrumutare, 
Ca o stea din soare trăgând luminare 
Sunt şi eu luminat cu îndestulare. 
Primit-am razele milei celei nespuse 
De Preasfinţia ta dinainte-mi puse 
Şi la roadă bună atâta aduse 
Care până acuma încă nu mai fuse. 
Că luând eu dintâi aşa norocitul 
Binecuvântare de la Preasfinţitul 
Domnul Ignatie prea mult fericitul 
Arhiepiscopul şi Mitropolitul. 
Spre a mă folosi cu rodul silinţei 
Spre a-mi da în tipar fapta sârguinţei 
Pre această carte: UŞA POCĂINŢEI 
Pentru tot creştinul fapta folosinţei. 
Iar Preasfinţia Ta mi-ai adaos altă 
Binecuvântare cu râvnă înaltă 
Care amândouă fiind laolaltă 
Sunt prea mult mulţumit şi inima-mi 
saltă. 
Prea osârduitor încă de departe 
Te-ai arătat mie la această carte, 
Şi filosofeşte multe pentru moarte 
Şi mărturiseşte fiinţa ei foarte, 
Cuprinde în sine firea cea bogată 
Şi filosofia cea adevărată 
Care cu mărturii aşa o arată 
Încât desăvârşit e bine lucrată. 
Măcar că nu era stând buna cetate 
Deasupra muntelui la nori a străbate: 
Însă de la turmă tot nu se abate, 
Cea prea multă grijă poartă şi răzbate. 
Încât ai arătat toată mijlocirea 
Şi ai adăugat toată înlesnirea 
Ca un arhipăstor al nostru cu firea 
Ai purtat de grijă cu toată iubirea. 
Grijind de acele oi cuvântătoare 
A le povăţui cu raze de Soare 
La fapte creştineşti şi folositoare 
De multe suflete răscumpărătoare. 


Şi spre a le hrăni hrană cerească 
Şi cu pâine sfântă şi duhovnicească, 


Dumnezeu la mulţi să te învrednicească 


Într-această stare arhipăstorească. 
Urmând mai-marelui arhiereilor 
Începătorului arhipăstorilor 
Lui Hristos Capului Bisericilor 
Şi capului Legii şi al creştinilor. 

Aşa cunoscându-ţi darul cuviinţei 

De mi-ai binecuvântat rodul sârguinţei 

Am închinat aşa truda osteninţei 

Preasfinţiei tale: UŞA POCAINŢEI. 
Pe lângă aceasta, multă datorie 
Am eu pentru mila arătată mie; 

Dator sunt în toată a mea vieţie 
A ruga pe Domnul mulţi ani să te ţie. 

În ani îndelungaţi ca să te păzească 

Adânci bătrâneţi ca să-ţi dăruiască 

Şi cu sănătate să te îmbogăţească 

La mulţi fericiţi ani să te învrednicească. 
Pentru a patriei multă folosire 
Şi a ţării noastre bună ocrotire 
Prea bună povaţă şi ocârmuire 
Şi a creştinilor bună norocire. 

Şi să ocârmuieşti cu povaţă bună 

Din dreapta Celui ce este împreună, 

Puitor silinţei ca să iei cunună 

După cum dreptatea cunoscută sună. 
Păstorind aici oi cuvântătoare 
La faptele cele bune şi mântuitoare; 

Să ai folosirea cea mult roditoare 
Întru bucuria cea dea pururea vecuitoare. 

Iar după mutarea de aici să-ţi crească 

Intru bucurie roadă sufletească 

Hristos lângă Sine ca să te primească 

Întru Împărăţia a Sa cea cerească. 
Să-ţi iei de la Dânsul cununa dreptăţii 
Care ţi-a gătit-o dreapta bunătăţii, 

Şi îndulcindu-te de darul dulceţii 
Să-ţi iei răsplătirea silinţei vieţii. 

Şi osteneala mea cea mai puţintică 

Cartea mea aceasta ce se vede mică, 

Pe care la folos prea mult o ridică 

Binecuvântarea sfântă de vlădică. 

Că ai binecuvântat-o ca să facă roade 
Spre cel mai mult folos a multor noroade 


Din care să iasă mai multe izvoade 

Că pre mulţi mergători la iad îi sloboade. 
Socotind-o şi eu prea folositoare 
De suflete la Rai mult aducătoare 
Plec iarăşi genunchii aşa rugătoare 
Preasfinţiei tale până la picioare. 

S-o binecuvântezi şi a doua oară 

Ca să izvorască mai multe izvoare, 

Să o citească toţi cu fire uşoară, 

Ca să învieze toţi şi să nu moară. 
Să lepede calea alunecătoare 
Să-şi aleagă calea la Rai ducătoare 
Să-şi găsească calea cea mântuitoare 
Unde e lumină, verdeață şi floare. 

Şi aşa toţi mergând să le strălucească 

Binecuvântarea cea arhierească 

Intru Împărăţia cea Dumnezeiască 

În vecii nesfârşiţi să se odihnească. 


Al Preasfinţiei tale, rob prea plecat 
RAFAIL, 
Din Sfântă Mânăstirea Neamţului. 


SIIHURI 


ASUPRA CĂRŢII ACESTEIA 


Dacă voieşti, o, creştine! să ai de moarte scăpare, 


Şi de dânsa să poţi fugi, lucru ce firea nu-l are, 
Şi la ziua cea înfricoşată, 
Când se va face dreapta judecată, 
Şi cu groază va tremura tot pământul şi va plânge toată 
zidirea fierbinte, 
Judecând-o Cerescul Părinte, 
Cu îndrăzneală şi cu multă bucurie, să te scoli ca dintr-un 
somn odată, 
Ca să stai în dreapta parte la judecată, 
Şi pe nori să-L întâmpini pe Judecătorul 
Stăpânul şi Domnul atotştiutorul, 
Şi o de n-ai auzi tu dimpreună, 
_ Şi cu toţi cei ortodocşi şi în lege bună, 
În trei afundări în ortodoxa creştinătate, 
Botezaţi spre a fi spălaţi de păcate! 
Să nu auzi acest grai înfricoşat foarte 
_Duce-ţi-vă de la Mine toţi blestemaţilor la toate, 
În munca cea de veci gătită, 
Pentru draci şi pentru păcătoşi orânduită, 
Ci graiul cel plin de veselie negrăită, 
Auzindu-l cu bucurie nepovestită, _ 
Intraţi voi în cea mai înainte gătită Împărăţie, 
Cu toţi sfinţii în veci bucuria să vă fie, 
Cu Prorocii, zic, cu Mucenicii, cu Drepţii, cu Cuvioşii aflarea 
să vă fie, 
Noaptea şi în fiecare zi, Cartea aceasta o citeşte, 
Şi a o ţinea în mâini deschisă în fiecare ceas te sileşte, 
Şi ca să-ţi lumineze mintea ta roagă pe Hristos cu multă 
credinţă, 
Ca să-ţi dăruiască El ţie, şi lacrimi şi umilinţă 
Şi dacă vei putea dobândi acest lucru bun, prietene iubite! 
Varsă vreo lacrimă cu rugăciune fierbinte, 
Ca pe ticălosul meu suflet, frate prea iubite, Dumnezeu să-l 
miluiască, 
Şi ca să nu gustăm cândva acea moarte sufletească, 
Ci în raiul cel dulce far de moarte să trăim, 
Şi dimpreună cu Domnul în veci să ne veselim. 


SIIHURI POLITICEŞII LA CARTEA 
ACEASTA 


Această carte prea frumoasă cuprinde cu negrăită minune, 
Cele patru mai de pe urmă care sunt ale omului care mă 
cuprinde frică a le spune. 
Adică MOARTEA, JUDECATA, IADUL şi ÎMPĂRĂȚIA, 
care sunt Uşi Pocăinţei: 
Că aducerea aminte de acestea şi deasa îndeletnicire şi 
cugetare 
Are fire să ţi se facă izvor de lacrămi de-a pururea 
curgătoare, 
Şi sabie, şi spadă asupra a tot felul de păcate, 
Şi secure cu două ascuţişuri tăind a tuturor patimilor 
rădăcinile toate, 
Şi se face pricină la toată fapta cea bună, 
La care de te vei sili nu vei fi fără cunună. 
Deci, o, iubite cetitorule, cartea aceasta de-a pururea o 
citeşte, 
Şi dorita mântuire o află te sileşte, 
Ca trecând prin moarte la Judecată să stai de-a dreapta 
parte, 
Scăpând de iad, şi de cumplitele munci de toate. 


(Notiţă cu tuş - Această carte ce se cheamă Uşa Pocăinţei 
este a Mănăstirii Frumoasa-laşi). 


CĂTRE IUBITUL CETIIOR ÎNAINTE 
CUVANTARE 


Hotărâre mărturisită este a Preasfântului Duh, scrisă cu 
condeiul cel mare al marelui Apostol Pavel, cum că doi oameni, 
adică cel vechi şi cel nou, se văd cu totul arătat în unul şi acelaşi 
ipostas. Că aşa şi cela care mai înainte se numea Saul, iar mai pe 
urmă s-a numit Pavel, adică omul cel nou, cel în cel vechi, către 
Efeseni scriind învaţă aşa: „Să vă dezbrăcaţți, față cu vieţțuirea 
voastră cea mai dinainte, de omul cel vechi, care se strică prin 
poftele amăgitoare şi să vă înnoiți în duhul cugetului vostru, 
îmbrăcându-vă în omul cel nou, care este făcut după chipul lui 
Dumnezeu, în dreptatea şi în sfințenia adevărului” (Efes. 4, 22— 
24). Omul cel vechi este al lui Adam, iar cel nou al lui Hristos. 
Acela este în cele de jos, iar acesta este din cer. Acela din fire, iar 
acesta din dar. Acela plecat jos, iar acesta înalt. Acela sufletesc, iar 
acesta duhovnicesc. Acela, în casa lui Adam, este Cain, iar acesta 
este Abel. Acela întru rudenia lui Isaac, este Isav, iar acesta este 
Iacob. Acela din Avgar, fiu din Slujnică, iar acesta din Sara, fiu din 
cea slobodă: „Omul cel dintâi este din pământ, pământesc; omul 
cel de-al doilea este din cer ceresc” (I Cor. 15, 47). Deci câtă este 
depărtarea între pământ şi cer, atâta este deosebirea între omul 
cel vechi şi între cel nou. Dar de s-ar face şi omul cel vechi nou, 
oare nu s-ar arăta o schimbare destul de minunată în aşa fel încât 
poeții de demult nici măcar nu şi-au închipuit, că ce altceva este 
schimbarea, fără numai prefacerea chipului, sau oare de s-ar 
schimba şi mătura în crin, şi neghina în grâu, şi iedul în miel, şi cel 
ce a fost vas al necinstei s-ar face vas al slavei. Negrul şi-ar 
schimba pielea cea neagră, în albă, şi râsul vopselele lui cele de 
multe feluri, şi de s-ar face acestea zic, oare nu s-ar arăta o 
prefacere şi o schimbare a lucrurilor prea mare şi minunată? Insă 
mult mai mare schimbare se face când omul cel vechi se face nou. 
Necrezută era într-o vreme schimbarea lui Deucalion şi a Pirrei, 
când ei singuri aruncau înapoia lor pietre şi acelea se schimbau în 
oameni, însă aceia ce la făcătorii de versuri sunt poveşti la noi 
acum la Biserică este istorie şi pietrele se schimbă în oameni. Auzi 
nemincinosul cuvânt al Botezătorului: „Căci vă spun că Dumnezeu 
poate şi din pietrele acestea să ridice fii lui Avraam” (Mt. 3, 9). 
Auzi şi făgăduinţa lui Dumnezeu: „Lua-voi inima cea de piatră din 
trupul vostru, şi vă voi da vouă inimă de came”. Citeşte pe 
Dumnezeiescul loan Gură de Aur, care zice: „L-a aflat pe vameşul 
şi l-a făcut Evanghelist, l-a aflat pe prigonitor şi l-a făcut Apostol 


mare, l-a aflat pe tâlhar şi l-a băgat înlăuntru în Rai, a aflat-o pe 
curvă şi a rânduit-o împreună cu fecioarele, a alungat răutatea şi a 
adus bunătatea, a izgonit robia şi a dăruit slobozenia“. Multe 
lucruri se fac de la Duhul cel Sfânt. La acestea ne pleacă şi 
Lactanţiu retorul cel prea dulce grăitor, zicând: „Dă-mi mie om 
mânios şi hulitor, şi în scurt să zic fără de pază la gură: şi cu prea 
puține cuvinte ale lui Dumnezeu ţi-l voi face blând ca o oaie. Dă-mi 
iubitor de argint, nemilostiv, scump şi îndată ţi-l voi face lesne 
dătător şi iubitor de a dărui şi care cu mâinile sale pline le va risipi 
la săraci averile sale. Dă-mi om care să se teamă şi de osteneală, şi 
de moarte şi-l voi face îndată de nu va băga în seamă nici muncile, 
nici focul şi nici alte primejdii. Dă-mi betiv, desfrânat şi curvar, 
lacom cu pântecele, şi îndată îl vei vedea postitor, întreg înţelept şi 
înfrânat. Dă-mi mie ucigaş, mânios şi sălbatic, şi îndată acea mânie 
şi sălbăticie se va schimba în blândeţe adevărată şi cele de aici 
înainte”. Atât este de mare puterea dumnezeieştei înţelepciuni 
încât revărsându-se şi vărsându-se în inima omului cu o singură 
pornire şi atingere, o dezrădăcinează deodată pe maica păcatelor, 
care este nebunia. Deci cu pricină binecuvântată i se scrie 
deasupra acestei cărţi a mea titlul „SCHIMBAREA OMULUI CELUI 
VECHI”. Şi fiindcă nu este cu putinţă să se piardă omul cel vechi, 
de nu se va face cel nou, pentru aceasta s-a adăugat „ȘI 
NAŞTEREA CELUI NOU, adică NAȘTEREA DE A DOUA OARA”. 
Dar oare cum s-ar putea face această schimbare ne-o va spune 
acelaşi retor Lactanţiu: „Cum că toate acestea se fac şi lesne, 
adică, fără de greutate trupească şi îngreuiere, şi degrabă, adică 
fără de multă întârziere a vremii şi cu veselie, adică fără de 
îngreţoşare şi trândăvire numai de vor fi urechile cuiva deschise şi 
de-i va înseta inima lui de înțelepciune. Care din filosofii 
neamurilor au săvârşit vreodată unele ca acestea sau le pot face de 
acum înainte de va şi vrea? Care, deşi ei îşi cheltuiesc toată viaţa 
lor în învăţarea filosofiei, însă fără de Dumnezeiescul Dar, nici pe 
alții, nici pe sineşi nu se pot face mai buni, de vreme ce 
înţelepciunea acelora ca să se arate că fac ceva, nu taie obiceiurile 
cele rele ale ascultătorilor, ci numai le ascund şi le acoperă, ei le 
încuviințează. Iar puţinele porunci ale lui Dumnezeu îl înnoiesc a 
doua oară pe tot omul, şi scoțându-l afară pe omul cel vechi, îl 
bagă înlăuntru în locul lui pe omul cel nou, atât încât nu-l va mai 
putea cunoaşte de este tot cel dintâi. Pune aceste cuvinte bine în 
cumpăna minţii tale şi socoteşte-le cu multă luare aminte. Puţine, 
zice, porunci ale lui Dumnezeu, pe tot omul îl schimbă, între cele 
puțin porunci destul este şi numai o poruncă singură, pentru a-l 
Schimba pe omul cel vechi şi să-l facă nou, iar aceasta este 
porunca aceea pentru care zice Sfânta Scriptură prin înțeleptul 


Sirah: „Adu-ţi aminte de cele mai de pe urmă ale tale şi în veac nu 
vei greşi”. (Inţelepc. Sirah. 47, 1, 5). Dacă iţi vei aduce aminte de 
cele mai de pe urmă ale tale, acolo unde eşti cel mai de pe urmă la 
fapta bună, te vei face întâi. De cugeţi cele mai de pe urmă ale 
tale, „Vei iubi pe Dumnezeu care este Cel dintâi şi Cel de pe urmă 
şi vei fi fără de grijă la ceasul cel de pe urmă al vieții tale, şi vesel 
mai ales către toţi, dacă-ţi vei aduce aminte de cele de pe urmă ale 
tale, te vei face zidire nouă în Hristos, adică din vechi nou”. De aşa 
aducere aminte de moarte, ți se va face înnoire de a doua oară a 
vieţii. De vei avea înaintea ochilor tăi totdeauna judecata lui 
Dumnezeu cea mai de pe urmă şi înfricoşată, acest Dumnezeu care 
ti-a fost ție mai necunoscut: „Se cunoaşte Domnul când face 
judecată” (Psalm, 9, 16). De te vei pogori de viu în iad cu mintea 
ta, „Nu-ţi vei petrece zilele tale întru odihnă, temându-te nu cumva 
să te cobori într-un minut de vreme întru cele dedesubt de acolo” 
(lov, 21, 13). Şi dacă cu cugetul tău adeseori te vei sui în cer: 
„Petrecerea ta va fi în ceruri” (Filip. 3, 21) şi aşa din pământean ce 
eşti, te vei face ceresc, care lucru va să zică, din om vechi, om nou, 
şi pentru ca să te faci unul ca acesta, citeşte adeseori această 
carte a mea, pe care am alcătuit-o, care cuprinde cele patru mai de 
pe urmă ale omului, adu-ţi aminte şi de cel ce a tălmăcit-o pe limba 
românească, şi fii sănătos. 


CĂTRE CETITOR 
PENTRU OMUL CEL VECHI, OPRIRE; 
IARĂ PENTRU CEL NOU, SFĂTUIRE 


Adu-ţi aminte cum că toți ne sfârşim. 


Pentru ca să te faci din om vechi, om nou, să fie scrise adânc 
în sufletul tău, aceste două cuvinte ale preaînţeleptului Sirah: „Toți 
murim” (Sirah. cap. 8). Ce alt grai ar fi putut spune cineva mai 
scurt, sau cu mai puţine cuvinte, sau mai puternic spre adevăr 
decât acest cuvânt: „Toţi o să ne sfârşim”. Aceasta este o prorocie, 
care nu s-a grăit de la Tripoda cel ghicitoresc, ci din ceruri s-a 
glăsuit, nu s-a cules din curţile sadeliei, ci s-a scos din lespezile 
Preasfântului Duh. „TOŢI MURIM”. Două sunt vorbele, dar 
nenumărate sunt pildele, care adeveresc adevărul acestora. Mii de 
morţi, cercarea din fiecare zi, mărturii ale dumnezeieştilor Părinţi, 
adeveriri ale istoriilor, frumoase grăiri ale arătărilor, ghicituri 
poetice, care sunt plăcute filosofilor: Legea cea Dumnezeiască. 
Legea cea omenească, mai pe urmă, pe această vorbă toate o 
glăsuiesc, pe aceasta toate o strigă, pe aceasta o vorbesc, pe 
aceasta o sfătuiesc: „TOŢI MURIM”. Şi de te vei îndoi de aceasta 
adu-ţi aminte unde sunt părinţii tăi, unde sunt moşii tăi şi 
strămoşii tăi, unde sunt cei mai înainte născuţi, pogoară-te la 
cercarea lor, priveşte cimitirele, du-te de vezi mormintele, ia 
aminte la morţii din toate zilele. „TOŢI MURIM”. Bărbaţii şi 
femeile, tinerii şi bătrânii, bogaţii şi săracii, cei de bun neam şi cei 
de neam simplu, filosofii şi cuvântătorii de Dumnezeu, judecătorii 
şi ţiitorii legilor. „TOŢI MURIM”. Te temi poate de aceste 
înfricoşate şi groaznice cuvinte fiindcă-ţi vestesc mai înainte 
moartea ta, dar de te vei hotări cu tot sufletul prin făgăduinţele 
tale, ca să te supui lui Dumnezeu cu sârguinţă, cu adevărat te-ai fi 
rugat să-ţi dăruiască acea aleasă şi minunată dăruire, dar pe care-l 
cereau filosofii de la marele Alexandru. Când acest domn a cuprins 
lumea în lat şi în curmeziş, acest împărat înştiințându-se cum că se 
află acolo bărbaţi înţelepţi, ducându-se la ei şi cercându-i vede că 
au o înțelepciune prea adâncă, a zis împăratul: Cereti de la mine 
vreun dar şi o să vi-l dau. Filosofii i-au răspuns: „Voim să ne faci să 
nu murim”. Alexandru Macedon a râs de aceste graiuri şi i-a 
batjocorit pe filosofi, zicând către ei: Eu până acum vă socoteam 
de înţelepţi, însă acum am cunoscut cu adevărat ne-învăţătura şi 
necunoştinţa voastră, ce-mi cereţi mie să vă dăruiesc vouă îmi este 
cu neputinţă şi cum să vă dau eu ceea ce cereţi! Și pentru ce cereti 
lucruri cu neputinţă? a zis el către filosofi. Și apoi „muritor eşti şi 


tu”. Negreşit că sunt muritor, a răspuns împăratul. lar au zis 
filosofii către el: „Pentru ce dar ca şi când tu singur ai fi nemuritor 
tulburi toată lumea şi cu atâta sârguinţă şi sete a inimii tale te 
sileşti s-o cucereşti?” După ce au înfipt filosofii acest ac în sufletul 
lui Alexandru s-au dus ei. Deci acest dar nimeni nu poate să-l 
dăruiască. Pentru aceasta niciun om cu minte nu se cuvine să-l 
ceară, nici nu i se iartă a i se da cândva la vreun om muritor 
nemurirea. Că după cum am zis mai înainte „Toţi murim”. 

Pentru aceasta bine zicea Tertulian: „Necurmată datorie se 
află între naştere şi stricăciune: moartea este cauza naşterii”. Şi 
fericitul Ciprian zice tot la fel: „Ne naştem, murim, pentru aceasta 
ne naştem, pentru ca să murim: căci mai întâi murim în pântecele 
maicii noastre pentru ca să ne naştem”. Şi ce lucru minunat este, 
firea ne-a dat acest pământ ca pe o casă primitoare de străini, 
numai ca să petrecem (trecem) printr-însul, dar nu ca să locuim în 
veac în el. În zadar cere aceasta cineva. Invaţă-te din cuvintele 
unui filosof de la Seneca, care zice aşa: Nu este nimeni atât de 
necunoscător, încât să nu ştie prea bine întru sineşi, cum că odată 
are să moară, însă când s-ar apropia la ceasul acela al mortii, se 
întoarce cu spatele sale către noi, aleargă pe drumul cel 
dimpotrivă, strigă şi plânge. Ce plângi, o, ticălosule? Ce te 
tânguieşti? Toţi se trag de această nevoie. Acolo te vei duce unde 
ajung toate, sub această lege te-ai născut, aceasta s-a întâmplat 
tatălui tău şi maicii tale, aceasta tuturor celor ce au fost mai 
înainte de tine, aceasta li se va întâmpla la cei de după tine. Pentru 
aceasta multe mii de oameni şi de animale necuvântătoare cu 
feluri de feluri de morti îşi dau sufletul lor şi duhul tot într-unul şi 
acelaşi minut de vreme, în care şi tu te lupţi nevrând cu lupta prea 
amarei morţi. Dar tu n-ai pus în mintea ta, cum că vei ajunge 
vreodată la acel sfârşit la care de la începutul naşterii tale ţi-ai 
îndreptat paşii şi drumul tău pentru ca să ajungi. Crezi că din 
cuvintele acestea ale filosofului, poate fiecine să cunoască cum că 
este cu neputinţă vreunui muritor să i se dăruiască nemurirea. 
Poate tinerii cer acea aleasă şi minunată dăruire şi vrednicie pe 
care odată un tânăr a cerut s-o ia de la tatăl său. lată istorisirea. 
Un om oarecare ce era strălucit cu boieria şi slăvit cu bogăţia, 
avea un fiu singur născut, pe care l-a dat să înveţe războiul vrând 
să-l dea în loc de fiu lui Aris. Dar fiindcă altele sunt sfătuirile 
oamenilor şi altele ale lui Dumnezeu hotărâri, n-a sfârşit acest 
lucru. Pentru că fiul lui într-una din zile, mai mult din purtare de 
grijă dumnezeiască decât din întâmplare trecând pe lângă o 
mănăstire şi văzând acolo pe ucenicii călugăreştei oştiri, care se 
deprindeau sub steagurile măririi celei dumnezeieşti, fiecare din ei 
nevoindu-se pentru mântuirea lui, a socotit în sine acel tânăr că 


atât ostaşii oştii celei lumeşti, cât şi ai celei cereşti sunt supuşi 
morţii. Şi acestea socotind a mai socotit şi deosebirea, cum că ai 
lui Dumnezeu ostaşi aşteaptă mare dăruire şi răsplătire, adică 
neveştejite cununi ale slavei celei fără de moarte, iar ai lumii 
ostaşi aşteaptă de la împăratul lor răsplătire stricăcioasă şi 
vremelnică. Cu aceste cugete defăimând tânărul lumeasca 
ostăşire, şi luându-şi ziua bună de la lume şi de la cele frumoase 
ale lumii a alergat la oştile lui Hristos, sub steagul măririi lui 
Dumnezeu şi acolo a lepădat armele deşertăciunii şi s-a îmbrăcat 
cu înarmarea lui Dumnezeu ungându-se călugăr ca să se lupte cu 
stăpâniile întunericului. Aflând tatăl lui de aceasta s-a îngreţoşat şi 
mâniindu-se a venit la acea mănăstire şi depărtând de la sine toată 
evlavia şi Dumnezeiască, şi omenească şi ruşinea oamenilor 
îngrozea mânăstirea şi pe părinţi că le va face mare pierzare de 
nu-l vor slobozi pe fiul lui. Egumenul mânăstirii aceleia ieşind 
afară cu chip de bună cuviinţă prin nişte cuvinte s-a apucat să-i 
stingă mânia inimii lui, zicând: Nu te vei lipsi, boierule, de fiul tău, 
că îndată se va întoarce cu tine la casa ta, numai de te vei lepăda 
de un obicei al tău, iar de nu vei putea face aceasta linişteşte-te şi-l 
lasă pe fiul tău să-şi împlinească făgăduinţa ce a făcut-o către 
Domnul. Boierului i-a plăcut aceasta. A venit fiul înaintea lui şi s-a 
făcut vorba aşa: O obişnuinţă a părintelui tău ce se face în ţara ta 
nu-mi place: că mor într-însa deopotrivă tinerii, pe cât şi bătrânii, 
şi mă rog, s-o ştergi din mijloc pe această obişnuire, iar de nu vei 
putea face aceasta, eu mai bine mă împac să trăiesc aici, unde 
tânăr fiind, nu mă tem de moarte, iar după ce voi îmbătrâni o 
aştept cu bucurie şi cu osârdie. Cu aceste cuvinte tânărul l-a pornit 
pe tatăl său tot la o astfel de dorire, şi acolo unde se aprindea 
mânia lui împotriva mănăstirii, l-a făcut să se aprindă cu râvnă ca 
să se lepede de oştirea cea lumească a lumii şi să se înscrie în 
aceeaşi oaste în care şi fiul lui s-a numărat ca să ia şi el împreună 
cu fiul lui tot aceeaşi cunună a dreptăţii. O, ce dar prea plin de 
bucurie! Şi, o, ce dăruire de mult preţ i s-a dăruit fiecărui tânăr! 
De ar fi fost cu putinţă să se întindă viaţa lui până la adânci 
pătrâneți, până la vârsta cea mai de pe urmă, să înceteze la tineri 
de istov şi aici să nu moară deopotrivă tinerii ca şi bătrânii, tinerii 
să nu moară ca unii ce nu sunt datori s-o pătimească aceasta 
pentru vârsta lor, bătrânii trebuie să moară, ca unii ce sunt datori 
să pătimească şi ei aceasta pentru vârsta bătrâneţilor lor. Tinerii 
nu sunt atât de datori să moară precum bătrânii. Poate că li se va 
arăta multora nepotrivit acest dar pe care îl spun oarecari, că l-a 
dat Noe fiilor lui, cel ce a fost al doilea tată al lumii celei înnoite 
prin potop. Noe după înecarea lumii de potop, vrând să-i risipească 
pe fiii săi şi pe fiicele sale prin multe feluri de ţări ale pământului, 


ca să nu se rătăcească fără nicio înfrânare şi aşa să ajungă la toată 
desfrânarea, ei pentru ca să se ţie în hotarele curăţiei le-a dăruit 
fiecăruia câte un dar, care nu privea la folosul trupesc, ci la 
mântuirea sufletului. Le-a împărţit fiecăruia câte o parte din 
rămăşiţele strămoşului Adam. Şi unuia i-a dat capul, altuia mâna, 
şi acestuia coasta, iar aceluia pieptul, şi altuia fălcile, pentru ca să 
privească totdeauna la dânsele, şi aşa să-şi aducă aminte cum că 
sunt muritori. Şi aflându-se în larga împărăție a lumii în care au 
intrat ca într-o moştenire părintească să nu se scoale unul asupra 
altuia. 

Și ce ai face oare, dacă aş aduna eu din gropniță oase 
moarte şi nesimţitoare şi ţi le-aş pune în mâinile tale? Negreşit mi- 
ai zice, dă-mi pace, oasele le aruncă la câini. Fiecare lucru ce 
atârnă şi priveşte spre moarte, nu le este plăcut celor vii. 
Cugetarea la moarte râneşte mintea, aducerea aminte de ea 
supără  auzurile, privirea la gropniță vatămă ochii, însă eu, o, 
ortodoxule cititor, când ţi-aş dărui vreun lucru de trebuinţă şi de 
folos, care ţi se potriveşte stării şi chemării tale, nu ţi-aş putea da 
alt dar mai potrivit şi mai folositor de suflet decât Icoana morţii 
cea prea grozavă. Niciun alt lucru mai folositor de suflet ca să 
scapi de moartea cea veşnică şi să dobândeşti viața cea de-a 
pururea fiitoare. Căci şi tu eşti din aceia de care scrie Sirah „Toți 
murim”. Aşteaptă moartea şi zi şi tu cu Pavel: „Mor în fiecare zi” (I 
Cor. 15, 31). Tu ce eşti dator să mori odată lumii, mori totdeauna 
şi în fiecare zi a vieţii tale să se omoare câte un păcat. Adică astăzi 
să mori împotriva mândriei, mâine împotriva poftei, poimâine 
împotriva pizmei, apoi împotriva lenevirii. În scurt, totdeauna să 
mori împotriva vreunui păcat. „Tu care te-ai născut întru păcate, 
de voieşti să trăieşti de-a pururea, mori împotriva păcatului”. 
Aceasta o vei isprăvi de vei arăta des păcatele tale duhovnicului 
tău ce are stăpânire să le ierte. De vei muri aşa se va face moartea 
ta, nu numai dar către Dumnezeu şi jerttă bine primită, ci încă şi 
decât toate făgăduințele tale către El, va fi aceasta arderea de tot 
şi jertfa cea mai plăcută lui Dumnezeu. Şi moartea ta nu numai iţi 
va fi atunci poftită, mai înainte de ce vei muri, ci şi atunci când vei 
muri îţi va fi ție de veselie şi de bucurie. Deci mori mai înainte, de 
moarte, însă mori ca Pavel. „În fiecare zi mor”. „Dar pentru cine? 
Pentru a voastră slavă”. Mori şi tu în fiecare zi dacă nu şi pentru 
slava altcuiva, măcar pentru a ta slavă, care este neveştejita 
cunună a luptei tale şi a nemerniciei tale, Patria cea frumoasă şi 
adevărată. 


DESPRE MOARIE 
ÎNAINTE CUVÂNTARE PENTRU MOARTE 


Mulţi istorici povestesc, cum că urechile atenienilor celor 
vechi atât erau de gingaşe, încât nu puteau să sufere nu numai 
aducerea aminte de moarte, ci nici însuşi singur numele morții. 
Pentru aceasta la ei era lege pusă că oriunde de ar fi urmat să se 
arate moartea tatălui sau a mamei, sau a altei rudenii, acolo 
trebuia să slujească la această vestire amară vreun om carele de 
mai înainte pentru vreun păcat de moarte ar fi fost hotărât de 
judecător spre moarte. Şi cine ar fi îndrăznit să calce această lege 
se judeca vinovat tăierii capului, fiindcă toți de obşte aşa au 
judecat, că acel ce aducea o vestire aşa de amară şi vrednică de 
urâciune şi de fugă şi cu o astfel de aducere aminte purtătoare de 
moarte ar fi săgetat auzurile lor, nu era mai mult vrednic să mai 
trăiască, ci se făcea vinovat morţii, scoțându-se din numărul 
oamenilor celor vii şi surghiunindu-se din hotarele firii celei 
omeneşti. 

Dacă şi eu aş socoti cum că şi voi câţi citiți acestea de faţă 
ce vă scriu, veţi fi tot întru aceeaşi socoteală cu atenienii cei vechi 
n-aş fi obrăznicit niciodată atât încât să îndrăznesc să întinez ochii 
voştri cu aceste feluri de priviri şi arătări de ale mortii 
înspăimântătoare şi înfricoşătoare, şi urechile voastre să le rănesc 
cu vestiri întristăcioase şi amărâte, iar cugetele voastre să le 
tulbur cu gânduri aşa de mâhnicioase şi îngrozitoare, în ce fel se 
obişnuiesc să se întâmple unele ca acestea, când se vorbeşte 
despre moarte, care este cea mai înfiorată istorisire decât toate 
celelalte povestiri prea înfricoşate şi înfiorate. Fiindcă sunt 
încredinţat că voi sunteţi foarte deosebiți de atenienii cei de 
demult şi la obiceiuri, şi la socoteală, şi la fire, şi la credinţă, şi la 
lege. Pentru aceasta eu singur nu numai vouă tuturor celor ce veți 
citi cartea aceasta a mea, cu glas mare ca un vinovat morţii ce 
sunt, vă aduc purtătoarea de moarte întristăcioasă şi înfricoşată 
vestirea morţii cu însăşi cuvintele fericitului Pavel care zic: „Și 
precum este rânduit oamenilor odată să moară, iar după aceea să 
fie judecata” (Evrei, 9, 27) vei râuri şi tu, care citeşti cele scrise 
aici, cu toate că nu te gândeşti deloc la moarte. Vei muri şi tu care 
cu bărbăţie îi biruieşti pe alţii, vei muri şi tu care creşti cu 
istețimea şi întreci în învățături, vei muri şi tu carele petreci 
drumul vieţii tale cu un umblet fudul şi mândru, te bucuri şi te 
înalţi cu nădejdea, cugeţi oarecare mari şi prea mari şi le 
închipuieşti pe cele ce sunt mai mari decât puterea ta. Vei muri, 


oare nu crezi: „Este rânduit”. Unde s-a rânduit şi s-a hotărât? În 
acel oraş mare şi ceresc, în acea sfătuire preatainică a Sfintei 
Treimi, în acea preaînaltă adunare a puterii celei dumnezeieşti, în 
acea şcoală de taină a înţelepciunii celei de-a pururea fiitoare, în 
acel divan preaînfricoşat al Dumnezeieştei dreptăţi, unde pentru 
fiecare lucru mai înainte s-a hotărât. „S-a hotărât”. De la care s-a 
hotărât? De la Acela la care nu este schimbare, de la Cel care zice 
pentru Sineşi: „Eu sunt Domnul Dumnezeul vostru şi nu m-am 
schimbat”. De la Acela ale cărui puneri de lege şi cuvintele, atât 
sunt de adevărate pentru săvârşire, încât zice de Sineşi: „Cerul şi 
pământul vor trece, dar cuvintele Mele nu vor trece” (Mt. 27, 35). 
„S-a hotărât”. Cum s-a hotărât? Cu o hotărâre dumnezeiască de-a 
pururea fiitoare, care nu este cu putinţă să se clădească şi din loc 
să se strămute, cu Lege necălcată, care nu este cu putinţă să se 
calce. Deci această lege, această hotărâre, care de la început a fost 
hotărârea lui Dumnezeu, am socoteală ca eu să scriu pentru dânsa 
aici, iar tu citeşti. Și, Oh! de-ar da Dumnezeu după cum eu cu 
osteneală alcătuirea am scris-o şi am făcut-o aşa şi tu citirea să o 
treci, şi de asemenea folosul să ţi-l dobândeşti. Deci le voi scrie 
acelea care merg înaintea morţii, şi acelea care călătoresc 
împreună cu dânsa, şi acelea care urmează după moarte. Şi mai pe 
urmă voi însemna şi oarecare canoane, cum şi-ar pofti cineva 
moartea pentru folosul său, şi acestea le voi alcătui în scurt cu 
oarecare urzeală şi chip, care este de folos spre umilinţă mai mult 
decât pentru sunete şi zicere. Iar tu alege din cele ce citeşti cele 
mai de folos şi de trebuinţă şi acelea ce le vei alege tipăreşte-le 
bine şi tare în cugetul tău şi după acestea să petreci şi socoteşte să 
le aduci în lucrare şi în faptă. Şi cu acest chip, se va arăta plata 
acestui lucru, că prin mine care am scris şi am alcătuit, şi prin tine 
care adeseori ai citit, s-a pricinuit oarecare mântuire sufletească şi 
folos. 


Capitolul I 
Naşterea omului celui nou - Care i s-ar putea face lui 
din cugetarea cu luare-aminte la moarte 


În ce chip omul cel vechi se naşte din pântece, în acelaşi fel 
şi omul cel nou se naşte din mormânt. Al omului celui nou tot unul 
şi acelaşi îi este şi tată, şi maică, adică, aducerea aminte de 
moarte. Ascultă ce vorbeşte din gunoi lov, dascălul bunelor 
năravuri cel vrednic de laudă: „Putrejunea am chemat-o să-mi fie 
tată al meu, iar maică a mea şi soră, viermele”. Priveşte aici bine 
pe tatăl omului celui nou şi pe maica lui, că sunt putrejunea, dar 
care putrejune? Cea din mormânt. Omul cel nou se naşte din 
putrejune, din putoare, din puroi, din viermi şi din puturoasă 
putrejune a trupului, şi nu este trebuinţă ca omul acesta nou să se 
zămislească înlăuntru în pântece sau şi cu multă îndelungare a 
vremii sau şi cu dureri prea usturătoare şi iuți ale pântecelui să se 
nască. Omul cel nou şi lesne se prinde în pântece şi fără întârziere 
se naşte. Iar aceasta se face şi într-o singură clipeală de ochi şi cu 
o grabnică ameninţare a minţii. De câte ori îţi vei căuta faţa ta în 
oglindă, oare nu se naşte de atâtea ori o nouă închipuire în ea? 
Până ce este deosebirea oare nu pe atât te uiţi în oglindă, pentru 
ca să închipui icoana oglindită, dar ştii şi pentru care sfârşit s-au 
aflat oglinzile? Înțeleptul Seneca socoteşte cum că s-au făcut, 
pentru ca să se privească omul pe sineşi, adică să-şi vadă toată 
starea sa. Socrate a folosit oglinzile, pentru deprinderea şi 
învăţarea bunelor obiceiuri. Pentru aceasta îi învăţa pe ucenicii săi 
să se privească pe ei înşişi adesea în oglindă, şi câţi îşi vor plăcea 
lor pentru frumuseţea trupească, să ia aminte la sine cu deadinsul, 
nu cumva să-şi necinstească frumuseţea trupului, cu grozăvia 
faptelor celor de ruşine. Iar câţi se vor vedea că au faţa grozavă şi 
urâtă, să se silească prin nevoinţă şi osteneală, cum să-şi 
împodobească neînchipuirea şi grozăvia feţei lor, cu strălucirea 
faptelor lor cele bune şi cu podoabele faptelor bune să-şi acopere 
metehnele lor şi urâciunile trupului lor. Sunt de trebuinţă oglinzile 
daca ne vor sluji nouă, nu atât la tunderea perilor, pe cât la 
învăţătura bunelor obiceiuri. După cum se cade să socotim de mult 
preţ aşa şi cu mai multă laudă vrednică este oglinda aceea în a 
cărei privire îndată se zămisleşte şi se naşte un om nou. Foloseşte- 
o şi tu această oglindă, fiindcă şi privirea cea în ea când vei voi 
îndată naşte om nou. 

Povesteşte un scriitor din cei mai noi, pentru un dascăl 
vestit în Sfintele Evanghelii, căruia o doamnă oarecare slăvită şi 
luminată mai mult la chip decât la petrecerea ei cea cu fapte bune 


şi după cum era slăvită pentru neamul ei, aşa era slăvită şi pentru 
împodobirea cea cu multă iscodire şi cu multă silinţă, cum că 
dascălul i-a poruncit ca atunci când va veni acest dascăl din cetate 
să-i aducă cu sine o oglindă frumoasă. Şi femeia acestea i-a 
poruncit, iar dascălul, cu bucurie i s-a făgăduit că-i va împlini 
cererea ei şi aşa s-a arătat grabnic la făgăduinţă. Întorcându-se 
dascălul după câteva luni la casa doamnei a adus şi oglinda, nu de 
sticlă, ci de os, nu cumpărată pe bani din târg de la negustori, ci 
luată din gropniță de la îngropătorii de morţi. Şi intrând în casă i-a 
poruncit doamnei să-i cheme pe toţi ai casei, spunând cum că a 
adus oglinda. Doamna s-a bucurat pentru dar şi a poruncit să se 
adune slugile lăudându-se că are să le arate o oglindă minunată. 
După ce s-au adunat toţi, dascălul a ridicat marama de pe oglindă 
şi le-a arătat tuturor o înfricoşată căpăţână uscată de un om 
îngropat, şi atunci începând a zice cu cuvinte foarte umilicioase şi 
iscusite şi astfel a rănit inimile privitorilor. Şi a zis: Tu, o, cucoană, 
oglindă ai poftit, iată-ţi oglinda preaiscusită, nu ca să împodobeşti 
cu împletiturile capul tău, ci să te faci cu obiceiuri plăcute lui 
Dumnezeu. Acest uscat ce-l vezi acum a fost ca şi tine cea de azi. 
Acolo unde se arată două găuri fără de ochi şi lumină, au fost într- 
o vreme nişte ochi albaştri cu lumină frumoasă. Această căpăţână 
goală de păr, a fost împodobită cu nişte şuviţe de păr galben creţ, 
împrejurul acestor doi ochi scoşi au fost doi umeri ai obrazului 
rumeni şi albi, şi acopereau dintâi aceştia cu nişte buze roşii ca 
trandafirul şi din aceştia cânta o limbă cu glas dulce. Ceea ce eşti 
tu acum a fost şi acest chip oarecând, şi tu vei ajunge odată în 
această stare. De aceste cuvinte s-au înfricoşat toţi şi au rămas 
fără de glas, privirea acestei oglinzi a fost mântuirea privitorilor. 
lar doamna aceea defăimând cele ce sunt de faţă s-a gândit mai 
mult la bunătăţile ce vor să fie, începând să petreacă o viaţă în ce 
fel petrece un om care are nădejdi bune şi pofteşte moartea. In 
acest fel cugetarea la moarte a făcut să se nască omul cel nou. lată 
această căpăţână din mormânt goală şi uscată va să-ţi fie o oglindă 
trebuincioasă pentru mântuirea sufletului tău. De vei avea acest fel 
de oglindă în casa ta şi vei căuta des la ea vei avea o privire 
folositoare de suflet, vei defăima cele de acum stricăcioase şi 
vremelnice şi vei avea înainte bunătăţile cele ce vor să fie cele 
veşnice. Aceasta este oglinda în care mi se vede frumuseţea cea 
înşelătoare a trupului cu pierzarea sufletului, ci este o oglindă 
folositoare şi câştigătoare, în care se vede sfârşitul vieţii tale şi se 
vede datoria morţii. 

De vei face şi tu ca înțeleptul Platon care zicea: „De te vei 
privi adesea în oglindă, vei câştiga înţelepciunea cea 
preaadevărată”. Du-te, dar, la morminte ca la şcoală prea de folos 


a înţelepciunii celei creştineşti, unde după puţin vei cădea şi tu, 
socoteşte împrejur mormântul celui mort şi îngropat, şi acesta îţi 
va schimba mintea ta. Incepe de acum să mori lumii (dacă fără de 
îndoire crezi, cum că vei muri după puţin) şi aşa privirea morţii ţi 
se va face a doua oară răsuflare a vieţii celei noi. Apoi ia împreună 
cu tine de acolo prada morţii, adică, ia-ţi ţie o căpăţână, adu-o în 
casa ta ca s-o priveşti în fiecare zi ca pe o oglindă bună şi de 
trebuinţă care te învaţă multe învățături. Că această căpăţână 
măcar deşi se vede şi este fără de limbă, însă este mult 
glăsuitoare. Multe spune când nu vorbeşte nimic, deşi este tăcută, 
dar strigă şi cântă cu glas mare ieşirile morţii. Fără de limbă 
învaţă, fără de glas sfătuieşte, fără de cuvinte vorbeşte ca un 
orator, şi când nimic nu vesteşte, multe îţi aduce de ştire. De câte 
ori vei întoarce ochii tăi către dânsa şi vei lua aminte cu mintea ta 
îţi va vesti cuvinte cu glas: De-abia, omule, te-ai născut şi ai 
început să trăieşti şi îndată ai început să alergi după cum şi eu mai 
înainte spre acelaşi scop şi sfârşit al morţii. Depărtarea aceea din 
mijloc care se vede, între pântecele cel de maică şi între mormânt, 
este un minut, care este cea mai mică parte a vremii. De aceea 
între aceste două margini şi hotare ale naşterii şi ale morţii nimic 
mai puţin nu este, fără decât numai o mişcare a vederii. Acolo de 
unde începi a fi, acolo cu adevărat te şi sfârşeşti, unul şi tot acela 
este, şi înainte vestirea basmului şi sfârşitul basmului. Numai de 
aceasta să-ţi aduci aminte, cum că mântuirea ta atârnă de cel mai 
de pe urmă minut al vieţii tale, că atunci se vor cerca toate 
mişcările tale, adică: faptele, cuvintele, şi cugetele, şi gândurile, 
când te va ajunge suma ta cea mai de pe urmă. Să ai grijă numai 
de mântuirea ta. Şi să nu dea Dumnezeu să cazi din aceasta. Mai 
bine să pătimeşti cele mai mari rele, decât să te lipseşti de darul 
lui Dumnezeu. Să nu faci vreun lucru de care te vei căi în clipa 
morţii cum că l-ai făcut. Mai pe urmă te vei face om nou, dacă 
adeseori vei cugeta pentru cele mai de pe urmă ale tale. O sfătuire 
ca aceasta foarte folositoare de suflet îţi va spune tot acest 
cântăreţ mut şi fără de grai, adică această căpăţână cu totul 
uscată. Din această sfătuire ţi se va face ţie a doua înnoire şi a 
obiceiurilor, şi a petrecerii, şi a vieţii tale. 


FAPTA 


Avea obicei marele Antonie să zică adeseori: „Pentru ca să 
se facă cineva desăvârşit la fapta bună, două lucruri oarecare sunt 
foarte de trebuință, şi prea de nevoie: un lucru adică, să creadă 
întru sineşi, cum că astăzi a început să slujească lui Dumnezeu, iar 
altul, să socotească, cum că ziua aceasta de astăzi, este ziua vieții 


lui cea mai de pe urmă”. Dacă această zi este cea dintâi, pe care ai 
făgăduit-o lui Dumnezeu şi fiindcă pentru Dumnezeu niciun lucru 
bun n-ai făcut, ci ceea ce nu se cuvenea să faci. Dacă este cu totul 
cea mai de pe urmă, cum să nu faci? Aici deci adună-ţi toate 
puterile trupului, ale sufletului, ale darului şi ale firii tale, atât 
încât să nu rămână niciun cuget al minţii tale, niciun dor al inimii 
tale, nicio trebuinţă a trupului tău, nici vreun lucru al mâinilor 
tale, care să nu privească spre Însuşi Dumnezeu, cu 
preadesăvârşită luare-aminte a omului celui deplin, şi aşa vei 
petrece toată ziua aceea, ca şi cum ar fi ziua cea cu totul mai de pe 
urmă a vieţii tale, care se va face vrednică ca să te încununezi de 
fericirea cea de-a pururea fiitoare. În fiecare dimineaţă, tipăreşte- 
le în adâncul inimii tale aceste aurite cuvinte: O zi numai, care ar 
petrece-o cineva după cum trebuie şi se cade spre bună-plăcerea 
lui Dumnezeu, poate mai mult decât mii de ani pe care i-ar fi 
petrecut cineva stăpânind lumea toată. 


Capitolul II 
Omul cel vechi, căutând la mormânt, se deşteaptă, iar 
cel nou priveghează deasupra 


Ce alt lucru este mormântul? Fără decât locuinţa morţii, 
însă întru acela răsare de multe ori mare ajutor al vieţii. Chiar din 
moarte când ar socoti-o cineva cu luare aminte, se naşte în sufletul 
omului o minunată asemănare a vieţii celei noi. Reaua putoarea 
aceasta, ajută către buna mireasmă, grozăvia către închipuirea cea 
frumoasă, îngreţoşarea păcatului la faptă bună, şi somnul ajută la 
priveghere. Pe aceasta o adevereşte şi dumnezeiescul Iov, vorbind 
aşa pentru omul cel prea înrăutățit şi prea scârnav. „Când el către 
mormânt s-a dus şi asupra grămezii oaselor a privegheat” (lov. 
32). Cu adevărat acest fericit lov cu vopsele zugrăveşte pe omul 
cel păgân şi care poate multe, care păgân zdrobind şi sfărâmând 
tot frâul legii celei dumnezeieşti şi omeneşti, leapădă dojenirile, nu 
ascultă învăţăturile, alungă de la el sfaturile, se îngreţoşează cu 
totul de poruncile lui Dumnezeu. Mai ales că îndrăzneşte şi 
cuvintele hulitoare şi păgâneşti împotriva lui Dumnezeu: „Cine 
este Cel Atotputernic ca să-l slujim Lui şi ce folos vom avea să-l 
înălţăm rugăciuni?” În lături de la noi! Nu vrem să cunoaştem 
deloc căile Tale” (lov, 21, 14-15), şi acest fel de cuvinte mândre şi 
scârbelnice înşiră lov. Mai pe Urmă lov ca şi deznădăjduindu-se de 


mântuirea unui astfel de om îi arată pierzarea lui cu acest fel de 
cuvinte: „Cum că la ziua pierzării se păzeşte cel viclean şi la ziua 
mâniei lui se va aduce”. Ca şi cum ar fi zis, sfârşit au cele pentru 
dânsul, nu mai are nicio nădejde de mântuire, i s-a hotărât osânda 
lui, s-a pierdut cu totul. Dar poate vrei să zici: Şi ce nu i-a rămas 
lui nici măcar o cât de mică parte de ajutor? Îţi răspund ţie: Puţină 
nădejde îi este lui de aceasta. Aşa o spune tot Iov: „Cine va vesti 
înaintea feţei lui calea lui?” şi aceea care ţi-a făcut-o cine-i va 
răsplăti lui?”. Care va lua atâta îndrăzneală ca să îndrăznească la 
aceasta. Cine va îndrăzni să mustre pe vreun boier plin de toate, 
aducându-i aminte de răutatea lui, dându-i sfătuiri mântuitoare de 
suflet? Foarte greu lucru este acesta şi cu primejdie mare. L-a 
mustrat loan pe Irod, dar cu pierdere de cap. L-a mustrat pe 
leroboam un proroc trimis de Dumnezeu, dar a fost închis în 
temniţă. L-a mustrat Ieremia pe împărat şi pe boieri, dar în lac s-a 
aruncat. „Cine, dar, va vesti înaintea feţei lui calea lui?” deşi s-ar 
afla cineva, însă şi acesta ca şi cum ar cânta unui surd, nu va fi 
auzit. Ce ar fi putut să-i ajute cineva unui om care a ajuns la vârful 
răutăţii? Nu i-a mai rămas loc de vindecare acolo unde răutăţile au 
ajuns să se facă fire. Dar care este ajutorul acestui fel de om? O, 
Dumnezeiescule Iov! Unul numai îi rămâne, zice dreptul Iov, afară 
de cale altul nu este. „El la morminte să se ducă şi asupra oaselor 
va priveghea”. O ajutor prea folositor de suflet fiecărui om! Chiar 
şi omului deznădăjduit, prin care se poate chema iarăşi mântuirea. 
Nu i se cuvine unuia ca acestuia să-i punem înainte grăiri cu 
cuvinte subţiri cu care l-am fi putut birui, nu se cuvine să-i punem 
înainte pilde înfricoşate cu care l-am fi înfricoşat, nu trebuie să-l 
rănim cu săgețile cuvintelor cu care i-am fi înspăimântat cu totul, 
ci pentru ca să-l întorci pe calea mântuirii, de acolo de unde mai 
înainte s-a rătăcit, povăţuieşte-l la  lăcaşurile morţii, la 
preaîmpuţitele morminte, pune-i înaintea ochilor lui grămada cea 
slăvită a oaselor morţilor şi vei vedea cum că acela ce mai înainte 
era surd, foarte degrabă va asculta cu mare luare-aminte 
învăţăturile cele folositoare de suflet, acela ce mai înainte era orb 
va deschide mulţi ochi la primejdiile ce-i sunt de faţă, acela care 
era cu totul fără temere şi fără de frică se va îngrozi de muncile şi 
pedepsele cele ce vor să fie. Cel ce mai înainte era slăbănog se va 
face prea întreg la mădulare şi lesne mişcător şi grijitor întru 
toate. Cel şchiop va umbla, cel somnoros se va face priveghetor şi 
mai pe urmă de toate, cel mort şi îngropat va învia şi va trăi. Te 
mulţumeşti cu o singură istorie ca să-ţi încredinţez cele de mai 
sus. 

Un călugăr oarecare, de neam luminat, se afla într-o 
mănăstire în care după o vreme fiind stăpânit de mândrie şi de 


înălţare a ajuns câte puţin în lenevie, şi în lipsă de evlavie, întru 
atât încât şi aceste feluri de cuvinte a zis în sineşi: O, 
neînţelegătorule călugăre, nu-ţi este ruşine ţie să ai acest fel de 
slujbă la această mănăstire, încât să paşti porcii care grohăie? Şi 
să te necinstească şi pe tine, şi pe neamul tău nişte călugări ca 
aceştia de nimic? Du-te, ia slobozenia ta cea mai dintâi şi la 
neamul cel bun! Acestea şi altele mai multe cugetând şi zicând, 
gata era să lepede de pe sineşi acea rasă înnegrită şi veche şi să 
fugă să se depărteze de sihăstrie, şi voia s-o facă negreşit, dacă nu 
l-ar fi oprit noaptea. In vremea nopţii a văzut arătat înaintea 
ochilor lui un bătrân oarecare strălucit care i-a poruncit să meargă 
după dânsul. Iar călugărul îi urma cu frică şi ori pe unde avea să 
treacă uşile se deschideau singure. Deci au ajuns şi la mormintele 
morţilor, unde zăceau morţi nenumărați, iar călugărul acela 
călcând deasupra unuia care de curând era îngropat şi din care 
fiind putrezit a izvorât în sus rea putoare şi viermi şi a auzit glas 
de la dânsul, ce-i zicea, unde te duci, ticălosule? Arătându-i 
bătrânul acela şi alte trupuri care zăceau peste tot, i-a poruncit să 
ia seama cu amănuntul şi apoi s-a dus şi s-a depărtat de la dânsul. 
Iar călugărul de frică a început să roage pe Dumnezeu: Izbăveşte- 
mă, Doamne, de neînsufleţitele şi înfricoşatele aceste înfricoşări. 
Căci de frica mea am rămas fără de glas şi mai mort, vai mie! Că 
nu pot mai mult să privesc. Atunci iar a auzit glas care-i zicea: 
Vino, dar, de voieşti mântuirea ta şi să nu te înstrăinezi pe sineţi 
de viaţa aceasta singuratică şi sihăstrească răpindu-te de mândrie. 
Deci mai pe urmă de toate, ca să nu mai înmulțească cuvântul, 
făgăduindu-se să rămână până în sfârşit în mănăstire, s-a întors la 
citirea obişnuitelor rugăciuni şi din aceea înfricoşată vedenie a 
morţii şi din intrarea în morminte a scuturat de la sine mândria şi 
înălţarea cea mai dinainte şi s-a întors la smerenie şi la cărarea 
faptei celei bune, de la care mai înainte cugeta să se abată. 

Dar eu nu-ţi zic aceea ce a zis Solomon: „Du-te, leneşule, la 
furnică, ci du-te, trândavule, la morminte şi îndată cu David vei 
alerga pe calea poruncilor Domnului”. Du-te la gropniță o, 
iubitorule de argint, şi îndată vei zice cu Zaheu: „lată jumătate din 
averile mele, Doamne, le dau săracilor”. Târăşte-te la mormintele 
morţilor, o, mândrule, şi îndată vei striga cu înțeleptul Sirah: „Ce 
se mândreşte pământul şi cenuşa?” Mai pe urmă de toate mergi şi 
tu, iubitorule de lume şi de înfrumuseţări, la mulţimea trupurilor 
morţilor, şi umblă acolo puţin printre împuţitele şi nesimţitoarele 
oase şi-ţi vei învăţa inima cea prea înaltă cugetătoare şi iubitoare 
de lume acel preaînţelept socotitor grai al lui Solomon: 
„Deşertăciunea deşertăciunilor, toate sunt deşertăciune”. 


FAPTA 


S-o ai pe moarte ca pe un prieten al tău tainic şi ca pe un 
sfetnic fără de greşeală, şi să nu faci vreun lucru rău, pentru care- 
ţi vei zice mai pe urmă, o, cât ar fi fost de bine de nu l-aş fi făcut! 
Nici să nu treci cu vederea peste vreun lucru pentru care să te 
căieşti la cel mai de pe urmă ceas al vieţii tale, pentru că l-ai trecut 
cu vederea. Mai înainte de oricare lucru al tău, chiar şi sufletesc 
sau trupesc, obişnuieşte-te a vorbi cu moartea împreună zicând: 
lată, o, moarte, tu eşti slujitoare dumnezeieştei dreptăţi, iar eu 
sunt supus poruncii tale, căci şi mie mi s-a spus când i se grăia 
strămoşului Adam: „Cu moarte vei muri” (Fac. 2, 17). Deci fiindcă 
nu este vreo altă scăpare, să ascult sfătuirea lui Sirah: „Sfetnicii 
tăi din zece mii unul să fie”. De câte ori m-aş afla în îndoire şi în 
nedumerire şi de câte ori voi socoti care să fie oare cu cuviinţă sau 
cu dreptate ca să-l fac eu, pentru mântuirea sufletului meu, tu, o, 
moarte, ia să-mi fii sfetnicul meu ca să-mi luminezi cele întunecate 
şi să-mi tâlcuieşti cele cu îndoială şi să-mi arăţi cele nearătate. Dar 
vezi o, moarte, cum îmi vine cugetul cel ţiitor de minte a răului, 
biruit fiind de mânie şi mă îndeamnă să fac răsplătire pentru 
necinstea ce am primit, mă sileşte să întind mâna mea la sabie, mă 
sileşte să mă lupt singur cu vrăjmaşul meu. Ce mă sfătuieşti să 
fac? Ia aminte, îţi va răspunde prietenul tău, moartea, ce dobândă 
îţi vei câştiga ţie, după ce vei face aceasta? Pentru aceea ce voieşti 
să faci acum te vei căi odată că ai făcut-o. Când iarăşi trupul cere 
ca să te depărtezi pe tine de la înfrânare şi păzirea fecioriei, 
aleargă iarăşi la moarte, sfetnicul tău, şi zi-i împreună cu Pavel: 
„Trupul pofteşte împotriva Duhului” (Ga 1, 5, 17). Vezi, o, moarte, 
cum prin amăgirea dulceţii mă trage trupul meu atât, încât numai 
să mă învoiesc cu pofta, ce mă sfătuieşti să fac la aceasta? Şi ia 
aminte ce-ţi va răspunde aceea, ascultă, o, iubitorule de pofte şi de 
dulceţi, sfatul meu, care este cu adevărat nemincinoasă hotărâre a 
Preasfântului Duh: „Dacă trăiţi după trup veţi muri” (Rom. 8, 3). 
Deci pe cât te vei teme şi te vei înfricoşa de moarte, pe atât vei uri 
trupul. Când, iarăşi, iubirea de argint îţi şopteşte să răpeşti cu 
nedreptate averile cele străine, când te îmboldeşte lăcomia a te 
îneca în multă mâncare sau să te cufunde cu totul în multa băutură 
şi în beţie, totdeauna şi mai înainte de tot lucrul tău, aleargă la 
sfetnicul tău, moartea, şi ascultă ce te va învăţa şi la ce te va 
povăţui. O, la câte bunătăţi te va îndemna şi te va sili, o, de la câte 
rele te va opri şi de tot te va tăia! Nici Solomon cu toată 
înţelepciunea lui n-ar fi putut să-ţi dea învățături mai mântuitoare 
decât moartea. De vei vorbi împreună cu moartea în fiecare zi, vei 
auzi sfat preaminunat şi de suflet preafolositor. Dacă vei pune şi 


bine vei potrivi în cumpăna sfătuirii ei ocârmuirea vieţii tale, mulţi 
oameni se vor mira de îmbunătăţită petrecerea ta şi toţi vor 
întreba întrebarea marelui Isaia: „Cine a fost sfetnicul lui?”. 


Capitolul III 
Lesnea alunecare şi cădere a omului, 
şi curgerea de-a pururea a vremii 


Prorocul acela, cu adevărat vestitul şi preamarele glăsuitor 
Isaia, tâlcuitorul cereştilor taine, a auzit, din înălţime, oarecând 
glas răsunând ca un tunet şi zicând: „Strigă!”. Ca şi cum ar fi zis 
aceea ce am să-ţi zic şi care vei auzi de la Mine, nu vrea în 
întuneric, ci la toată lumea şi întru arătare, nu cu vorbă smerită şi 
cu glas amortit, ci cu strigare tare şi ca o aramă răsunătoare, şi nu 
la vreunii oameni, ci la toţi să le vorbeşti: „Strigă! Ce voi striga? 
Uscatu-s-a iarba şi floarea ei a căzut”. Adică atât este omul de 
deşert, şi de stricăcios, şi vremelnic, şi lesne alunecător, şi căzător 
încât l-a arătat că se veştejeşte şi cade ca floarea buruienii, care 
deşi este alcătuit din carne şi oase, cu toată slava lui în care 
străluceşte, cu toată vrednicia lui în care se trufeşte, cu toată 
stăpînia lui în care întrece în putere, cu toată domnia lui în care se 
înalţă, cu toată bogăţia în care prisoseşte, cu toată cunoştinţa lui 
în care se făleşte, cu toată înţelepciunea lui, cu tot danţul darurilor 
firii şi ale norocului şi cu toată marea cuviinţă a lumii, în toate 
acestea în care se îngâmfează, într-o clipă de vreme se pierde ca 
de o prea mică suflare a unui abur uşor şi ce lucru minunat este: 
„Tot trupul ca iarba şi toată slava lui ca floarea ierbii”. Prea cu 
înţelepciune tâlcuieşte dumnezeiescul Augustin această însemnare 
a florii zicând: „Oamenii înfloresc întru bună norocirea veacului 
acestuia de acum şi se prăpădesc de acea atotputernică putere, 
fiindcă, şi nu după cum înfloresc aşa se şi pierd: pentru că 
înfloresc vremelnic şi se pierd veşnic, înfloresc cu bune norociri 
deşarte şi stricăcioase şi se prăpădesc cu adevărat şi cu veşnice 
munci. leşi puţin primăvara la livadă, şi priveşte cum înfloreşte 
iarba în luna lui mai, cum creşte, cum otăveşte, cum înverzeşte, 
cum se poartă ca un val în tarini şi câmpuri: cum pricinuieşte prea 
dulce vedere şi privire călătorilor şi drumeţilor şi aşternut moale 
întinde celor osteniţi. Iar după ce ar trece vara, ieşi iarăşi şi vei 
vedea că aceea care înverzea în țarină zace în arie cu totul uscată. 


Aceea ce le dădea privitorilor mai înainte dulceaţă privirii, atunci 
este mâncare şi saturare dobitoacelor celor necuvântătoare”. O, 
iubitorule de dulceţuri şi de dezmierdări şi gingaşule om! Trupul 
acesta care este împodobit cu un cap cu păr galben şi înflorit ca 
aurul, care străluceşte în faţa ta, cu umeri roşii ca trandafirii, care 
roşeşte în gura ta cu buze ca mărgeanul, acest trup al tău care se 
îmbracă cu vison şi se împodobeşte cu porfiră, iar în urechi 
primeşte toate desfătările, în ochi frumuseţile, în miros bune 
miresme, în gâtlej gustă tot felul de dulceţuri şi în mâini simte 
toată moliciunea, acest trup nu este alta fără decât iarbă. Aşteaptă 
încă puţin, o, prea frumosule tânăr şi nu va trece mult până când 
vei zice şi tu: căzut-a floarea. O! Cât de frumos jelea un poet 
această stare, lesne schimbătoare: „Am înflorit şi noi, zicea, într-o 
vreme, dar floarea curând s-a veştejit”. 

Astăzi suntem cu totul viteji, mâine cu totul veştejiţi, 
poimâine morţi, apoi pe urmă îngropaţi în mormânt şi după puţină 
vreme şi de viermi mâncaţi. Şi de multe ori se întâmplă în acelaşi 
minut al vremii şi într-un punct al locului şi sufletul nostru ni-l dăm 
şi hotărârea dreptului judecător o simţim, de care vom fi întrebaţi 
şi cercaţi pentru viaţa ce am trăit. Şi acolo în vremea în care 
trupul nostru este cald, sufletul nostru se află în cealaltă viaţă şi 
ne vedem pe noi răpiți în cealaltă lume mai de a veni în frică nu 
cumva să fim răpiți. Aşa într-o clipă de vreme ne aflăm în starea 
nepăcătuirii şi îndată şi în altă clipă de vreme ne aflăm în 
prăpăstuirea păcatului, într-o clipă de vreme trăim şi în altă clipă 
murim. Pentru aceasta omul când trăieşte se află nu numai în mare 
lesnire a aluneca să cadă, ci şi de a muri într-o prea mică 
împuţinare de vreme se află. Aceasta este arătat din zicerea 
Sfântului Pavel: „Vremea este scurtă” (I Cor. 7). Spune-mi când 
soarele îşi face drumul un an şi măsurând în sus cereasca purtare 
de jur-împrejur ce alta strigă: fără decât că vremea este scurtă. Ce 
înseamnă schimbarea cea deasă a nopţilor şi a zilelor? Ce alta 
strigă vârsta cea copilărească care rămâne moştenitoare în urmă 
după vârsta cea pruncească? Tinereţea care rămâne moştenitoarea 
după copilărie şi după acestea celelalte din vârste, acestea spun că 
vremea scurtă este. Tot aceeaşi strigă şi dumnezeiescul Iov: 
„Puţină îi este viaţa şi zilele omului”. Cumpăneşte bine unul câte 
unul cuvintele acestea ale dreptului că sunt pline de înţelepciune. 
N-a zis puţină îi este viaţa şi traiul bătrânului sau a celui de tot 
îmbătrânit, ci de obşte a muritorului, adică a omului. Tânăr eşti, 
dar însă eşti om! Eşti tare, viteaz, puternic, crescând, dar eşti om! 
Fierbe sângele cu fierbere tinerească, în vinele trupului tău stau 
bine întărite puterile trupului tău, dar însă eşti om. Puţină este 
viaţa omului. De multe ori tânărul fiind în floarea vârstei sale 


iscusit, ascuţit la minte, însă ca o floare cade degrabă şi se 
veştejeşte. De multe ori iese ca un mire împodobit din cămara sa 
cea de nuntă şi seara zace în mormânt fără suflare. Această viaţă 
scurtă ţi-o adevereşte şi istoria lui Saul. Adunând armată să facă 
război cu filistenii a cerut vrăjitoare de morţi ca să-i scoată din iad 
pe prorocul Samuil. Şi i s-a arătat lui prorocul cu cinstită cuviinţă. 
Socoteşte aici, într-o zi şi o noapte câte lucruri mari şi prăpădire s- 
au întâmplat. Stăteau oştile gata de bătaie, Saul se plimba printre 
carele de război şi el avea bune nădejdi că-şi va întemeia împărăţia 
sa. Însă acolo unde se învârteau acestea în cugetul sufletului său, 
iată glasul lui Samuil foarte rău norocit şi pierzător care se auzea 
din cele mai de jos ale pământului: „Mâine tu şi fii tăi veţi fi 
împreună cu mine, şi tabăra lui Israil o va da Domnul în mâinile 
celor de alt neam”! O prefacere şi schimbare plină de mâhnire a 
lucrurilor celor fără de veste. Astăzi stă Saul înfricoşat în mijlocul 
oştilor sale, mâine va zăcea mort ucis de mână de om întins în tina 
pământului. Câte trupuri stau azi vii şi în întuneric şi sunt pline de 
putere! Şi câte stârvuri mâine vor zăcea moarte şi fără de mişcare. 
Frumos a zis un înţelept: „Cine este atât de înţelegător măcar şi 
tânăr de ar fi încât să fie încredinţat cum că are să trăiască până 
seara”. 

Şi Seneca aceeaşi învaţă: „Aşa petrec, ca şi cum mi-ar sta 
toată viaţa în ziua de astăzi”. „Aşa privesc la ziua de azi ca şi cum 
ar fi fost ziua cea mai de pe urmă a vieţii mele”. O! Ce lucru bun şi 
frumos ar fi de am socoti şi noi ca Seneca fiecare zi a noastră ca pe 
cea de pe urmă a vieţii noastre, şi ca pe cea dintâi a vieţii ce va să 
fie. Şi oare ce am face de am fi petrecut aşa? Am chema pe 
îngropători la noi, fiecare şi-ar rândui locul pentru îngroparea sa 
şi-ar găti pânza cea de îngropare, s-ar tocmi cu îngropătorii de 
morţi, ca să-i ridice trupul lui, şi-ar zidi mormânt, şi-ar scrie 
testamentul, mai pe urmă de toate, lepădând toată grija ar căuta 
cu amănuntul adâncul cugetului său şi ale ştiinţei, şi deschizând 
visteria păcatelor sale le-ar arăta părintelui său duhovnic şi ar 
primi cu bucurie canonul şi cu lesnire s-ar sârgui să treacă calea 
cea prea lungă a vieţii celeilalte, ar aprinde prin milostenie 
candela sufletului cea stinsă de mulţimea păcatelor şi l-ar aştepta 
pe mirele său şi ar priveghea ţinând în mâinile lui făclia aprinsă 
prin fapte bune şi în scurt să zic graiul cel mai de pe urmă şi 
numai una ar cugeta cum să se îngrijească de mântuirea sufletului 
său. Toate acestea îndată le-ai face, o, ticăloase, dacă ai înţelege 
cum că această zi de astăzi ţi-a răsărit ţie cea mai de pe urmă a 
vieţii tale. Ce zăboveşti, ticălosule păcătos, să te pocăieşti mâine, 
pentru cele ce le-ai făcut astăzi vrednice de pocăință. 

Ascultă pe Marele Grigorie ce te învaţă: „Dumnezeu care a 


făgăduit iertare celui ce se pocăieşte, n-a făgăduit-o pentru ziua de 
mâine, ci pentru cea de astăzi”. Deci neputând să cunoaştem mai 
înainte ziua noastră cea mai de pe urmă, se cuvine în tot ceasul să 
ne temem de dânsa. la aminte nu cumva şi în vreme ce 
nădăjduieşti ca să trăieşti multă vreme, să-ţi potriveşti şi să-ţi zici 
ţie însuţi şi tu cuvântul acel înţelept (însă fără de vreme zic) al 
preavestitului acelui voievod, care a zis fiindcă s-a lenevit în 
vremea cea îndemânatică în care putea să supună Roma şi n-a 
supus-o: „Când am putut zice, n-am vrut, şi când am vrut, n-am 
putut”. Astăzi poţi ceea ce doreşti, mâine poate nu o vei putea 
ceea ce ai dorit. O, cât de chinuitor lucru şi prea usturător este să 
te munceşti de viermele cel neadormit al minţii tale care în veac te 
va roade şi te va mânca, care de mii de ori pe ceas te va muşca pe 
tine! Ieri puteam să dobândesc slava cea dumnezeiască şi veşnică, 
n-am vrut. leri puteam să scap de prea usturătoarele munci cele ce 
vor să fie, n-am vrut. Ieri puteam să mă fac în veci fericit, n-am 
vrut. leri puteam să scap ca să nu fiu totdeauna ticălos, n-am vrut. 
Deci ce urmează? Zăbovim pentru a doua zi, care va veni, neştiind 
ce va naşte ziua ceea ce va să vină. Primeşte dacă ai trebuinţă de 
învăţătură, sfătuirea acelui bărbat binecuvântat, care a dat-o către 
cei ce l-au chemat la prânzul zilei celei de mâine: „Dacă cereţi 
ceva de la mine în ceasul cel de acum, gata sunt îndată să 
împlinesc porunca voastră; căci pentru ceea ce are să se facă 
mâine, voi care aveţi voie grijiţi-vă de ea: că eu de mult am 
cunoscut, cum că nu-l am întru stăpânirea mea lucrul acesta, care 
se va face mâine”. 


FAPTA 


De voieşti în această viață stricăcioasă şi de puţină vreme 
(în care, omul cel mult pătimitor este însărcinat, cu multe feluri de 
primejdii şi nevoi) să ajungi la vârful bunei norociri celei prea 
mari, şi să trăieşti totdeauna fără de frică, fără de întristare, şi 
fără de ticăloşie, şi încredinţat vesel şi fericit, îndreaptă-ţi viaţa ta 
întru acest fel de chip, ca în tot ceasul să iei aminte la ştiinţa ta şi 
să auzi des de la dânsa cuvintele cele următoare: De va urma 
nevoie să mori în ceasul acesta, sau în minutul acesta, eu n-am 
trebuinţă ca să chem duhovnic pentru mărturisire, fiindcă nu am şi 
ce să-i mărturisesc, şi pentru aceasta şi de-mi va trâmbiţa în 
urechile mele evanghelicescul acela glas al Domnului, care zice: 
„lată mirele vine” sunt gata după aşezarea mea aceasta ce o am 
acum ca să-l întâmpin. De mi s-ar grăi fără veste mie, după cum i 
s-a grăit şi lui lezechia regele: „Orânduieşte-ţi pentru casa ta, că tu 
vei muri şi nu vei mai trăi” voi răspunde îndată, cum că încă de 


multă vreme am făcut testamentul meu şi cu bucurie aştept 
moartea. De trăieşti după acest chip, nu numai după cum am zis, 
cu bucurie vei aştepta moartea, ci şi cu bucurie o vei chema, şi aşa 
dară poţi să dormi fără de grijă şi pe amândouă urechile tale şi de 
te va ajunge şi moartea fără de veste, te vei odihni întru Domnul. 


Capitolul IV 
Ce este moartea? 


Căruia i s-a întâmplat naşterea, aceluia de nevoie îi urmează 
numaidecât moartea. O! zicere cu scurte vorbiri! Numai trei 
cuvinte cuprinde numele morţii, dar însă, lucrarea ei cuprinde 
toate relele nenorociri, de care fiecare om poate să se teamă şi să 
se înfricoşeze. O zicere este numele acesta, adică MOARTEA, dar 
însă câte îi merg înaintea ei, câte călătoresc împreună cu dânsa, şi 
câte îi urmează pe urmă, mai nici oratorul cel prea bine vorbitor şi 
prea cuvântător n-ar putea vreodată după cum se cade să 
tâlcuiască. Noi, însă, cu puterea lui Dumnezeu vom face aici ca o 
oarecare tăiere şi despărţire şi descurcare prea mult împărţită a 
tăinuitorului aceluia, înfricoşatului şi minunatului nume al morţii. 
Deci de întrebi, ce este moartea? Moartea este sălaş cu totul 
desăvârşit în lumea aceasta (în care ai trăit), toate cele ce se văd şi 
se pare să fie ale tale, Patria în care te-ai născut, oraşul în care ai 
vieţuit, casa în care ai locuit, palatele în care te-ai desfătat, Şcoala 
în care ai învăţat, patul în care te-ai odihnit, grădina în care te-ai 
plimbat şi toate să zic, sălaş cu totul desăvârşit, toate locurile 
lumii, ca şi cum n-ar fi rămas niciun unghi în toată lumea în care 
să poţi să stai acolo măcar un minut. Urmează să venim acum şi la 
celelalte deosebiri ale morţii. Moartea este să-i saluţi pe părinţii 
tăi cu salutarea cea mai de pe urmă, adică să-ţi iei ziua bună 
pentru toate lucrurile cu luare de ziua bună cea mai de pe urmă de 
la părinţii tăi, de la fraţii tăi, de la surorile tale, de la rudeniile tale, 


de la vecinii tăi, de la prietenii tăi, de la cei dimpreună cu tine, de 
la cunoscuţi, de la slugile tale, de la casnicii tăi, de la cetăţenii tăi 
cu un cuvânt de la toţi oamenii, zicându-le să rămâneţi sănătoşi 
toţi, atât cât nimic cu totul nu va fi, care va merge împreună cu 
tine ca să te petreacă, când vei merge la această străină 
necunoscută şi prea minunată ţară a veşniciei. 

Un domn oarecare şi bogat şi nedrept, dacă s-a văzut pe 
sine că s-a apropiat de moarte, întorcându-şi ochii săi către boierii 
palatului său, care atunci erau veniţi de faţă ca să-l cerceteze le-a 
zis: Veniţi acum, credincioşii mei prieteni şi boieri, şi-mi ajutaţi mă 
rog şi mă scoateţi din mâinile morţii, care acum m-a înconjurat şi 
de se va hotărî ca să mor, măcar să călătoriţi împreună cu mine şi 
să nu mă lăsaţi cu totul singur la această primejdioasă 
necunoscută şi înfricoşată străinătate şi aceasta se cuvine cu 
dreptul s-o faceţi, fiindcă după cum v-aţi împărtăşit de slava şi de 
bunăstarea mea aşa să nu mă lăsaţi pustiu şi singur şi la această 
prea mare primejdie a mea şi prea grea şi stare ticăloasă. Tăcând 
aceea la cuvintele acestea, s-a pornit asupra lor domnul acela cu 
mânie sălbatică şi tulburată şi cu sălbatice şi cu tulburătoare 
glasuri îi numea mincinoşi şi necredincioşi şi aşa plin de acea 
nestăpânită mânie şi-a borât ticălosul şi amărâtul său suflet. 
Moartea este să te dezbraci DE TOATE bunătăţile cele trupeşti, 
atât ale norocului, pe cât şi ale firii. Atunci, dar, de te dezbraci de 
toate hainele tale, de moşii, de bogății, de avuţii, de averi, de 
tarine, de zidiri şi de sate, te lipseşti de toate cirezile şi de turmele 
tale şi de toţi peştii, pe care îi hrăneai prin închisori, de toţi copacii 
dumbrăvii, de toate rodurile pe care le ai în grădinile tale şi de 
toate bucatele ce le-ai strâns în hambarele tale: „Gol ai ieşit din 
pântecele maicii tale, gol te vei duce acolo” (lov, 1, 21). De vei fi 
mai bogat şi decât împăratul Cirus n-ai stăpânire să iei împreună 
cu tine, nici din ţarinile tale un spic, nici din comorile tale un ban, 
nici din dobitoacele tale o unghie, nimic, cu totul nimica. Moartea 
este să părăseşti deodată toate dulceţile, toate bucuriile, toate 
ospeţele, desfătările şi poftele, plimbările, jocurile, vânaturile, pe 
toate acelea care au bucurat ochii tăi şi au veselit auzul tău cu 
dulce glas, sau mirosirea ta cu bune miresme o înmiresmează şi o 
înfoacă, sau gustul tău cu dulceţurile îl îndulcesc, sau pipăitul tău 
cu moleşirea o răsfaţă. Nu va fi de aici înainte cu putinţă, ca ochii 
tăi să se mângâie de oarecare lumină a soarelui, sau a lunii, sau a 
stelelor, sau a făcliilor. Moartea este să simţi şi în suflet, şi în trup, 
de toate părţile înfricoşate prefaceri şi schimbări. Căci atunci se 
văd feţele pierdute, ochii deschişi, fără de mişcare şi stinşi, nasul 
veştejit, gura cu dinţii negri va căsca cu o căscătură scârbelnică 
scârnavă şi puturoasă, se usucă gâtlejul, se veştejesc toate 


simţurile, se strică vopseala cu care era vopsită faţa şi zugrăvit 
obrazul, încetează frumoasa grăire a gurii, dau sudori prea reci din 
toate părţile porii pielii, se şterge roşeala fălcilor, îl cuprinde 
gălbirea, apoi răceala cea prin cutremur, apoi împuţiciunea şi mai 
pe urmă mucezeala şi mai în scurt, zace o vedere înfricoşată şi 
înfiorătoare şi scârbelnic celor ce-l privesc. Dar nu mai puţină 
schimbare şi durere se pricinuieşte şi sufletelor celor ce stau de 
faţă la privirea lui. Se varsă lacrimi, se aud suspinuri, de asemenea 
răsună plânsurile, ies tânguirile. Se spun cuvintele cele mai de pe 
urmă, se strigă mortul până când încă suflă, iar după ce îşi dă 
sufletul, se dezbracă şi rămâne departe de toţi casnicii lui, şi cei ce 
mai înainte îl robeau, mai pe urmă după acestea se scârbesc de el. 
Moartea este aceasta, să ajungi la lupta şi primejdia cea mai de pe 
urmă de toate, ca să te nevoieşti cu lupte asupra vrăjmaşilor tăi, 
pentru sufletul tău şi să dai război şi să te lupţi cu stăpânirile 
întunericului, cu boierii veacului acestuia, cu cel mai înfricoşat 
vrăjmaş decât toţi vrăjmaşii, cu leul cel ce răcneşte cel nevăzut şi 
prea mult meşteşugăreţ. Care va unelti mii de chipuri atunci ca să 
te vatăme. Se va scula asupra ta cu o sălbatică mânie: „Având 
mânie mare, căci ştie că timpul îi este scurt” şi mai mult nu se mai 
poate lupta cu tine (Apoc, 12, 12). Şi fiindcă atunci nu este cine să- 
ţi ajute fiindcă nu va fi nimeni care să poată să-ţi ajute, măcar cât 
de puţin, pentru aceasta atunci toate oasele, toate alcătuirile, 
încheieturile, vinele, arterele şi toate celelalte mădulare ale 
trupului tău de ar fi cu putinţă ar striga de asemenea împreună cu 
glas omenesc cuvântul acela al înţeleptei Susana: „Strâmt îmi este 
„de toate părţile”. Moartea este să zacă trupul tău pe pământ 
întins şi îngheţat, să te înfăşori cu pânză, să te pui într-un mic pat 
de lemn. Şi să te porţi împreună pe toate ulițele şi căile oraşului şi 
ale cetăţii, până la Biserică, având împrejur rudeniile tale, vecinii 
şi prietenii tăi, care călătoresc împreună cu tine cu tânguiri şi cu 
lacrimi, până la mormântul cel întunecat şi prea strâmt întru care 
vei fi acoperit cu pietre şi cu pământ şi cu puturoase oasele celor 
ce au murit şi s-au îngropat mai înainte de tine. Acolo te vei împuţi 
şi vei fi mâncat de viermi şi te vei risipi şi vei putrezi şi mai pe 
urmă de toate te vei face pulbere. Moartea este să treacă sufletul 
tău la altă viaţă, în altă Patrie, în loc necunoscut, şi în casa 
veşniciei, acolo unde bogăţiile pământului nimic nu plătesc, 
vredniciile n-au nicio cinste, ştiinţele cele lumeşti nu se întreabă, 
nici nu se laudă. Acolo unde toate cele minunate ale lumii acesteia 
ca pe nişte zadarnice şi vremelnice nimeni nu le laudă şi nu le 
cinsteşte. Moartea este mai pe urmă de toate, să ţi se cerceteze de 
către diavoli toate lucrările şi faptele tale, şi să te grăiască de rău 
şi să te pârască, şi sau să te rânduiască în loc de lumină şi de 


odihnă cu drepţii, până la învierea cea de obşte (când ai să iei şi 
desăvârşirea), sau la loc de întuneric şi de durere şi de chinuire, 
împreună cu păcătoşii. Vezi mulţime de rele norociri, pe care le 
cuprinde unul şi singurul glas al morţii cel din trei cuvinte. Poate 
cauţi să înveţi de la mine ceea ce au căutat dumnezeieştii Apostoli 
într-o vreme să înveţe de la Hristos, încă cu oarecare deosebire. 
„Spune nouă când vor fi acestea şi care este semnul venirii Tale şi 
al sfârşitului veacului?” îţi răspund cu Hristos: „Privegheaţi, deci, 
că nu ştiţi nici ziua, nici ceasul” (Mt. 24, 3, 42). Poate că acestea 
ce eu acum le-am alcătuit şi le-am scris şi tu le-ai citit, îţi va veni 
ţie asupra-ţi îndată după citire, poate deseară, sau mâine, sau în 
luna aceasta, sau în anul acesta. Fie, şi oricând ar fi, aceasta este 
prea adevărat, că într-o vreme vor veni asupra ta, că nu va fi 
aceasta îndată este cu adevărat: „Că vremea este scurtă” (I Cor.). 


FAPIA 


Ca să nu te cuprindă moartea fără de veste, pe care cu 
adevărat o aştepţi s-o întâmpini, se cuvine să fii totdeauna gata 
către ea, lucrând toate lucrurile tale spre învăţătură şi 
îmbunătăţite şi îndreptându-ţi sufletul tău în fiecare zi, ca şi cum 
te-ai afla în cea mai de pe urmă luptă a morţii. Citeşte totdeauna şi 
cu evlavie slujba cea obişnuită a sfintei noastre Biserici, 
rugăciunile cele umilitoare şi mai ales oriunde vei afla rugăciuni şi 
canoane care se înţeleg pentru ieşirea sufletului, însemnează-te ca 
să le citeşti totdeauna. Mai înainte de acestea citeşte Icoasele 
Născătoarei de Dumnezeu şi să fii îndreptându-te în fiecare zi ca şi 
cum ai fi mai aproape de cel mai de pe urmă sfârşit al tău şi să te 
împărtăşeşti şi cât de des cu înfricoşătoarele lui Hristos Taine. Şi 
după Sfânta împărtăşire zi adesea cu umilinţă şi cu inimă zdrobită 
salutarea îngerului către Preasfânta Fecioară, adică: Născătoare 
de Dumnezeu Fecioară. După cum a făcut un bărbat credincios, 
care după ce s-a gătit deplin şi s-a împărtăşit cu Preacuratele şi 
mântuitoarele Taine, adeseori mişcând buzele zicea graiul acesta: 
Născătoare de Dumnezeu Fecioară, ajută-mi mie şi salutarea 
îngerului şi a început a se vărsa pe obrazul lui o lumină 
dumnezeiască atât încât a izvorât din el oarecare raze strălucite ca 
şi fulgerul. Şi cu acest chip lin şi cu linişte slăbind ca spre somnul 
trupului lui, a zis către Părinţii care se aflau acolo de faţă: „O, de 
aţi vedea voi cereasca slavă, pe care Cel prea mult Milostiv 
Dumnezeu a gătit-o pentru cei ce-L iubesc pe El” şi cu aceste 
cuvinte şi-a dat fericitul său suflet în mâinile lui Dumnezeu. Mare 
putere au rugăciunile sfinţilor şi mijlocirile, dar mai mult decât ale 
tuturor, ale Născătoarei de Dumnezeu, când îi chemăm în ajutor 


nu cu lenevire şi cu cucernicie rece şi în scurt numai cu singură 
limba, ci cu inimă înfrântă şi zdrobită şi cu credinţă fierbinte, iar 
mai cu prisos când ne aflăm asupra luptei cu moartea cea amară. 
Dacă în acest fel te vei înstreina din această viaţă vremelnică, nu ţi 
se va părea că mergi în ţară străină şi necunoscută, ci cum că te 
duci la însăşi Patria ta, cea mai dintâi şi aleasă şi la Împărăţia cea 
fără de sfârşit să te veseleşti împreună cu îngerii şi să dănţuieşti 
împreună cu sfinţii, dobândind cu privirea Dumnezeirii celei în trei 
Sori (Treimea) nemărginita şi veşnica fericire. 


Capitolul V 
Omul cel vechi luând aminte la mormânt, preface 
grozăvia sufletului său în frumuseţe 


„Maria stătea la mormânt şi plângea” (loan 20, 11). Ce faci, 
o, femeie, la mormânt? Pe cine-l. cauţi în groapă? Caut pe Cela de 
care m-am lipsit, pe prea Iubitul meu. Dar acela s-a dus de aici, s-a 
dus din această viaţă de aici. De ce cauţi între cei morţi pe 
Ziditorul vieţii? Cu motiv binecuvântat, răspunde Maria, caut pe 
Acela, fiindcă Acela este dătătorul de viaţă când nu se arată, nici 
alt loc mai cu adevărat nu se caută, nici în alt loc mai degrabă nu 
se află, nici se găseşte fără numaidecât la casa morţii, care este 
mormântul. De vei privi cu luare-aminte moartea, va muri lumea 
din tine şi se va naşte Hristos. Mormântul este patria faptelor celor 
bune, gropniţa este locul cel de nevoinţă şi de iscusinţă al filosofiei 
creştineşti. Sicriul cel primitor de morţi este cu adevărat cea mai 
aleasă şcoală la care după cum se învaţă faptele cele bune aşa se 
dezvaţă şi toate răutăţile. Pogoară-te la această luptă de lut, şi te 
vei sui de acolo nu cu ţărână împuţită şi urâtă cu totul şi prăfuită, 
ci îmbrăcat cu strălucire. Că te vei cunoaşte pe sine, cum că eşti 
alcătuit din pământ şi cum că peste puţină vreme în ţărână ai să te 
întorci şi în ţărână ai să te prefaci. Urmează acestei sfinte femei de 
care am zis mai sus ca să nu fii muieratic şi aprins de pofta spre 
femei, ci să te arăţi bărbat desăvârşit. „Maria stătea la mormânt”. 
Tu care în atâţia ani cu atât de aspră şi întărită socoteală „în calea 
păcătoşilor ai stat” (psalm). Stai împreună cu Maria acum la 
mormânt că şi tu vei cădea în mormânt Deci stai mai înainte de ce 
vei cădea în mormânt şi acolo cumpăneşte cu deadinsul vremea 
cea mai dinainte a vieţii tale, cu cel mai de pe urmă minut de care 
atârnă viaţa cea veşnică. Stai la mormânt, în câtă vreme picioarele 
tale se mai mişcă încă. Stai la mormânt mai înainte de a le opri 


moartea. Stai la mormânt că vremea trece repede, până în atât 
încât şi tu alergi la scopul şi la sfârşitul vieţii tale. Mai înţelept te 
vei face de vei sta deasupra mormântului morţilor decât de te vei 
duce des la şcolile filosofilor, decât te vei duce la oraşe şi la 
târguri, decât să horăieşti în aşternut, decât de te-ai duce să 
vânezi în codri şi în păduri, şi decât să grăieşti oratoreşte în 
adunări. Căci locul acesta nu este locul răutăţii, ci al faptei celei 
bune. Stai la mormânt în care nu peste mult o să zaci mut, fără de 
glas, surd fără de auzire, orb fără de vedere, slăbănog fără de 
mişcare, cu totul rece fără de fierbinţeală, amorţit fără de simţire 
şi aşa să zic, mort fără de viaţă. Stai la mormânt în care te vei face 
puroi să te împuţi, să te putrezeşti, să te risipeşti, să fii mâncat de 
toţi viermii şi de şerpi. Şi de vei sta la mormânt vor cădea 
trandafirii din capul tău cu care umbli împrejur încununat, îţi vor 
scăpa din mâini instrumentele cele de cântare cu care cântai, se 
vor face nemişcate picioarele cu care băteai faţa pământului cu 
mândrie, va tăcea de tot limba ta cea de tot frumos întorcătoare cu 
care cântai cu multă dulceaţă bucurându-te cântecele cele de jale, 
se vor închide ochii tăi cei albaştri cu care nu priveai alta decât 
lucrurile cele deşarte. Deasupra acestui mormânt se va surpa şi se 
va prăpăstui mândria ta, şi se va smeri fudulia ta, se va înfricoşa 
obrăznicia şi îndrăzneala ta şi de tot se va răci desfrânarea şi 
curvia ta. Luarea aminte ce o vei face la mormânt ţi se va face ţie 
îngropătoare a toată răutatea şi păcatul tău şi născătoare a toată 
fapta cea bună şi dreptatea. Când stai la mormânt tipăreşte adânc 
în inima ta aceste cuvinte mântuitoare de suflet ale lui Iov: „Zilele 
mele s-au scurs, socotinţele mele s-au sfărâmat şi la fel dorinţele 
inimii mele. Împărăţia morţii este casa mea” (lov. 17, 11, 14). Mai 
pe urmă după ce a trecut vârsta cea pruncească, cea copilărească, 
cea holteiască, tinereţele, bătrâneţele şi tot şirul vârstelor, după 
atâtea osteneli şi trude, după atâtea griji şi sârguinţe şi nevoinţe, 
după atâtea izbânzi cu slavă şi biruinţe şi semne de biruinţe, după 
atâtea veselii şi bucurii, desfătări, plimbări, ospăţuri şi răsfăţaţi, 
după sănătate, după boli, după răsuflarea cea mai de pe urmă, mai 
pe urmă de toate una ne mai rămâne să răspundă iarăşi tot acest 
Iov a cărui hotărâre este negreşită şi întemeiată pentru că este de 
la Duhul cel Preasfânt. „Numai singur mormântul mi-a rămas mie, 
zice lov”. 

Iată, împărate, aici în mormânt este sceptrul tău, aici, o, 
domnule, palatul tău, aici, boierule, este curtea ta, aici, sfetnicule, 
locul tău cel de adunare, aici, judecătorule, divanul tău, aici, 
filosofule, academia ta, aici, profesore, şcoala ta, aici, oratorule, 
jilţul tău, aici, propovăduitorule, de cele sfinte îţi este amvonul tău, 
aici, călugăre, viaţa ta cea de obşte, aici, pustnicule, locul tău cel 


de nevoinţă, şi mai în scurt, o, omule, aici este locuinţa ta. După ce 
te-ai plimbat prin ţări, prin câmpii, prin sate, prin cetăţi, prin 
eparhii, prin domnii, prin împărăţii, mai pe urmă, după ce ai 
înconjurat toate părţile lumii celei locuite, numai un loc prea mic 
îţi lipseşte şi-ţi rămâne să-l umbli - mormântul. Mai scurt este în 
lungime decât de patru coţi şi mai strâmt şi mai îngust este în 
lăţime decât de patru palme. După ce ai trăit multă vreme pe 
pământ, numai una îţi mai lipseşte - să zaci fără de suflare sub 
acest pământ. Acestea ţi se vor întâmpla, învaţă-te tot de la Iov: 
„Din pântece iarăşi m-am dus la mormânt”. Celui ce i s-a întâmplat 
a se zămisli în pântece de maică, tot aceeaşi nevoie îi urmează să 
cadă la vreme în groapa mormântului. „Din pântece să cadă în 
mormânt”. Adică dintr-o strâmtorare într-o altă strâmtorare, dintr- 
un întuneric în alt întuneric, dintr-o închisoare în altă închisoare. 
lar toată depărtarea şi lungimea vieţii care se hotărăşte între 
pântece şi între mormânt, de abia atât este, pe cât este la loc 
punctul, la an clipeala, la trup minutul, şi scurt la lucrul cel prea 
mic, adică, mai nimica. Însă la punctul acesta al locului, la clipeala 
anului şi la minutul trupului noi ce facem? Şi ce nu facem sau câte 
nu ne apucăm să facem? Tu, însă, între toate faptele tale, să nu 
faci alta nimic fără numai aceea ce se cuvine s-o faci, adică nimic 
în zadar să nu faci, nici să nu-ţi petreci vremea vieţii tale fără de 
folos. Stai adeseori la mormânt şi socoteşte bine cum mai în urmă 
de toate, câte am făcut, câte am vorbit, câte am cugetat şi am 
socotit, aceasta va fi cea mai de pe urmă socoteală şi asemănare, 
ca să cădem în mormânt. Aici este pecetluirea istoriei noastre, 
fapta cea mai de pe urmă a noastră, vârful faptelor noastre, ultima 
grăire a noastră, deasupra pecetluire a lucrurilor noastre şi 
marginea a toată săvârşirea noastră. Acestea cugetă-le şi vei 
ajunge vesel la sfârşitul vieţii tale, vei ajunge la însuşi cel mai de 
pe urmă sfârşit şi scop pentru care te-ai zidit, adică la 
Dumnezeiasca fericire. 


FAPIA 


Fiecare lovitură a ceasornicului să-ţi fie ca un semn de 
deşteptare spre îndreptarea ta, ca o înştiinţare a adunării de 
război, pe care-l ai cu vrăjmaşul cel de obşte, şi ca o îndemnare 
spre începutul vieţii celei de acolo. În tot ceasul să sune în urechile 
tale  trâmbiţa Preasfântului Duh, cuvintele, zic, ale 
Dumnezeiescului Pavel. „Şi aceasta, cunoscând vremea, că este 
chiar ceasul să vă treziţi din somn” (Eoni, 13, 11). Zi ceea ce în tot 
ceasul o femeie cuvioasă şi cucernică obişnuia să zică când se 
nevoia în viaţa de obşte cu haine bărbăteşti atunci când bătea 


ceasornicul: „Acum sunt cu un ceas mai aproape de moarte, de 
mormânt şi de cealaltă viaţă”. Tu, dar, dacă ceasul ce urmează îl 
vei cheltui cu folosul sufletului şi spre îmbogăţire în fapte 
dumnezeieşti, cu câtă veselie mai pe urmă te vei veseli! Când s-ar 
dărui numai şi un singur ceas de-al ceasornicului nostru, sau 
acelora care se află în locul luminii, sau acelora care se află în 
locul întunericului, la ce oare l-ar cheltui ei? Negreşit, cei din 
lumină spre a-şi creşte slava lor, iar cei din întuneric spre a scăpa 
de durerile lor. Nu este minut la ceasul acela, care să nu fie 
vrednic de mare preţ, fiindcă şi în fiecare minut de vreme poţi să 
câştigi împărăţia dumnezeiască a fericirii, cea mare şi veşnică şi 
nesfârşită şi tu, vai, nicidecum nu gândeşti aceasta. 


Capitolul VI 
Gândul cel nou, când cu luare-aminte priveşte 
mormintele, atunci şi vede, şi aude 
şi înţelege noi lucruri 


Pentru ca să le faci noi pe toate, ca un om ce eşti nou, 
nevoie este ca să vezi, să auzi, să cugeţi şi să gândeşti noi lucruri. 
Iar de voieşti să dobândeşti aceasta, care este mai de nevoie şi mai 
de trebuinţă decât toate, nu numai să stai la mormânt afară, ci şi 
să te pleci şi să priveşti în el. Că ce a spus Ioan Evanghelistul 
pentru Maria, cum că sta la mormânt afară, urmează şi perioada 
aceasta: „S-a plecat în mormânt şi privea”. Ai stat la mormânt, 
pleacă-te dar şi priveşte în el, tu mai întâi, o, împărate, coboară-te 
din scaunul împărătesc, domnule din scaunul tău, judecătorule de 
la divanul tău, sfetnicule de la şederea ta. Coboară-te şi tu, 
mândrule, din înălţarea ta pleacă-ţi grumazul tău cel înalt la 
mormânt ca să te abati de la rău. Pleacă-te la pământ, unde va fi 
locuinţa ta cea mai de pe urmă. Priveşte în mormânt, ca să vezi 
câte te folosesc, şi ţi se va face acest mormânt turn tare, din care 
vei bate război cu vrăjmaşii cei de gând ai sufletului tău. De vei 
privi în mormântul acela, vai! câte vei vedea, vei auzi, vei mirosi, şi 
mai în scurt vei pricepe şi vei înţelege, vei vedea un coşciug 
alcătuit din patru scânduri, în care zace un trup putred şi o grea 
împuţiciune şi o privire înfricoşată ieşind din oase, vei vedea în cap 
şerpi lipiţi, în ochi scorpii înveninate, şi la pântece limbrici lungi şi 
rotunzi, în toate mădularele mulţime nenumărată de viermi, care 
le mănâncă fără de saturare. O vedere prin care privire se apropie 
moartea la privitor. După ce le-ai văzut pe unele ca acestea, oare 
ce vei mirosi? Cu adevărat că o miroseală ca aceea pe care nimic 


n-o poate suferi, fără de vătămarea vieţii lui şi cu primejdie 
purtătoare de moarte, adică putoare nesuferită, grozăvie 
covârşitoare, putoare rea netâlcuită, care putoare de va ieşi afară 
din mormânt şi se va întinde şi se va lăţi în lături, negreşit va 
întina tot văzduhul cel de prin-prejur, cu un abur pricinuitor de 
ciumă şi dătător de boală şi de stricăciune. Dar oare ce vei auzi 
acolo? Câte ai văzut minunate, câte ai mirosit puturoase şi altele 
mai înfricoşate vei auzi. N-am scop să tâlcuiesc acum graiuri de 
plângere şi tânguirile cele pline de dureri şi înfricoşate ale celor 
osândiţi plângerile, cuvintele cele jalnice, cele de îngropare, cu 
vaietele lor cele mari, cu suspinurile, plângerile, strigările celor ce 
pătimesc jalnic în cumplitele şi prea nesuferitele munci, şi 
glasurile de osândire ar fi umplut văzduhul acesta, toate văile, 
toate câmpurile, toate măgurile, toate dumbrăvile, peşterile, toate 
ţarinile, toate dealurile, prăpăstiile, mările, deşerturile, pădurile, 
toate locurile cele neumblate şi nelocuite, toate locurile şi toată 
lumea, fiindcă toate răsună cu o strigare prea înfricoşată şi 
groaznică. 

Du-te de stai la mormântul omului aceluia, pe care-l socoteai 
cum că este prea bine norocit şi mai fericit decât toţi oamenii, 
deschide-i mormântul lui, apropie-ţi urechile tale şi cu luare- 
aminte ascultă ce-ţi va grăi ţie. Nu vei auzi alte cuvinte, fără numai 
acele singure care s-au tipărit cu degetul lui Dumnezeu în cartea 
înţelepciunii: „Ne-am săturat de cărările fărădelegii şi ale 
pierzării; am străbătut pustietăţi neumblate, iar calea Domnului n- 
am cunoscut-o. Ce folos ne-a adus trufia? La ce ne-a slujit bogăţia 
şi toată fala ei? Toate acestea au trecut ca umbra” (inţelep. Sol. 5, 
7-8). De te vei duce la alt mormânt, ca să-l auzi şi pe idolul acela, 
care este ascuns înlăuntru, nişte cuvinte ca acestea vei auzi: 
„Zilele mele au trecut” (Iov, 17, 20). O, zile! cât sunt de multe la 
număr! Cât sunt de scumpe la preţuire! Cât sunt de repede 
trecătoare întru ani! Într-o clipeală de ochi au trecut. Câte zile s-au 
cheltuit în zadar la vârsta cea pruncească! Câte cu netrebnicie au 
trecut la vârsta cea copilărească! Câte s-au cheltuit în vârsta cea 
holteiască! Vai! câte cu pagubă şi cu vătămare s-au cheltuit la 
tinereţe, câte fără de folos la toate vârstele. Unde sunt zilele 
acelea? Au trecut. Unde sunt zilele cele veselitoare, pe care cu 
bucurii şi cu ospăţuri le-ai cheltuit? Desfrânându-te în desfătări, 
jucând la nunţi, veselindu-te în jocuri şi pretutindeni păcătuind? 
Au trecut, au alergat, au lipsit zilele mântuirii, zilele facerilor de 
bine, ale milosteniei, ale mărturisirii, ale pocăinţei, ale iertării, ale 
îmblânzirii lui Dumnezeu, ale răsplătirii celei cereşti, ale 
îmbogăţirii dumnezeiescului dar şi ale câştigării cereştilor 
bunătăţi. Au trecut, dar cum au trecut? In zadar fără de plată, în 


deşert fără de câştig, sterpe, fără de rodire, nefolositoare, fără de 
mântuire. De nu te leneveşti, ascultă sfatul morţilor celor dedesubt 
cu luare-aminte care ne zic aceste cuvinte: Stai, o, călătorule, mai 
înainte de ce vei cădea aici în mormânt, după cum sunt şi eu, trup 
mort: nu ţi-am vorbit eu niciodată cu mai potrivită vreme, decât ca 
acum din mormânt. Crede-mă acum, o, ascultătorule! care sunt 
umbră cum sunt toate lucrurile lumii afară numai de acea aleasă 
bunătate, care este Dumnezeu, iar celelalte toate trec ca o umbră. 
Acum numai am cunoscut după ce mi-a acoperit obrazul această 
ţărână afumată, cum că toate lucrurile pe câte le îmbrăţişează 
lumea şi le iubeşti nu sunt alta, fără decât numai un fum. Să ştii că 
eu sunt acum aceea ce vei fi şi tu într-o vreme, ceea ce eşti tu am 
fost şi eu odată. De ai vreo mică picătură de înţelepciune şi 
pricepere, trăieşte în lume însă lui Dumnezeu li trăieşte şi mori 
lumii. Adu-ţi aminte totdeauna cum că lucrurile acestea pe care voi 
le lăudaţi în lumea aceasta şi vă miraţi de ele, nu sunt alta, fără 
decât numai visuri. Acestea şi altele vei auzi de la cei ce locuiesc în 
cealaltă lume, pe care să le tipăreşti cu multă luare-aminte în 
sufletul tău. Te vei învăţa de la ei nu numai să defăimezi lucrurile 
cele trecătoare şi veselitoare şi frumoase ale lumii acesteia, cele 
lesne defăimate, ci o să ocărăşti şi altă ticăloşie. Vei învăţa cum că 
niciun lucru nu este sub lună care să nu fie stricăcios, că acestea 
nu se socotesc bune fără numai de cei răi. Vei învăţa că totul este 
ticălos în viaţa aceasta afară de viaţa cea veşnică. Vei învăţa că 
acel lucru nu este zadarnic care sau Dumnezeu este, sau pentru 
Dumnezeu se face. Vei afla că toate din lumea aceasta sunt de râs 
şi mincinoase, iar cele ale celeilalte lumi sunt toate adevărate şi 
minunate. Acestea le vei auzi de la gropi şi de la morminte. De vei 
sta cu luare-aminte înaintea întunecoaselor coşciuge ale prea 
împuţitelor trupuri, vei scutura de la tine faptele întunericului şi te 
vei face din vechi om nou, văzând şi auzind de la morţii de sub 
pământ atâtea lucruri noi. Aşa i s-a întâmplat odată unui tânăr 
care trecând aproape de un mormânt al unui tânăr bogat de bun 
neam, a stat puţin din mergerea sa şi suspinând cu amar din 
adâncul inimii, şi-a zis sieşi aşa: lată că eu sunt acum ceea cea 
fost şi acest tânăr mai înainte, după puţină vreme negreşit mă voi 
face şi eu ca şi el acum. Această scurtă cugetare i-a folosit mult. 
Căci îndată fără întârziere văzând cum că este nevoie să lăsăm în 
urma noastră toate cele veselitoare ale veacului acestuia ca să 
câştigăm veseliile cele mai presus de lume, de aceea şi-a luat ziua 
bună de la lume zicându-i: să rămână sănătoasă împreună cu 
bunătăţile ei, şi pentru ca să se facă cu totul sufletesc, din suflet s- 
a lepădat de toate ale sale. Şi ieşind din gropniță a intrat într-o 
sihăstrie. Socoteşte acum, o, ascultătorule! Cât folos are să ia 


cineva luând sfat de la cei morţi în toată viaţa sa şi punându-l pe 
dânsul în lucrare. 


FAPTA 


Te încredinţează că mult oareşce te ajută şi foarte mult te 
foloseşte în ceasul acela amar al morţii aceasta ca să primeşti 
ajutorul cel de sus. Iar aceasta ţi se va face ţie dacă la ceasul cel 
mai de pe urmă şi de nevoie, vei câştiga ajutoare cereşti şi 
împreună-mergători. Dar care sunt aceştia? Eu îţi voi spune. Să ai 
la mare cinste şi la nepovestită evlavie pe toţi sfinţii, pe care 
Sfânta Noastră Biserică i-a aşezat ca să se prăznuiască în fiecare 
zi. Pentru că negreşit într-o zi a morţii tale pe care tu n-o ştii când 
va fi, trebuie să se afle vreun sfânt care se prăznuieşte şi acela va 
lua împreună cu sineşi şi pe ceilalţi sfinţi, care şi ei mai înainte de 
tine erau prăznuiţi, şi vor merge împreună cu tine şi te vor petrece 
la acel drum lung şi necunoscut şi te vor petrece chiar până la cele 
cereşti. După cum un cinstitor de Dumnezeu dascăl al Sfintei 
Evanghelii când îşi dădea sufletul său în mâinile lui Dumnezeu, 
fiindcă el apucase mai înainte cu învăţăturile sale cele mântuitoare 
de suflet, de povăţuise la acea dumnezeiască fericire şaizeci de mii 
de suflete, cu împrumutare şi toate acelea i-au ieşit în întâmpinare 
şi au călătorit împreună petrecându-l până chiar la ceruri. lată, 
dar, ajutorul cel de sus, adică atâtea oşti să-i ajute şi să-l petreacă 
împreună. 


Capitolul VII 
Fiindcă moartea la mulţi vine fără de veste, 
pentru aceasta li se arată înfricoşată 


Între toate primejdiile, care li se întâmplă oamenilor celor 
ticăloşi, în această viaţă vremelnică, nu sunt altele care sau mai cu 
durere şi usturime să-i împungă sau mai greu să-i mâhnească, sau 
mai cu amar să muncească decât ca cele care fără de veste şi fără 
de nădejde se întâmplă. Dacă o cetate fără de veste şi fără de 
aşteptare s-ar călca de către vrăjmaşi, vai, câtă tulburare au 


cetăţenii în ceasul acela! Junghieri, vărsări de sânge, strigări, 
silnicii, arderi de focuri, răpiri şi robiri. Toţi de obşte strigă cu un 
glas: alergaţi toţi la arme. O, bărbaţi, apucaţi arme în mâini, o, 
bărbaţi, arme, vrăjmaşul a înconjurat zidurile cetăţii, şi aceşti 
cetăţeni aleargă fără de rânduială pe ulițele şi strâmtorile cetăţii, 
cu mâinile goale de arme, pentru năvălirea cea fără de veste, 
pentru aceasta peste tot întâmpinând pe vrăjmaşi, fără de milă 
sunt junghiaţi de aceea. Atunci se pângăresc Bisericile, casele se 
ard de tot, palatele se golesc, fecioarele se batjocoresc, pruncii 
sunt omorâţi, toată cetatea pretutindeni se jefuieşte de pornirea 
vrăjmaşilor cea fără de veste. Se vede ce primejdie are o cetate din 
năvala fără de veste a vrăjmaşilor. Lăsând, dar, acum pământul, să 
înotăm în valul mării, unde după o potolire a mării de mai multe 
zile, după o înseninare a cerului şi curățirea văzduhului, după 
vânturile potolite după liniştea valurilor, deodată se întunecă cerul 
de nori întunecaţi şi înfricoşaţi şi de se va întâmpla să năvălească 
vântul de miazănoapte peste mare şi cel de miazăzi cu pornire 
iute, se tulbură marea rău, ridicându-se valurile până la cer. 
Atunci vei auzi înfricoşate strigări şi răcnete ale celor ce plutesc în 
corabie, glasurile corăbierilor, ciudate scârţâituri ale catargului, 
atunci se sfărâmă vâslele, se întoarce corabia spre valuri şi în 
acest fel corabia se afundă cu toate sufletele din ea în adânc. De 
unde-i vine o asemenea prăpădire a acestei corăbii? Din furtuna 
cea fără de veste. Nu este alt lucru mai primejdios pentru un 
călător ca atunci când ar sări asupra lui un tâlhar care l-a pândit 
din vreun loc ascuns din pădure. Nu este altă durere pentru un 
bogat mai mare ca atunci când i-ar fi suflat un vânt şi l-ar arunca 
în sărăcie. Pentru aceea şi Însuşi Dumnezeul tuturor, când călcăm 
Dumnezeieştile porunci, şi cu dreptate va să ne pedepsească, ne 
pedepseşte cu adevărat fără de veste şi cu pedepse neaşteptate, 
după cum se vedea aceasta de la prorocul leremia. „Fără de 
aşteptare va veni ticăloşia peste voi” (ler. 7, 27). Şi prin Isaia: „Şi 
va veni asupra ta pieire şi pierzare, de istov (brusc) şi nu vei şti, 
nici nu vei cunoaşte” (Is. 27, 11). Şi prin dumnezeiescul Pavel: 
„Când vor zice pace şi linişte, atunci fără de veste va veni peste ei 
pierzarea” (Tes. 5). Înțeleptul Plutarh a zis: „Cum că întâmplările 
şi primejdiile acelea, care şi fără de veste, şi toate deodată se 
întâmplă, cu lesnire mişcă şi clătesc mintea omului”. Toate câte le- 
am zis pentru surparea cetăţii, pentru înecarea corabiei, pentru 
năvălirea tâlharilor, pentru căderea celui bogat, de sunt adevărate 
că sunt prea pline de dureri chinuitoare şi prea înfricoşate, pentru 
că sunt fără de veste şi neaşteptate, ce-aş putea să zic pentru 
moartea cea fără de veste, care este cea mai înfricoşată decât 
toate cele înfricoşate? Pe această moarte cu toate că de o vor şi 


privi oamenii, cu mult mai înainte de o vor şi aştepta să vină, cu 
toate acestea ca de cel mai mare rău decât toate relele, toţi de 
obşte se înfricoşează şi se îngrozesc. Dar când această moarte 
care este cel mai mare rău, adică, decât toate cele mai mari rele 
ale lumii, ne-ar năpădi şi ne-ar cuprinde şi fără de veste şi fără de 
a o aştepta, ce nenorocire mai mare i s-ar putea întâmpla omului 
decât aceasta şi de ar fi fost el şi cel mai sfânt? Aceasta se 
cunoaşte şi de la lov care a zis: „Dacă va slobozi, cine va 
întoarce?” adică de va întreba fără de veste, cine-i va răspunde 
Lui? (lov. 12). Slobozirea de care vorbeşte lov este o răpire a 
omului din lumea aceasta şi osânditoare încercare şi cercetare de 
la nemitarnicul Judecător. Iar întoarcerea este răspunsul care cere 
să se dea, şi de obşte să zic, socoteala acestor două graiuri ale 
Dumnezeieştei Scripturi, nu priveşte la alta, fără decât la moartea 
cea fără de veste şi neaşteptată şi la pustiirea răspunderii pentru 
păcate în priveliştea a tot poporul. Că de s-ar întâmpla să fie tras 
cineva la judecată, fiind vinovat şi s-ar întreba şi s-ar cerceta şi el 
ar tăcea şi n-ar putea să răspundă, unul ca acesta se vede că se 
biruieşte şi îşi pierde şi dreptul său la judecată. Dar de l-ar întreba 
fără de veste Judecătorul, cine-i va răspunde Lui? Cine se află atât 
de curat, atât de nevinovat, atât de desăvârşit în viaţă, atât de 
nepăcătos încât să-i poată răspunde îndată Judecătorului şi să se 
îndrepteze pe sineşi din vinovăţiile sale, pentru care este învinuit 
şi osândit? Dacă ar răpi Domnul pe cineva fără de veste prin 
moarte şi după aceasta întrebându-l pe el pentru faptele sale, 
acela ar rămâne fără de răspuns, negreşit unul ca acesta fără nicio 
altă mărturie, nu zic că se defăimează pe sine în chipul acesta, ci 
că se osândeşte. Când cineva este cuprins de boală şi de ar vedea 
că moartea îl cuprinde sau ca să zic se apropie de el cu o mişcare 
înceată, atunci o aşteaptă fără de îndoire ca să vină, şi pentru ea 
se găteşte cum trebuie, cu răbdare şi cu slăbire şi mai înainte de 
cel din urmă minut al lui, de vreme cugetă şi socoteşte cum îi va 
răspunde Judecătorului când îl va întreba. Apucă mai înainte şi-şi 
spală ştiinţa lui, se împuterniceşte prin mărturisire la părintele 
duhovnic, se împărtăşeşte cu credinţă fierbinte cu Preacuratele şi 
Dumnezeieştile Taine, le dă înapoi pe cele ce pe nedrept le-a răpit, 
împarte milostenie, iartă vrăjmaşilor săi greşelile şi pagubele, face 
testament, întipăreşte în sufletul său fapte şi isprăvi viteze ale 
bărbaţilor celor îmbunătăţiţi, îşi dă lui Dumnezeu sufletul său, 
trupul său şi toate lucrurile sale şi gătindu-se în acest fel, 
înarmându-se încredinţat fără de grijă, nu numai nu se teme de 
moarte când va veni, ci o şi cheamă atunci când ea întârzie să vină. 
Pentru aceasta de-l va întreba Judecătorul de faptele sale de 
păcate, care le-a făcut trăind, cu înlesnire va răspunde zicând: 


Mărturisesc, Dumnezeul meu, că am greşit înaintea măririi Tale, 
dar m-am pocăit pentru greşelile mele cu toată zdrobirea inimii 
mele şi cu lacrimi, am răpit cele străine, pe cele răpite le-am întors 
şi milostenie am adăugat împărțind săracilor. Te-am amărât foarte 
mult, Dumnezeul meu, Judecătorul meu, Preaînfricoşate cu 
răutăţile mele, dar însă cu faptele cele bune iarăşi Te-am 
îmblânzit. Vezi acum cum pocăinţa pentru relele ce ai făcut îţi dă 
nu numai putere ca să răspunzi, ci şi înlesnire ca să te îndreptezi. 
Dimpotrivă de te-ai fi răpit fără de veste şi fără nădejde gata de 
moarte şi ai fi fost întrebat la judecată pentru darurile firii şi ale 
darului cu care Dumnezeu mult bine ţi-a făcut, pentru 
nenumăratele bunătăţi pe care ţi le-a dăruit cu îndestulare, ca să 
le foloseşti la bine şi pe care tu le-ai defăimat, pentru vremea cea 
multă şi îndemânatică, pe care ţi-a dat-o ţie în mâinile tale ca s-o 
foloseşti şi tu n-ai purtat grija, ci te-ai lenevit să-ţi câştigi 
mântuirea ta şi ai călcat fără de ruşine dumnezeieştile porunci şi ai 
defăimat fără de frică învăţăturile Lui cele înțelepte. De te-ar răpi 
fără de veste şi nădejde şi te-ar întreba la judecata cea înfricoşată 
pentru mici şi mari şi grele lucruri nemitarnicul Acela Judecător şi 
Dumnezeu, oare ce L-ai fi răspuns? Cu adevărat, gura ta se va 
închide, limba ta se va lega, mintea ta se va înspăimânta, 
alcătuirile trupului tău se vor îngrozi, toate mădularele tale vor 
tremura, duhul tău cel învietor de tot se va topi şi răci şi cu semnul 
amăgirii ce vei arăta şi mai înainte de această judecată şi de 
hotărârea Judecătorului, te vei osândi de la sine însuţi. Cel mai rău 
pentru om ce vine asupra lui în viaţa aceasta este să i se prindă 
fără de veste glasul, să i se oprească suflarea şi se răpeşte din 
lumea aceasta negata în lumea veşniciei şi va fi silit să dea cuvânt 
înaintea preaînfricoşatului Judecător pentru toate mişcările sale. 
Atunci toate relele deodată cu o pornire şi cu toată greutatea lor, 
cu totul îl vor cuprinde şi-l vor împovăra pe ticălosul acela. Atunci 
el va striga din adâncul inimii cuvintele lui Hristos: „Răsuflare, mă 
rog, daţi-mi răsuflare, până dimineaţă”. Ştiinţa mea cea întinată 
încă n-am curăţat-o, casa mea încă n-am rânduit-o, testamentul 
pentru averile mele încă nu l-am scris, datoriile mele nu mi le-am 
plătit, nedreptăţile îndărăt nu le-am întors, păcatele mele nu le-am 
mărturisit cu jertfa cea fără de sânge nu m-am împărtăşit. Şi dacă 
după acestea zise nu va fi ascultat, îşi întoarce ochii lui către 
slujitorii lui, şi către ceilalţi casnici ai lui, aude de la copiii săi 
plângeri vărsătoare de lacrimi şi de la femeia lui cuvinte pline de 
jale, în toată casa lui strigări, tulburări, zgomote din toate părţile 
strâmtorări şi mai mult îl chinuie ştiinţa lui cea înspăimântată. Din 
acestea arătat este că de atâta nevoinţă este trebuinţă în drumul 
morţii, încât trebuie să fim gata în tot ceasul să murim şi aşa îşi va 


îndrepta cineva petrecerea lui spre a fi creştinească. Cel ce cugetă 
totdeauna unele ca acestea şi crede fără de îndoire că poate în 
fiecare zi să moară, unul ca acesta după acea socoteală în fiecare 
zi mai înainte se găteşte pe sineşi. (Fiindcă şi săgețile acelea care 
socoteşti că te vor săgeta obişnuiesc mai puţin a te vătăma). 
Pentru aceasta bine scrie înțeleptul SENECA: „Cum că mai 
înaintea cugetare a răutăţilor ce vor să fie, slăbeşte tăria celor de 
faţă”. Şi faptul că ceasul morţii noastre este necunoscut ne ajută 
foarte mult şi ne foloseşte la mântuirea noastră şi ia mărturie de la 
Dumnezeiescul Grigorie, care zice: „Cu dreptul ne este neştiută 
cea mai de pe urmă zi a vieţii noastre, pentru ca să pândim cu 
mare luare-aminte şi cu mai înainte pază de obşte toate zilele vieţii 
acesteia”. 


FAPIA 


Ca să te afli desăvârşit în ziua ta cea mai de pe urmă, 
cheltuieşte vreo câteva zile cu osârdie şi cu luare-aminte cugetând 
întru sine ce ai fi poftit să faci în ziua ta cea mai de pe urmă şi 
aceea te sileşte s-o faci acum. Ai fi voit atunci să faci testament, 
scrie-l acum. Ai fi voit să-ţi mărturiseşti păcatele tale la duhovnic şi 
canonul să ţi-l împlineşti, fă aceasta acum. Ai fi voit să-i ierţi mai 
dinainte pe vrăjmaşii tăi şi să te împotriveşti din toată inima cu 
potrivnicii tăi, fă-o aceasta acum. Ai fi poftit să întorci cele 
nedrepte înapoi şi să faci milostenie după putere, pune-o aceasta 
acum în lucrare. Ai fi dorit să-L primeşti pe Hristos în inima ta, 
prin Sfânta împărtăşire gata fiind şi întovărăşit cu faptele cele 
bune, fă-o aceasta acum. Şi cu acest chip fiind curăţit adeseori 
apropie-te de Hristos. Şi de te apropii cu aceeaşi râvnă şi dragoste, 
te vei face în acest fel încât după împărtăşire nu numai să nu te 
temi de moarte, ci încă cu râvnă o s-o aştepţi. Dacă toate acestea 
le vei săvârşi acum, în câtă vreme eşti întreg şi sănătos la trup, cât 
şi la simţiri moartea nu-ţi va veni fără de veste şi negândită şi 
nenădăjduită,, ci ca şi cum ai căuta-o, cu blândeţe se va apropia de 
tine. Deci pentru ca să fii de aici fără de grijă pentru moarte, 
leapădă mai înainte de deasupra toate grijile tale, care te vor 
înconjura şi te vor năpădi în ceasul morţii tale. Căci cu greu se află 
doctoria când stă deasupra ta îngreuiata patimă şi pedeapsă a 
morţii. 


Capitolul VIII 
Minutul vieţii noastre care este în vremea cea mai de 
pe urmă şi de margine este vrednic de preţul cel mai 
mare 


Când ne va ajunge ziua cea mai de pe urmă şi de margine a 
vieţii noastre şi minutul cel mai de pe urmă şi de margine al acelei 
zile atunci toate câte atârnă de aceea sunt mărginite. Căci cu acel 
minut mai de pe urmă şi mai de margine al vremii celei mai de pe 
urmă şi de margine, nu mai este altă margine, fără numai decât 
începutul acelei linii nemărginite, care este viaţa cea veşnică, care 
nu mai are altă margine mai pe urmă. Deci ca să poată cumpăni 
mintea ta minutul cel mai de pe urmă şi de margine cu minuturile 
mişcărilor tale, eu acum voi tâlcui mai pe larg minutul acela mai 
de urmă şi de margine al zilei celei mai de pe urmă şi de margine 
minut al omului în care trăind omul îşi va afla mântuirea sa şi prin 
urmare se va muta din viaţă în viaţă. Ce n-a făcut Tatăl cel fără de 
început? Ce n-a lucrat Fiul cel împreună fără de început? Ce n-a 
împreună lucrat Duhul cel Sfânt? Pentru minutul acela a trimis 
Tatăl pe Unul Născut Fiul Său pe pământ. Pentru minutul acela, 
Fiul lui Dumnezeu S-a născut Prunc în peşteră, S-a culcat în iesle, 
a plâns în paie şi câte după acestea în 33 de ani din întâiul minut 
în care S-a născut până la acela în care Şi-a dat sufletul pe Cruce, 
sau a făcut, sau a vorbit, sau a răbdat, sau a socotit, toate acelea 
au fost pentru cel mai de pe urmă şi de margine minut al 
oamenilor. Pentru aceasta s-au scris 4 Evanghelii ca să avem adică 
din ele chipuri de învăţătură şi cum să-l săvârşim minutul nostru 
cel mai de pe urmă spre mântuire. Pentru aceasta ni s-au dat 
darurile Preasfântului Duh. Pentru aceasta ni s-au dat de la 
Dumnezeu cele 7 Taine. Pentru aceasta cele 10 porunci ale lui 
Dumnezeu, cele 9 porunci ale Bisericii, chemarea vieţii celei 
călugăreşti. Pentru aceea au fost atâtea Sinoade ale Sfinţilor 
Părinţi, s-au alcătuit atâtea cărţi ale lor, s-au scris atâtea scrisori şi 
atâtea învățături. Pentru ce atâţia pustnici şi sihaştri au fugit în 
pustie şi sunt în crăpăturile pământului şi locuiau în peşteri 
împreună cu fiarele şi cu atâta pătimire grea şi-au sfârşit viaţa. 
Pentru ce atâţia mucenici ai lui Hristos au răbdat mii de munci şi 
pedepse după cum spune Apostolul: „Alţii au suferit batjocuri şi 
bătăi au luat, încă şi legături, şi temnițe, ucişi au fost cu pietre, 
tăiaţi cu fierăstrăul, ispitiţi au fost, cu ucidere de sabie au murit, 
alţii au umblat în cojoace şi în piei de capre, lipsiţi fiind, necăjiţi de 
rău supăraţi” (Evr. 11, 37). Pentru ce sunt atâtea mânăstiri cu mii 
de ascultători, supunându-se cu desăvârşită supunere şi cu 


defăimarea lor de sine? Pentru ca să câştige cu adevărat acel de 
margine şi mai de pe urmă minut al vieţii lor. Pentru ce atâţia 
tineri şi fecioare în floarea vârstei defăimând lumea şi desfătările 
ei, au lăsat case, părinţi, surori, rudenii şi prieteni? Pentru care 
sfârşit? Nu pentru altul, cu adevărat, fără numai pentru ca să 
câştige viaţa cea veşnică. Iar câştigarea acelei vieţi de veci nu se 
face de la o viaţă trăită oricum fiindcă şi în aceasta se întâmplă de 
multe ori să cadă în prăpastia păcatelor şi să se ridice din ele, şi 
aceasta atârnă de cel mai de pe urmă minut al vieţii, de care mai 
pe urmă nu se mai poate face nici faptă bună, nici să mai cadă în 
păcat. Şi prin urmare cum se va afla atunci, aşa are să se şi judece 
că zice: „In ce te voi afla în aceea te voi judeca”. Din aceasta se 
vede de cât preţ este vrednic acel minut mai de pe urmă. Fiindcă şi 
câte răutăţi sunt oprite şi împiedicate, câte bunătăţi se poruncesc, 
câte sfaturi s-au vorbit ori s-au scris, ori s-au cugetat şi câte 
petreceri aspre s-au răbdat de către Proroci, de Apostoli, de 
Mucenici, de Sihaştri, de către toţi cei îmbunătăţiţi, câte 
preaputernicul Dumnezeu le-a zidit în cer sau pe pământ, toate şi 
pretutindeni şi din parte, pe toate le-a făcut pentru acest mai de pe 
urmă minut al vieţii omului. Acest adevăr nu are nevoie de 
mărturie, cum că toate s-au făcut pentru noi oamenii şi pentru a 
noastră mântuire ca să fugă adică omul de moartea cea veşnică şi 
blestemată şi să dobândească viaţa cea veşnică şi binecuvântată. 
Şi să zic un cuvânt pe atâta muncă pe cât este mântuirea sufletului 
nostru se atârnă de acel mai de pe urmă minut. Căci dacă în 
minutul acela te vei afla vrednic de Dumnezeiescul Dar, iată te-ai 
făcut moştenitor al Raiului şi al fericirii celei nesfârşite. Dacă, 
dimpotrivă, te vei afla nepocăit şi vinovat în păcate de moarte, iată 
te faci vinovat muncii şi supus înfricoşatelor şi celor fără de 
moarte pedepse. Deci socoteşte din acestea că nu este cu putinţă, 
nici începătoriilor puterilor celor cereşti, nici cetelor celorlalţi 
sfinţi, cu cât mai vârtos tuturor oamenilor, de ar fi mai aleşi şi mai 
înalţi cu înţelepciunea decât Solomon, nu vor putea ei să priceapă 
sau ei nouă să ne spună şi să ne înveţe, de cât preţ este vrednic 
acel mai de pe urmă minut care se va afla sau bun şi mântuitor, 
sau rău şi pierzător, şi prin urmare pe cât este de scump, aceasta a 
muri bine, pe atât este de rău şi păgubitor a muri rău. Această 
înţelegere le este tuturor arătată. Fiindcă mintea (să fie şi 
îngerească) cu toate acestea, este scrisă împrejur, şi între hotare 
hotărâte şi mărginite este hotărâtă şi pentru aceasta nu poate să 
încapă şi să priceapă şi să înţeleagă nemărginitele acele bunătăţi 
sau acele rele nemărginite, care vor urma după acel mai de pe 
urmă minut al vieţii fiecăruia. Deci fiindcă aceste ce le zic nu pot 
să se întâmple altfel, se cuvine oare în toată alergarea vieţii 


noastre să treacă măcar un minut, în care să nu fim amărâţi, 
îngroziţi şi să ne gândim la cel mai de pe urmă minut al vieţii 
noastre? Trebuia, zic, într-un minut ca acesta să nu ne grijim, cum 
că va veni şi ne va ajunge sfârşitul a tot felul de rău şi începutul a 
tot felul de bine? Cugetă adesea singur tu cu mintea ta acelea pe 
care ai să le vezi după moarte, cele ce ai să le auzi şi să le pofteşti. 
După ce se va dezlega, zic, acea legătură strânsă şi cu greu de 
dezlegat, care leagă trupul cu sufletul, după cum a rânduit 
Dumnezeu, după minutul acela mai de pe urmă, după acea mai de 
pe urmă răsuflare, socoteşte acelea care te vor întâmpina mai întâi 
în viaţa cea din cealaltă lume, cum vor să-ţi fie toate noi acolo, 
străine, întâi văzute şi arătate, necrezute fără de toată credinţa 
nepovestite, întrecând toată grăirea cea frumoasă şi neînţelese 
mai presus de toată înţelegerea. Deci acum când ai vreme potrivită 
pocăinţei, grijeşte-te nu cumva şi în acel minut de pe urmă al vieţii 
tale să te apuce moartea fiind tu supus păcatelor de moarte. 
Grijeşte-te să nu pătimeşti cumva aceea pe care a pătimit-o 
Baltazar, necredinciosul împărat. Şi ce fel de frică şi de groaznică 
uimire l-a cuprins pe acel ticălos, când la acel ospăț a citit că i s-a 
apropiat minutul cel mai de pe urmă al vieţii sale, înfricoşatul şi 
amarul ceas al morţii. Citeşte de voieşti istoria acelui împărat la 
prorocul Daniil pe larg (Daniil 5, 1). „Impăratul Baltazar a făcut 
cină mare miniştrilor şi boierilor şi tuturor celor mai mari ai 
împărăției lui şi acolo unde se desfăta a poruncit să aducă vasele 
cele sfinte, cele de aur şi de argint pe care le luase 
Nabucodonosor, tatăl lui, din Biserica Ierusalimului, ca să bea cu 
dânsele împăratul şi toţi câţi erau cu dânsul, magistraţii lui şi 
ţiitoarele lui şi cele ce se culcau cu el şi ceilalţi”. Pe când se aflau 
toţi afundaţi în tot felul de dulceţi, de desfătări şi veselii, mâncau 
fără de saţiu, beau fără de măsură. De-o parte trâmbiţe, de alta 
vioare şi cornuri, împrejurul lor jocuri, dansuri şi râsuri. În acel 
ceas, în acea vreme, fără de veste s-a răsturnat acea bucurie şi 
întristare s-a făcut şi tulburare. Infiorează-te şi te cutremură, o, 
ascultătorule! „Căci în acel ceas au ieşit degete de mână de om şi 
scria pe perete”. Şi împăratul vedea încheieturile mâinii care scria. 
Atunci faţa lui s-a schimbat gândurile i s-au tulburat, încheieturile 
şoldurilor lui se dezlegau şi genunchii lui tremurau şi se băteau de 
groază. Tu, cititorule, ia aminte la cuvintele scripturii ce vorbesc în 
acest ceas. În acest ceas în care era răsfăţat în toate dulceţile şi 
desfătările pe care poate să le poftească cineva în viaţa lui, acum a 
cunoscut că are să se înstrăineze nu numai de împărăție, de 
coroană şi de scaun, ci încă şi de chiar această viaţă. Ia aminte nu 
cumva în ceasul acela în care te slobozi de la dulceţuri, te 
îndeletniceşti la beţie şi sileşti la jocuri şi la cântece, te afunzi în 


dezmierdări şi veselii, te pângăreşti şi te întinezi cu totul cu păcate 
de moarte, nu cumva, zic, în acel ceas te va apuca fără de veste 
moartea, şi tot în acel minut, în care va muri trupul tău, va muri şi 
sufletul tău. Aceasta (vai) de ţi se va întâmpla negreşit tot în unul 
şi acelaşi minut şi trupul tău se va afunda în mormânt şi duhul tău 
va fi hotărât pentru iad. 


FAPIA 


Aceste puţine cuvinte ale mele rogu-te, în fiecare zi sau 
dimineaţă când te scoli din pat, sau la prânz când mănânci, sau 
seara când te culci, socoteşte-le bine în mintea ta, adică, să 
socoteşti câte ieşiri ale morţilor au stat din vremea strămoşului 
Adam până acum şi cum câte capete se numără la cei vii atâtea şi 
ieşiri în puţină vreme o să fie şi cum vei fi şi tu unul dintre oameni, 
unul din cei mulţi. Şi numai una singură va fi adevărată pentru 
oameni, adică pentru cei morţi şi îngropaţi care au fost înaintea 
noastră, iar pentru noi care trăim, aceasta cum că suntem acum; 
iar pentru toţi deobşte şi pentru morţi şi îngropaţi, şi pentru cei vii 
cum că vom fi, adică în veacul cel viitor. Pentru cei morţi şi 
îngropaţi socoteşte că aceia care au fost mai înainte acum nu mai 
sunt, iar pentru care trăim aceasta că suntem şi aceasta durează 
un minut de vreme, iar pentru toţi adică şi pentru morţi, şi pentru 
vii, aceasta că vom fi este lucru adevărat veşnic şi fără de sfârşit. 
Fiindcă şi de-a pururea vom fi sau la munci în iad veşnic cu 
diavolii, sau întru slavă în ceruri veşnic cu îngerii. Atunci ne vom 
face nemuritori, când odată vom înceta de a mai fi muritori. Pentru 
aceasta din aceste trei vremi ce le-am arătat, vremea cea trecută, 
aceasta de faţă şi ceea ce va să fie, cea din mijloc dintre acestea, 
adică ce stă acum de faţă, este un minut al vremii, decât care 
niciun lucru altul nu este mai mic. Pentru aceasta, în acest minut 
aşa trebuie să trăieşti în aşa fel ca să câştigi în cealaltă viaţă slava 
cea veşnică, aşa să vieţuieşti întru atât cât să fugi şi să scapi în 
cealaltă viaţă de munca cea fără de sfârşit, prin darul şi puterea 
Domnului nostru lisus Hristos, căruia I se cuvine slava în vecii 
vecilor. Amin. 


DESPRE JUDECATA CEA VIITOARE 


CUVÂNT ÎNAINTE PENTRU JUDECATA CEA VIITOARE 


Toţi înţelepţii cu deobşte socotesc şi hotărăsc, cum că nu 


este alt lucru mai de trebuinţă şi mai de nevoie pentru mântuirea 
oamenilor, decât aceasta să-şi pună cineva adesea ori înaintea lui 
cu cugetul său, înfricoşata aceea judecată a lui Dumnezeu, care 
are să o facă celor drepţi şi celor păcătoşi. Sfântul Augustin ne 
învaţă cu puţine cuvinte, câtă roadă poate să iasă din cea prea 
roditoare şi prea îmbelşugată şi prea de multă dobândă 
pricinuitoarea aceasta. 

„Nu este, zice, alt lucru atât de folos oamenilor, pe cât 
aceasta să vorbească adeseori pentru anii cei ce vor să fie: mai 
ales Dumnezeiescul Gură de Aur în fiecare zi, zice, şi în fiecare 
ceas trebuie să ai înaintea ochilor judecata lui Dumnezeu”. Cu 
acestea se uneşte şi dumnezeiescul Grigorie, zicând: „Cele vesele 
şi dulci ale lumii acesteia, trebuie să le primim aşa, încât niciodată 
amărăciunea judecății lui Dumnezeu ce va să fie, să nu se 
depărteze din aducerea aminte a noastră”. Deci, dacă atâţia şi 
acest fel de dumnezeieşti Părinţi laudă atât de mult acest lucru, 
oare cât folos fiecare se cuvine să nădăjduiască în aceasta? Dacă 
însăşi mărturia acestor sfinţi nu-ţi este destul spre încredințare, 
pleacă-te la încredințarea şi la adevărul lui Dumnezeu. Domnul 
nostru lisus Hristos după iconomia cea cu trupul Său, vrea ca 
toată lumea să se înnoiască de-a doua oară şi să se întindă şi să se 
lăţească propovăduirea Lui la toate neamurile lumii şi să se 
întoarcă toate neamurile oamenilor la darul cel nou al credinţei 
noastre celei ortodoxe şi să se deştepte toţi de obşte din adâncul 
somn al necredinţei şi al păcatului şi cu braţe deschise să se 
primească să vină la credinţă şi să primească faptele cele bune, 
smerenia, zic, şi păzirea curăţiei şi fecioriei, sărăcia, şi lepădând 
deasupra lor bogăţia, slava şi cinstele şi să alerge toţi sub singurul 
steag biruitor al Crucii şi să se scrie ostaşi ai lui Hristos, ca să ia 
nemuritoare cununi şi plăţi în ceruri. Această cruce jidovilor le 
este sminteală, iar păgânilor nebunie şi tuturor mare blestem. Dar 
cine poate să săvârşească aceste lucruri mari? Puţini pescari. 
Frumos, dar cu care chip vor îndupleca lumea pentru ca să 
creadă? Ce au să pună înaintea filosofilor şi oratorilor încât să stea 
împotriva apucărilor şi cugetelor acelora şi să  biruiască 
înţelepciunea lor? Iar dovezile lor să le strige şi să le încredinţeze 
credinţa cea nouă, pe care o învaţă, cu care chip să înmoaie şi să 
domesticească sălbăticia împăraţilor, a tiranilor şi a judecătorilor? 
Cu ce putere să înmoaie învârtoşarea lor? Cu ce foc să încălzească 
şi să înfierbânte inima lor cea rece? Oare cu laude să mărească 
frumuseţea faptelor celor bune? Căci nici ce este fapta bună nu se 
prea ştie. Oare să defăimeze grozăvia păcatului lor? Dar aceia nici 
numele păcatului nu vor să-l audă, mai vârtos că orice lucru este 
obişnuit la toţi, acela, păcatul este şi lăudat şi cu bun chip şi 


frumos. Poate că le-ar fi spus şi le-ar fi tâlcuit slava cea netâlcuită 
care este în cer? Dar aceia le-ar fi răspuns lor, cum că: „Cerul 
cerului este al Domnului”, poate că i-ar fi înspăimântat cu 
povestirea muncilor iadului, dar aceia n-au auzit nicidecum de este 
iad sau sfârşit. Tu, dar, preaînţelepte Hristoase, care-i trimiţi în 
toată lumea, ca să facă nişte lucruri ca acestea prea grele de 
isprăvit, dă-le lor şi apucări doveditoare, ca să-i plece şi 
încredinţeze pe ascultători. Le-a dat, dar ce le-a dat oare? Ascultaţi 
cu luare-aminte şi nu veţi afla că le-a dat altceva întru apucare, 
fără numai judecata ceea ce va să fie. Spune Dumnezeiescul Luca 
la Faptele Apostolilor pentru Dumnezeu, cum că stătea Petru, 
vârful Apostolilor, într-o adunare de mult popor de păgâni, către 
care aşa grăia pentru Hristos: „Acela ne-a poruncit nouă să 
propovăduim poporului şi să mărturisim cum că Acela este Cel 
orânduit de la Dumnezeu, Judecătorul viilor şi al morţilor” (Fapte 
Ap. 10, 42). Vedeţi cum că n-a judecat-o înţelepciunea aceea 
veşnică, ca să afle altă apucare, care să aibă mai multă putere, ca 
să plece şi să supună lumea toată, să o înfricoşeze şi s-o înnoiască 
de-a doua oară din învechirea cea dintâi, decât înfricoşata lui 
Dumnezeu JUDECATĂ. Ca una ce va fi, aceea ce a spus-o atunci 
Petru a găsit-o cu cale mai pe urmă şi Pavel, care sta şi acesta ca 
un vinovat, legat, ocărât şi defăimat înaintea judecății lui Felix 
procuratorul. Felix stătea cu mare îngâmfare şi trufie în faţa lui 
Pavel, iar lângă el stăteau şi evreii şi pârâşii lui Pavel. Şi când a 
început Pavel cu mare cuviinţă şi cu frumoasă grăire a vorbi 
pentru dreptate şi păzirea curâăţiei, pentru credinţa cea ortodoxă 
întru Hristos, încă şi pentru judecata ceea ce va să fie a Fiului lui 
Dumnezeu, însă acolo unde le zicea Apostolul acestea, s-a 
întâmplat aceea care cu greu s-ar fi crezut cineva că se va face. 
Deodată acel Felix ce şedea ca un judecător, a rămas ca şi cum ar 
fi fost el cel ce era judecat şi ca cel ce era tras la judecată ca un 
vinovat, căci fiind cuprins de frica judecății a început să i se 
îngălbenească obrazul, să i se cutremure şi să i se înfricoşeze tot 
trupul şi să i se înspăimânte sufletul. Şi acestea le-a pătimit pentru 
că l-a auzit pe Pavel spunând de numele judecății ce va să fie. De 
aceea nemaiputând să stea în scaunul de judecată ca un judecător, 
căuta să fugă cu un ceas mai înainte, ca un osândit de la faţa 
osânditului Pavel. Toate acestea, în puţine cuvinte le arată 
Dumnezeiescul Luca zicând (Fapte, 24, 25). Iar vorbind el pentru 
dreptate, pentru înfrânare şi pentru judecata ce va să fie, 
spăimântându-se Felix a răspuns: „Acum deodată du-te, iar găsind 
vreme te voi chema”. Deci dacă, o, iubitorule de ortodoxie, 
cititorule, acel păgân atât s-a îngrozit de numele judecății lui 
Dumnezeu ce va fi, cum să nu nădăjduiesc eu pentru tine că tu, 


după ce vei citi acestea pe care am să le vorbesc, pentru judecata 
ce va să fie cum că vrei să primeşti în sufletul tău frica lui 
Dumnezeu, care este începutul înţelepciunii, adică începerea 
Dumnezeiescului dar. 


Capitolul I 
Omul cel vechi, se deşteaptă cu sunetul trâmbiţei care 
va să sune deasupra mormântului, care îl ridică din 
mormânt la divan 


Cu niciun lucru atât de cu înlesnire degrabă nu poate când 
vrea să se trezească şi să se ridice omul cel vechi, din somnul cel 
adânc al păcatului celui de moarte, decât ca şi când îi va suna 
întru auzul lui trâmbiţa aceea de apoi a judecății. Glasul acelei 
trâmbiţe l-a auzit şi prorocul Sofonie, şi pentru aceasta pe ziua 
judecății a numit-o ziua trâmbiţei şi a strigării. Pe aceasta şi 
Stăpânul nostru lisus Hristos o adevereşte, zicând: „Şi va trimite 
pe îngerii Săi cu trâmbiţa cu mare glas” (Mt. 24, 31). Ci şi 
Apostolul Pavel o mărturiseşte: „Într-un minut, într-o clipeală de 
ochi, întru trâmbiţa cea de apoi, pentru că va trâmbiţa, şi morţii se 
vor scula nestricăcioşi” (I Cor. 15, 51). Pentru această trâmbiţă 
zice şi dumnezeiescul Grigorie: „Infricoşat este glasul trâmbiţei, la 
care se supun stihiile, care despică pietrele, deschide mormintele, 
descoperă cele mai de dedesubt, zdrobeşte şi porţi de aramă şi 
dezleagă şi risipeşte legăturile morţilor”. Se îndoiesc oarecare 
dacă numai o trâmbiţă va trâmbiţa sau multe şi de multe feluri, 
fiindcă şi Domnul a zis: „Trimite-va pe îngerii Săi cu trâmbiţa” şi 
dacă se trimit îngeri mulţi, arătat este, cum că multe vor să fie 
trâmbiţele care vor trâmbiţa. Şi Dumnezeiescul loan Gură de Aur o 
adevereşte aceasta după cum şi alţii, cum că vor fi trimişi mulţi 
îngeri, fiecare înger având trâmbiţă. Sunt şi alţi Părinţi, care zic, 
cum că toţi îngerii care sunt apărători, ocrotitori şi păzitori ţărilor, 
vor trâmbiţa în toate locurile acelea unde au păzit, ca şi cum am 
zice, în toată Bitinia va trâmbiţa Arhanghelul care a fost păzitor al 
Bitiniei, de asemenea în Tracia (Dacia) ocrotitorul şi păzitorul 
aceleia şi în celelalte la fel. Iar această strigare a trâmbiţei va 
începe cu puţin ceva mai înainte de Inviere. Afară de această 
trâmbiţă cred oarecare dascăli, cum că are să se mai audă încă şi 
alt glas de trâmbiţă, ca un tunet prea răsunător în toată lumea cea 
locuită, fiindcă şi Dumnezeiescul Apostol a zis: „Însuşi Domnul 
întru poruncă, cu glasul arhanghelului, şi întru trâmbiţa lui 


Dumnezeu se va pogori din cer” (Tes). Deci pentru un glas ca 
acesta îl zic, că are să se închipuie şi să se audă în văzduh şi va 
răsuna întru nemărginită lăţime mult şi întocmit, până la margini, 
şi cu groază şi prea cu înfricoşare le va zice tuturor: „Sculaţi-vă, o, 
morţilor, şi veniţi la judecată”. Acest glas şi această trâmbiţă, 
acest fel va răsuna, în ce fel de la întemeierea lumii şi până în 
ceasul acela nu s-a mai auzit. Glasul acesta va ajunge şi până la 
cer, ca să pogoare de acolo fericitele suflete ale drepţilor, va 
ajunge până în iad, ca să scoată de acolo ticăloasele suflete ale 
păcătoşilor. Trâmbiţa aceasta va deschide toate mormintele şi vor 
învia trupurile care au fost îngropate într-însele şi le va aduna din 
cele patru stihii, întregi, nestricate şi neciuntite ca să le 
alcătuiască iarăşi şi să se încheie şi să se adune şi să se 
împreuneze la legătura aceea veche de la Dumnezeu, la acea mai 
dintâi unire şi împreunare, ale drepţilor cu strălucire care prea 
întrece, iar ale păcătoşilor cu prea adâncă întunecime şi negrime. 
Deci cu dreptul se cuvine să numească cineva ziua aceea ziua de 
război, de stricăciune şi de vărsare de sânge, care stricând şi 
risipind toată pacea, le va aduce mai ales păcătoşilor tulburare, 
groază şi frică, şi cu atât glas de tunet răsunător va suna o 
trâmbiţă ca aceasta, încât de glasul ei toate câte stau aici pe 
pământ vor cădea jos la pământ de frică şi de groaza Lui. Atunci va 
vedea fiecare surpându-se şi prăpăstuindu-se de acel sunet al 
trâmbiţei nu zidurile Ierihonului, ci piramide mari, munţi cu greu 
de suit şi de umblat şi înalţi. Se vor deschide pe de o parte porţile 
cerurilor, de altă parte temniţele celor de dedesubt, vor învia cei 
din morminte, şi toată lumea de groază se va tulbura. Atunci se va 
adeveri şi preaslăvitul acela cuvânt care zice: „Va veni vreme, 
când păcătoşii să nu voiască să iasă din iad, şi drepţii să nu voiască 
să rămână în Rai”. Păcătoşii nu vor vrea să iasă din Iad, pentru ca 
să nu vadă faţa cea strălucitoare ca fulgerul a Nemuritorului 
Judecător a toate, încă şi pentru ca să nu se înfrunte şi să se 
ruşineze înaintea tuturor îngerilor şi a oamenilor. Dar mai mult, 
pentru ca să nu se silească a se uni iarăşi cu trupurile lor, cu care 
au să pătimească iuţile şi înfricoşatele munci, în ce fel nici aceste 
suflete n-au pătimit mai înainte, deşi se aflau în întuneric. 

Iar drepţii iar să poftească să iasă din Rai, ca să vadă şi cu 
ochii lor cei simţitori pe Judecătorul cel preastrălucit, şi să audă cu 
urechile lor mult doritul şi poftitul acela glas. Şi pe lângă acestea, 
şi ca să se unească cu trupurile lor, care au să învieze atunci 
proslăvite şi să dobândească şi amândouă părţile prea desăvârşit 
acele negrăite bunătăţi ale fericirii celei cereşti. O, de ar da 
Dumnezeu, ca trâmbiţa cea mai de apoi să ne sune în urechile 
noastre acum când ne aflăm întinşi pe aşternuturi moi şi acolo 


când cugetăm cugete deşarte şi poftim pofte stricătoare de suflet 
şi necuvioase. O, de ar trâmbiţa acea trâmbiţă în urechile noastre 
acum când ne aflăm asupra poftelor şi a răsfăţărilor, când suntem, 
zic, daţi şi cu gândul, şi cu gura la tot felul de mâncăruri şi 
băuturi. De voieşti ca cu veselă auzire să asculţi trâmbiţa aceea, în 
ziua aceea înfricoşată, în care va suna Dumnezeiasca dreptate, 
ascultă de acum trâmbiţa pocăinţei, pe care Dumnezeiasca 
milostivire o sună la urechile tale, în fiecare zi. De câte ori singur 
în cămara ta citeşti Sf. Scriptură, de câte ori stai la slujba ta cea 
Bisericească, de câte ori asculţi Dumnezeiasca Liturghie, de câte 
ori auzi din Amvon pe sfinţii propovăduitori care învaţă, de câte ori 
îţi spovedeşti păcatele la preot, de atâtea ori socoteşte cum că cu 
darul Preasfântului Duh, răsună în sufletul tău acel glas, al 
dumnezeieştei trâmbiţe a Apostolului, care sună cu aceste cuvinte: 
„Ceasul nostru este ca să ne deşteptăm din somn” (Rom. 13, 11). 
Nu pedepseşte Dumnezeu cândva pe alt om mai greu, ca pe acela, 
nici nu se depărtează să moară fără de veste, care defăimează şi 
nu bagă în seamă glasul trâmbiţei, a dumnezeieştei Lui milostiviri, 
care-l sfătuieşte să vieţuiască după făgăduirea Sa, şi-l îndeamnă să 
se deştepte din beţia păcatului şi să se întoarcă la pocăință. Pentru 
aceasta şi Prorocul şi împăratul David, în psalmii săi, prea cu 
înţelepciune ne sfătuieşte pe noi: „Astăzi de veţi auzi glasul Lui nu 
vă învârtoşaţi inimile voastre” (Psalm 54, 80). N-a zis de veţi auzi 
Paştile sau Naşterea lui Hristos în care zile legea, sau mai vârtos 
obişnuinţa ne strâmtorează, fără de vreo pricină să ne curăţăm pe 
noi şi aşa să ne împărtăşim cu Dumnezeieştile Taine. N-a zis, dacă 
după o lună sau o săptămână, nici mâine, ci astăzi de veţi auzi 
glasul Lui, adică glasul trâmbiţei lui Dumnezeu, a milostivirii Sale, 
care vă deşteaptă la viaţă, la săvârşire la mântuire şi la dar”. Nu 
vă învârtoşaţi inimile voastre şi nu vă astupaţi urechile voastre” că 
mare primejdie urmează aceluia care se va arăta sau neascultător, 
sau surd la strigarea acelei Dumnezeieşti trâmbiţe ... (Care strigă: 
privegheaţi şi vă rugaţi, fiţi gata că nu ştiţi în care ceas vine 
sfârşitul, pocăiţi-vă şi vă gătiţi ca să-L întâmpinați pe Mirele 
sufletelor voastre. 'Treziţi-vă din somnul păcatelor, aprindeţi 
candelele prin pocăință şi milostenie) ca să nu pătimiţi şi voi după 
cum a pătimit şi un tânăr de bun neam, acum în zilele noastre cu 
pierzarea sufletului său. 

Căruia fiindcă alerga cu lenevire pe drumul vieţii lui şi 
curveşte i s-a întâmplat să cadă în slăbiciune prea grea şi în boală 
purtătoare de moarte, în care aflându-se, s-a temut de pierzarea 
sufletului său şi pentru aceasta a chemat la sine pe un duhovnic 
învăţat şi îmbunătăţit, care s-a aflat atunci din iconomia lui 
Dumnezeu în acea ţară, care venind către dânsul despre o parte cu 


preacinstita şi încuviinţata sa purtare, cu cuvintele sale cele 
umilitoare şi cu învăţătura sa cea plină de înţelepciune, l-a curăţat 
prin pocăință şi lacrimi de păcatele sale cele mai dinainte. De altă 
parte iarăşi prin rugăciune întinsă şi prin adâncile suspinuri ale 
inimii şi cu darul pe care-l avea de la Dumnezeu, l-a slobozit şi de 
boala cea trupească făcându-l pe dânsul sănătos şi desăvârşit, 
căruia i-a şi poruncit să păzească şi de aici înainte acea făgăduinţă 
ce i-a dat, ca să nu mai pătimească mai mult, ca nu cumva să i se 
întâmple şi sănătatea aceea trupească să se prefacă şi să se 
întoarcă spre sufleteasca lui pierzare. Ci acela după puţin ce a 
făcut şi făgăduinţa, şi pe Dumnezeu, şi facerea aceea de bine cea 
dăruită lui de la Dumnezeu cu totul a defăimat-o şi s-a întors ca un 
câine la borâtura lui, sau ca un porc la noroiul său, în care se 
tăvălea mai înainte, adică la păcatele sale cele obişnuite dintâi. 
Dar nu s-a bucurat multă vreme de nemulţumirea ce a arătat-o 
către făcătorul său de bine Dumnezeu, fiindcă într-o noapte, acolo 
unde era întins pe aşternutul său cel de puf, s-a surpat (din 
Dumnezeiasca cu adevărat părăsire) acoperământul casei şi a 
sfărâmat (vai) pe acel tânăr de bun neam şi l-a zdrobit pe dânsul 
fără de veste, acolo unde era afundat în somn şi cu totul înecat în 
păcate şi n-a deschis ochii lui decât mai înainte decât când s-a aflat 
pe sine de pe aşternuturile moi, afundat în grozavele şi asprele 
locuri ale iadului şi în întunericul cel prea amar şi prea scârbos ce 
este în iadul acela prea întristăciosul. 


POVĂŢUIRE MORALĂ 


Altul va să fie glasul lui Dumnezeu în ziua cea mai de pe 
urmă a lumii, fiindcă este ziua judecății, şi altul este acum, când 
este ziua mântuirii, fiindcă atunci va să fie vremea de război, iar 
acum este vremea de pace. Atunci glasul lui Dumnezeu va să fie 
strigarea trâmbiţei, iar acum suflare de vânt subţire este. Atunci 
va să fie prea înfricoşată lovire, iar acum este o dulce oarecare 
poftire, după cum s-a arătat aceasta şi la Prorocul Ilie şi după foc 
glas de vânt subţire. Deci, pentru ca să nu te temi atunci de 
înfricoşata lovitură şi strigare a acelei trâmbiţe, ascultă acum 
suflarea cea dulce de vânt subţire. Iar pentru că toată însuflarea 
Preasfântului Duh, este suflare de vânt subţire cerească, pe care 
de-o vei primi în urechile tale această suflare de sus de vânt 
subţire, se va face în sufletul tău răsuflare şi mângâiere, fiindcă va 
să fie spre mântuirea şi spre slava ta. Această suflare este glas de 
milostivire, care uneori vorbeşte cu blândeţe ca să-L doreşti pe El, 


iar alteori cu iuţime, ca să-l pui în lucrare, uneori cu înfricoşare, ca 
să te temi, şi alteori cu liniştire ca să te bucuri. La mulţi bărbaţi şi 
la multe feluri de locuri a sunat acest glas: lui Solomon în aşternut, 
lui Pavel pe cale, altora în Biserică, şi celor mai mulţi în pustie. Ia 
aminte, să nu te arăţi cumva surd la acest glas, că de acela atârnă 
sufleteasca ta mântuire. Mulţi fiindcă n-au vrut să audă o suflare 
ca aceasta de vânt subţire, au ajuns (vai) la cea mai de pe urmă 
pedeapsă a pierzării. 


Capitolul II 
După sunetul trâmbiţei cel strigător ca tunetul, 
urmează învierea trupurilor 


Trâmbiţa aceea, pretutindeni va suna, şi întru cele cereşti, şi 
întru cele pământeşti, şi întru cele mai dedesubt ale pământului. 
Morţii, ca dintr-un somn prea adânc se vor deştepta atunci, şi se 
vor scula din morminte, şi cu o grăbnicie nepovestită se vor răpi la 
Divanul (Tronul) cel înfricoşat. Dar cu câtă deosebire trupurile 
drepţilor şi ale păcătoşilor se vor scula, şi dumnezeiescul Pavel o 
încredinţează aceasta, zicând: „Cum se vor scula morţii; şi cu care 
trup vor veni?” (1 Cor. 19, 3). Oare tot asemenea va fi trupul 
bogatului celui desfătat şi al săracului Lazăr? Al lui Cain împreună 
şi al lui Abel? Al lui Iuda Apostolul şi al lui Iuda vânzătorul? Deci 
pentru această deosebire a trupurilor, cu ce fel de deosebiri vor să 
stea toţi de faţă înainte la acea prea mare privelişte, va fi aici 
cuvântul nostru. Şi mai întâi ia să privim trupurile drepţilor, apoi 
ale păcătoşilor. 

Se vor descoperi în pustiul Egiptului toate mormintele ca să 
dea pe morţii lor, prăpăstiile, pădurile şi dumbrăvile, văile 
strâmtorile, peşterile, surpăturile, din toate acestea vor ieşi 
încuviinţaţii şi vrednicii de cucernicie bărbaţi pentru fapta lor cea 
bună: Antonii, Eftimii, Pahomii, Teodorii, Pafnutii, Macarii, 
Teodosii şi toţi ucenicii şi următorii lor. Priveşte cum acele trupuri 
cu cinstită cuviinţă cu totul uscate, întru acea îndepărtare a 
pustiului, cu totul uscate de soare, hrănite cu puţine finice şi cu 
apă, slabe şi fără putere de post, buhave pentru priveghere, 
galbene pentru umilinţă, învârtoşate la piele pentru cămăşile cele 
de păr. Atunci nu se va vedea mai mult vreo uscăciune nici pe 
fălcile lor, nicio îngălbenire pe feţele lor şi nicio picătură de 
lacrimi în ochii lor. Unde este acum piatra ta, o, leronime, cu care 
în toate zilele îţi loveai pieptul tău? Unde este acum, Pavel, cămaşa 
ta cea de rogojină? Unde este, Ioane, brâul tău cel de păr? 
Ilarioane, unde este sacul tău cel de păr? Arsenie, unde este 


marama ta, cu care ştergeai lacrimile care curgeau din ochii tăi 
necontenit? Vedeţi, acum, câtă liniştire au pe fruntea lor? Câtă 
veselie pe feţe! Câtă minunată bunăcuviinţă în toate mădularele 
lor! Acum acele trupuri prea de bun neam, sunt împodobite cu 
patru daruri alese, adică cu darul strălucirii (1), al uşurării (2), al 
subţirătăţii (3) şi al nepătimirii (4). Deci, fiecare trup al dreptului 
va străluci cu nemăsurată rază, ca soarele acesta simţit. După cum 
Însuşi Stăpânul nostru Hristos o zice aceasta: „Atunci drepţii vor 
străluci ca soarele în Împărăţia Tatălui lor” (Mt. 13, 43). Prea 
minunată va fi atunci acea uşurime şi lesne mişcătoare la trupurile 
acestor drepţi, încât să umble în fiecare parte a lumii după voia 
lor, fiindcă nicio întârziere nu le pricinuieşte lor greutatea. După 
cum şi înțeleptul Solomon cu scânteile focului îi aseamănă pe 
drepţi: „Ca scânteile pe paie vor fugi”. Care scânteile, când sunt 
adiate de vânt, peste tot se risipesc cu multă înlesnire. Vor avea 
trupurile drepţilor acelora şi subţirătate prea mare, atâta încât cu 
toată lesnirea şi fără de nicio împiedicare să treacă prin celelalte 
trupuri, trup prin trup, peste fire, după cum şi trupul Stăpânului 
nostru după Înviere. Adică după ce cu viaţa cea preafericită S-a 
slăvit, a trecut Hristos prin piatra cea mare, care zăcea deasupra 
mormântului fără de a o sparge undeva, a intrat în casă, unde erau 
ucenicii adunaţi şi încuiaţi, fără a fi împiedicat de încuietorile 
uşilor, ca un Duh prea subţire, care nici de ziduri nu se ţine, nici 
de uşi nu se împiedică. Mai pe urmă acele trupuri nu sunt supuse 
niciunei patimi, pe aceste 4 daruri ale trupurilor celor slăvite ale 
drepţilor le socotesc cuvântătorii de Dumnezeu ai Bisericii noastre 
din cuvintele acelea ale Dumnezeiescului Pavel: „Seamănă-se întru 
stricăciune, sculase-va întru nestricăciune”. lată darul nepătimirii. 
„Seamănă-se întru necinste, se va scula întru slavă”. Iată darul 
strălucirii. „Seamănă-se întru slăbiciune, se va scula întru putere”. 
lată darul uşurimii. „Seamănă-se trup sufletesc, sculase-va trup 
duhovnicesc”. Iată şi darul subţirătăţii. Insă noi în vremea aceasta 
în care împodobim trupurile drepţilor cu cuvinte de laudă, să 
ridicăm ochii la altă parte şi vom vedea sufletele acestor drepţi 
cum că cu multă şi iute şi grabnică pornire vor zbura din ceruri şi 
vor veni la mormintele lor şi la trupurile lor. Atotputernice 
Doamne! Ce fel de întâmpinare va să fie aici, când va veni sufletul 
din ceruri şi trupul se va scula din mormânt! Cu ce fel de ochi 
veseli plini de bucurie va căuta trupul la fericitul său suflet! Ce fel 
de împreună vorbiri se vor face între suflet şi între trup! Câte dulci 
sărutări! Ce fel de îmbrăţişări! Aţi auzit vorba cea prăznuitoare, 
care o va vorbi atunci sufletul către trup. Aţi auzit cântarea 
cântărilor, vorbele cele de bucurie şi lauda pe care-o îndreaptă 
sufletul către trupul său: „Bucură-te, sora mea, scoală-te, vino cea 


de aproape a mea, frumoasa mea, porumbiţa mea, că iată iarna a 
trecut, ploaia s-a dus de la noi şi a mers la sine”. Adică, vino, 
trupule, tovarăşul meu din mormânt, şi să ne unim unul cu altul 
împreună ca un frate cu o soră şi ca un mire cu mireasa, iată iarna 
s-a sfârşit, bunătăţile cerurilor se gătesc, bucură-te, dar, fratele 
meu, împreună locuitorule, acum Dumnezeu a dat sfârşit dorului 
celui de mulţi ani, pe care-l aveam, spre a mă întâlni şi a mă uni cu 
tine. Patimile s-au prăpădit, moartea s-a pierdut, s-a arătat viaţa, 
bucuria, învierea, nestricăciunea şi odihna. Unde ai fost ascuns 
atâţia ani? Unde ai locuit atâta vreme? Ci, o, Dumnezeule, cum 
trupul acesta al meu zăcea aruncat în groapa oaselor celor fără de 
suflare, iar eu umblam plimbându-mă prin Rai, îndulcindu-mă din 
parte de frumuseţile lui, pentru o puţină a mea dare de plată! Vino, 
dar, tu şi eu să luăm plăţile deplin, fiindcă şi tu ai fost împreună 
călător la drumuri şi împreună lucrător şi ajutător la osteneli, tu 
ocările şi necinstele le-ai răbdat împreună cu mine pentru Hristos. 
Aspra vieţuire a postului, a privegherii, crucea pocăinţei, lipsa 
hranei, lipsirea celor trebuincioase, toate cu osârdie împreună cu 
mine le-ai răbdat. De câte ori ai scos pâinea din gura ta, ca să-l 
hrăneşti pe cel sărac, de câte ori te-ai golit pe sine, ca să-l îmbraci 
pe cel lipsit, de câte ori ai lăsat pământurile tale, moşiile şi averile 
tale, bogăţia şi cinstea ta, ca să nu strici pacea cu vecinii tăi! Cu 
dreptul este, dar, ca, câte cu mine în lacrimi ai semănat, acum 
iarăşi împreună cu mine întru bucurie să le seceri. Şi la câte ai fost 
cu mine osârduitor şi ajutător, al relei mele petreceri, la acestea să 
te faci împreună şi slavei mele. Scoală-te din praf şi te uneşte cu 
mine, şi umblă împreună cu mine, ca să ne împărtăşim de 
răsplătirile ostenelilor. Ia să trecem bucurându-ne întru veselie, 
spre partea cea de-a dreapta a Judecătorului, împreună cu ceilalţi 
drepţi, ca să câştigăm astăzi acea fără de moarte, nespusă, veşnică 
şi cerească slavă. Atunci, dar, sufletul cu trupul şi trupul cu 
sufletul cu împrumutare în parte prea cu multă dragoste se vor 
îmbrăţişa şi cu nedezlegată şi proslăvită legătură se vor uni între 
dânşii, unul cu altul întru tot veacul. Şi într-o clipeală de ochi se 
vor împodobi cu cele patru daruri luminate, de care am zis mai 
înainte. Atunci sufletul va zice către trup Dumnezeieştile cuvinte 
ale Cântării Cântărilor: „lată, eşti frumoasă, cea de aproape a mea, 
iată, eşti frumoasă” iar trupul va răspunde de asemenea minţii: 
„lată, eşti frumos, iubitul meu, eşti frumos şi prea mult frumos”. 

Ci lăsând drepţii să ne mutăm de la aceştia la cei păcătoşi şi 
ia să întoarcem ochii noştri la trupurile acelea ticăloase. O, cât se 
vor deosebi trupurile ticăloşilor acelora, de trupurile drepţilor. 
Fiindcă în locul strălucirii se vor îmbrăca cu prea adânc întuneric, 
care va fi asemenea cu prea adâncul întunericului cel mai din afară 


al Iadului, în care au să se arunce, şi cu ceața, şi cu negura cea 
mai dinăuntru a păcatului în care au trăit în lume. Şi după cum 
strălucirea fericitelor trupuri a fost întovărăşită cu o frumuseţe 
prea minunată, aşa dimpotrivă şi trupurile păcătoşilor vor avea o 
grozăvie urâtă şi scârbelnică, şi în locul uşurimii trupurilor 
drepţilor aceste trupuri ale păcătoşilor vor fi prea grele şi cu greu 
de mişcat. Şi mai cu prisos să zic, pe cât trândăvirea şi lenevirea 
le-a făcut în viaţa aceasta grele, ca să nu urmeze cu osârdie 
Dumnezeieştilor porunci, şi singure trupurile acestea ale 
păcătoşilor, măcar de vor şi fi nemuritoare şi nestricăcioase, după 
cum şi ale drepţilor, şi după acest chip nepătimitoare, cu toate 
acestea vor fi pătimitoare, cu un chip prea minunat, de tot felul de 
patimi, de durere şi de scârbă. Incă vor avea şi această nemurire, 
ca să se muncească în veci. Şi fiindcă cu toate mădularele trupului 
lor împotrivindu-se voii lui Dumnezeu slujeau păcatului, pentru 
aceasta nu vor simţi numai la o parte a trupului lor durerea şi 
necazul, nici nu va înceta o durere şi să se înceapă alta, ci cu toate 
mădularele trupului împreună şi întru aceeaşi dată vor simţi 
munca, nici nu se va împuţina munca şi durerea nici măcar un 
minut din acea usturime şi durere şi iuţime, spre prea scurtă şi 
spre prea puţină răsuflare şi slăbire a acelora, ci în toate 
mădularele lor, în toate minutele veacului, cu o multă şi 
nemăsurată chinuire şi durere se vor munci. O! cu totul ticălosule 
om, tu care nu poţi să suferi o prea mică durere a unui singur 
dinte, ce vei face dacă (care lucru să nu fie, o, Impărate Hristoase) 
şi te vei pune şi te vei număra împreună cu acea mulţime a celor 
ce se muncesc şi se chinuiesc. Ai cărora după dreapta însă şi 
înfricoşata şi groaznica acea Dumnezeiască hotărâre şi blestem 
toţi dinţii, toate oasele, toate vinele, toate arterele şi încheieturile, 
toate degetele şi încheieturile mâinilor şi ale picioarelor, 
măruntaiele, şi în scurt toate cele dinăuntru vor simţi o chinuire şi 
durere mai presus de toată durerea. Şi de aici vor fi acele 
pângărite trupuri ale păcătoşilor, ca nişte arătări grozave 
scârboase, urâte şi jalnice priviri, cu totul uscate, împăienjenite, 
galbene, înnegrite, puturoase şi prea împuţite. Dar, ia să vedem cu 
ce fel de chip se vor scula acestea. Se va deschide în Babilon 
minunatul acela mormânt de marmură şi va ieşi din el Alexandru, 
care întru o vreme era mare şi prea bine socotit, iar acum prea 
sărac şi prea netrebnic, şi-şi va căuta calul său cel cu grumazul 
înalt şi cu cap de bou, cununa sa, sceptrul său, boierii săi, şi 
nevăzând nimic înaintea lui, va începe a-şi ieşi din simţiri de multă 
întristarea lui şi nu va vedea altceva înaintea ochilor lui, fără 
numai mormântul său. Se va scula Xerxes în Grecia şi va căuta în 
toate părţile, să vadă unde sunt oştile sale, unde e călărimea lui, 


unde pedestrinarea lui? Şi nu va vedea alta nimic fără numai pe 
sine singur. Iese din mormânt bogatul cel desfrânat şi dezmierdat, 
întreabă de masa lui, îşi cere visonul şi porfira şi încălţămintele 
sale cele cusute cu aur şi se va afla pe sine de toate golit. Sare din 
mormânt necucernica şi necredincioasa Izabela, îşi cere oglinda ei, 
sau căruţa ei, podoabele sale şi unsorile sale cele mirositoare, dar 
nimic nu află din ele. Atunci se va scula singur stăpânitorul fără de 
coroană, împăratul fără de sceptru, boierul fără de porfiră, 
judecătorul fără de scaunul cel de judecată, ostaşul fără de brâu, 
filosoful fără de haina cea veche şi spartă, Patriarhul fără de 
coroană, Mitropolitul fără de mitră, Episcopul fără de omofor, 
Egumenul fără de cârjă şi preotul fără de felon, toţi goi, toţi lipsiţi 
de semnele şi podoabele lor. Ci în câtă vreme stau pângăritele şi 
puturoasele acele trupuri deasupra mormintelor, iată că ies din 
Iadul cel prea înneguros din preaîntunecatul acela lac al celor 
dedesubt şi din mijlocul pământului blestematele acelea suflete ale 
lor, dacă se va apropia de urâtele lor trupuri (O, vai, Hristoase!) cu 
ce fel de ochi le vor privi! Ce fel de mare plângere se va strânge 
dintru dânsele! Ce fel de tânguiri şi cuvinte pline de lacrimi şi prea 
amare defăimări şi ocări se vor glăsui şi se vor striga! Cu cât de 
greu vor primi şi nevrând ei unirea cu trupurile lor! Cu câte 
blesteme le vor huli şi le vor defăima şi va zice fiecare suflet 
trupului său: o, prea rău norocitule trupule al meu, tu eşti sfârşitul 
şi începutul primejdiei mele! O, nu mai mult tovarăşul meu, ci 
prigonitorul meu, o, nu mai mult ajutătorul meu, ci, vrăjmaşule al 
meu, prea vătămătorule, nu-mi vei fi mai mult sălăşluirea mea, ci 
temniţă strâmtorată! O, prea ticălosule trup, cât de scump plătesc 
acum dulceţile tale cele vremelnice! O, trup puturos, sau mai bine 
să zic necurat, vezi acum, câte munci mi-ai adunat cu amăgirile 
tale, tu eşti trupul acela, pentru care la atâtea desfătări şi beţii cu 
stricare de suflet mi-am cheltuit vremea mea. Tu eşti acela pentru 
care am făcut atâtea curvii, desfrânări, îndulciri şi furtişaguri de 
cele sfinte, vai, pentru tine, trupule cel împuţit şi puturos şi prea 
scârnavule, am pierdut, ticălosule, Împărăţia cerului, pentru tine, 
necinstitule şi mai putredule, m-am lipsit de viaţa aceea nesfârşită, 
pe care Unul Dumnezeu a gătit-o pentru mine de la întemeierea 
lumii. O, trup puturos şi ticălos, pentru care eu şi pe pământ am 
suferit mii de dureri şi de scârbe, pentru toate acestea eu până 
acum zăceam singur îngropat întru întunericul Iadului, iar tu iarăşi 
zăceai singur îngropat în puturoasele morminte. Vremea este, dar, 
acum, şi tu, şi eu să răbdăm grelele şi înfricoşatele munci fiindcă şi 
tu ai fost împreună ajutător şi împreună lucrător, sau mai bine să 
zic, şi întâia pricină la păcat, o, trup de o mie şi de mii de ori 
blestemat, pentru ce mă întâmpini? Pentru ce te sileşti să te uneşti 


cu mine? Pentru ce mai bine nu te-ai ascuns să zaci în veci întru 
prea împuţita groapă a mormântului? O, tu prea necuviosule, iar 
eu prea rău nenorocitul, căci iarăşi mă unesc cu tine, ca să sufăr 
înfricoşatele şi groaznicele munci! Ci, apropie-te, o, pângărit 
necredincios, prea ticălos şi prea nenorocit trup, ca să ne unim, 
pentru că acum este vremea să stăm de faţă înaintea dreptului şi 
înfricoşatului Judecător împreună cu ceilalţi păcătoşi, şi să ne 
punem de partea cea de-a stânga a Lui, ca să auzim nesuferitul şi 
înfricoşatul glas şi să simţim înfricoşata şi groaznica aceea 
hotărâre, cea plină de blestem, de urgie şi de toată mânierea. O, 
diavoli mincinoşi ai Iadului! O duhuri ale tartarului, pentru ce 
întârziaţi şi nu ne primiţi cu tiraniile voastre, pentru ce nu ne 
pierdeţi şi întru neființă să ne aduceţi? O, zi pierzătoare şi 
blestemată când m-a văzut soarele! De mii de ori mai bine mi-ar fi 
fost să nu mă fi mai născut, pentru ca să nu mă muncesc acum, nu 
numai cu amar şi prea cu usturime, ci şi fără de sfârşit. Acestea le 
va striga ticălosul suflet asupra trupului cu o turbată mânie şi cu o 
nepovestită urgie. Căci acest suflet când petrecea împreună cu 
acest trup şi trăia împreună pe pământ, îi slujea ca unui Dumnezeu 
şi nu se ruşina a-i împlini toate poftele lui şi nu să calce fără de 
ruşine nerăsturnată legea lui Dumnezeu şi fără de nelegiuire să 
defăimeze poruncile Lui. O, câtă silă şi silnicie va să fie atunci în 
suflet a se uni cu acel trup pângărit, puturos şi cu totul prea 
grozav, în care dată va începe imediat ticălosul trup să 
scrâşnească cu dinţii săi, iar ticălosul suflet cu jalnice şi 
tânguitoare cuvinte şi cu chinuitoare plângeri să umple tot 
văzduhul de primprejur, fiindcă atât trupul, pe cât şi sufletul se vor 
sărăci şi se vor lipsi de tot felul de mângâierea tuturor zidirilor. 
După cum scrie şi Dumnezeiescul loan Gură de Aur: „Acolo nu este 
nicio putere care să se împotrivească, nici loc de pocăință, nici 
vreme de îndreptare, nici loc de fugă, nici putere de a se ascunde 
cineva, nici îndrăzneală de a se înfăţişa nici folos de pocăință, de 
toate părţile strâmt şi nu rămâne acolo altceva, fără decât tânguire 
şi plângere. Căci nici bogăţia nu-i foloseşte pe cei bogaţi, nici fiii 
pe părinţi, nici îngerii nu vor putea măcar cât de puţin ceva ca să 
mijlocească pentru oameni. Dumnezeu nu se batjocoreşte. Că ce va 
semăna omul, aceea va şi secera, că cel ce seamănă în trupul său, 
în trup va secera stricăciune. Iar cel ce va semăna întru Duhul, din 
Duhul va secera viaţa veşnică”. 


POVAŢUIRE MORALĂ 


Până aici am arătat acea mare deosebire, care va fi între 
trupurile drepţilor şi între ale păcătoşilor. Deci, tu alege din două 


una, căci trupul acest fel va învia atunci, în ce fel a trăit acum aici, 
fiindcă şi Apostolul zice: „Cum că semănăturii îi urmează secerişul, 
şi ceea ce va semăna omul, aceasta va şi secera”. (Gal. 6, 7). Nu 
vrei să înviezi ca Iuda spânzurat de gât, având în frunte semnul 
deznădăjduirii? Fugi de iubirea de argint a aceluia şi urăşte 
vânzarea. Nu vrei să înviezi asemenea cu Cain? Urăşte pizma 
aceluia. Te temi nu cumva să te scoli din mormânt cu Isav? Nu 
vâna îmbuibarea şi lăcomia pântecelui. Niciodată nu s-a aflat vreun 
câine, sau vreun urs, sau vreun leu, care să se nebunească atât, 
îndemnându-se şi împungându-se de turbarea şi nesuferita foame, 
pe cât se vor înnebuni şi se vor turba de nesuferită foame în 
cealaltă viaţă acei oameni, care în viaţa de acum au cinstit 
pântecele lor ca pe un Dumnezeu şi au lăudat multele mâncări şi 
multele băuturi şi beţii, iar de post se îngreţoşau şi toată 
înfrânarea o defăimau, care pentru puţină desfătare şi-au vândut 
sufletele lor diavolului. 


Capitolul III 
Crucea, care va merge în văzduh înaintea 
înfricoşatului Judecător, cu feluri de chipuri 
multora li se va arăta 


După preaînfricoşata aceea strigare ca tunetul a trâmbiţei, 
după preaslăvita înviere a trupurilor morţilor, după înfricoşata şi 
întristăcioasa şi necăjicioasa despărţire a păcătoşilor de cei drepţi, 
îndată se va arăta în cer un semn mare, tot acelaşi adică, care 
odată s-a ridicat în locul Căpățânii, de la care drepţii vor lua 
mângâiere, iar păcătoşii muncă şi pedeapsă. Şi aceasta este prea 
arătat din cuvintele Domnului nostru, care a zis în Evanghelia Sa: 
„Atunci se va arăta în cer semnul Fiului Omului” (Mt. 24, 30). Pe 
care semn dumnezeieştii Părinţi zic cum că este Crucea lui 
Hristos, deasupra căreia El ca să izbăvească lumea din robia şi 
tirania diavolului, plecându-Şi capul Şi-a dat duhul. Care Cruce se 
va ţine de îngeri, şi mai înainte de a se arăta Judecătorul Cel 
Preaînalt, are să meargă înainte şi să se arate tuturor ca un semn 
al mântuirii noastre a oamenilor, şi ca un strălucit steag de 
biruinţă cea împotriva diavolilor şi ca o prea învederată cunoştinţă 


şi încredințare a dragostei lui Dumnezeu ce o are către noi. Şi se 
va arăta acest steag prea mare al Crucii în toată lumea cea locuită 
întru acea zi a judecății. Însă cu puţin mai înainte de a şedea 
Judecătorul la acel Divan prea înfricoşat ca să judece, sunt 
oarecare cuvântători de Dumnezeu, care socotesc cum că 
împreună cu Crucea, o să se arate şi celelalte unelte şi semne ale 
patimii Domnului nostru, adică, Suliţa, Bicele, Stâlpul, Piroanele, 
cununa cea de spini, buretele şi trestia. Oarecare iarăşi zic, cum că 
îndată ce se va arăta Crucea, au să se însenineze Cruci în frunţile 
tuturor drepţilor. Şi se împrumută cu această socoteală de la 
Apocalipsul Sf. loan cuvântătorul de Dumnezeu, care prorocind 
zice pentru îngeri cum că se vorbesc între sine unii cu alţii şi zic: 
„Să însemnăm pe robii lui Dumnezeu pe frunţile lor” (Apoc. 7, 3). 
Şi după Crucea aceasta, vor cunoaşte îngerii pe cei aleşi să-i 
adune, după cum zice Apostolul: „Întru întâmpinarea Domnului în 
văzduh”. După acest semn, va cunoaşte şi Păstorul oile Sale cele 
cuvântătoare. Dascălul pe ucenicii săi, voievodul pe ostaşii lui, 
Judecătorul pe drepţii Săi şi părintele pe fii. Mulţi dumnezeieşti 
Părinţi socotesc cum că împreună cu Crucea în văzduh va merge 
înainte şi sicriul Legii vechi ca unul ce a fost chip mai înainte 
închipuire a Crucii. Işi adeveresc socoteala şi cuvântul lor iarăşi de 
la Apocalips care zice: „Şi s-a deschis Biserica lui Dumnezeu în cer 
şi s-a arătat sicriul legii Lui în Biserica legii Lui”. Şi aceasta 
urmează, ca să se facă lucrul arătat la toţi, cum că legea cea nouă 
a darului este unită cu cea veche şi cum că şi pe amândouă legile 
tot acelaşi Dumnezeu le-a aşezat. Deci când învederat în ochii 
tuturor Crucea va merge înainte prin mijlocul văzduhului 
înconjurată de nemăsurată lumină şi de o prea minunată strălucire 
(după cum zice evanghelistul) „Atunci se vor tângui şi vor plânge 
toate neamurile pământului” adică toţi necredincioşii de tot se vor 
înfricoşa de acea vărsare a luminii Crucii, ca de un alt fulger şi 
trăsnet şi vor striga toţi de obşte cu o tânguire prea plină de jale şi 
cu plâns prea chinuitor cu o durere şi trudă şi cu o scârbă prea 
amară, atâta încât tot văzduhul de acele glasuri şi strigări care se 
varsă împreună pretutindeni va răsuna. 

Pentru un plâns ca acesta scrie Fericitul Augustin, zicând: 
„Atunci se vor tângui şi vor plânge toate seminţiile pământului, 
văzând pe pârâşul lor, adică Crucea”. De către care arătat 
mustrându-se, vor cunoaşte păcatul lor şi vor mărturisi nebunia şi 
orbirea lor, dar fără de vreme şi fără de folos. Deci toţi 
necredincioşii se vor tângui văzând înaintea ochilor lor uneltele 
patimii şi ale Crucii şi ale morţii Domnului nostru, ale cărora 
unelte au fost pricina faptelor cele rele şi necuvioase ale acelora. 
Adică va vedea Iuda, cum că, vânzarea lui a tras pe Hristos la 


Cruce. Va vedea cel mândru, cum că mândria lui L-a rănit în cap, 
cum curvarul cu curvele lui L-a bătut cu biciul cel plin de noduri, 
cum cel desfrânat cu desfrânările şi desfătările lui L-a adăpat cu 
fiere şi cu oţet, cum cel pizmaş cu pizma sa şi cel ţiitor de minte 
răul cu ţinerea lui de minte răul Îl însuliţa şi-l rupea coasta Lui, 
cum cel iubitor de argint cu nedreptăţile cu apucăturile şi răpirile 
şi dobânzile şi câştigurile lui li pironea mâinile şi picioarele, şi 
pentru ca să zic în scurt, fiecare păcătos sau li da palme, sau Îl 
suia pe Cruce, sau Il omora cu totul. Atunci toţi de obşte Il vor 
vedea, nu mai mult ca pe un osândit legat înaintea judecătorului 
Pilat, ci ca pe un slăvit şi înfricoşat Judecător, fără de a arăta vreo 
milostivire la greşelile păcătoşilor. Deci vor plânge şi se vor tângui 
pentru păcatele lor cele trecute, pentru înfricoşatele nevoi ce le 
stau de faţă lor la înfăţişarea Judecătorului şi pentru muncile şi 
pedepsele care-i vor cuprinde. Vor plânge soarta lor cea ticăloasă 
şi jalnică, naşterea lor cea rău nenorocită şi ticălosul şi răul lor 
sfârşit. Crucea, dar, care mai înainte era semn al dragostei şi al 
păcii, nădejdea celor păcătoşi, mângâierea celor scârbiţi, scăparea 
celor deznădăjduiţi, atunci va să fie semn al tuturor relelor, 
îngrozitoare celor păcătoşi şi pierzătoare celor necredincioşi. Nu 
vei găsi, nici nu vei afla atunci, o, ticălosule păcătos, undeva, vreo 
scăpare, vreun loc de sprijinire ca să te ascunzi. Şi dacă Crucea, 
copacul slobozeniei, lemnul vieţii, va străluci atunci asupra ta, nu 
după cum acum cu glas de mântuire, ci cu tunet de răsplătire şi de 
biruire, de la care altul de aici ai să te ajuţi? Dacă Crucea te 
îngrozeşte, cine te va mângâia vreodată dacă semnul milostivirii te 
omoară, cine te va învia? Dacă sângele lui Hristos strigă asupra ta, 
cine te va apăra? Dacă în multe milostivirile lui Hristos nu se află 
pentru tine nici cea mai mică îndurare şi milă, o, păcătosule! Care 
altul te va milui? La care la altă mângâiere vei alerga? Deci, 
Crucea se va arăta spre mai multă şi mai mare scârbă, tânguire şi 
întristare şi durere a păcătoşilor. Pentru aceasta se va arăta în 
văzduh, ca să cunoască, cu încredințare nu numai evreii, ci şi 
creştinii cei păcătoşi, care L-au răstignit cu necredinţa lor, 
strigând: „Răstigneşte-L., răstigneşte-L. pe El” iar aceştia iarăşi cu 
petrecerea şi cu viaţa lor cea rea vor cunoaşte, zic, cum că singur 
acesta este lemnul acela deasupra căruia L-au răstignit. Cum va 
amuţi atunci oare Pilat! Care după ce L-a bătut cu biciul cel cu ţepi 
şi L-a dat la voia jidovilor celor omorâtori de Dumnezeu, ca să-L 
răstignească. Ce va face Ana, ce va face Caiafa, ce vor face 
bătrânii, ce vor face cărturarii şi fariseii: în scurt şi toată adunarea 
jidovilor? Care ce n-au făcut? Ce n-au meşteşugit, până ce L-au 
pironit sus pe Cruce? Oare cu ce fel de tânguire şi plâns 
nemângâiat vor plânge şi se vor tângui prea ticăloşii păcătoşi? Îţi 


încredinţez un plâns ca acesta nemângâiat cu o nouă minune a 
acestei Cruci, care s-a întâmplat în zilele noastre într-un oraş al 
Indiei. 

În acel oraş al Indiei, unul din creştinii aceia, care au fost 
goniţi atunci din acel oraş, s-a întâmplat să uite o Cruce, în care 
avea pe Hristos zugrăvit, pe care găsind-o alt indian închinător de 
idoli, le-a arătat-o la mulţimea indienilor şi fiindcă mulţimea aceea 
se minuna şi n-o cunoştea ce lucru este, a răspuns indianul acela 
care a găsit-o şi a zis, cum că acesta este Dumnezeul creştinilor. Şi 
lăţindu-se vorba aceasta, a ajuns până şi la urechile împăratului, 
care şi chemând pe cel ce a găsit-o pe acea Cruce i-a poruncit să i- 
o arate. Erau de faţă ca la trei sute de bărbaţi care stăteau 
împrejurul împăratului, deci luând-o împăratul în mâinile sale şi 
căutând peste ea cu amănuntul a întrebat pe indian, dacă cu 
adevărat acesta este Dumnezeul creştinilor? lar acela a răspuns: 
aşa, acesta este cu adevărat. Atunci a zis împăratul, acesta este, 
dar, Dumnezeul care le ajută creştinilor, un osândit şi un 
spânzurat şi a supus Lui şi cea mai mare parte a Indiei şi mai 
vârtos împărăţia noastră? Şi acestea zicând, a scuipat-o şi aşa a 
dat-o în mâinile indianului. Ci, o, minune! Îndată ce indianul a luat- 
o în mâinile lui a început acea parte a capului lui Hristos, care era 
plecat în dreapta, a se întoarce către părţile cele din stânga şi a 
privi cu ochii vii şi deschişi la împăratul şi la ceilalţi ce stăteau de 
faţă! Care fiind de o năprasnică şi groaznică frică, au căzut îndată 
cu toţi cu faţa la pământ (afară de indianul acela care ţinea Crucea 
în mâini). Şi acela a zăcut fără de glas ca la trei ceasuri, fără 
simţire, şi în scurt mai ca nişte morţi, pe care socotindu-i poporul 
cum că au murit, au ridicat în toată cetatea o plângere mare şi o 
tânguire nemângâiată. lar după îndelung ceas, venindu-şi iarăşi 
întru sine împăratul, şi sculându-se ca dintr-un somn adânc, a 
strigat cu glas tare: „Cu adevărat mare este Dumnezeul 
creştinilor!” iar ceilalţi temându-se de frică, au strigat cu frică 
mare, tremurând, stăteau uimiţi învăţându-se din acelea pe care 
le-au pătimit aceştia toţi pe cât şi cei ce se vor face pe urmă după 
dânşii să nu necinstească mai mult Crucea lui Hristos, nici să nu 
hulească cu fărădelege pe Dumnezeul creştinilor şi zidind o mică 
Biserică în locul acela şi gătind-o pe ea şi împodobind-o după cum 
se cădea, a pus în ea Crucea, poruncind tuturor de obşte să o 
cinstească şi să i se închine cu toată evlavia. Iar împăratul acela, 
împreună cu fiul său, primind Sfântul Botez şi cu cuvioşie 
petrecând bine, s-a odihnit întru Domnul. Deci dacă indienii la 
închipuirea aceea a Crucii au pătimit acest fel de înfricoşată rea 
nenorocire, încât au rămas fără de glas şi uimiţi, şi în scurt să zic 
mai morţi, ce vor pătimi la înfricoşata aceea zi a judecății, evreii, 


neamurile şi necredincioşii, când îl vor vedea pe singur lemnul 
acela al preasfintei Cruci, mergând înainte în văzduh cu atâta 
vărsare de lumină prea strălucitoare? Oare nu vor zice: acesta este 
lemnul acela, care le era jidovilor sminteală, iar elinilor nebunie? 
Acesta este lemnul cu care s-au zdrobit porţile Iadului, s-au 
deşertat cămările cele de dedesubt, s-au deschis porţile cele 
cereşti, s-au surpat puterile vrăjmaşului, s-au biruit dracii, s-a 
surpat boldul morţii, s-au surpat jos idolii cei fără de simţire, s-a 
alungat din lume păgânătatea. Acesta este lemnul cel purtător de 
biruinţă, cu care Atotţiitorul Dumnezeul creştinilor a supus întru 
puterea stăpânirii Sale şi a tras la închinăciunea cinstitului Său 
nume toată lumea, prin care se pleacă de aici către Dânsul tot 
genunchiul, puterile cele cereşti şi cele pământeşti şi cele 
dedesubt. 


POVĂŢUIRE MORALĂ 


Din acestea s-a făcut arătat, cum că Crucea este pomul 
mântuirii fiindcă şi pe dânsul Hristos care este mântuirea, Şi-a 
întins mâinile Sale spre noi, pentru ca să ne îmbrăţişeze. Pe el şi-a 
plecat capul Lui, ca să ne sărute şi să ne plece totdeauna la 
rugăciunile noastre. De pe el a picat balsamul preasfântului Său 
Sânge, ca să vindece rănile sufletelor noastre cele nevindecate. 
Sus pe dânsul şi-a deschis pieptul Său ca să ne ascundă în inima 
Sa şi să ne păzească nevătămaţi de mânia cea viitoare. Ci acestea, 
acum, iar la ziua judecății niciunele din acestea mai mult nu se vor 
afla la Cruce. Unde este atunci deschiderea mâinilor lui Hristos? 
Unde este plecarea capului Său? Unde este coasta Sa cea împunsă 
şi deschisă? Unde este sângele Lui? Unde este Hristos acesta? 
Auzi pe prorocul Osea ce zice: „Merge-vor ca să caute pe Domnul 
şi nu-L vor afla pe El că S-a abătut de la ei”. O, cuvânt amar! O, 
vorbă otrăvitoare! Noi însă ca să ne aflăm veseli la acea arătare 
slăvită şi purtătoare de biruinţă şi la venirea şi la arătarea Crucii şi 
să ne lăudăm întru mântuirea pe care am câştigat-o prin ea, ia să 
zicem acum fiecare cu Pavel: „lar mie să nu-mi fie a mă lăuda fără 
numai în Crucea lui lisus Hristos” (Gal. 6, 14). Deci, ia să cinstim 
şi să avem la mare cucernicie această Cruce, până când încă 
răsuflăm văzduhul acesta. Ia să ne întoarcem către Crucea aceasta 
şi către Hristos Carele S-a răstignit pe dânsa şi să zicem din toată 
inima noastră: Tu, Doamne, care Te-ai ostenit ca să mă cauţi şi să 
mă afli, şi Te-ai răstignit pentru ca să mă izbăveşti din robia 
diavolului, rogu-mă şi mă cuceresc ie, pentru Crucea aceasta, pe 
care tras fiind ai suferit-o cu iubire de oameni pentru mântuirea 
mea. Pe care ai stropit-o cu sudorile Tale, cu lacrimile şi cu 


sângele Tău, deasupra căreia ai rugat pe Tatăl Tău, pentru 
iertarea vrăjmaşilor Tăi, i-ai făgăduit tâlharului Raiul şi Ţi-ai dat 
duhul Tău Tatălui Tău, rogu-mă zic, să se facă la noi în ziua 
judecății Crucea aceasta, unealta vieţii, şi nu a morţii, a mântuirii, 
şi nu a pierzării şi cu un cuvânt să zic, cheie a Raiului în cer ca să 
împărăţim împreună cu Tine în veci. 


Capitolul IV 
Coborârea cea din cer a Preaiînaltului 
Judecător, dacă se va privi bine, se va face 
suirea omului celui nou în ceruri 


Câte până aici sau de mine s-au vorbit, sau de tine s-au citit 
pentru înfricoşata judecată cea de apoi, pentru Ziua Domnului cea 
mare şi arătată, pentru reaua şi groaznica aceea primejdie, care 
are să urmeze la toată lumea de la Dumnezeiasca Lui dreptate, de 
se vor pune în cumpănă şi se vor asemăna toate acestea cu cele 
de-a rândul şi următoare, nu vor fi altceva, fără decât ca o uşoară 
şi prea mică, mai înainte cuvântare, sau înainte învăţătură. Fiindcă 
şi aceea care se va arăta mai înfricoşată decât toate întru 
povestirea noastră cea următoare către ticăloşii păcătoşi, va să fie 
prea înfricoşată faţă de nemitarnicul Judecător. Şi socoteşte-o 
aceasta s-o înţelegi din graiul cel Prorocesc, pe care am acum să-l 
aduc înainte întru istorisire. După ce dreptul Judecător al tuturor 
Dumnezeu a poruncit prea grele nevoi şi înfricoşate pedepse 
samarinenilor şi nu s-au îndreptat de răutăţile lor, îi înfricoşează 
cu aceste cuvinte următoare, zicând: „Şi după ce ţi s-au făcut ţie 
acestea toate, găteşte-te ca să chemi pe Domnul Dumnezeul tău” 
(Amos, 4, 12). Ca şi cum ar fi zis, foametea, arderea de foc, 
războiul, mânia stihiilor Mele cea sălbatică asupra voastră şi 
celelalte asemenea răni, cu care te-am pedepsit acum sunt 
începuturi ale muncilor tale şi pedepsiri ale osândirii tale şi de 
acum înainte se va hotări pedeapsa şi primejdia ta, de acum va fi 
pedeapsa ta cea de istov. Acum, dar, ai a face cu mine Dumnezeul 
tău, şi nu cu zidirile şi făpturile Mele, găteşte-te spre întâmpinarea 
Dumnezeului tău. Câte munci şi pedepse ai răbdat până acum, 
asemănându-se cu muncile şi pedepsele, care au să-ţi vină asupră- 
ţi la întâmpinarea Dumnezeului tău, au fost toate ca nişte umbre şi 
ca nişte închipuiri. Până acum fiindcă primeai răni de la făpturile 
lui Dumnezeu cele slabe şi neputincioase, îţi erau rănile prea 
uşoare, iar de acum înainte acelea pe care le vei suferi la 
întâmpinarea Dumnezeului tău cel înfricoşat şi Judecător 
nemilostiv, vor fi munci şi pedepse netâlcuite şi neînţelese, fiindcă 


vin asupra ta din mâna cea atotputernică. „Domnul Dumnezeu 
Savaot este numele Lui”. Care va să zică, Domnul tuturor 
puterilor.  Găteşte-te, dar, prea ticăloase păcătosule, spre 
întâmpinarea acestui prea înfricoşat Dumnezeu şi socoteşte-te ce 
fel de prea cumplite munci ai să pătimeşti de aici înainte, nu cu 
mijlocire prin zidirile Lui, ci fără de nicio mijlocire de la Însuşi 
singur Dumnezeu. Deci, cu câtă şi ce fel de înfricoşată arătare şi 
cu câtă mărire de slavă are să vină, groază este şi a auzi cineva, 
uimire este a o cugeta şi a o gândi, furtună este a o înţelege. Cu 
adevărat pentru a-i cuprinde neasemănată şi mare frică pe 
păcătoşi va să meargă mai înainte de judecata aceea înfricoşată 
(după cum proroceşte prorocul şi împăratul David) râu de foc şi 
cărbuni prea aprinşi şi prea arzători „Foc înaintea Lui va merge şi 
cu văpaia îi va arde împrejur pe vrăjmaşii Săi” (Ps. 96, 3) şi iarăşi 
„Foc înaintea Lui va arde, şi împrejurul Lui vifor foarte iute”. Iar 
Isaia cel mai cuvântăreţ, cu mai frumoasă grăire şi cu povestire 
mai pe larg scrie înfricoşata şi marea gătire a venirii şi a arătării 
Domnului: „Căci Domnul vine în văpaie şi carele Lui sunt ca o 
vijelie, ca să dezlănţuie cu fierbinţeală mânia Lui şi certarea Lui cu 
văpăi de foc” (Isaia, 66, 15, 16) „Domnul va judeca cu foc şi cu 
sabie pe tot omul şi mulţi vor fi cei ce vor cădea de bătaia 
Domnului”. Care este acum să nu se înfricoşeze, auzind pe Domnul 
ca focul, carele lui ca vârtejul vântului, văpăi împrejurul Lui, săbii 
şi alte unelte pedepsitoare ale Dumnezeieştei dreptăţi? Din care 
fiecine poate să priceapă şi să înţeleagă câte au să urmeze în acea 
zi înfricoşată. 

După ce întâi sfinţii îngeri vor merge înainte cu luminatul şi 
strălucitul steag al Crucii şi cu celelalte semne ale sfintelor patimi 
ale lui Hristos, are să se pogoare din cer foc cu mare şi iute 
pornire şi va arunca în toate părţile pământului înfricoşate fulgere 
şi săgeți, care părţi ale pământului vor fi atunci cu totul pustii şi 
nelocuite de oameni. Şi cu o văpaie atât de iute şi prea arzătoare 
are să lucreze, încât şi pe munţi o să-i topească ca pe o ceară, şi în 
atâta întindere se va întinde şi lăţi văpaia încât se va apropia şi 
până la acel înfricoşat Scaun al Judecătorului, ca să-i aprindă şi să- 
i ardă de tot pe ticăloşii păcătoşi şi pe păgâni şi pe necredincioşi, 
cu ai căruia înfricoşată hotărâre se vor arunca în veşnicul foc al 
iadului. Fiindcă şi pământul căscând prea înfricoşat, îi va sorbi cu 
totul întru însăşi cele mai de jos ale sale măruntaie şi în prea 
întunecatele temnițe cele de dedesubt în care cu prea iute cădere 
au să se prăpăstuiască în jos. Iar râul cel de foc, după ce cu o 
lovire şi cu un sunet înfricoşat şi straşnic prin mijlocul acelei 
prăpăstii a pământului va curge şi va trece în jos, întru acea 
adâncime a pământului, atunci se vor face din văpăile lui multe 


iezere (izvoare) de foc, de păcură şi de pucioasă, încât să încapă 
toate trupurile câte se vor afunda într-însele, pentru ca cu totul să 
se ardă şi să se muncească în tot veacul cel neîncetat. Iar slava 
aceea cu prea mare cuviinţă şi buna orânduială a venirii 
Judecătorului din ceruri, va fi în acest fel: i 

Mai întâi de toate, vor merge înainte Ingerii, apoi 
Arhanghelii cei mai întâi-stătători, iar după aceştia, Stăpânirile, în 
urmă Începătoriile şi celelalte cete ale sfinţilor îngeri după o 
rânduială. lar mai înainte de toţi aceştia va merge înainte 
Voievodul Mihail (Arh) încins cu sabie de văpaie şi strălucitoare ca 
un fulger ca un întâi-stătător al marelui Împărat. Dinapoia acestor 
îngeri, vor urma Apostolii nemaiavând mai mult peste dânşii 
semnele muceniciei pe care au răbdat-o pentru Hristos, ci cu faţă 
straşnică şi posomorâtă şi cu căutătură înfricoşată şi cu mărire de 
stăpânire, ca nişte alţi judecători, după cum zice şi David: „Şi săbii 
cu două tăişuri în mâinile lor ca să se răzbune pe popoare şi să le 
pedepsească pe neamuri (Psalm. 142). lar mai pe urmă după 
Apostoli, va veni Născătoarea de Dumnezeu şi Pururea Fecioara 
Maria, cu un chip ca acesta, încât să nu se arate mai mult ca o 
maică a milei şi milostivirii, nici ca o scăpare a păcătoşilor, nici ca 
o mijlocitoare a celor ce se pocăiesc, nici ca o nădejde a celor 
deznădăjduiţi, ci înfricoşată şi nemilostivă, straşnică şi prea 
mânioasă, după cum şi haina aceea a ei cea roşie va însemna, cum 
că, blândeţea aceea a ei, pe care o arăta către noi mai înainte, ca o 
porumbiţă fără de răutate, are să se schimbe în ziua aceea asupra 
păcătoşilor ca într-o sângerată sălbăticie de o înfricoşată leoaică. 
Şi prorocul Maleahi văzând mai înainte şi socotind mai ales ochiul 
Dreptului Judecător cel înfocat şi mânios, asudând şi adesea oftând 
şi înfiorându-se de frica cea peste măsură a închis ochii lui ca să 
nu vadă şi să se lipsească de ei: însă şi faţa a întors-o în altă parte, 
ca să nu piară până în sfârşit. Şi arătând motivul acestei frici, zice: 
„Cine va putea să stea întru vederea Lui? Pentru că El intră ca 
focul topitorului”. Ca şi cum ar zice: Am văzut şi foc era, văpaie şi 
ardere de foc. (Maleahi, 3, 2). lar mai ales că frica aceea pe care 
văpaia şi înfricoşata şi marea cuviinţă o pricinuieşte atât de mare 
va să fie încât şi prorocul Isaia se sileşte să zică: „Intraţi în 
crăpăturile stâncilor (păcătoşilor) şi ascundeţi-vă în pulbere, din 
pricina fricii de Dumnezeu, de strălucirea slavei Lui” (Isaia, 2, 10) 
când se va scula să piardă şi să prăpădească pământul. Cine nu se 
înspăimântă şi nu se înfricoşează, nu se cutremură când ar auzi şi 
pe lov zicând acestea pentru acel nesuferit Divan: „O, de m-ai 
ascunde în împărăţia morţilor (Iad) ca să mă ţii acolo până când va 
trece mânia Ta şi de mi-ai soroci o vreme, când iarăşi să-Ţi aduci 
aminte de mine” (lov. 14, 13). Ce înseamnă cuvintele acestea? 


Ascultă cu luare aminte, obicei le este acelora care se află în mare 
nevoie şi în primejdie arătată pentru viaţa lor să alerge în loc de 
scăpare şi să se ascundă în acela acoperit fiind de ajutorul 
prietenilor, pentru ca să scape de o primejdie ca aceasta. Dar care 
întărire şi scăpare poate să nădăjduiască cineva că va afla în Iad? 
Acela este locul cel prea înfricoşat al Dumnezeieştei dreptăţi, acela 
este sălaşul tuturor oamenilor celor păcătoşi făcători de rele, acolo 
înăuntru se află de câte poate omul să se teamă şi să se 
înfricoşeze. În locul acela Stăpânul tuturor Dumnezeu, are aprinsă 
toată mânia Sa şi are slobozită toată urgia Sa, în locul acela nu se 
află altceva fără decât numai cei împrieteniţii şi veşnicii vrăjmaşi 
ai lui Dumnezeu, nemilostivii muncitori ai sufletelor noastre, cruzii 
tirani şi trupurile noastre, scârnavii şi grozavii draci. Deci în unul 
şi acest fel de loc, care scăpare nădăjduieşte să afle fericitul Iov? 
Care păzire, care mângâiere de la vrăjmaşii lui cei de acolo? Care 
aici pe pământ l-au întâmpinat pe dânsul şi cu atâtea primejdii de 
averile sale l-au prădat din bunele stări la prăpăstuire şi cu iuți şi 
chinuitoare răni cu totul fără de milă l-au rănit? Aceia au obiceiul 
să piardă pe oameni, iar nu să-i mântuiască, să-i strice, şi nu să-i 
ajute, să-i ruşineze, şi nu să-i însufleţească, însă fericitul Iov 
fiindcă cunoştea neasemănata frică şi munca cea care covârşeşte 
care iese de la acea faţă asemenea fulgerului a mâniosului 
Judecător, i s-a părut mai uşoară pedeapsa a locui întru 
înfricoşatul acela loc al Iadului şi a petrece împreună cu acei răi 
draci şi vrăjmaşi ai lui şi să se muncească cu amar de acei 
nemilostivi muncitori ai sufletelor şi ai trupurilor noastre decât să 
privească la acea faţă mânioasă a lui Dumnezeu şi să stea înainte 
de faţă la acea privelişte a toată lumea. 


POVĂŢUIRE MORALĂ 


Cine din noi nu se va teme de aceasta, care voi zice? Ah, 
ticălosule păcătos. Poate după trei zile te vei răpi din viaţa aceasta 
de acum în cealaltă şi atunci neputând mai mult să te pocăieşti nu 
aştepţi alta fără decât aceasta să stai de faţă la acea judecată ca să 
iei răsplătirea lucrurilor tale, adică să te afunzi în gheena focului 
celui veşnic, ca să te munceşti acolo fără de sfârşit. Cu toate că 
eşti atât de aproape de moarte, cu toate că eşti deasupra hotarului 
acestei vieţi vremelnice şi a celei veşnice, cu toate câte afli în 
această furtună înecătoare de corabie şi în întreitele valuri, cu 
toate acestea râzi, joci, cânţi, curveşti, te desfrânezi, te desfeţi, te 
răsfeţi şi te îmbeţi, te veseleşti şi toate poftele inimii tale le faci. Şi 
în mintea ta n-ai adânc sădită vreodată mânia cea nesuferită a 
Judecătorului, pe care nu te sileşti să-L faci blând şi milostivitor 


spre greşelile tale. Dar ce ţi se întâmplă? Cel cu multe chipuri şi 
mult mesteşugitorul şi vicleanul Satana, cu sfătuirile lui cele 
pierzătoare de suflet vătămătoare şi cu vicleşugurile sale cele 
pierzătoare te înşală şi te amăgeşte, şi se sileşte în tot chipul 
prefăcându-se ca desăvârşit să dezrădăcineze din sufletul tău prea 
folositoarea de suflet aducerea aminte de înfricoşata judecată cea 
mai de pe urmă şi de răsplătire, pe acest vicleşug al vrăjmaşului 
un cucernic bărbat cu o minunată asemănare l-a tâlcuit. 

Viermii care lucrează mătase, zice, atât de tare se tem de 
tunet încât îndată ce-l vor auzi, leşină şi mor, şi gogoaşa aceea, 
care le este odihna şi strălucirea li se face din pricina tunetului 
veşnic mormânt. Însă aceia care-i hrănesc şi au purtare de grijă de 
ei ştiu chiar îndemânatec ca să-i facă să rămână nevătămaţi de 
tunete, şi în fiecare zi se obişnuiesc înaintea lor a le face un mic 
oarecare sunet de tunet în auzul lor. Şi aşa pe urmă şi tunet din 
cer de ce se va întâmpla, aceia stau fără de frică şi fără de 
vătămare şi fără de primejdie. Această iscusinţă şi meşteşugire a 
scornit-o şi diavolul, vrăjmaşul nostru, şi o unelteşte faţă de noi. El 
pricepe bine că nu este alt lucru mai puternic a pierde păcatul, ca 
sunetul şi deasa vorbire şi lovitură care sună în mintea noastră ca 
judecata lui Dumnezeu care va să fie, toate le pune el în lucrare ca 
să deprindă şi să obişnuiască auzul oamenilor cu loviturile şi 
tulburările acestei lumi deşarte, ca cu nişte tunete uşoare şi mici, 
zic, cu sunetele măririi deşarte, cu sunetele iubirii de cinste, cu 
sunetele lăcomiei şi ale bogăției. Căci în ce chip ar fi putut să 
şteargă din mintea lor cugetul acela al Judecăţii care va fi, dacă s- 
ar fi întâmplat să-l audă şi din gura vreunui vestitor al Evangheliei 
răsunând glasul Judecăţii aceleia, sau să nu-l primească îndată 
urechile lor, sau de-l vor şi primi să nu se înfricoşeze sau să se 
înspăimânte şi să se abată de la păcate? Şi aceasta o face, pentru 
ca să-i facă pe dânşii să-şi petreacă viaţa lor fără să se grijească de 
mântuirea lor. Sunetele lovirii lumii acesteia au obicei, la care 
diavolul ne obişnuieşte să se pecetluiască urechile noastre, ca să 
nu putem auzi sunetul judecății Dumnezeieşti şi glasul cel de tunet 
care în fiecare zi de Sf. Evanghelii şi de celelalte Dumnezeieşti 
Scripturi şi de cărţile Sfinţilor noştri Părinţi se strigă. Dar ce să 
facem noi? la să facem lucrul cel potrivnic şi nu numai cu luare- 
aminte să ascultăm sunetele cele ca de tunet ale dumnezeieştilor 
cuvinte, ci şi bine să le închipuim în tăcuta noastră minte, punând 
adesea în aducerea noastră aminte, cum că şi nevrând vom da 
seama, nu numai pentru păcatele cele grele şi mari, ci şi pentru 
cele prea mici, după cum zice şi Dumnezeiescul Gură de Aur: 
„Cum că şi dreptatea dreptului om, de se va cerca cu cercarea cea 
prea de-amănuntul a Judecătorului nemitarnic nici aceasta nu se 


va putea afla întemeiată şi fără de primejdie. Mai vârtos de ar lua 
aminte Dumnezeu şi ar cere socoteală cu de-amănuntul pentru 
îngrijirile şi smulgerile inimii noastre, pentru abaterile cugetului şi 
revărsările şi risipirile noastre ale minţii, pe care le facem întru 
rugăciuni şi pentru celelalte necuvioase aduceri aminte şi învoiri şi 
alcătuiri ale sufletului nostru cu păcatul, nebăgarea de seamă, pe 
care o arătăm la făgăduinţa noastră, cu neputinţă este a ne 
mântui”. Acolo nu este nici loc, nici chip sau îndemânare în care să 
putem să folosim cunoştinţa noastră, ştiinţa sau meşteşugirile 
noastre, că la acel nemitarnic Divan nu vor putea să ne ajute nici 
meşteşugirile celor vorbitori, nici apucăturile filosofilor, nici chiar 
cuvintele oratorilor. 


Capitolul V 
Prea mult încuviinţată este venirea şi luarea 
de seamă a Judecătorului, care Se coboară 
din cer şi şade pe scaunul Său 


Mai pe urmă de toate, după ce va merge înainte groaznica 
aceea furtună de foc şi de văpaie, va fi ca şi cum s-ar deschide un 
acoperământ, adică (o perdea) în ceruri, va ieşi Judecătorul de 
acolo şi se va cobori la priveliştea cea a toată lumea, iar pe toată 
slăvită venire şi pe încuviinţata orânduială şi alai, cu care va să 
vină, pe scurt însă minunat au tâlcuit-o evangheliştii, scriitorii 
Duhului. Matei în două locuri ale Evangheliei zice: „Îl vor vedea pe 
Fiul Omului venind pe norii cerului, cu putere şi cu slavă multă” 
(Mt. 24, 30) şi mai jos iarăşi zice: „Când va veni Fiul Omului întru 
slava Sa şi toţi sfinţii îngeri, atunci va şedea pe tronul slavei Sale” 
(Mt. 25, 31). lar Marcu Il arată: „Venind cu putere multă şi cu 
slavă multă” (Mc. 13, 27) Luca iarăşi de asemenea Il arată.” Şi 
atunci vor vedea pe Fiul Omului venind pe nori cu putere şi cu 
slavă multă” (Lc. 21, 27). Noi adunându-le într-un grai pe toate 
graiurile câte sunt risipite în multe feluri de locuri ale 
evangheliilor, aflăm cum că va să vină întâi în nori, iar al doilea 
împreună cu îngerii, al treilea cu putere, şi al patrulea cu slavă şi 
aceasta multă. Pe toate acestea le vom tâlcui pe fiecare în parte 
după putere cu toată înţelepciunea şi cu de-amănuntul. Şi să 
începem de la nori: „Îl vor vedea pe Fiul Omului venind pe nori”. 
Aici îndată apare o nedumerire. Care din două? Într-un nor are să 
vină Hristos, sau întru mulţi, şi nedumerirea se naşte din cuvintele 
lui Luca, care nu se potrivesc cu cuvintele sfinţitului Matei şi cu 
ale lui Marcu. Fiindcă Luca scrie pentru Hristos cum că va veni în 


nor, este socoteală de obşte cum că, Domnul nostru lisus Hristos 
va să vină şi să se pogoare într-un nor, dar acesta să fie înconjurat 
împrejur şi de alţi nori, pentru slava şi mai marea arătare. Altul 
iarăşi zice: Cum că norii aceia să fie întunecoşi şi să săgeteze în 
toate părţile cu prea iuți şi usturătoare fulgere şi focuri şi 
înfricoşate săgeți. Pentru aceasta şi scrie: „Cum că nu vor fi nori, 
care să pice ploaie răcoritoare şi să adape pământul, ci întunecaţi 
şi plini de furtuni, suflând foc şi slobozind împrejur trăsnete”. Mai 
adevărat se va face socoteala aceasta, de vom zice cum că, norii 
aceia din partea de sus să fie străluciți şi albaştri, iar din partea 
cea din jos dinspre pământ, să fie întunecaţi şi vărsători de foc şi 
înfricoşaţi. Deci Il vor înconjura pe straşnicul acela Judecător norii 
plini de furtuni, încât în toate părţile să împartă tunete şi fulgere. 
Iară Scaunul acestui Judecător, prea înfricoşat va fi prea gătit, 
prea slăvit şi cu mare cuviinţă după asemănarea venirii acesteia a 
Lui după cum El Însuşi a zis-o aceasta pentru Sine, cum că va 
şedea în Scaun prea cu mare cuviinţă şi vrednic de mărirea Lui. 
Pentru că aşa putem tâlcui graiul acela al Evangheliei: şi va şedea 
pe scaunul slavei Lui. De asemenea şi cuvântul lui David zice: 
„Gătit-a la judecată Scaunul Său”. Scaunul acela va să fie slăvit şi 
minunat pentru că va fi slăvit şi alcătuit din nori, dar însă, cu atât 
de subţire meşteşugire şi de spaimă mare cuviinţă, încât va întrece 
şi chiar ştiinţa îngerilor cea nemărginită, şi încât să fie potrivit şi 
vrednic pentru Însuşi Împăratul acesta al împăraţilor, pentru 
Domnul celor ce domnesc şi pentru Boierul tuturor celor aleşi, 
care în acea zi va şedea Judecător prea înalt al tuturor neamurilor 
şi li se va arăta mărirea slavei Lui la toate făpturile Sale şi cu 
mărirea puterii Lui şi a vredniciei şi a frumuseţii Lui să-i ia în râs 
oarecum pe aceia care odată nebuneşte Il luau în râs şi-l. 
batjocoreau pe El. Ia să înceteze acum toate divanurile cele vechi 
şi înfricoşate ale acelor prea aleşi osânditori, ale judecătorilor, ale 
domnilor, ale voievozilor şi ale ipaţilor şi ale întâilor sfetnici, să se 
ascundă acele scaune scumpe şi vrednice de văzut ale împăraţilor, 
ale Patriarhilor şi ale stăpânitorilor, după cum şi acel strălucit 
scaun al lui Solomon să se ascundă, cu toate că cu multă şi 
neasemănată iscusinţă şi meşteşug s-a făcut din fildeş şi din aur, 
pentru care şi dumnezeiasca Scriptură mărturiseşte cum că „Nu s- 
a făcut aşa nici la o împărăție” (I Regi, 10, 20). Să venim acum şi la 
cele următoare cuvinte „Când va veni Fiul Omului în slava Sa şi 
toţi sfinţii îngeri cu Dânsul” ceilalţi evanghelişti când zic „cu 
putere şi cu slavă multă” pe aceşti îngeri îi înţeleg, adică cum că 
va să vină cu nenumărată de îngeri mulţime. Acestea sunt legiunile 
acelea de îngeri, pe care Hristos îi avea în stăpânirea Sa în ceasul 
acela când L-au prins ostaşii dregătorului Pilat şi-L ţineau legat şi-i 


zicea lui Petru: „Sau ţi se pare că nu pot acum să rog pe Tatăl 
Meu, ca să-Mi pună Mie înainte mai mulţi decât douăsprezece 
legiuni de îngeri”? Nenumăratele mulţimi, adică de aceia care vor 
merge înainte cu o prea minunată bună orânduială şi cu o 
strălucire cu mare cuviinţă, atâta încât în acea zi a judecății nu va 
rămâne niciun înger în Cer, care să nu meargă împreună cu 
Stăpânul şi Judecătorul tuturor. Toţi, toţi dimpreună cu Dânsul se 
vor pogori din cer şi vor merge împreună cu Dânsul ca cu un 
Dumnezeu şi Domn al lor, cinstindu-L pe El ca nişte slugi şi supuşi, 
atât încât după cum zice Dumnezeiescul Gură de Aur „Va rămâne 
atunci cerul deşert (gol) că nu va rămâne atunci în el niciun înger, 
dar nici Însuşi Hristos trupeşte. Deci va fi în cer numai acest 
Dumnezeu, care umple cerul şi pământul şi toate”. Să socotească, 
dar, fiecare, cât de preaminunată privire va să fie în ziua aceea, să 
vadă cineva întunerice de cete îngereşti lăţite în toate părţile de 
sus şi jos, şi întru nemăsurată depărtare a văzduhului, care uneori 
să slăvească cu laude negrăite pe Judecătorul, iar alteori să laude 
isprăvile cele iubite şi plăcute lui Dumnezeu ale sfinţilor şi alteori 
să ia în râs şi să batjocorească reaua vieţuire a păcătoşilor! Atunci 
se va plini şi cuvântul Domnului, pe care i l-a zis lui Caiafa stând 
de faţă înaintea divanului lui: „Veţi vedea pe Fiul Omului şezând 
de-a dreapta puterii lui Dumnezeu” (Mt. 21). Va fi o privelişte cu 
mare cuviinţă, să vadă cineva sus în văzduh pe Fiul şi Cuvântul lui 
Dumnezeu, şezând în Scaun preastrălucit, cu trup slăvit înconjurat 
de nenumărate cete îngereşti, care vor umple toată faţa 
pământului şi tot văzduhul acesta, chiar până la ceruri şi de-a 
dreapta Lui să stea nenumărată mulţime de sfinţi şi de drepţi, 
strălucind ca soarele, iar jos de către pământ, să vadă şezând de-a 
stânga Judecătorului o mulţime nenumărată de osândiţi, care să 
zacă jos cu faţa la pământ, tânguindu-se, plângând, şi văitându-se 
cu jale, cu suspine amare şi cu lacrimi nemângâiate şi cu gemete 
jalnice, care vor umple în multă lungime şi în lat mai toată faţa 
pământului cea locuită. Atunci va vedea cineva cu câtă sălbăticie 
se pornesc dracii asupra păcătoşilor, cu care pornire şi mânie şi cu 
câtă sălbăticie şi nebunie. Acolo vor sta în faţa zidirilor 
cuvântătoare, în atât încât să nu rămână undeva niciuna, nici în 
cer, nici pe pământ, nici în cele mai de dedesubt pentru că se vor 
strânge de faţă în acea vale a lui Iosafat, atât oamenii, cât şi 
îngerii, şi diavolii. Ridică acum ochii tăi aici la înălţimea cerului, ca 
să vezi acea prea aleasă şi netâlcuită cinste şi închinăciune, care I 
se va da atunci cu evlavie lui Hristos, care niciodată n-a fost, nici 
după aceasta nu va mai fi vreodată. Fiindcă îndată ce Hristos se va 
pogori din cer prin văzduh şi se va arăta de faţă înainte la toată 
adunarea a toată lumea, şi va şedea împărăteşte în scaun prea cu 


mare cuviinţă şi preaslăvit, Judecător al celor vii şi al celor morţi şi 
toţi câţi se vor afla de faţă atunci, îngeri, oameni şi diavoli, plecând 
grumazul, şi îngenunchind şi plecându-se la pământ cu smerenia 
sufletelor, cu chip de rob, Li vor sluji şi I se vor închina acestui 
Hristos, ca unui din fire Fiu al lui Dumnezeu şi ca unui Împărat al 
împăraţilor şi Domn al celor ce domnesc, ca unui Preaînalt Stăpân 
şi Făcătorul cerului şi al pământului. Atunci se va împlini şi graiul 
fericitului Pavel, care zice pentru Hristos: „Inaintea Lui tot 
genunchiul se va pleca al celor cereşti şi al celor pământeşti şi al 
celor de dedesubt şi toată limba va mărturisi cum că Domnul lisus 
Hristos este întru slava lui Dumnezeu şi a Tatălui” (Filip. 2, 10-11). 
Pentru aceasta de obşte şi de către toată lumea închinăciune şi 
David proroceşte zicând: „Veni-vor toate neamurile pe care le-ai 
făcut şi se vor închina înaintea Ta, Doamne, şi vor slăvi numele 
Tău” (Ps. 85, 8). Dumnezeiescul Apostol Pavel iarăşi zice: „Căci 
toţi ne vom înfăţişa înaintea judecății lui Dumnezeu, căci scris 
este: „Viu sunt Eu”! zice Domnul. Orice genunchi se va pleca 
înaintea Mea şi toată limba va da slavă lui Dumnezeu”. (Romani, 
14, 10-11). Unde eşti, tu, acum, blestematule Pilate? Iveşte-te din 
tina cea prea scârnavă a necredincioşilor celor osândiţi, ridică 
capul tău aici, deschide ochii tăi şi caută! Inseşi graiurile tale le 
voi unelti şi eu în ceasul acesta pe care şi tu în ziua Vinerii celei 
mari întru slăvitul acela divan al Ierusalimului, înaintea 
nenumăratei mulţimi a jidovilor, când Hristos sta înaintea ta ca un 
vinovat, cu mâinile legate, încununat cu spini, rănit de lovituri, la 
tot trupul sângerat, în toată faţa scuipat, atunci zic când strigai 
înaintea a tot poporul: „lată Omul!” Aceasta îţi zic ţie şi eu acum, 
caută cu ochii tăi: „lată Omul” căruia I s-a dat toată stăpânirea în 
cer şi pe pământ. „lată Omul” care de la Dumnezeu şi Tatăl Lui S-a 
aşezat Judecător al celor vii şi al celor morţi. Ridicaţi şi voi 
capetele voastre, o, nelegiuiţilor evrei! Ca să auziţi „lată Omul” pe 
care cu nebunească şi sălbatică mânie Il cercaţi să se 
răstignească, strigând cu glasuri fără rânduială şi turbate „Să Se 
răstignească”. „lată Omul” pe care, o, prea necredincioşilor, L-aţi 
lepădat, L-aţi arătat mai de jos decât pe vătaful de tâlhari Varava, 
strigând către Pilat: „Nu pe Acesta, ci pe Varava, adică nu-L voim 
pe Hristos să ni-L slobozi, ci pe Varava. Cunoaşteţi acum bine şi 
înţelegeţi, o, nepricepuţilor, cum aveţi împreună cu voi pe 
ucigătorul, pe tâlharul acela Varava şi împreună cu dânsul vă 
osândiţi în Gheena. lar pe Hristos Îl aveţi Judecătorul vostru şi 
Împărat al tuturor. Voi strigaţi: „N-avem alt împărat fără numai pe 
cezarul”. Alergaţi, dar, acum la acest cezar al vostru să vă ajute, 
nu veţi avea mai mult pe Hristos Împărat al vostru, pentru ca să vă 
ajute. Ci Judecător neîndurător, pentru ca să vă osândească. Iată, 


cum şade în scaun şi plin de mărire Acela care a locuit nouă luni 
închis în pântecele Fecioarei. Iată, cum şade pe Scaun înalt, acela 
care într-o vreme zăcea ca un Prunc în ieslea dobitoacelor celor 
necuvântătoare. lată, cum şade în muntele slavei, Acela care cu 
multe sudori a căzut cu faţa la pământ deasupra Muntelui mâhnirii 
şi al întristării, adică al Măslinilor. lată, cum şade în Tronul 
dreptăţii Acela care de atâtea ori a stătut legat înaintea divanului 
judecătorului nedreptăţii. Dar pentru ce rănesc pe de trei ori 
ticăloşii jidovi cu aceste cuvinte ale mele mustrătoare? Pe care, 
îndestul îi va însuliţa şi iute îi va împunge Dumnezeiasca dreptate 
în acea zi a răsplătirii şi a izbăvirii. Acum iar întorc cuvântul meu 
către ortodocşii creştini şi mai vârtos către tine, cititorule al cărţii 
acesteia, şi te rog din toată inima mea să-mi faci acest dar ca la 
acestea pe care eu aici cu puţină învăţătură le scriu pentru pricina 
aceasta de faţă, să fii mai mult judecător decât cititor. 


POVĂŢUIRE MORALĂ 


Ai citit cum că la acea prea cu mare cuviinţă arătare şi venire 
a Stăpânului nostru, toţi îngerii, toţi diavolii, cuprinzându-se 
împrejur şi îmbulzindu-se dinspre toate părţile de o groază prea 
covârşitoare pentru slava şi mărirea acestui Judecător, vor cădea 
cu faţa la pământ pentru ca să I se închine. Acum, cer ca să învăţ 
de la tine, o, cititorule, care socoteală ai pentru acestea? Sau cum 
le judeci? Se poate să fie nu după cum eu scriu, pentru marea 
cuviinţă a  Judecătorului şi pentru înfricoşata osândire a 
păcătoşilor? Aceasta nu numai a o zice cineva, ci deşi numai de o 
va cugeta este cu adevărat prea păgân. Mai vârtos noi, creştinii 
ortodocşi, care cu neîndoire credem, cum că Hristos care după 
acestea are să vie cu înfricoşată arătare, ca să judece toată lumea, 
tot acesta şi acum este de faţă ca un Judecător şezând în Biserică, 
deasupra jertfelnicului Sfintei Mese. Şi cu toate acestea noi stăm 
înaintea acelui Jertfelnic cu atâta nebăgare de seamă, neruşinare 
şi neorânduială, unde s-ar fi ruşinat cu adevărat cineva câtuşi de 
puţin fiind drept socotitor, să stea înainte cu o necucernicie şi 
neevlavie ca aceasta, vreun slujitor care are dregătorie şi este 
cinstit cu boierie. Toată Biserica este plină de sfinţii îngeri şi de 
puteri înfricoşate fără de trupuri şi nici văzduhul acesta de care 
este plină Biserica aceasta nu are înăuntrul lui atâtea mici părţi, 
pe câţi îngeri îi are atunci înăuntru Biserica. Se roşeşte jertfelnicul 
cu prea nestricatul sânge al Domnului nostru. Se aduce jertfă 
îmblânzitoare către Tatăl cel fără de început spre curățirea 
păcatelor a toată lumea. Se sârguieşte preotul la slujirea negrăitei 
taine a mulţumirii şi nimic alta nu se săvârşeşte acolo în Altar, 


care să nu fie dumnezeiască, sfântă şi cerească. Dar însă, când 
toate acestea se lucrează, poate stă vreun om fără de socoteală şi 
fără de pricepere, întinzându-şi picioarele lui, cască gura, bârfeşte 
cu inima sa, se reazemă în strană, râde, glumeşte, defăimează, şi 
cu necurate cugete ale inimii sale şi cu pofte necuvioase se 
rătăceşte încoace şi încolo, socotind ca şi cum s-ar afla în vreo 
privelişte oarecare de râs, în care se văd şi se lucrează arătări şi 
jocuri. Mai vârtos, de s-ar arăta şi despre o parte vreun frumos 
obraz de muiere şi sau hainele ei ar suna, sau cu picioarele ei ar 
bate pardoseala Bisericii, un om ca acesta fără de pricepere şi fără 
de socoteală îşi întoarce faţa sa spre ea şi spatele lui îl întoarce 
către jertfelnic şi cu desfrânare ia aminte la frumuseţea ei cea 
deşartă spre munca sufletului său. Deci pentru acestea ce va 
răspunde când va sta de faţă înaintea acelui nemitarnic Judecător? 
Cum nu le credea pe acestea? lată, dar, a fost rău credincios şi 
defăimător Dumnezeieştilor cuvinte. Şi pentru una şi pentru alta 
cu dreptul este să se osândească. 


Capitolul VI 
Mai înainte de înfricoşata hotărâre a 
Judecătorului, vor veni de faţă la mijloc mulţi pârâşi ai 
acelora care au să se osândească 


Până aici am adus pe cei vinovaţi înaintea marelui aceluia şi a 
toată lumea Scaun, la preaslăvita adunare, la prea înfricoşatul 
divan, la priveliştea cea prea de mulţi oameni, pentru ca să se ia în 
râs, să se batjocorească şi să se mustre cu dreptul înaintea tuturor 
de toţi oamenii, de toţi diavolii, de toţi îngerii şi de Însuşi 
Dumnezeu ca unii ce sunt vinovaţi întru multe şi mari greşeli. 
După ce cerul, Pământul şi stelele, Soarele, stihiile şi toate zidirile, 
cele fără de simtire şi fără de suflare şi surde vor mustra pe cei 
păgâni cu deobşte tocmeală şi împreună hotărâre şi vor striga tot 
aceea, care odată şi jidovii au strigat la sfatul acelora asupra lui 
Hristos: „Vinovat este de moarte”. Atunci se vor scula asupra 
păcătoşilor şi mincinoşilor creştini, greci, turci şi de obşte toţi 
necredincioşii, a cărora singură faptă cea bună din fire a fost mai 
mare decât viaţa creştinilor acelora, cu nume mincinos, cu toate că 
aceşti creştini pe lângă lumina firii aveau şi lumina darului 
întovărăşită şi ajutătoare. Deci în acest chip va mustra cel 
necredincios pe creştinul cel mincinos de Hristos: creştin eşti tu? 
Dar unde îţi este credinţa ta, şi tocmeala ta şi învoiala lucrurilor 


tale şi a faptelor celor bune, pe care te-ai făgăduit la Botezul tău să 
le faci? Tu eşti creştin? Care nici Biserici, nici Altare, nici Sfinte, 
nici Preoţi, nici călugări, nici călugăriţe n-ai cinstit vreodată? Nici 
evlavie n-ai arătat către aceştia vreodată. Tu eşti creştin? Care pe 
Dumnezeieştile Biserici le socoteai ca pe nişte case obişnuite şi din 
ce te voi numi creştin? Care te-ai arătat mai rău decât un păgân. 
Tu te jurai strâmb pe Evanghelie, pe Cruce, pe Icoane şi chiar pe 
Dumnezeu. Când aveai vreo strânsoare sau o prea mică întâmplare 
umpleai gura ta de multe hule şi cu limbă neruşinată Il ocărai pe 
Dumnezeu şi Ziditorul tău. Impotriva acestor creştini mincinoşi şi 
hulitori se vor scula turcii, fiindcă ei cu toate că sunt necredincioşi, 
cu toate acestea, după cum se povesteşte, când li se întâmplă vreo 
nenorocire cât de mică ei din gura lor nu scot decât aceasta: Slavă 
Ţie, Dumnezeule, şi aceasta cu atâta dulceaţă încât se vede că ei 
nu se supără, nici nu se tulbură, nici nu oftează, ci rabdă cu tărie 
de suflet. Şi iarăşi împotriva acestor creştini mincinoşi, care-i 
defăimează şi-i necinstesc pe cei bisericeşti, adică pe Arhierei, pe 
Preoţi, pe diaconi şi pe călugări, defăimând numele lor în fel şi 
chip, şi silindu-se să stingă vestea şi lauda cea pentru ei şi bunul 
nume pe care-l aveau oamenii, împotriva acestora se va scula, zic, 
şi marele acela Alexandru, care deşi era închinător de idoli, însă 
văzând de departe pe ladot, arhiereul legii celei vechi al jidovilor, 
s-a pogorât şi căzând în genunchi i s-a închinat cu evlavie şi a 
cerut ca să-i pună dreapta lui pe capul său pentru ca să-l 
binecuvânteze. Se vor scula şi perşii acei de demult care-i aveau la 
mare cinste şi evlavie pe magii lor, se vor scula şi celții cei vechi 
care aveau la mare cinste pe conducătorii lor. Încă împotriva 
acestor creştini care cu nesăturată poftă se nevoiesc să adune 
comori şi să lăcomească şi să trăiască desfătându-se cu haine 
luminate şi de mult preţ şi cu mâncăruri de multe feluri şi de mult 
preţ, mai mult de cum trăia bogatul acela nemilostiv pentru care 
pomeneşte Sfânta Evanghelie se vor scula toţi filosofii cei vechi ai 
grecilor care şi-au aruncat bogăţiile lor şi au trăit cu lipsă şi cu 
sărăcie şi mai ales filosoful Cratis, care fiindcă se împiedica la 
învăţătura filosofiei de banii săi, i-a aruncat în adâncimea mării cu 
acest chip de vorbă laconică, adică prea scurtă, zicând: „Cratis 
aruncă banii lui Cratis, pentru ca să nu-l stăpânească pe Cratis 
aceşti bani ai lui Cratis”. Că a ales mai bine să-i afunde el pe banii 
săi în mare decât aceia să-l afunde pe el în vreo răutate, după cum 
de multe ori se întâmplă aceasta celor bogaţi şi lacomi. Se vor 
scula pe lângă aceştia bărbaţii niniviteni, romanii, sciţii, arabii şi 
toate neamurile cele barbare împotriva unor ortodocşi ca aceştia 
mincinoşi cu numele de creştini, dar nume fals. Dar iată că se 
gătesc după aceste neamuri păgâne şi barbare a se scula împotriva 


unora ca acestora ortodocşi mincinoşi, ortodocşii cei aleşi şi 
drepţi. De la care se vor auzi o, şi ce pâre defăimătoare! Câte 
mustrări, câte batjocuri vor pătimi! De o parte se vor arăta 
văduvele, copiii cei fără de părinţi, slugile, slujnicele şi roabele, cei 
amărâţi şi cei necăjiţi, cei bătuţi, cei ucişi şi cu toate felurile de 
chipuri năpăstuiţi şi nedreptăţiţi care vor cere toţi răsplătire. De 
altă parte, iar vor sta de faţă stăpânitorii cei amari, cei nedrepţi, 
judecătorii cei nedreptăţitori, împrumutătorii cei ce iau dobândă, 
cumpliţii luători de socoteală, tiranii, ucigătorii de oameni, tâlharii, 
jefuitorii cei de mare şi alţii asemenea, care toţi vor rămâne fără 
de răspuns. Atunci se vor descoperi greşelile tuturor, care au fost 
de atâtea veacuri acoperite, atunci va răsuna divanul de toate 
părţile de nişte glasuri de tunete de amarele suspine ale 
văduvelor, de plângerile celor amărâţi şi necăjiţi, de lacrimile 
săracilor, de tânguirile sărmanilor, de rănile celor ucişi şi de 
sângiuirile mucenicilor. Atunci vor ieşi la lumină amăgirile şi 
vicleşugurile şi împletiturile ritorilor celor vicleni, asprimile şi 
nemilostivirile acelora care nu socoteau pentru păcat să arunce în 
temniţă pe om pentru cinci bani, atunci se vor arăta silniciile şi 
tiraniile domnilor celor ocărâtori de oameni. Atunci cei puternici ÎN 
vor afla pe Dumnezeu împotriva lor, pe care aici pe pământ Íl 
socoteau de ajutor al lor, după cum şi cei slabi şi neputincioşi 
dimpotrivă Îl vor avea apărător, pe care aici Îl socoteau cum că le 
este împotrivitor, pentru primejdiile şi scârbele care vedeau că le 
vin lor. Apoi după toate acestea, după cum zice sfinţitul Augustin, 
va să vină în mijloc şi pârâşul tuturor cel prea amar, urâtorul de 
bine şi vrăjmaşul tuturor, diavolul. Care pentru multa şi peste 
măsură urâciune faţă de oameni, se numeşte pârâtor de fraţi şi 
mult mai aspru şi mai amar va pâri acesta pe creştinii cei 
mincinoşi, decât minunatul acela Demostene, ritorul grecilor, care 
a defăimat pe Filip şi pe Eschil. Şi va citi mărturisirea cea 
creştinească pe care o facem la Botez şi lepădarea şi călcarea 
făgăduinţelor noastre cele de atunci şi va pune înaintea noastră 
câte păcate am făcut, şi câte bunătăţi n-am făcut, şi la câte rele am 
îndemnat pe alţii să le facă, şi de la câte bunătăţi i-am împiedicat 
pe alţii ca să nu le facă, şi împreună cu păcatele acestea, va 
adăuga a arăta şi toate împrejurările lor. Şi ca să vă adeveriţi mai 
bine de cuvintele acelui blestemat, care vor fi mai defăimătoare şi 
mai amare decât tot satirul şi iambul (satirul este o buruiană prea 
amară şi prea înveninată, iambul este unitate de măsură a 
făcătorilor de stihuri) ascultați cuvintele cele ţesute cu ziceri ale 
lui Augustin: „JUDECATORULE (zice diavolul), judecă drept, căci 
după cum zice prorocul Tău, dreptate şi judecată este gătirea 
Scaunului Tău, - judecă şi hotărăşte, că acela care n-a iubit să fie 


al Tău al meu este. Şi fiindcă este al meu, cu mine se cuvine să se 
osândească, pentru că după ce s-a lepădat de mine la Botez şi a 
zis: m-am lepădat de Satana, iarăşi ca şi cum s-a căit şi a alergat la 
mine şi s-a supus sub acoperământul şi folosirea mea. Şi, 
Judecătorule prea drepte, ce a lucrat în el neruşinarea, ce 
desfrânarea, ce lăcomia, ce urgia, ce mândria şi toate celelalte 
câte sunt cunoştinţe ale mele, de care el s-a lepădat mai înainte de 
ele şi mai pe urmă iarăşi le-a luat asupră-şi şi le avea ca pe nişte 
lucruri scumpe şi de mult preţ, şi fără de acestea n-a făcut nimic. 
Eu mărturisesc cum că s-a lepădat de mine şi a alergat la Tine 
Făcătorul şi Dumnezeul lui, dar iarăşi s-a căit şi s-a întors înapoi la 
mine, stăpânul lui cel dintâi şi de bunăvoie s-a supus mie şi ca unui 
dumnezeu al lui mi-a slujit mie. A venit iar în staulul meu, pentru 
că a iubit mai mult lucrurile acelea pe care le am eu decât pe ale 
Tale, judecă drept prea drepte Judecătorule, că Tu acela pe care l- 
ai slobozit cu însuşi sângele Tău, acela pe urmă de bunăvoie s-a 
făcut mie rob şi pentru aceasta, dar, nu poţi să treci cu vederea 
cumpăna dreptăţii Tale celei prea mari şi să hotărâşti ceva 
împotrivă. Nu este cu putinţă zic, după dreptate a nu mi-i da pe 
aceşti păcătoşi călcători de lege ai Tăi, dar slugile mele, pentru că 
întru toate ca bucurie au săvârşit voile mele. Mărturisesc că ai Tăi 
au fost, fiindcă i-ai închipuit din ce n-au fost întru a fi după chipul 
Tău şi după asemănarea Ta, aducându-i dintru neființă în fiinţă şi 
iarăşi fiindcă s-au făcut robi mie prin păcatul strămoşului lor, Ţi-ai 
vărsat sângele Tău sus pe Cruce şi i-ai răscumpărat iarăşi, dar ei 
de supunerea cu care-Ţi erau datori Ţie s-au lepădat şi mie întru 
toate cu bucurie mi s-au supus. Au lepădat de la ei jugul Tău cel 
uşor şi şi-au plecat grumazul lor în robia mea, poruncile Tale le-au 
călcat cu mare neruşinare şi nedumnezeire, iar pe ale mele 
îndemnări şi înşelăciuni cu toată pofta lor şi sârguinţa le păzeau. 
Apoi vezi, prea drepte Judecătorule, că mai multă stăpânire şi 
dreptate am eu asupra lor, decât Tu! Eu nimic nu le-am făgăduit, 
nimic nu le-am dăruit lor, iar Tu, şi Trupul Tău l-ai dat spre moarte 
pentru dragostea lor, şi Sângele Tău l-ai vărsat şi i-ai răscumpărat 
pe dânşii de păcatul strămoşului lor şi veşnica Împărăţie le-ai 
făgăduit, pentru odihna lor, şi cu toate acestea ei nici cea mai mică 
primejdie n-au voit s-o sufere pentru toate acestea. 
De câte ori ai venit la uşile lor sărac, flămând, cu totul rănit, puţină 
pâine cerându-le, dar aceia, mai mult se grijeau să hrănească 
câinii şi să sature caii decât să-Ţi dea Ţie oarecare puţină parte din 
averile lor. Mai mult se sileau cum să-şi îmbrace pereţii, cum să 
aştearnă pardoseala caselor lor cu covoare de mătase şi ţesute cu 
aur, decât să acopere golătatea Ta cu o haină proastă, şi lucrul cel 
mai de prisosit de multe ori Te ocărau şi Te alungau cu mare 


mânie. Deci prea cu dreptul este, măcar acum să le faci lor 
izbânda cea cuviincioasă, pentru atâta călcare de lege, împotrivire, 
defăimare şi necinste pe care au arătat-o către preaslăvita şi 
preaînalta mărirea Ta, cu atâta nemulţumire”. Una ca aceasta va 
să fie cu adevărat, amara acea pâră a prea sălbaticilor diavoli. 
Toate acestea care acum, aici, de către mine să zic au să se 
vorbească negreşit într-o vreme la preaînfricoşatul acela şi a toată 
lumea divan, cu neasemănată, însă, şi foarte multă deosebitoare 
meşteşugite şi putere. 


POVĂŢUIRE MORALĂ 


Trebuinţă este, dar, să ne pocăim acum, pentru ca să nu ne 
ocărâm de către niniviteni cum că nu ne-am pocăit acum când am 
avut putere şi stăpânire. Trebuinţă este, zic, să ne pocăim acum ca 
nu cumva şi pe urmă în lupta morţii să ne căim cum că nu ne-am 
pocăit. Care i s-a întâmplat odată unui iubitor de argint, după cum 
povestesc oarecare. Că acesta da bani cu dobândă deosebită şi un 
părinte al lui duhovnicesc de multe ori în sufletul său îl sfătuia să 
înceteze de la păcatul acesta şi să-şi îndrepte viaţa lui prin 
pocăință. Ci acela, ca un neînţelegător totdeauna cu îngreţoşarea 
inimii lui primea sfatul duhovnicului punând motive întru păcate şi 
îi zicea: Am vreme, duhovnice, pentru această pocăință, nu te teme 
că încă nu mi-a răsărit mie ziua cea mai de pe urmă a vieţii mele, 
când soarele apune nu ne înfricoşează, cum că iar nu va mai răsări 
şi apoi de ce să mă sileşti atât spre pocăință? Şi aşa, dar, cu 
acestea feluri de cuvinte, din zi în zi, urnind şi prelungind de la 
vremea pocăinţei a căzut într-o nenădăjduită boală, nu uşoară şi nu 
puţină, ci de moarte şi de pierzare. Aceasta auzind duhovnicul 
aleargă iarăşi, îl sfătuieşte cu mai multă râvnă şi osârdie pentru ca 
să se pocăiască. li zice lui: Pocăieşte-te, fiule, pocăieşte-te, căci 
când este cineva bolnav nu trebuie să îndrăznească a nădăjdui cum 
că cu adevărat iarăşi va veni întru sănătatea cea mai dintâi. Ci acel 
iubitor de argint şi cu adevărat n-a luat aminte la sfătuirile 
duhovnicului său după cum măgarul la cântările alăutei. Pentru 
aceasta folosea cuvintele lui cele obişnuite dintâi, învârtind în 
limba lui motivele cele dintâi: Nu te teme, duhovnicul meu, că încă 
nu s-au sfârşit ceasurile vieţii mele, eu când voi vedea vremea cea 
îndemânatică mă voi pocăi. Aceste cuvinte zicându-le acela fără 
socoteală l-a ajuns şi ceasul morţii. Şi îndată a început a striga din 
adâncul inimii cu glasuri de plângere, dar însă fără de folos şi fără 
de nădejde: O, pocăință, pocăință unde eşti? A mă pocăi mai mult 
nu pot, căci dreptul Judecător aşa a hotărât, fiindcă n-am vrut să 
mă pocăiesc când am avut vreme să mă pocăiesc şi acum nu-mi 


este cu putinţă a mă pocăi. Deci aşa ticălosul şi prea rău 
nenorocitul acela, fără pocăință s-a pierdut în veci. Veniţi acum 
voi, care cu îngreuierea inimii voastre ascultați pe aceia care vă 
sfătuiesc pe voi şi vă îndeamnă spre pocăință şi îndreptarea vieţii 
voastre, a căror voinţă spre această pocăință este veştejită, slabă 
şi neputincioasă şi amorţită şi credeţi-mi mie că va veni vremea 
odată şi vouă, ca şi voi să vă aduceţi aminte de această îngreuiere 
a inimii, pe care-o aveţi acum spre pocăință şi osândindu-vă pe voi 
înşivă în vremea aceea, veţi striga prea cu amar ca acel iubitor de 
argint: O, pocăință, pocăință, oare unde eşti acum? 


Capitolul VII 
Hotărârea cea prea fericită şi prea veselă se hotărăşte 
la cei drepţi 


Mai înainte până am aduce şi am pune înainte în mijloc 
fericita şi prea bineplăcuta hotărârea aceea, prin care drepţii au să 
dobândească plata cea veşnică şi răsplătirea biruinţei lor şi s-ar fi 
încununat cu cununa cea neveştejită a slavei celei de-a pururea 
vecuitoare, putea cineva să nu se dumirească pentru ce fericita 
hotărâre a drepţilor va să se glăsuiască mai întâi decât cea a 
păcătoşilor? Şi pentru ce mai înainte intră fericiţii în Împărăţia 
cerurilor şi apoi pe urmă ticăloşii păcătoşi se aruncă în tartarurile 
iadului? Ci ia să asculte acela care va întreba acestea, cum că 
aceasta va fi ca să se arate învederat Dumnezeiasca Dreptate. 
Pentru că păcătoşii în multe chipuri au să se mâhnească şi să se 
scârbească nu numai pentru primejdia lor şi reaua ticăloşie ce o 
vor primi, ci şi pentru slava şi starea cea bună şi fericirea 
drepţilor, pe care şi ei putând n-au câştigat-o. Şi iarăşi nu numai 
că vor simţi durere nemângâiată pentru acele cununi pe care nu 
le-au câştigat şi s-au lipsit de acele cununi şi de acest fel de mare 
slavă, ci se vor amări încă cu inima şi pentru că au să se defăimeze 
şi să se râdă de către aceia de care ei mai înainte îşi băteau joc şi 
îşi râdeau, şi au să se batjocorească şi să se râdă de către aceia pe 
care ei într-o vreme îi aveau de batjocură şi de râs. Ci, 
Dumnezeiasca purtare de grijă aşa va ocârmui lucrul ca drepţii, 
pentru mai multa lor bucurie, să vadă osânda păcătoşilor, după 
cum şi păcătoşii pentru mai multa lor mâhnire şi scârbă să vadă 
fericirea drepţilor. Fiindcă şi Însuşi Domnul aşa a făgăduit şi le-a 
hotărât tuturor prietenilor Lui, cum că au să vadă cu ochii lor 
izbândirea şi osânda acelora: „Cu ochii tăi vei privi şi vei vedea 
răsplătirea păcătoşilor” (Psalm). Şi după cum primejdia păcătoşilor 


alăturându-se cu fericirea drepţilor, adaugă şi le creşte durerea şi 
munca celor păcătoşi, tot aşa şi buna stare a cuvioşilor alăturându- 
se lângă munca păcătoşilor, le va adăuga şi creşte veselia şi 
desfătarea acestor cuvioşi. Cât despre acestea ajunge. Ia să 
vorbim acum şi despre fericita hotărâre, pe care are să o 
glăsuiască Dreptul Judecător, tuturor sfinţilor Lui. După ce curat 
se vor pune înainte de faţă păcatele fiecăruia şi se vor mustra, şi 
cu urmare va birui luminat adevărul, atunci nemitarnicul a toate 
Judecător, căutând cu ochii lini şi plini de blândeţe, mai întâi către 
Maica Sa, Stăpâna şi împărăteasa tuturor creştinilor celor aleşi 
apoi şi către ceilalţi drepţi, cu prea multă dulceaţă va vorbi cu un 
glas ca acesta, ca nu numai să se audă la aceia care se află 
împrejurul Scaunului Lui, ci şi, la cele de sub pământ şi chiar până 
la ceruri, pentru că nu-l este cu greu Lui a face ca să ajungă 
sunetul glasului Lui la orice distanţă ar voi după cum şi la 
trâmbiţele îngerilor pentru care mai înainte am zis, a fost o putere 
ca aceasta a glasului pe care şi prorocul şi împăratul David a 
arătat-o zicând „lată va da glasul Lui glas de putere” (Psalm 77). 
Ci mai înainte până ce voi aduce în mijloc acelea întru tot 
bineplăcute cuvinte ale Judecătorului, de trebuinţă este ca să 
cercăm pentru ca să ştim, cu care limbă are să grăiască Domnul 
atunci hotărârea judecății Sale, atât către cei drepţi, pe cât şi 
către cei păcătoşi. Cu grecească sau latinească, cu evreiască sau 
cu arabă sau cu altă oarecare limbă şi vorbire afară de acestea? 
Oarecare cuvântători de Dumnezeu socotesc cum că are să 
vorbească cu limbă siriană, pe care zic ei că a folosit-o şi când 
petrecea cu trupul în Ierusalim. Iar alţii iarăşi adeveresc cum că cu 
vorbirea grecească are să vorbească Domnul. Şi aceasta o arată 
din Apocalipsul lui Ioan cuvântătorul de Dumnezeu, care zice: „Eu 
sunt Alfa şi Omega” care cuvinte sunt ale limbii greceşti. Deci cu 
acest fel de limbă, dar, are să vorbească Domnul către cei drepţi, 
zicând: O, aleşii şi drepţii Mei! Eu pornit fiind de nemărginita mea 
bunătate, nu numai acum, ci şi mai înainte de toţi anii v-am 
cunoscut şi cu ochi prea-îndurători vă priveam, şi cu nemărginita 
mea dragoste v-am iubit şi v-am deosebit pe voi de păcătoşii cei 
lepădaţi şi vrednici de pedeapsă şi v-am numărat pe voi împreună 
cu prietenii şi împreună moştenitori şi fraţii Mei. Pentru voi şi 
pentru a voastră mântuire M-am pogorât din ceruri şi M-am făcut 
om pe pământ. Pentru voi M-am izgonit din lume ca să împărăţiţi 
împreună cu Mine în ceruri. Nu i-a ajuns dragostei Mele celei 
nemărginite şi milei Mele celei multe a vă da trupul Meu întru 
mâncare, Sângele Meu întru băutură şi sufletul Meu răscumpărare 
slobozeniei voastre, ci am primit ca acum iarăşi să Mă cobor pe 
pământ, ca să vă dăruiesc şi cereasca Mea Impărăţie, pentru 


desăvârşita răsplătire a dragostei voastre cea către Mine. Veniţi, 
dară, veniţi, binecuvântaţii Tatălui Meu, de moşteniţi Împărăţia 
cea gătită vouă de la întemeierea lumii” (Mt. 25). O, minune, 
nemuritorule Impărate Doamne! Cât de mare şi neasemănată 
bucurie va să bage acel glas mult dorit în inimile drepţilor şi prea 
bun glas, care cu dreptul este a se cumpăni şi a se asemăna cu 
toate bunurile şi cu toate comorile acestei vieţi! Fiindcă este glas 
care va deschide toate porţile cerului spre biruinţa cea cu slavă a 
drepţilor. Slavă cu adevărat prea minunată a atâtor prieteni ai lui 
Dumnezeu, a atâtor moştenitori a acelei prea de bun neam şi 
luminate Împărăţii, a atâtor purtători de biruinţă ostaşi, care de 
multe ori l-au biruit pe diavol, care au călcat înălţarea şi mândria 
lumii şi au smerit trupul de tot, au defăimat moartea şi ale morţii 
multe feluri de munci. Veniţi de la întuneric la lumină, de la robie 
la slobozenia fiilor lui Dumnezeu, de la război la pace, de la moarte 
la viaţă, de la lupte, la cununile cele de biruinţă şi de slavă, de la 
furtuni de la întreitele valuri la port, din Babilon la Ierusalim, de 
pe pământ la cer şi de la cele vremelnice la cele veşnice. Această 
pricină fericitul Ipolit prea cu jale o prelungeşte la sfârşitul unui 
cuvânt ce-l face pentru sfârşitul veacului acestuia, numărând pe 
fiecare parte pe rând toate cetele sfinţilor: „Veniţi, zice, prorocilor, 
care pentru numele Meu aţi fost alungaţi, veniţi, Patriarhilor, care 
şi mai înainte de venirea Mea M-aţi ascultat şi Impărăţia Mea aţi 
dorit-o, veniţi, Apostolilor, împreună părtaşilor mâhnirilor şi 
scârbelor Mele, veniţi, Mucenicilor, care pentru numele Meu multe 
munci aţi suferit de la împărați şi de la tirani, veniţi, Arhiereilor, 
care cu cuvioşie şi fără de prihană aţi păstorit turmele voastre cele 
cuvântătoare şi le-aţi povăţuit la poruncile Mele, atât cu învăţătura 
voastră, pe cât şi prin buna voastră pildă. Veniţi, Cuvioşilor şi 
Pustnicilor, care pentru dragostea Mea v-aţi lepădat de toată 
desfătarea şi îndulcirea lumii celei vremelnice şi cu totul aţi 
asuprit trupurile voastre şi în peşteri şi în găurile pământului cu 
post şi cu privegheri şi cu rugăciuni aţi slujit voii Mele, veniţi, 
Fecioarelor, care mai mult aţi ales şi L-ați iubit ca Mire al vostru 
pe Dumnezeul vostru, şi nu pe vreun om. Veniţi toţi câţi aţi păzit 
dragostea pentru că eu sunt dragostea, veniţi câţi aţi păzit pacea, 
pentru că Eu sunt pacea”. Şi acestea le scrie Ipolit: Ci noi ia să 
păşim şi în cele mai dinainte ca să învăţăm şi cuvintele cele pentru 
cei drepţi, veniţi, binecuvântaţilor. O, şi cu câtă veselie şi bucurie 
vor umbla atunci drepţii, când vor auzi aceste cuvinte ale 
Domnului cele mai dulci decât mierea şi fagurul! O, glas cu 
adevărat de biruinţă şi de slavă! O, săvârşire a toată dorirea şi 
buna stare! O, port al bunei şi adevăratei nădejdi! „Cei 
binecuvântaţi”. O, sfinţenie! „Ai Tatălui Meu”. O, Dumnezeire! 


„Moşteniţi”. O, întemeiere! „Cea gătită vouă”. O, dragoste! 
„Împărăţia” O, mărime! „De la întemeierea lumii” O, vechime! Dar 
oare care este pricina de le dăruieşte atâta bunătate?” Că am 
flămânzit, zice, şi Mi-aţi dat să mănânc, am însetat şi Mi-aţi dat să 
beau, străin am fost şi M-aţi adus pe Mine în casa voastră şi M-aţi 
odihnit după puterea voastră, gol am fost şi M-aţi îmbrăcat, bolnav 
am fost şi aţi venit la Mine. O, prea mare şi bogată răsplătire, 
pentru o atât de mică şi simplă şi netrebnică facere de bine şi dar! 
O, nemărginită bunătate, pentru un dar atât de mic! O, dar 
nepreţuit pentru o atât de uşoară şi fără de osteneală slujire! 
Atunci când toţi se vor minuna pentru mărimea răsplătirii şi a 
darurilor şi a cununilor, şi nedumerindu-se cum şi când şi unde au 
făcut atâtea slujbe şi fapte drepţii, va răspunde dătătorul de plată 
şi marele darnic dreptul acela Judecător cuvintele Evangheliei cele 
ce urmează de aici înainte: „Adevăr, adevărat zic vouă, câte i-aţi 
făcut unuia din aceşti fraţi mai mici, Mie Mi-aţi făcut”. Socotiţi, 
dar, acum, câtă putere are milostenia cea către săraci? Cum 
pentru puţin ce li se dă acelora se face răsplătirea cea de la 
Domnul cu întregi Raiuri. Cu cuviinţă este să aduc aminte aici ce 
se spune despre Cezarul. 

Un ostaş avea o oarecare judecată, în care se silea să 
răpească cu nedreptate ţarinile lui. Au stat de faţă amândouă 
părţile înaintea Cezarului, şi ostaşul temându-se nu cumva să se 
biruiască de către potrivnicii săi şi să-şi piardă dreptul său, ce 
face? A început să-i aducă aminte Cezarului pentru o slujbă veche 
şi dar ce i-a făcut-o într-o vreme, în care însuşi Cezarul se afla în 
mare nevoie. Îţi aduci aminte, i-a zis, o, prea mare şi singur 
stăpânitor Cezarule, când voiai odată să te odihneşti sub un copac 
în amiaza zilei, iar locul era gloduros şi foarte nepotrivit, cum unul 
din ostaşii tăi ţi-a aşternut dedesubt haina lui? Imi aduc aminte, i-a 
răspuns Cezarul. Mai mult că în acel ceas aveam o sete peste 
măsură şi nu-mi era cu putinţă să mă duc la izvor, pentru că acolo 
erau vrăjmaşii mei tăbărâţi şi un ostaş al meu viteaz şi la trup, şi la 
suflet a îndrăznit şi alergând cu osârdie mi-a adus îndestul apă în 
coiful său şi am băut. Răspuns-a ostaşul: Putea-vei, o, singur 
stăpânitorule, să cunoşti pe acel ostaş sau coiful acela? Zis-a 
Cezarul: Cât pentru coif nu pot să cunosc, iar pe omul acela 
mărturisesc că-l cunosc. Şi pe lângă aceste cuvinte a mai adăugat 
a zice Cezarul cum că: Tu, cu adevărat, nu eşti acela. Răspuns-a 
ostaşul Cezarului: Cu dreptul nu mă cunoşti, o, Cezarule! Fiindcă 
în vremea aceea se întâmplase de eram sănătos cu totul şi întreg la 
toate mădularele mele, însă în război mi-am pierdut un ochi. 
Aceasta auzind Cezarul l-a cunoscut pe ostaşul acela şi aducându- 
şi aminte de facerile de bine, nu numai judecata i-a dăruit-o lui, ci 


şi cu daruri mari şi cu hărăziri de mult preţ l-a dăruit şi cu 
vrednicie l-a cinstit. 

Cu cât mai mare fără de asemănare va fi darea de plată şi 
marea dăruire şi vrednicia şi harul lui Dumnezeu, care le va face 
prietenilor Săi pentru vreo prea mică slujbă ce I-au făcut vreodată 
în această viaţă decât dăruirea aceea a Cezarului? Fiindcă şi 
oricare facere de bine o va face cineva vreunui sărac, chiar 
Stăpânului Hristos, ocrotitorului săracilor, o face pe aceasta. De 
unde va putea acesta să zică tot acelea pe care şi ostaşul acela le-a 
zis către Cezarul şi-l va aduce şi el aminte Împăratului împăraţilor 
şi Domnului domnilor, după cum şi ostaşul acela care a zis către 
Cezar: Îţi aduci aminte, o, Doamne Împărate, că odată te aflai într- 
o iarnă prea iute şi friguroasă stăpânit fiind şi pătruns de frigul cel 
prea usturător şi ai venit tremurând şi îngheţat de frig şi ai bătut 
la uşa mea şi eu Te-am primit în casa mea şi Te-am îmbrăcat că 
erai gol şi Te-am încălzit că erai cu totul răcit şi cuprins de frig? Îţi 
aduci aminte şi altădată că Te-am găsit în drum şi erai cu totul 
topit de foame şi Te-am luat în casa mea şi Ţi-am gătit masă 
ospătându-Te şi adăpându-Te, Te-am odihnit după puterea mea? Şi 
atunci cu adevărat Domnul cu lucrul făcând răsplătire, nu numai 
îţi va ierta toate păcatele tale, ci şi cu mare glas le va spune în 
toată lumea acele puţine faceri de bine ale tale şi chemându-te 
spre desfătarea şi îndulcirea bunătăţilor Lui, îţi va zice împreună 
cu ceilalţi: „Veniţi, blagosloviţii Tatălui meu, de moşteniţi 
Împărăţia cea gătită vouă de la întemeierea lumii, că am flămânzit 
şi Mi-aţi dat să mănânc” şi celelalte graiuri următoare ale prea 
dulcelui acelui glas al Stăpânului Hristos. 


POVĂŢUIRE MORALĂ 


Toţi doresc cu adevărat ca să se învrednicească să audă din 
gura Milostivului aceluia Judecător acele prea vesele şi dulci 
cuvinte pe care le va zice către cei drepţi. Toți poftesc să se 
învrednicească ca să stea în părţile cele de-a dreapta a 
Judecătorului, acolo unde au să stea drepţii. Dar în ce chip oare, se 
sileşte cineva aici pe pământ ca să se învrednicească atunci ca să 
stea în locul acela de-a dreapta şi să audă glasul acela prea dulce, 
adică acesta: „Veniţi, binecuvântaţilor”? Acel sunet al glasului pe 
care adesea îl striga Domnul cu mare glas prin Sfânta Lui 
Evanghelie: „Veniţi către Mine toţi cei osteniţi şi împovăraţi şi Eu 
vă voi odihni pe voi”. A ieşit la toate neamurile, însă la cei mai 
mulţi încă se auzea cuvântul acesta pe care l-a zis oarecând către 
Andrei şi către Petru: „Veniţi pe urma Mea şi vă voi face pe voi 
vânători de oameni”. Tot aceeaşi grăire şi astăzi strigă cu mare 


glas către voi acest Hristos: „Veniţi către Mine” toţi, voi, 
judecătorii şi boierii, prin dreptate şi milostivire. Veniţi către Mine 
voi, doctorii, prin silinţa cea iubitoare de Hristos şi prin 
tămăduirea săracilor şi a bolnavilor celor lipsiţi, veniţi către Mine 
voi, cei bogaţi, prin smerita cugetare şi milostenia cea către săraci. 
Veniţi către Mine voi, cei săraci, prin răbdarea şi mulţumirea cea 
către Dumnezeu. Veniţi şi voi către Mine, stăpânii caselor, prin 
pilda cea bună şi prin buna voastră vieţuire către casnicii voştri. 
Veniţi către Mine voi, învăţătorilor şi cei ce aveţi meserie prin 
silinţa cea către ucenicii voştri, şi prin împărtăşirea şi învăţătura 
cea cu îndestulare a meşteşugului şi a cărţilor care ca nişte alţi 
talanţi vi s-au încredinţat vouă de la Dumnezeu. Veniţi către Mine 
voi, cei tineri, prin înfrânarea voastră şi păzirea curăţiei trupului 
vostru, veniţi către Mine toţi creştinii prin lucrarea poruncilor 
Mele. Dar pentru ce foarte puţini iau aminte la acest glas al 
Domnului nostru, ci mai mult îşi închid urechile lor la acest 
dumnezeiesc grai: Veniţi către Mine? Pentru că lumea aceasta, cu 
amăgirea deşertăciunii sale, mai tare strigă către noi împotriva 
glasului Dumnezeiesc, după cum cu cuvintele care urmează înainte 
o arată aceasta Solomon: „Veniţi să ne desfătăm şi să ne îndulcim 
de bunătăţile cele ce sunt acum şi de făpturi să ne folosim cu toată 
căldura tinereţii, să avem din belşug vinuri scumpe şi miresme să 
nu lăsăm să treacă florile de primăvară” (Inţelep. Sol. 2, 6-7). 
Acest glas mai vârtos deschide şi îndulceşte auzul nostru, iar 
glasul Domnului ni-l închide şi ni-l amărăşte. Cel care pofteşte să 
audă atunci acest glas dulce către cei drepţi spus, adică „Veniţi, 
binecuvântaţii Tatălui Meu” ia să-l audă acum pe celălalt glas al lui 
Hristos: „Veniţi către Mine toţi cei osteniţi şi împovăraţi”. Şi glasul 
„Veniti, binecuvântaţilor” este glas al dreptăţii, iar glasul acesta 
cel de-al doilea, „Veniţi către Mine toţi” este glas al milostivirii. 
Ah, şi câţi din închinătorii de idoli auzind glasul acela: „Veniţi, 
binecuvântaţii Tatălui Meu”, îl întemeiau şi-l înrădăcinau bine în 
inima lor, şi crezând îndată se botezau şi pe urmă se dădeau pe 
sineşi în feluri de feluri de munci pentru numele lui Hristos, şi aşa 
tăindu-li-se capetele îşi dădeau în mâna Lui sufletele lor. O, măcar 
de am deschide şi noi ochii şi urechile noastre la acest glas pe care 
adeseori Sfânta Evanghelie ni-l  propovăduieşte:  „Veniii, 
binecuvântaţii Tatălui Meu” şi de l-am înrădăcina tare şi l-am întări 
în adâncul inimii noastre, pentru ca să lăsăm mai pe urmă de toate 
calea cea lată şi desfătată şi să umblăm pe cea strâmtă şi amărâtă 
şi necăjită. Şi urmând aşa pe acest drum al lui Dumnezeu, cu 
răbdare şi mulţumire în sărăcie şi în scârbe să ne învrednicim ca 
să auzim şi atunci de la singur Hristos, zicând: „Veniţi, 
binecuvântaţii Tatălui Meu, de moşteniţi Împărăţia cea gătită vouă 


de la întemeierea lumii”. 


s Capitolul VIII 
Infricoşata şi groaznica osândă a dreptului Judecător 
arde ca un fulger şi trăsnet pe ticăloşii păcătoşi 


Mai pe urmă, după ce marele Judecător şi Dumnezeul tuturor 
va grăi acea prea veselă şi prea dorită hotărâre către drepţii 
prietenii Săi, prin care hotărâre chiar drepţii vor dobândi slava cea 
veşnică şi bucuria, iar păcătoşii vor crăpa de pizma lor, de mânie, 
de vrăjmăşie, de rea pătimire, de întristare şi în scurt să zic, de 
deznădejdea lor. Atunci îndată acel Judecător va face în Valea lui 
Iosafat prea jalnica şi prea ticăloasa pierzare şi prea jalnicul sfârşit 
al Dumnezeieştei lui dreptăţi asupra păcătoşilor. Pe care voind s-o 
spun îmi tremură cu adevărat şi cu mare nevoie se luptă sufletul 
meu şi toate mădularele mele împreună se tulbură şi se cutremură 
ca una ce se va face cu groază nemărginită şi spaimă a toată 
lumea. După cum am zis după acea veselă hotărâre, îndată acel 
înfricoşat Judecător şi Împăratul tuturor va aduna toate puterile 
mâniei, ale urgiei şi ale înfricoşatei mânii şi ale dreptăţii Sale ca să 
le verse toate deodată asupra păcătoşilor duşmanii Săi, şi de aici 
Îşi va întoarce Hristos faţa Sa prea înfricoşată, mânioasă şi în chip 
de foc spre aceşti păcătoşi, care atunci vor zăcea căzuţi la pământ, 
tremurând de cumplita şi peste măsură frică de care va fi cuprinsă 
şi stăpânită inima lor cea cu totul uscată şi mai morţi se vor afla. Şi 
prea aspru va mustra faptele lor cele pângărite şi nemulţumirile. 
După cum Însuşi o spune prin gura Prorocului David: „Mustra-te- 
voi şi voi pune înaintea ta toate fărădelegile tale”. Dar şi Isaia cu 
prea mare glas zice că i s-a arătat Domnul cum că venea de 
departe cu ochii scânteind şi tot văpăi vărsând din gură mai 
înfricoşat decât ar fi putut cineva să-L. sufere ca să-L privească, 
sau cu totul ca să-L întâmpine cu răsunarea glasului celui ca de 
tunet răsunând şi înfricoşând (ca unul ce vine cu mânie, să facă 
biruinţă) şi avea limba Lui ca o văpaie mare de foc ce arde, pentru 
ca să aprindă şi de tot să ardă toate cele de primprejur. Şi va 
înfrunta şi va ocări pe păcătoşi în acest fel: O, neam necredincios 
şi răzvrătit şi amărâtor, pui de viperă, capete îndărătnice şi cu 
totul pierzătoare, cum aţi uitat atâtea faceri de bine şi daruri pe 
care le-aţi câştigat din bunătatea Mea şi v-aţi arătat către Mine 
atât de nemulţumitori necredincioşi, necuvioşi şi fărădelege? Ce se 
cuvenea să fac pentru voi şi n-am făcut? Pentru dragostea voastră 


şi pentru mântuirea voastră M-am întrupat pe pământ, M-am 
îmbrăcat cu firea voastră ca cu ea să vă caut pe voi care erati 
pierduţi, şi să vă slobod pe voi care eraţi robiţi. Foame şi sete am 
răbdat, ca să vă hrănesc cu mâncare cerească şi să vă adăp cu 
băutură duhovnicească. M-am ostenit şi am asudat ca să ridic de 
pe umerii voştri sarcina cea grea şi de durere a păcatelor voastre. 
M-am vândut ca să vă păzesc, M-am prins ca să vă slobod, M-am 
legat ca să vă dezleg, M-am dat să mă bată ca să alung departe de 
la voi bătaia urgiei şi a răsplătirii Tatălui Meu. Iarăşi zic: ce 
trebuia să vă fac vouă şi nu v-am făcut? Cu cunună de spini M-am 
încununat ca să vă încununez pe voi cu slavă cerească, M-am rănit 
ca să vindec rănile păcatelor voastre, sângele Meu l-am vărsat 
pentru ca să vă spăl pe voi, braţele Mele pe Cruce le-am deschis 
pentru ca să vă îmbrăţişez, mâinile Mele le-am întins pentru ca să 
vă binecuvântez. Mai pe urmă de toate din morţi M-am sculat 
pentru ca să încredinţez învierea voastră cea din morţi. Ce mai 
trebuia să vă fac vouă şi nu v-am făcut? Voi la patima Mea v-aţi 
arătat nemulţumitori, la facerile Mele de bine necunoscători, şi la 
prietenia Mea vrăjmaşi, Tainele Mele le-aţi defăimat, sângele Meu 
l-aţi călcat, şi moartea Mea aţi batjocorit-o. Atunci va aduce asupra 
lor şi înfricoşatele cuvinte ale lui lezechiil: „Iată, îţi vine sfârşitul! 
Trimite-voi împotriva ta mânia Mea şi te voi judeca după căile tale 
şi după toate ticăloşiile tale te voi pedepsi şi vei cunoaşte că Eu 
sunt Domnul care bat” (lezechiil 7, 3-4). Ca să nu le rămână vreme 
de pocăință pentru păcătoşi va zice cu mare glas fericirea drepţilor 
şi starea cea rea a păcătoşilor, cu următoarele cuvinte ale lui Isaia: 
„lată, slugile Mele vor mânca şi vouă vă va fi foame, vor bea şi voi 
veţi fi însetaţi, se vor bucura, iar voi veţi fi înfruntaţi! Iată, slugile 
Mele vor sălta de veselie, iar voi veţi striga de întristată ce vă va fi 
inima, şi de frânt ce va fi sufletul veţi urla” (Is. 65, 13-14). Acestea 
zicându-le Se va ridica din Scaunul Său după cum zice David: 
„Sculase-va ca cel ce doarme Domnul ca un tare şi ameţit de vin” 
(Psalm) şi va vărsa toată urgia Sa şi toate vistieriile mâniei Sale, 
pe care le-a adunat în atâtea veacuri de la întemeierea lumii până 
atunci. Şi după cum cea ce naşte în durere, pentru durerea ei a 
strigat, aşa va striga şi va răsuna glasul cel prea mare şi prea 
înfricoşat al hotărârii, la care glas pentru tăria sunetului le va 
răsuna amândouă urechile celor osândiţi. De acest glas s-a temut 
mult pătimitorul lov şi cu groază zicea: „De aceasta s-a tulburat 
inima mea şi s-a mişcat din locul ei, ascultă auzire întru urgia lui 
Dumnezeu a mâniei Lui, şi cercetare din gura Lui va ieşi, înapoia 
Lui se va striga glas, tuna-va în glasul ocării Lui, tuna-va Cel tare 
în glasul Său minunat”. Pentru acest glas şi David zice: „Glasul 
tunetului Tău în roată”. Glasul acesta ca o roată îi va învârti 


împrejur pe păcătoşi din munci în munci. Şi după cum roata aceea 
mutându-se şi rotindu-se de vântul cel iute zdrobeşte şi pierde tot 
ce e în calea ei, la fel şi glasul acesta va fi către păcătoşi în tot 
veacul. Glasul acesta, va fi decât toată iuţeala şi vârtejul mai iute şi 
mai răsunător decât toată trâmbiţa şi tot cornul, decât toată 
tânguirea şi plângerea mai întristător, decât tot tunetul mai tare şi 
decât tot fulgerul mai înfricoşat. Ascultati, dar, şi vă îngroziţi! Dar 
cum va fi cu putinţă acea hotărâre înfricoşată sau să se glăsuiască 
sau să se arate de către un om muritor? Că nu numai a-şi aduce 
aminte cineva de ea îi îngheaţă sângele lui în vine şi toate 
mădularele trupului îi amorţesc? lIngrozeşte-te, o, Soare! 
Cutremură-te, pământule! Fugi, mare! Atunci va tuna văzduhul, 
stelele vor cădea din cer, munţii, dealurile şi în scurt pietrele se 
vor despica în mici bucăţi. Atunci ierburile, copacii şi toate 
sadurile se vor usca, dobitoacele vor geme şi vor mugi şi de obşte 
toate zidirile împreună vor da un glas jalnic, amar, şi tânguitor şi 
împreună vor pătimi durere, întru prea ticăloasa şi prea jalnica 
nenorocire a păcătoşilor. O, glasul meu cel prea înfricoşat şi 
tremurător, pentru ce întârzii şi nu ieşi să strigi în palatele 
împăraţilor, ale domnilor, în adunările magistraţilor, în casele de 
sfat ale boierilor, în Academiile învăţaţilor şi în prăvăliile 
meşterilor ca să audă şi să li se ridice părul capului lor de 
înfricoşatul sunet al acestui glas. Deci, dar, vreme este acum ca 
înfricoşatul Judecător, Domnul Puterilor Cel ce vine mânios pe 
norii Cerurilor, Cel în chip de văpaie să deschidă gura Sa şi ca un 
tunet va tuna acest glas, adică aceasta: „Duceţi-vă de la Mine, 
blestemaţilor, în focul cel veşnic, cel gătit diavolului şi slugilor lui”. 
S-au hotărât toate, au luat sfârşit toate şi s-au deznădăjduit toate. 
O, hotărâre nestrămutată! O, cuvânt plin de amărăciune! O, 
hotărâre neclătită! „Duceţi-vă”. O, grai amar! „De la Mine” O, 
primejdie! „Blestemaţilor”. O, stare rea! „In focul”. O, muncă! „Cel 
veşnic”. O, rămânere îndelungată şi nemărginită prelungire! „Cel 
gătit diavolului şi slugilor lui”. O, groază! O, durere! O, ruşinare! 
O, mâhniciune! „Duceţi-vă” Depărtaţi-vă, o, nenorocită durere şi 
depărtare! „Blestemaţilor” O, prea aspră lepădare şi părăsire! „In 
focul” O, durere înfricoşată! „Cel veşnic” şi pedeapsă prea 
usturătoare! „Cel gătit” O, jalnică gătire! „Diavolului” O, arătare 
prea înfricoşată! „Şi slugilor lui” O, neasemănată mâhniciune şi 
scârbă! Fiecare cuvânt al acestei hotărâri este îngrozitor de amar 
şi cu multe munci nesuferite. Să le tâlcuim pe fiecare în parte pe 
rând, ca să nu le auzim vreodată şi nevrând. 

„Duceţi-vă” cuprinde pedeapsa păgubirii, „Blestemaţilor” 
pedeapsa ocărârii, „In focul” pedeapsa simţirii, Cel veşnic” 
pedeapsa deznădăjduirii. „Cel gătit diavolului” pedeapsa vederii, 


„Şi slugilor lui” pedeapsa acea prea rea şi a preasălbaticilor 
tovarăşi. Şi mai pe larg le voi tâlcui acestea, iar tu, cel ce citeşti cu 
luare aminte, tipăreşte-le pe ele în mintea ta. „Duceţi-vă de la 
Mine” care sunt Dumnezeul vostru, începutul cel dintâi şi fără de 
sfârşit şi sfârşitul vostru cel mai de pe urmă. Duceţi-vă de la 
dragostea Mea, de la cercetarea şi ajutorul Meu, de la Împărăţia 
Mea din cerul Meu, din privirea strălucirii Mele şi de la râul cel de- 
a pururea curgător al neîncetatei mele desfătări. Duceţi-vă de la 
prea vesela împreună vorbire a Preasfintei Mele Maici, de la 
împreună petrecerea aleşilor şi a drepţilor, de la ierarhiile tuturor 
îngerilor Mei, de la Apostoli, de la mărturisitori şi mucenici şi de la 
cei ce au păzit fecioria. Vai, câtă durere este la un om bogat care 
strălucind în dragostea şi slava patrioţilor săi ar fi izgonit fără de 
veste din patria lui fără să aibă nădejde să se mai întoarcă în ea a 
doua oară. Ar fi scos din braţele părinţilor şi ale rudeniilor, s-ar 
lipsi de petrecerea împreună a prietenilor, s-ar despărţi de dulcea 
unire şi legătură cu soţia lui şi ar fi smuls din braţele fiilor săi. 
Ascultaţi ce scrie retorul Eschil despre surghiunirea sa: 
„Când îmi vine în minte aducerea aminte, nu numai a prietenilor 
ce-i aveam în patria mea, ci şi a rudeniilor şi a petrecerii 
împreună, şi de împreună vorbirea ce-o aveam înainte cu ei şi cu 
filinul meu, tot sângele meu se varsă în alt loc deosebit de 
măruntaiele mele”. O, nemuritorule Doamne, dacă pentru 
surghiunirea din patria sa şi pentru despărţirea prietenilor 
obişnuiţi se amărăşte şi se otrăveşte atât de mult de mâhnire şi de 
scârbă Eschil încât şi sângele lui se varsă în alt loc deosebit de 
măruntaiele lui, ce fel de durere le va fi şi ce fel de mâhnire şi 
usturime ticăloşilor păcătoşi când vor fi izgoniți din patria lor cea 
cerească în care împărăţeau după legile Dumnezeiescului Botez, 
mai vârtos sârguirea lor să nu fie în puţină vreme, ci în tot veacul! 
Vai, câţi din aceia care stau în partea stângă îi vor vedea pe 
părinţii lor, pe fiii lor, pe fraţi, pe surori, pe prieteni, pe casnici şi 
pe iubiții lor, că stau în părţile cele de-a dreapta Judecătorului, 
încununaţi şi slăviţi, şi ei să se dezlipească şi să se despartă veşnic 
din braţele acelora! Câtă durere vor avea când mulţi din cei ce au 
fost într-o cetate dintr-o casă, dintr-o rudenie, cei care au fost într- 
o vreme în timp de mulţi ani tot într-o casă şi la o masă se vor 
despărţi unul de altul. Şi unul să rămână în părţile de-a dreapta 
împreună cu cei drepţi, iar altul în părţile cele de-a stânga ca 
făcătorii de rele! Lucrul cel mai îngrozitor decât toate este a se 
înstrăina cineva de la faţa lui Dumnezeu şi este cel mai mare rău 
din lume. Că după cum zic filosofii că este adevărat (şi aşa este) că 
aceştia sunt ştiutori de lucrurile care sunt împotrivă unele altora 
prea adevărată este şi aceea care-o zic cuvântătorii de Dumnezeu 


ai Bisericii noastre a Răsăritului, că adică, după cum plata şi 
dobândirea Împărăției cerurilor şi fericirea drepţilor nu este alta 
fără numai privirea lui Dumnezeu, aşa şi pedeapsa şi osânda şi 
muncile păcătoşilor nu sunt altceva fără numai înstrăinarea şi lipsa 
privirii lui Dumnezeu. Aceasta este vârful şi sfârşitul a toată 
ticăloşia lor. Mare pedeapsă este aceasta când zice Judecătorul: 
„Duceţi-vă de la Mine”. Să venim şi la cuvântul „Blestemaţilor”. 
Din minutul în care se va grăi acest cuvânt, cuprinzător peste tot 
până în toată veşnicia vor să fie întru toate blestemaţi, blestemaţi 
la suflet, blestemaţi la trup, blestemaţi la minte, blestemaţi la 
aducerea aminte, blestemaţi la ochi, la urechi, la picioare, la mâini, 
la mirosire, la gust şi la pipăire, blestemaţi şi deasupra 
pământului, blestemaţi şi acum, şi totdeauna, şi în veci. Citim în 
Dumnezeiasca Scriptură cum că Isav cu amar a suspinat şi tare a 
strigat când Iacob, fratele său, i-a răpit binecuvântarea 
părintească. „lar Isav auzind cuvintele tatălui său, Isaac, a strigat 
cu glas mare şi foarte dureros şi a zis către tatăl său: 
„Binecuvântează-mă şi pe mine, tată!” (Fac. 27, 34). Ah, ce fel de 
suspinare şi plângere şi ce fel de strigare vor face păcătoşii când 
vor vedea nu numai că se lipsesc de binecuvântarea Tatălui şi 
Dumnezeului lor, ci sunt şi blestemaţi de Dânsul în veci. Şi aceasta 
o pătimesc pentru o mică îndulcire şi desfătare a unei pofte 
trupeşti, pentru dulceaţa unui minut, pentru o slavă de o clipă a 
lumii acesteia şi ca să zic pentru puţine rădăcini ale porcilor! Să 
vedem şi hotărârile următoare. „În focul cel veşnic” În aceasta este 
gătită şi strânsă pedeapsa simţirilor. Îi va trimite de la faţa Sa în 
acel foc al Gheenei nu spre ardere vremelnică, ci spre înfocare şi 
muncă cu totul neîncetată. Că focul acela arde, dar nu mistuie de 
tot, îi învăpăiază, dar nu-i preface în cenuşă, îi munceşte, dar nu-i 
pierde, le produce dureri şi usturimi prea iuți, dar nu-i omoară, nu 
le scoate afară din sine raze de lumină şi de strălucire, ci întuneric 
şi ceaţă, nu revarsă nici cât de puţină văpaie luminată, ci fum 
negru şi puturos. Pe lângă acestea încă mai mult le creşte 
pedeapsa focului cu nemărginire, cuvântul următor arată „cel 
veşnic”. Graiul acesta li se va arăta acelora ca un tunet foarte iute 
care le va înspăimânta auzul lor, le va strânge mintea, le va 
tulbura trupul lor şi toate mădularele lor, şi cele dinăuntru, şi cele 
din afară. Ne spune un doctor că văzuse doi oameni, pe fecior şi pe 
tată, care fiindcă au trecut prin văzduhul cel de pe lângă dânşii un 
fulger, atât au rămas de nemişcaţi şi mai morţi de frică, încât în 
şapte zile n-au putut nici să mănânce, nici să bea, dar n-au putut 
să se clintească din loc nicidecum. Şi dacă fulgerul obişnuit care 
nu are numai puterea de a vătăma sau a omori trupul atât i-a 
înspăimântat, oare ce va pătimi cineva când va auzi acel înfricoşat 


trăsnet şi fulger care are putere a pogori în focul gheenei, nu 
numai trupul, ci şi sufletul? lar mai pe urmă de toate, pecetea şi 
marginea tuturor muncilor, va să fie amară şi înfricoşată şi de 
spaimă şi prea cumplită însoţire cu dracii cei răi: „Cel gătit 
diavolului şi slugilor lui”. Vai mie, Hristoase Impărate, ce frică! Ce 
groază! Care temere şi înfricoşare va să fie! Aceasta a se afla 
cineva împreună şi a petrece de-a pururea cu prea înfricoşatele 
acelea şi cu totul îngrozitoare şi cu prea sălbaticele duhuri? Care 
cu multe feluri de chipuri grozave şi sălbatice şi cu feluri de feluri 
de vederi grozave, ciudate şi urâte chipuri vor înconjura împrejur 
pe acei ticăloşi păcătoşi! Şi dacă numai vreo singură umbră a 
vreunui om mort şi îngropat închipuindu-se ne produce o frică 
mare şi groază şi pentru aceasta ne temem ca să trecem noaptea 
pe la morminte, sau fără lumină să intrăm în vreo peşteră în care 
se află vreun trup nemişcat al vreunui om mort şi îngropat, 
gândind nu cumva să ne îngrozim de umbra lui şi de s-ar întâmpla 
să se clatine puţin acel trup îndată ne îngheaţă sângele nostru de 
frică, ni se opreşte glasul, ni se ridică perii capului nostru în sus şi 
carnea pe tot trupul nostru se înfiorează, ce fel de frică şi ce fel de 
groază va să fie cea a păcătoşilor când se vor vedea pe ei înşişi 
înconjurați de toate părţile de urâţii la chip şi sălbaticii şi 
înfricoşaţii draci în locul acela întunecos al Iadului? După ce li se 
va spune la toţi păcătoşii această despărţitoare şi gonitoare 
hotărâre a Judecătorului şi vor vedea ticăloşii că s-au deznădăjduit 
de tot de mântuirea lor şi nu mai aşteaptă să primească vreo 
slobozire în tot veacul, atunci cu sălbatice strigări, cu plângere şi 
cu tânguire, cu strigare înfricoşată şi înspăimântătoare şi care va 
răsuna în toate marginile pământului toţi împreună cu un glas vor 
jeli şi vor plânge ticăloşia lor. Şi fiind deznădăjduiţi vor deschide 
pângărita lor gură după Scriptură: „Atunci vor pune asupra cerului 
gura lor şi vor vărsa hule prea nedumnezeieşti împotriva 
Dumnezeului celui viu”. Atunci îşi vor blestema ziua şi ceasul în 
care s-au născut, pe părinţii ce i-au născut, ţâţele pe care le-au 
supt, văzduhul pe care l-au respirat şi pământul ce l-au călcat şi cu 
glas puternic şi mare, răcnind ca leii cu strigare sălbatică şi ca 
nişte câini înnebuniţi şi turbaţi vor lătra şi vor scânci, şi înecându- 
se în curgerile lacrimilor şi plângând fără de mângâiere vor striga 
cu glas mare, zicând: O, Cerurilor, jeliţi cu noi ticăloşia noastră şi 
plângeţi şi voi cu noi cei fără nădejde! O, focule, îndură-te şi ne 
arde de tot, ca să nu ne mai arătăm! O, ape, înecaţi-ne pe noi ca să 
nu ne mai aflăm! O, pământule, crapă-te şi ne înghite de tot ca să 
nu ne mai vedem! O, munţi şi dealuri şi pietre, cădeţi peste noi, 
acoperiţi-ne, omorâţi-ne până ne vom zdrobi cu totul şi să ajungem 
întru nimic în toate acestea şi altele mai multe şi mai grele decât 


acestea cu nemărginire ne vor veni asupră-ne, o, păcătoşilor, dacă 
în viaţa aceasta de acum nu ne vom îndrepta pe noi înşine cu 
pocăinţa şi cu mărturisirea şi dacă nu ne vom pocăi acum mai 
înainte. 


POVĂŢUIRE MORALĂ 


Ah, şi când ar fi cu putinţă în toată vremea în care hotărăşte 
omul să calce vreo poruncă a lui Dumnezeu, făcând păcatul, să-i 
sune în urechile lui înfricoşatele şi groaznicele cuvinte ale 
Judecătorului: „Duceţi-vă de la Mine”. Pentru că cu adevărat mai 
întâi ar pofti să aleagă moartea decât să calce porunca şi să 
ocărască mărimea preaînfricoşatului Judecător, care va face 
judecată şi hotărârea veşnicei osânde. „Duceţi-vă de la Mine”. O, 
cum mă înnegresc şi mă îngălbenesc când îmi aduc aminte de 
nişte cuvinte ca acestea! „De la Mine” mă slăbesc! „Blestemaţilor” 
Mi se ridică perii capului meu. „În focul cel veşnic” Rămâi cu totul 
fără de glas. „Cel gătit” lIncheieturile mele mi se tulbură. 
„Diavolului” Mi se cutremură inima. „Şi slugilor lui” De mărimea 
îngrozirii rămân ca un mort. Cu adevărat „înfricoşat lucru este a 
cădea în mâinile Dumnezeului celui viu”. 


Capitolul IX 
Săvârşirea celor două hotărâri şi sfârşitul lumii întregi 


După ce se vor sfârşi toate câte le-am tâlcuit, urmează să ia 
sfârşit şi cealaltă hotărâre a Judecătorului. Căci nu se cuvine să 
socotească cineva, cum că la acea dumnezeiască adunare a 
nemărginitului Împărat se face după cum şi aici la multe judecăţi 
lumeşti, la care sau cauza cea adevărată nu se caută, sau după ce 
s-ar căuta se tace şi se acoperă, şi sau sub bani şi daruri se 
ascunde şi se îngroapă, sau nu se face hotărâre. Sau mai pe urmă 
de toate, luând mită şi daruri judecătorii prelungesc hotărârea mai 
mult timp întârziind din zi în zi. Dar aici îndată se dă hotărârea şi 
îndată şi săvârşirea ei. Căci fiindcă şi Judecătorul este 
atotputernic, pentru aceasta şi cuvântul lui are putere, care îndată 
se preface şi în faptă. La acest Dumnezeiesc Divan, nu este nimeni 
care să mijlocească sau măcar să răspundă împotrivă. De unde şi 
evanghelistul Matei scriind împrejur şi tâlcuind amândouă 
hotărârile lui Hristos şi pentru cei drepţi, şi pentru cei păcătoşi, 
îndată adaugă împreună şi zice: „Şi se vor duce unii în munca 
veşnică, iar drepţii în viaţa veşnică”. Şi hotărârile vor lua sfârşit 
după chipul şi orânduiala aceea, pe care ne-o arată evangheliştii. 


Adică, întâi, va zice Judecătorul către cei aleşi graiul acesta: 
„Veniţi”, iar după aceasta va zice către cei păcătoşi: „Duceţi-vă”. 
Şi aşa mai întâi adică, vor intra drepţii întru bucuria Domnului, iar 
pe urmă păcătoşii se vor arunca în tartarul Iadului. Şi atunci se va 
împlini Scriptura aceea a Psalmistului care zice: „Vedea-va 
păcătosul şi se va mânia, cu dinţii săi va scrâşni şi se va topi. Pofta 
păcătosului va pieri”. Vai, o, preaînalte Doamne, ce fel de arătare 
va fi atunci! Ce fel privirea! Când adică atâţia voievozi cereşti, 
atâţia fii ai lui Dumnezeu cu Însuşi Dumnezeu Împăratul lor 
purtând semne de biruinţă se vor sui prin văzduh în cer, şezând în 
car de aur, cu haine împărăteşti, cu daruri de trup proslăvit, cu 
preaminunată strălucire, cu bucurie neîncetată şi netâlcuită, care 
întru bineîncuviinţatele lor mâini să poarte stâlpări de finic, 
semnele biruinţei şi stâlpări de dafin de-a pururea înfrunzite şi 
neveştejite, iar strălucitul şi vrednicul de vedere capul lor, să fie 
împodobit ca cunună de nenumărate pietre de mult preţ luminate 
şi strălucitoare! Dar şi la urechile lor ce alt lucru mai făcător de 
bucurie şi mai veselitor va să fie decât cântarea aceea 
preaîntocmită? Care se va cânta de acei dulci cântători de laudă, 
adică, de cele nouă cete ale îngerilor, care cântă cu glasuri de-o 
negrăită veselie şi dulceaţă graiul acela al Apocalipsului: 
„Binecuvântarea, şi slava, şi înţelepciunea, şi mulţumirea, şi 
cinstea, şi puterea Dumnezeului nostru în vecii vecilor. Amin”. Şi 
aceasta cântând îngerii cu împrumutare vor răspunde şi oamenii 
cei sfinţi: „Răscumpăratu-ne-ai pe noi cu scump sângele Tău, din 
toată seminţia şi limba, şi norodul, şi neamul, şi ne-ai făcut pe noi 
împărați pe pământ”. O, minune, ce fel va să fie suirea aceasta 
atunci! Ce fel călătoria! Care glasuri! Ce fel vor să fie vorbele! Ce 
fel vor să fie cuvintele cele mulţumitoare! Ce fel vor să fie 
slavosloviile îngerilor şi ale oamenilor! Ce fel de privire prea 
veselitoare şi prea frumoasă a feciorelnicilor! Ce fel va să fie 
intrarea! Ce fel va să fie lărgimea şi mărimea cetăţii celei de sus! 
Ce fel vor să fie scaunele fericiţilor acelora! Ce fel va să fie 
împărtăşirea de cuvinte de taină! Ce fel va să fie darul, care nu se 
împuţinează niciodată! Ce fel va să fie desfătarea! Ce fel va să fie 
slava! Care totdeauna cu de-a pururea vecuire şi în vecii vecilor se 
întinde, şi întru cele de înainte cu nemărginire curge şi creşte. Aici 
va să fie cuvântul cel mai de pe urmă, a comediei celei prea vesele, 
pe care o va arăta Făcătorul şi Judecătorul tuturor, care va striga 
către îngerii Săi: „Dezlegaţi cortul, ridicaţi scaunul, stricaţi 
priveliştea, iată Divanul s-a sfârşit şi arătarea a luat sfârşit”. Şi 
după aceasta va întoarce faţa Lui cu chip ca de văpaie şi cu vedere 
prea înfricoşată către prea ticăloşii păcătoşi, către care va şi grăi 
şi va săvârşi atâtea blesteme, atâtea primejdii, şi rele spre 


vrednica lor surpare şi pierzare, câte le-am arătat mai sus. Şi aşa, 
luând împreună cu Sineşi pe cei drepţi se va sui în Cer cu 
încuviinţată rânduială pe care am zis-o mai sus. Când vor vedea 
ticăloşii păcătoşi cu ochii lor slava acelora, cu care se suie prin 
văzduh la cer şi vor socoti cum că şi uşa chiar a cerului s-a închis, 
atunci (vai mie!) ce fel de tânguire se va înălța de la aceşti 
deznădăjduiţi! Ce fel de strigări! Ce fel de plângere şi suspinare se 
va auzi între dânşii. Ce fel de izvoare de lacrimi se vor porni şi vor 
curge din ochii lor, inundând pământul! Ce fel de privire prea 
jalnică va fi aceea! Pentru că vor umbla împrejur aici şi acolo 
bătându-şi feţele cu unghiile, smulgându-şi părul lor cu degetele, 
bătându-şi genunchii lor şi cu toate mădularele trupului lor 
tremurând. Alţii vor cădea cu faţa la pământ, bătându-şi capul şi 
faţa, alţii cu pietre se vor bate, şi alţii ca nişte lipsiţi de minte şi 
nebuni vor alerga în sus şi în jos fără de rânduială. Bătaie şi lovire 
va să fie în inima lor, durere în sufletul lor, nepricepere şi 
întunecare în minte, groază şi slăbănogire în mădulare, gemete şi 
suspine nemărginite. Şi iarăşi văzând luminata aceea şi preaslăvita 
oaste a drepţilor vor zice cu spaimă graiul acela al lui Solomon: 
„Aceştia sunt pe care noi i-am avut odinioară în râs şi spre pildă de 
ocară noi cei fără de minte? Viaţa lor am socotit-o nebunie şi 
sfârşitul lor fără de cinste cum s-au socotit între fiii lui Dumnezeu 
şi între sfinţi este soarta lor” (Inţelep. Sol. 5, 3), dar noi unde am 
căzut ticăloşii, unde ne-au aruncat poftele cele stricătoare de 
suflet? Desfătările cele delicate şi dulci? Ospeţele cele luminate şi 
de mult preţ? Dorurile cele desfrânate, prea nesăţioasa iubire de 
argint, somnul cel mult şi trândăvirea? Glumele şi râsurile, curviile 
şi îmbuibările pântecelui? Şi în scurt să zic, petrecerea cea 
iubitoare de pofte şi de dulceţuri şi răzvrătită. Care toate acestea 
foarte degrabă au încetat şi niciuna din acestea de acum înainte 
nu se mai vede, iar numai nouă ne-au pricinuit atâtea primejdii 
rele şi veşnice pedepse. Ah, şi pentru ce ne-am zămislit în 
pântecele maicii noastre? Sau după ce ne-am zămislit de ce nu ne- 
am lepădat morţi din pântecele ei? Sau după ce am venit în viaţă, 
pentru ce îndată nu ne-a secerat moartea? Sau pentru ce nu ne-a 
smerit în tinereţile noastre vreo slăbiciune, boală mare? Prin care 
am fi putut mai cu lesnire să câştigăm fericirea cea atât de mare. 
lar acum pentru o îndulcire de puţină vreme, în atâtea 
nenumărate, foarte iuți şi veşnice pedepse şi munci am căzut? 
Acestea zicându-le aceia şi cu amar tânguindu-se şi văitându-se, îi 
va ajunge îndată şi focul acela muncitorul (care cu multă grabă de 
tot a ars şi a prăpădit cu puţin mai înainte toată lumea) şi 
înconjurându-i dinspre toate părţile îi va arde neîncetat, după cum 
zice cuvântul cel prorocesc: „Foc înaintea Lui va merge şi va arde 


împrejur pe vrăjmaşii săi” (Psalm 96, 3). Şi de prisosit este să 
povestesc strigările lor cele de plângere şi de tânguire şi glasurile 
lor cele fără de rânduială, care au să se audă de la acei 
deznădăjduiţi atunci, şi până când încă n-au ajuns în mijlocul şi în 
fundul pământului unde este gheena şi Tartarul, fiindcă, oricât de 
mari şi de multe lucruri va zice cineva pentru aceştia, mai nimic nu 
zice. lar numai aceasta care urmează o zic, cum că după potopul 
păcătoşilor, se va uni pământul după cum şi mai înainte şi va 
încuia pretutindeni uşile acelei veşnice temnițe cu tari zăvoare şi 
cu încuietori, şi cu lacăte de diamant, adică nedescuiate, pentru ca 
să nu poată câţi se află în iad să vadă vreodată cerul, sau măcar 
lumina lui, sau şi pentru ca să nu vadă cândva vreo fereastră 
deschisă şi să socotească că are să li se dea cândva vreo mică 
oareşcare nădejde de slobozenie sau de milostivire. Sau şi pentru 
ca să nu socotească, cum că plângerile şi suspinele lor, glasurile şi 
strigările lor vor ajunge vreodată în urechile fericiţilor drepţi în rai 
şi îi va îndemna să mijlocească către Dumnezeu să li se trimită 
puţină mângâiere şi slăbire. 


POVĂŢUIRE MORALĂ 


Aici va fi sfârşitul a toatei acestei vieţi vremelnice şi 
începutul veşniciei veacului ce va să fie. Deci ca să fac şi eu 
sfârşitul acestei istorisiri amare şi întristăcioasei apucări, totodată 
cu sfârşitul vieţii acesteia, vă aduc aminte aici, ceea ce un dascăl 
iscusit preaînţelept şi de Dumnezeu cinstitor a învăţat în Biserică 
în Amvon zicând în acest chip: Şi dacă cineva nu vine la umilinţă şi 
împreună la frică, din acestea pe care le învăţăm, pentru 
înfricoşata judecata lui Dumnezeu, ci după ce le-a auzit se află într- 
o aşezare ca aceasta ca şi cum nu le-ar fi auzit nici câtuşi decât, 
sau nici cât de puţin ceva nu le-a zugrăvit în cugetul său, şi mai 
vârtos de ar fi fost şi în păcate afundat, aceasta este o 
preaîncredinţată dovadă a orbirii şi a împietririi inimii lui. Pentru 
că dacă drepţii auzind de acest fel de învăţătură se înfricoşează şi 
se cutremură şi cu totul rămân uimiţi, oare cum socotesc păcătoşii, 
asupra capului cărora atârnă o primejdie cu atât de mari răutăţi, 
nu numai cu urechile astupate să audă acestea ce le învăţăm noi, 
ci şi cu inima împietrită? Şi cu ochii fără de lacrimi şi cu totul fără 
de grijă să se afle? Acestea le zicea acela şi cu cuviinţă, fiindcă ce 
alt lucru poate să-i fie omului mai înfricoşător care să-l facă să se 
teamă, decât să audă cu urechile lui prea înspăimântătorul acela şi 
prea nenorocitul tunet, adică acesta: Duceţi-vă de la Mine! 


ÎNAINTE CUVÂNTARE PENTRU IAD 


OMUL CEL VECHI SE COBOARĂ CU CUGETUL ÎN 
CELE MAI DE DEDESUBT, CA SA SE SUIE DE ACOLO 
NOU CU SAVARŞIRE, LA CELE CEREŞTI 


Acela care odată Prorocul David sau rugându-se a poftit, sau 
pentru folos a sfătuit-o, cum că, câţi hrănesc în piepturile lor 
Dumnezeiescul dor pentru ca să se suie întru cele cereşti, unii ca 
aceştia mai înainte de a muri: „Pogoare-se în iad trăind”. (Adică să 
se pogoare până sunt vii cu mintea, ca să se înfricoşeze de muncile 
cele cumplite şi să fugă de păcate, şi să facă fapte bune, de nu va 
face aşa, apoi se va pogori după ce va muri în Iad, tot aceasta şi eu 
acum o sfătuiesc aici: „toţi oamenii cei ce locuiesc în părţile lumii 
celei locuite” să se pogoare în părţile Iadului trăind încă, ca să nu 
se pogoare murind. la să se pogoare în acel loc până sunt sănătoşi 
şi fără de boli, nu cumva să se pogoare când sunt fără de viaţă. 
Sau poate că-mi vei răspunde, cum că, aceasta a se pogori cineva 
este cu total prea greu de isprăvit şi mai ales neobişnuit? Dar 
poate că s-a şters din lespedea aducerii aminte a ta, 
evanghelicească acea pildă: „Un om oarecare s-a pogorât din 
Ierusalim în Ierihon”. Pilda aceasta a lui Luca este istorie pentru 
mântuirea ta. Tu eşti omul acela care n-ai început mai întâi să ieşi 
la lumina vieţii acesteia, mai înainte de a te pogori în pântecele 
zămislirii maicii tale, de unde întru păcate te-ai născut şi prin 
urmare te-ai pogorât din Ierusalim în Ierihon. „Că întru păcate te-a 
născut pe tine maica ta”. Ce alt lucru este păcatul, fără decât o 
pogorâre de la binele cel nemărginit către răul cel nemăsurat? De 


câte ori cazi în păcate, de atâtea ori te şi pogori. Deci nu este lucru 
mai uşor şi mai obişnuit decât aceasta a se pogori cineva, şi nici nu 
poţi să afli cele cereşti, dacă nu prin deasa cugetare şi privire cu 
mintea vei pogori în cele de dedesubt. „Cel ce s-a coborât tot 
acesta este şi Cel ce s-a suit mai presus de toate cerurile” (Efes, 4, 
10). Deci socoteşte bine orânduiala, pentru ca să nu te pogori fără 
de voie acolo unde nu este orânduială. Şi Hristos mai întâi S-a 
pogorât în Iad şi apoi S-a suit în cer. Dacă nu voieşti a te rătăci din 
calea cerului, urmează în urma Aceluia, care este calea spre cer. 
Dacă doreşti din toată inima să te sui în ceruri, pogoară-te mai 
înainte în Iad, priveşte acolo nemărginitele rele ale răului celui 
nemărginit şi nu vei socoti alt lucru mai uşor şi mai lesnicios decât 
acesta: „a te feri de rău şi a face bine”. Pentru că, privind acele 
lucruri înfricoşate vei fugi de păcat, şi aşa vei scăpa împreună şi 
de pedepsele păcatelor. Când le vei socoti şi bine le vei privi 
pedepsele cele ce-i aşteaptă pe cei ce păcătuiesc, atunci te vei 
lenevi a păcătui şi te vei pocăi pentru păcatele făcute. Fiindcă şi 
după pildă „De acelea de care cineva se teme, de acestea şi fuge, 
şi aceea care ne vatămă, aceasta ne şi învaţă”. Deci tu citeşte 
aceste pe care am însemnat aici, nu o dată, ci de multe ori cu 
multă luare-aminte ca să le scrii mai adânc pe lespezile inimii tale, 
şi făcând aşa, nu se cuvine a se mai îndoi cineva, cum că nu se va 
sui cu lesnire în ceruri. 


Capitolul I 
Loc este şi tovărăşie 


Iadul este ţara morţii, împărăţia dracilor, a cărui poartă este 
deznădăjduirea; curte sunt legăturile; ferestre, întunericul; masă, 
reaua împuţiciune şi putoare; mâncare, foamea; băutură, setea; 
ceasornic, plânsul; aşternut, văpaia; orânduială, tulburarea cea 
fără orânduială a prăpastiei acelea groaznice. Este o prăvălie 
gătită de muncire prea întunecoasă, încuiată de toate părţile cu 
lacăte cu zăvoare şi cu încuietori şi legată cu lanţuri şi legături 
nedezlegate, deasupra cărora se află pecete, urgia Domnului cea 
fără milostivire. Pentru care loc şi un dascăl prea dulce şi 
îmbunătăţit ca şi cum s-ar fi pogorât într-însul şi ar fi văzut câte se 
fac acolo, şi ar fi auzit câte se vorbesc acolo, a strigat cu nişte 
cugete ca acestea cu amară durere: „O, ţară amară şi plină de 
tânguire şi de chinuire, ţară înfricoşată, lăture de care trebuie a 
fugi, pământ al uitării, pământ al mâhnirii şi al scârbei, pământ al 
primejdiilor, în care nu se află nicio bucurie, ci dimpotrivă, scârbă 
cu totul neîncetată, loc purtător de moarte, în care focul este 
nestins! Frigul este prea rece şi pătrunzător, viermele este 


neadormit, întunericul este pipăit, reaua putoare nesuferită cu 
adevărat, ciocanele nu încetează niciodată de a lovi, feţele dracilor 
sunt sălbatice! Cu totul mă înfricoşez şi tremur, aducându-mi 
aminte de acel loc şi toate mădularele mele se tulbură împreună”. 
Mai istoriseşte şi alt dascăl mai în scurt zicând: „in acel loc nu 
este nicio nădejde de bine, iar mai vârtos de tot răul şi 
nenorocirea, fiindcă este acolo strânsă şi adunată toată nevoia şi 
ticăloşia. Acolo vrăjmaşii lui Dumnezeu se lipsesc de toate 
bunătăţile câte putea cineva să le poftească. Se muncesc toate 
relele de câte poate cineva să se cutremure şi să se îngrozească”. 
Cine va să fie boier al ticăloşilor păcătoşi în locul acela? Cine 
stăpân? Cine domn? Nimeni altul cu adevărat fără decât acela care 
pentru grozava lui faţă şi pentru ucigătoarea sălbăticie se zice 
balaur. Pentru vicleşugul său şi pentru otrăvitoarea viclenie se 
numeşte şarpe, pentru osârdnica pornire pe care o are spre a 
vătăma se numeşte leu răcnind, pentru mărimea puterii i s-a dat 
numele de Belzebub, şi pentru neîmblânzita mânie se porecleşte 
diavol. Dar ce prieteni vor avea osândiţii aceştia? Pe nimeni cu 
totul întru toţi vecii. lar mai ales, toţi de obşte şi îngerii, şi sfinţii, 
şi dracii îi vor vrăjmaşul cu o urâciune nespusă şi neîmpăcată. Vor 
fi urâţi de toate zidirile, necuraţi şi pângăriţi, scârboşi, vrednici de 
lepădat, şi de această îngreţoşare (pentru ca să zic aşa) urâţi peste 
toată ura şi mai greţoşi decât toată îngreţoşarea. Dar pe cine şi ce 
fel de tovarăşi vor avea? Ascultă, pe cei mai grozavi la vicleşug, pe 
cei prea înfricoşaţi la vedere, pe cei prea ticăloşi la stare şi pe cei 
prea pizmătareţi la facerea de rău. Dar tu, de voieşti să fii înţelept, 
mai ales de voieşti folosul tău, acum până încât eşti în viaţă, 
pogoară-te adeseori cu mintea ta la acel loc, în care nu se află 
niciun lucru făcător de veselie. Stai acolo mult ceas, privind şi 
socotindu-te, şi niciuna din câte se află aici pe pământ nu-ţi va 
plăcea niciodată. Râvneşte pustnicului aceluia, care zicea: „Cum 
că eu pentru păcatele mele mai înainte de hotărârea dreptului 
Judecător, singur în fiecare zi mă osândesc pe sine în Iad şi cu 
totul cu privirea minţii mele stau acolo şi zic adesea întru sine: 
acolo te află, ticăloase călugăre, cu acei osândiţi, că împreună cu 
aceia eşti vrednic a te număra”. O, cât de aproape eşti de acest loc 
al Iadului, o, păcătosule! Auzit-ai ce a zis un filosof: „Cum că, câţi 
călătoresc pe mare, numai de trei degete sunt departe de moarte” 
adică pe cât este grosimea scândurii corabiei. Dar nu sunt atât de 
aproape de moarte toţi cei ce înoată la mare, pe cât sunt de 
aproape de locul morţii, adică de acest Iad, cei ce trăiesc. Voieşti 
încă, păcătosule, să afli mai cu dinadinsul pe cât te depărtezi de 
Iad? Îţi zic, cum că atât de puţin, încât, dacă în acest minut de 
vreme vei înceta de a mai trăi, în celălalt minut ce urmează, nu vei 


aştepta alta nimic decât văpăile Iadului. Drept aceea, tot Iadul cu 
toate muncile sale, nu este mai departe de tine, decât este de 
departe un singur minut. Deci de te temi nu cumva şi murind să te 
pogori la acest Iad, ia aminte bine în viaţa aceasta de acum, să nu 
te sui înalt cu mândrie şi cu fudulie. Întâi s-a pogorât în tartarul 
Iadului acela care într-o vreme a fost întâiul îngerilor celor cereşti. 
Şi aceasta a pătimit-o fiindcă a zis mărindu-se „Sui-mă-voi 
deasupra norilor şi voi fi asemenea Celui Preaînalt” (Isaia, 14, 14). 
De această cădere a luceafărului aducându-şi aminte şi prorocul 
David a strigat zicând: „Să nu vină peste mine picior de mândrie şi 
mâna păcătosului să nu mă clatine. Acolo au căzut toţi cei ce 
lucrează fărădelegea: izgoniți au fost şi nu vor putea să stea” 
(Psalm. 35, 11, 12). Pe care cuvinte aşa le tâlcuieşte 
dumnezeiescul Ambrozie: „Să nu mă fac mândru, ca să nu 
păcătuiesc, să nu mă clatin, ca să nu cad, ca să nu mă zdrobesc în 
Iad. Mândria nu ştie asta şi de va cădea nu ştie a se scula”. Voieşti, 
o, ascultătorule, să ştii pe următorii şi asemănătorii acestui 
luceafăr? Ascultă-l tot pe Ambrozie, care tot cu aceste semne şi 
cunoştinţe ale acelui luceafăr îi zugrăveşte zicând: „Acest fel sunt 
cei mândri, cu sprâncenele ridicate, cu inima îngâmfată, cu pieptul 
întins, cu grumazul în sus şi neplecat, de abia se ating de faţa 
pământului picioarele lor, îşi cumpănesc tot trupul lor cu o 
cumpănire şi legănare foarte ciudată şi străină, fiindcă picioarele 
lor le întind înainte, iar grumazul îl întorc către părţile cele 
dinapoi, totdeauna la cele înalte privesc, iar la cele de jos caută cu 
mândrie, niciodată nu pleacă grumazul lor, ci îl ţin întins, ca şi 
cum ar fi pironit de vreo durere prea iute sau umflătură” pentru că 
şi cuvântul pe care l-a zis acel blestemat („Sui-mă-voi la cer) a fost 
plin de trufie şi de mândrie, care cuvânt a ieşit şi s-a vărsat mai la 
toţi oamenii. Că nu este nimeni care să nu se silească a se sui şi a 
se mândri. De este cineva din poporul cel simplu şi de va vedea pe 
altul oarecare, care se află în dregătorie şi boierie şi şade pe 
scaun, îndată îşi zice sieşi pentru sine singur: Ah, şi când m-aş sui 
şi eu acolo. Dacă vreunul din cei mici şi săraci ar vedea pe altul 
bogat şi cu haine, îndată îşi zice în sineşi singur pentru dânsul: Ah, 
când m-aş sui şi eu în această bogăţie. Dacă vreun neînvăţat şi 
necărturar ar vedea pe altul că filosofează şi vorbeşte în popor 
îndată dinăuntrul său îşi zice pentru sineşi: Ah, şi când m-aş sui şi 
eu la această învăţătură. Dacă vreun preot sau diacon ar vedea pe 
un Episcop că se slăveşte şi se cinsteşte, îndată dinăuntrul său îşi 
zice singur pentru sineşi: Ah, de m-aş sui şi eu în slava aceea! Şi 
pentru ca să vorbesc în scurt, mai toţi oamenii de obşte poftesc 
aceasta: sui-mă-voi, a luceafărului. Pentru care şi mulţi se pogoară 
în Iad. Şi de aici, se depărtează de cer câţi doresc de această suire. 


Însă voieşti şi cauţi şi chipul a-l şti prin care să se suie cineva în 
cer? Îţi răspund: cum că cu pogorâre te poţi sui, după cum şi 
dimpotrivă, cu suirea şi cu înălţarea urmează a te pogori întru 
prea adâncul Iad. La această pricină nu face trebuinţă de multe 
pilde, ajunge cea care am spus-o mai înainte a luceafărului, care 
fiindcă a voit a se sui în ceruri, s-a aruncat jos întru cele mai 
dedesubt. Deci drumul cerului se face prin pogorâre, după cum şi 
drumul Iadului, prin suire. Şi măcar deşi cerul este deasupra 
creştetului nostru, iar Iadul este sub picioarele noastre, cu toate 
acestea, ca să ajungi acolo în ceruri trebuinţă este să te smereşti şi 
să te pogori pentru că scris este în Sfânta Scriptură: „Tot cel ce se 
va înălța pe sineşi, smeri-se-va, iar cel ce se smereşte pe sine se va 
înălța” (Lc. 14, 11). 


Capitolul II 
Iadul este întuneric 


Întuneric şi pipăire (scrie prorocul Isaia) „Că a fost deasupra 
peşterilor până în veci” (Isaia, 32). În acea peşteră cea de sub 
tartar, în acel loc de sub pământ şi prea adânc, se zice cum că se 
află întunericul cel mai din afară, după cum îl numeşte pe acesta 
evanghelistul Matei. Şi se numeşte aşa, mai din afară, pentru că 
este de alt neam, şi nu este precum este întunericul cel obişnuit al 
lumii acesteia. Adică întunericul acela, nu este văzduh negru, ci 
este întuneric înfricoşat, puturos ca de pucioasă şi de păcură, cu 
totul negru, şi prea gros şi cu atâta desime încât mai poate cineva 
să-l apuce şi să-l prindă cu mâinile lui şi atât este de groaznic şi de 
cumplit încât îi face pe preaticăloşii păcătoşi să se cutremure toţi 
cu totul. Fiindcă şi în minutul cel dintâi când se va despărţi sufletul 
de trup de lumina acestei lumi, ca şi cum şi-ar lua ziua bună de la 
soare, de la lună şi de la toate stelele, nu va mai vedea mai mult 
nici cea mai mică rază de lumină, şi atunci îşi va zice lui şi cu 
cuvântul acela al lui Iov: „Mă voi duce şi nu mă voi mai întoarce, în 
pământ întunecos şi înnegrit, în pământul întunericului celui 
veşnic, unde nu este lumină, nici nu este cu putinţă a vedea viaţa 
oamenilor” (lov). Iar se zice pământul întunericului, fiindcă acolo 
ca la o pardoseală neagră născătoare se naşte întuneric prea 
înnegrit ca dintr-un izvor împâclit şi înneguros, după cum se zice şi 
pământul aurului şi al argintului în care se nasc aceste metale. Din 
această peşteră prea întunecoasă a Iadului, ca dintr-un cuptor s-a 
dat afară şi s-a vărsat peste egipteni acel întuneric pipăitor în 
vremea lui Moise. Pentru aceasta şi înțeleptul Solomon pe 
întunericul acela al Egiptului îl numeşte aşa „Noapte cu adevărat 


neputincioasă, care din fundurile neputinciosului lad a venit 
asupra a tot Egiptul”. După cum sunt şi oarecare guri în sus, lacuri 
şi căscături şi crăpături ale pământului, care varsă văpaie de 
pucioasă şi-l fac pe locul acela un întuneric purtător de moarte şi 
nevindecat. Pe care lucruri ne obişnuim a le numi guri ale 
infestului, adică ale focului, şi nopţi, şi ferestre ale Iadului. Intru 
acel întuneric îşi are şi oarba moarte scaunul şi împărăţia sa, întru 
acel întuneric adeseori trec înaintea ochilor celor ce se muncesc 
arătări îngrozitoare, chipuri sălbatice cu feţele ca de fiară şi altele 
ca acestea urâte, înfricoşate şi arătări purtătoare de moarte. În 
acel întuneric nu se află vreo rânduială la niciun lucru, ci tulburare 
netâlcuită, care obişnuieşte a se întâmpla mai ales minţilor acelora 
care fără de orânduială se pornesc şi se tulbură. Pentru că la un 
întuneric ca acesta prea des, urmează nevoie, ca, câte se apropie 
de el, să fie amestecate, tulburate şi pline de amestecare. Iar în 
întunericul acela cel mai dinăuntru şi întru cel mai din afară, 
păcătoşii cei osândiţi nu vor putea să gândească pentru altă 
oarecare pricină fără numai pentru amarele şi nesuferitele lor 
munci. Pentru că, unde sunt peste măsură durerile lor, acolo 
pironesc şi pornirea minţii lor. Pentru aceasta scrie şi un istoric că 
murind un ucenic, i s-a arătat noaptea din Iad dascălului său, de la 
care înştiinţându-se dascălul acela cum că este în muncă, l-a 
întrebat pe el dacă în Iad se fac oarecare întrebări şi pilde între cei 
ce se muncesc? Şi i-a răspuns ucenicul cum că între acei ce se 
muncesc, nu se face altă întrebare, fără decât numai aceasta, ce 
nu este muncă, adică: De este chip să se afle vreun lucru de care 
sau să se oprească munca sau însuşi lucrul acela să nu fie muncă. 
Deci ca să fugiţi, o, ticăloşilor oameni, de acest fel de întuneric, 
umblaţi până când aveţi Lumină, ca să nu vă cuprindă întunericul 
cel înfricoşat, adică până când trăiţi pocăiţi-vă, că dacă veţi muri 
nu vă veţi putea pocăi şi vă va cuprinde întunericul cei înfricoşat al 
Iadului. Pentru acest întuneric aşa a scris şi sfinţitul Augustin: „Vai 
ţie, care eşti păcătos şi curvar, care te obişnuieşti cu răutăţile şi 
desfrânările tale, nu numai nu te temi de noapte şi întuneric, ci şi 
cu dragoste şi cu dor te obişnuieşti a o căuta, care te obişnuieşti 
mai mult a te bucura când se stinge lumânarea, decât când se 
aprinde, să ştii că nu vei afla acolo de acest fel de întuneric, în 
care să te bucuri şi să te desfeţi în poftele şi dulceţile trupului tău. 
Dar şi ce fel de întuneric va să fie acolo? Acolo va fi plângerea şi 
scrâşnirea dinţilor”. Acolo muncitorul niciodată nu se osteneşte, 
munca niciodată nu încetează. Deci pentru ca să scăpăm de aceste 
ticăloşii şi rele şi cu totul cumplite, după cum sfătuieşte Apostolul 
Pavel: „Să lepădăm, dar, lucrurile întunericului şi să ne îmbrăcăm 
cu armele luminii. Să umblăm cuviincios, ca ziua, nu la ospeţe şi în 


beţii, nu în desfrânări şi în fapte de ruşine, nu în ceartă şi în 
pizmă” (Rom. 13, 12-13). Se află mulţi în ziua de azi, care, de vor 
vrea să mărturisească adevărul, vor zice fără sminteală ceea ce a 
zis Prorocul Isaia pentru evrei: „Umblăm bâjbâind, ca orbii pe 
lângă zid; ca şi cei fără ochi bâjbâim mereu, ne poticnim în miezul 
zilei ca şi pe înserate; între oamenii în putere suntem ca nişte 
morţi” (Is. 59, 10). La mulţi se adevereşte cuvântul acesta, umblă 
ca orbii pipăind zidul. Şi cu toate că, măcar deşi credinţa lui 
Hristos, darul şi dreptatea s-au întins şi s-au lăţit în toată lumea şi 
a strălucit în toate părţile lumii locuite, cu toate acestea, noi ca 
nişte şoareci orbi (ce se numesc cârtiţe) nu le-am văzut, şi ca nişte 
fără de ochi le-am trecut. (Pentru că şi orbul în locul ochilor are 
mâna care îl povăţuieşte, pentru aceasta şi mai înainte pipăie cu 
mâna şi apoi aşa îşi încredinţează mergerea). Şi prorocul de multe 
ori vesteşte cuvântul acesta: „Intru întuneric ca morţii veacului”. 
Acest grai aşa îl tâlcuieşte un tâlcuitor, în morminte ne prăvălim, 
ca trupurile cele moarte. Ca cum ar fi zis: după cum morţii se află 
în pământ împuţit şi putrezit şi în morminte prea întunecate, aşa şi 
noi în mândriile şi în răutăţile noastre, toţi cu totul daţi, rămânem 
împreună lipiţi, zăcem răsturnându-ne şi prăvălindu-ne, cădem 
alunecându-ne şi ne afundăm înecându-ne. Niciodată nu ne 
luminează lumina darului, strălucirea veseliei şi raza bunătăţii 
celei adevărate, ci suntem ca nişte nesimţitori cu totul, ca nişte 
morţi şi fără de suflare. Câţi oameni fără de Dumnezeu şi nebuni 
se află în multe feluri de locuri şi eparhii, şi din cei ce sunt cu 
vrednicia în curţile împărăteşti, şi din boierii cei ce sunt în cărţile 
cele domneşti orânduiţi la pricinile cele din afară, şi din cei ce sunt 
la şcoli cu părere de înţelepciune, fără a fi înţelepţii care n-au 
învăţat nu numai a fi dascăli dogmelor credinţei, Tainelor lui 
Hristos, pricinilor cereşti şi sfătuirilor celor evangheliceşti, dar 
nici măcar aşa prost să ocârmuiască poporul sau să îndrepte oraşe 
şi cetăţi sau să păzească canoane sau legi, şi ei sunt ca nişte 
prunci fără de carte, alfabet şi ca nişte orbi pipăie întunericul şi 
peretele, întru miazăzi se poticnesc ca şi cum ar fi în miazănoapte. 
Cauza mântuirii la aceia le este o pâclă întunecoasă, lucrurile cele 
Dumnezeieşti o noapte prea adâncă, înţelegerea fericirii celei 
veşnice le este un întuneric cuprinzător, orbi şi întunecaţi la minte. 
Răzvrătiţi la înţelepciune şi pricepere şi chiar la cuvânt, pe cel rău 
îl numesc bun, şi pe cel bun îl numesc rău, necinstesc cele cinstite 
şi dau cinste celor defăimate, aleg mai mult cele pământeşti decât 
cele cereşti, cele vremelnice decât cele veşnice, cele trupeşti, 
decât cele duhovniceşti, cele vătămătoare, decât pe cele 
mântuitoare. Şi atât sunt de orbi, nebuni, neînţelepţi şi 
nepricepuţi, fără de minte şi răzvrătiți, încât nimic nu-i foloseşte, 


nici adică deasa învăţătură, nici darul lui Dumnezeu, nici citirea 
Dumnezeieştilor cărţi, nici sfătuirile şi mustrările părinţilor, nici 
sfaturile prietenilor, nici viermele cugetului şi al minţii, nici frica 
morţii, nici groaza Gheenei, nici linguşirile şi măgulirile, nici 
dojenirea şi îngrozirile, nici certarea, nici blândeţea, ci ca nişte 
orbi şi ca nişte nepricepuţi aleargă la mormânt pe drum lat şi 
desfătat, şi de acolo se pogoară întru prea adâncul lac al Iadului. 
Dar eu, pentru ca să nu mă pogor împreună cu dânşii întru 
întunericul acela cel mai din afară, din adâncul inimii mele strig 
către Tine, Părintele Luminilor, cu prorocul David: „Doamne 
Dumnezeul meu, lumina-vei întunericul meu şi arată faţa Ta peste 
sluga Ta” (Psalm 17). O, Dumnezeule, lumina inimii mele celei 
întunecate, cum voi putea măcar cât de puţin a trăi, înconjurat 
fiind împrejur de atâta noapte oarbă a păcatului, de nu mă va 
lumina Lumina feţei Tale? În tot locul mă poticnesc eu, după cum 
cei ce trăiră în întuneric, şi nu pot alege fapta bună din răutate, ci 
mă prăpădesc uneori într-un lac al păcatului, iar alteori în altul cu 
prea mare primejdie a sufletului meu cel ticălos. Ah, Dumnezeul 
meu, Soarele Dreptăţii, răsari şi deasupra rotunjimii inimii mele. 
Alungă tot întunericul din sufletul meu, viaţa, dragostea şi lumina 
mea, străluceşte-mi şi mie celui ce şed în întunericul şi în umbra 
morţii. Dă-mi darul Tău să mă aprindă şi să mă strălucească cu 
lumina faptelor celor bune, până când Te voi vedea întru 
strălucirile sfinţilor Tăi, unde drepţii vor străluci cu frumoasa 
bunacuviinţă şi cu strălucirea tăriei celei de sus şi ca stelele cele 
preastrălucitoare ale cerului întru nesfârşiţii veci. 


Capitolul III 
Iadul este rea putoare 


Marele proroc Isaia, zicea odată pentru asirieni: „Sui-se-va 
rea putoare din morţii lor” (Isaia). Dar mai potrivit ar fi zis cineva 
acest grai pentru cei ce se muncesc în cumplitele munci, pentru 
că, câte trupuri sunt în Iad, atâtea stârvuri împuţite se află acolo. 
Ale căror stomacuri sunt însărcinate cu multe zemuri făcătoare de 
stricăciune şi necontenit se fierb cu focul acela al Gheenei cel prea 
arzător, de care sunt înconjurați împrejur şi scot în sus neîncetat 
aburi prea plini de putoare şi fumuri împuţite şi întinătoare. Şi pe 
lângă aceasta, fiindcă acele trupuri împuţite şi putrezite, şi pline 
de puroi, şi cu putori scârbicioase, vor să fie lipite unul de altul ca 
un plasture pus deasupra altuia, fără de a putea vreodată să se 
dezlipească şi vor da afară din ele o putoare atât de nesuferită 
încât, dacă numai un trup împuţit al unuia singur care se munceşte 


s-ar aduce afară în lumea aceasta din Iad, voind Dumnezeu, 
negreşit cu totul ar întina şi ar pângări cu adevărat şi îndată de tot 
ar strica, cu putoarea cea otrăvitoare de moarte, toate casele, 
satele, oraşele şi cetăţile, ţările, eparhiile, văzduhul pe care îl 
răsuflăm, şi aşa de obşte să zic, putoarea aceea a lui ar omori toată 
suflarea. Oare ce s-ar face mai nenumărate trupuri care sunt cu 
totul osândite şi se prăjesc în văpaia Gheenei? Ce fel de rea 
putoare va să fie putoarea aceea, care are să afume în sus ca un 
fum din văpăile cele cu pucioasă ale focului Gheenei! Din fumurile 
cele întinătoare şi spurcate! Din putrejunile cele urâte şi 
îngreţoşate! Din prea pângărită mlaştină! Din bubele şi umflăturile 
cele pline de puroi! Din lacul cel noroios şi cu scârnăvii! De acolo 
de unde se zvârcolesc împreună acele chipuri vinovate, mâncate 
de viermi, ca într-un gunoi prea împuţit şi împreună cu totul se 
putrezesc în acea prăpastie cumplită şi pierzătoare! Şi mai ales că 
acea rea putoare va creşte fără de asemănare şi de-a pururea se va 
adăuga în focul cel cu păcură şi cu pucioasă al Gheenei, care 
prăpastie are să umple cu totul şi de un fum prea gros şi cu totul 
înnegrit. IÎndestulată era singură putoarea aceea a Iadului să-i 
omoare cu totul pe cei ce se muncesc în Iad, dacă Dumnezeu n-ar 
fi oprit-o aceasta pentru veşnica lor muncă şi pedeapsă. Se 
scârbea oarecând Marta de trupul fratelui ei Lazăr că era de patru 
zile în mormânt, atât încât de abia putea să sufere putoarea lui, 
după cum se arată din puţinele cuvinte care le-a zis către 
Stăpânul: „Doamne, miroase că a patra zi este” (loan, 11, 39). Dar 
ce fel de putoare şi scârbă va să fie să vadă cineva şi să apropie şi 
să le miroasă acele trupuri prea pline de împuţiciune şi de rea 
putoare, care de atâtea mii de ani va să fiarbă împreună toate în 
acea prăpastie a Iadului de sub tartar! Pentru care cu o istorie ce 
am citit într-un Pateric îmi încredinţez cuvântul meu. 

Într-un oraş oarecare, se aflau doi bărbaţi străluciți şi de 
bun neam în mare prieteşug, care ducându-se odată la Biserică ca 
să asculte Sfânta Liturghie, s-a întâmplat şi un sfinţit 
propovăduitor al Evangheliei pe Amvon, de istorisea şi arăta prea 
înfricoşatele şi nesuferitele munci ale Iadului, în care se muncesc 
de trei ori ticăloşii păcătoşi, însă cu atât fel şi cu acest fel de 
cuvinte şi putere de o frumoasă grăire şi de o frumoasă tâlcuire 
vorbea, încât şi pe înseşi pietrele mari le-a pornit spre frică 
împreună şi spre spaimă. Deschidea ascultătorilor lui pe prea 
adâncatul şi nescăpatul adânc al muncilor, în care păcătoşii şi 
defăimătorii dumnezeieştei măriri a lui Dumnezeu, cu nesfârşită şi 
veşnică osândă şi pedeapsă cu totul se vor îneca. Punea înainte 
chipurile cele de multe deosebiri şi de multe feluri ale muncilor, cu 
care se muncesc ticăloşii în acea prăpastie preaîntunecoasă a 


otrăvitorului Iad. Arăta cum că locul acela este o temniţă plină de 
toată usturimea, un izvor prea puturos plin de păcură şi de 
pucioasă şi de smoală, un cuptor fumegător prea împuţit, un gunoi 
al tuturor celor de acolo, şi în scurt o prăpastie prea adâncată 
plină de tină şi de noroi, şi de împuţiciuni, şi gunoiul a toată 
lumea, acestea şi altele de multe feluri asemenea acestora, ce au 
multă putere să bage în mare frică pe ascultători, învăţa dascălul 
acela. Dar ce a urmat din acestea? Unul din acei doi prieteni, 
socotind cuvintele dascălului cum că se vorbesc peste măsură şi 
cât de frumos s-au zis de dânsul îşi bătea joc de dânsul şi de 
cuvintele lui şi îşi râdea de acel dascăl. Iar celălalt dimpotrivă, cu 
multă umilinţă a inimii a primit învăţătura aceea, şi ca şi cum ar fi 
fost rânduite şi hotărâte pentru el acele munci înfricoşate ale 
Iadului, de nu se va pocăi, cu totul înspăimântându-se şi 
înfricoşându-se îndată după săvârşirea cuvântului, lepădând toată 
odihna şi desfătarea vieţii acesteia a intrat într-o mănăstire 
supunându-se întru toate celui mare. Ci vedeţi ce s-a întâmplat 
între aceşti doi prieteni ce nu aveau viaţă deopotrivă. Cel ce a 
disprețuit învăţătura dumnezeiască îmbolnăvindu-se rău a murit, 
de care aflând prietenul lui l-a rugat cu fierbinţeală pe Dumnezeu 
să-i arate în ce fel de stare se află sufletul lui. Deci în una din 
nopţile acelea i s-a arătat cel mort călugărului, prietenul său cu 
chip ticălos şi înfricoşat şi întrebat fiind de acela să-i spună cum se 
află, acela i-a răspuns cum că se munceşte rău în veşnica muncă. 
Către care iarăşi a zis călugărul: Cum ţi s-au părut muncile 
Iadului? Sunt oare tocmai după cuvintele dascălului aceluia? Sau 
vorbea din Amvon în zadar? Răspunsu-i-a lui osânditul: Ah, frate, 
nu pot nici toate limbile oamenilor să spună şi să numere mulţimea 
deosebitelor acelora şi a preamarilor munci ale Iadului şi să arate 
usturimea şi durerea cea mare a lor. A întrebat iar călugărul: Oare 
nu este ca putinţă a mă face prin cercare să pricep puţin oareşce 
din muncile acelea? I-a răspuns osânditul: aşa se poate, însă 
spune-mi cum voieşti să le cerci? Văzând? Pipăind şi prinzându-le 
cu mâna sau gustându-le pe dânsele? Răspuns-a călugărul: nu 
voiesc să le văd, că sunt fireşte fricos cu inima şi văzându-le poate 
că de frică voi muri, ci nici nu voiesc să le pipăi şi să le prind cu 
mâna, că sunt foarte subţire şi gingaş la pipăirea cea trupească, 
nici să le gust nu voiesc, că sunt foarte slab cu stomacul şi 
neputincios, dar fără chip ca cu mirosirea numai să le înţeleg 
puţin. Atunci cel ce se muncea în muncile Iadului, deschizând 
puţin haina ce-o avea deasupra lui, i-a arătat îndată rănile sale cele 
împuţite şi întocmai putrezite şi îndată a ieşit din ele o putoare 
atât de nesuferită, o întinăciune atât de netâlcuită, scârbă atât de 
mâncată de viermi, o putoare rea atât de purtătoare de moarte, 


încât toţi oamenii mânăstirii au ameţit, şi deşteptându-se alergau 
încoace şi încolo, ca nişte ieşiţi din minte şi nebuni, strigând cu 
glasuri fără de rânduială grozave, atât încât au fost siliţi a-şi lăsa 
Mânăstirea lor şi să-şi zidească în altă parte mânăstire, pentru că 
socoteau cum că de nu se vor depărta vor fi în primejdie de 
moarte. Deci dacă numai un trup împuţit al unui singur ce se 
munceşte a izvorât atâta împuţiciune şi rea putoare, câtă putoare 
oare vor da afară din ele acele trupuri mai nenumărate ale celor ce 
se muncesc în Iad? Ce vei face tu atunci acolo, o, păcătosule? Şi 
tu, gingaşule şi dezmierdatule şi desfătătorule, unde vor fi atunci 
unsorile şi miresmele tale cele de mult preţ? Unde sunt florile şi 
garoafele cele binemirositoare? Unde tămâierile, aromatele şi 
balsamurile Indiei cele de multe feluri? Cu care îţi desfătai şi îţi 
îndulceai mirosirea ta şi a celorlalţi, ci răspundă-ţi la acestea 
prorocul Isaia: „Şi va fi în locul mirosului celui frumos, praf” (Isaia 
3). Ce vei face, o, ticălosule, păcătos dacă ţi se va întâmpla să te 
arunce în acel foc şi cuptor ce arde neîncetat, în acel 
preaînfricoşat şi groaznic pentru multul şi peste măsură întuneric 
care este în el, pentru fumul cel peste măsură, pentru mulţimea 
smoalei, a păcurii şi a pucioasei, a putorii şi a împuţiciunii celei 
rele? Deci pentru ca să nu cazi în acea nesuferită, înnoroioasă şi 
neîncetată şi rea putoare ce este sub acest tartar, sileşte-te, dar, în 
această viaţă de acum, vremelnică şi de puţină vreme, să te faci 
precum zice Apostolul: „Bună mireasmă a lui Hristos” (2 Cor. 
2,15). 


Capitolul IV 
Iadul este plângere 


„Vai vouă celor care râdeţi acum, că veţi plânge şi vă veţi 
tângui (Lc. 6, 25). Aşa ne înfricoşează dreptul Judecător 
Dumnezeu, în dumnezeiasca Evanghelie cea de la Luca. Zic 
oarecare, cum că plângerea celor ce se muncesc va să fie atât de 
multă, încât de s-ar aduna şi s-ar strânge într-un loc lacrimile 
tuturor păcătoşilor osândiţi şi s-ar păstra cu adevărat, s-ar face o 
altă mare mai largă şi mai adâncă decât Oceanul. Dar însă nici 
aceştia n-au putut să arate adevărata lor măsură şi mulţime. Insă 
tu adaugă la această mare şi altele atâtea picături de ape care s-au 
deşertat în val, însă pe lângă acestea şi câte picături s-au pogorât 
din cer de la Adam până acum, şi câte au să se pogoare pe pământ 
până la sfârşitul lumii, încă şi câtă apă se afla în nemăsurata aceea 
adâncime la începutul zidirii lumii mai înainte de a despărţi 
Dumnezeu apele, toate apele acestea zic, de le vei aduna şi într-un 


loc şi le vei strânge cu cuvântul, nu numai că nu vei putea cu 
îndestulare să arăţi toată măsura şi mulţimea lacrimilor celor ce 
sunt în muncă, care se varsă de la păcătoşi, dar nici măcar a unui 
singur ce se munceşte. Pentru că toate acestea alăturându-se cu 
plânsul cel nemângâiat al acelora şi cu prea nenumăratele lor 
lacrimi, nu numai că nu este nici cea mai puţină şi prea mică parte, 
dar nici mai nimic nu este. Fiindcă şi toate acelea sunt mărginite, 
care va să zică mai arătat au sfârşit, iar tânguirea şi plângerea 
celor ce se muncesc n-are sfârşit, este fără de sfârşit totdeauna cu 
totul neîncetat şi veşnică. Sfântul Macarie zicea cum că, lacrimile 
celor ce se muncesc în Iad, vor să fie de foc, care cu totul să ardă 
trupurile acelea peste care vor să pice. Deosebit de acestea vor 
striga afară vaiete şi plângeri, suspine, strigări, şi răcnete fără de 
orânduială, care vor răsuna ca nişte tunete înfricoşate în acea 
prăpastie prea întunecată. Şi cu adevărat atunci se va auzi 
cuvântul acela al înţeleptului Solomon: „Rătăcit-am, dar, din calea 
adevărului şi lumina dreptăţii nu ne-a răsărit nouă” (Pilde 5, 7). 
Ascultaţi încă pe lângă acestea şi jalnicele cuvinte ale acelora care 
se muncesc, pe care le-a însemnat în cuvintele sale sfântul Efrem 
Sirul, zicând: „Atunci cu amar plângând, lacrimi vărsând şi 
văitându-se vor zice: O, cum am trecut vremea noastră cu lenevire 
şi cu trândăvire! O, cum ne-am înşelat! O, cum auzind 
dumnezeieştile Scripturi şi râzând, de noi înşine, vai, ne-am râs şi 
ne-am bătut joc! Acolo vorbea atunci cu noi Dumnezeu prin 
Scripturi şi nu luam aminte, acum noi aici strigăm către Dânsul şi 
cu dreptul El lIşi întoarce faţa Sa de la noi. Ce ne-au folosit 
dulceţile cele veselitoare ale lumii şi desfătările? Unde este acum 
tatăl care ne-a născut, unde este maica ce ne-a purtat în pântece şi 
cu dureri şi chinuri ne-au crescut? Unde sunt fiii noştri cei prea 
iubiţi, unde prietenii, unde bogăţia, unde moşiile, averile şi 
agonisirile, unde adunarea şi toată tovărăşia şi ospeţele? Unde 
călătoriile cele de multe feluri şi zadarnice, unde împărații şi 
puternicii? O, cum acum, aici, unul din aceia nu se află şi nici nu 
poate să ne scape sau măcar să ne ajute, ci cu totul desăvârşit şi 
de către Dumnezeu şi de către sfinţi suntem părăsiţi!” Acestea vor 
fi cuvintele cu care se vor tângui şi vor plânge rău nenorociţii care 
se muncesc. Deci de câtă necunoştinţă suntem cuprinşi de nu 
apucăm de mai înainte să ne plângem păcatele noastre cu o 
plângere de puţină vreme ca să scăpăm de plângerile cele veşnice, 
ci aflându-ne în valea lacrimilor, orice fel este acest loc, noi râdem 
fără de ruşine, fără de înfrânare şi nebuneşte? Şi mai vârtos că 
pentru păcatele noastre am pierdut Dumnezeiescul dar şi de nu ne 
vom pocăi ne vom lipsi de cereasca slavă. Zicea şi un cuvios: „Mă 
mir, fraţilor, cum unul ce se cunoaşte pe sine supus la vreun păcat 


de moarte, îndrăzneşte a fi vesel şi cu bucurie, fiindcă cunoaşte 
bine că este vinovat de atâtea tânguiri şi plângeri şi lacrimi 
amare”. Dar acum mai mult decât acel cuvios să se minuneze 
fiecare om cinstitor de Dumnezeu, văzând arătat cum că atât de 
mulţi creştini îşi petrec viaţa lor ca şi cum ar fi încredinţaţi că 
muncile Iadului ar fi basme şi visuri, şi nişte istorii cu care ne 
înfricoşează Sfintele Scripturi, şi doresc să vină cineva din iad să-i 
încredinţeze pe ei cu adevărat. Dar şi aceasta a slobozit Dumnezeu 
să se facă cu iconomie pentru mântuirea noastră. 

De unde şi era un om cu viaţă cuvioasă şi foarte răzvrătit la 
cugete pe care foarte mult îl îndemna femeia, să se depărteze de la 
acest fel de viaţă ca să scape de focul cel nestins al muncii. Dar nu 
numai că n-o asculta la acestea, ci şi nebună o numea, zicând cum 
că, câte învaţă dascălii din Amvon acestea ei le scornesc de la ei 
înşişi şi grămădesc multe munci în iad, ca să-i înfricoşeze pe 
oamenii cei proşti şi fără de minte ca şi tine. Domnul ştie de este 
iad sau nu. Acestea zicând (o, minune!) a căzut cu faţa la pământ 
îndată mort şi a început a ieşi afară din el fum negru cu totul şi 
împuţit ca de pucioasă şi de păcură şi sărind femeia lui din 
aşternut, a adus lumânarea şi vede pe bărbatul ei o vedere jalnică 
ca un lemn uscat şi pârlit sau ca un tăciune înnegrit ţinând în 
mâinile lui o hârtie scrisă cu cărbunii muncii Iadului, zicând unele 
ca acestea: acum m-am încredinţat cu lucrul, cum că este Iad şi 
muncă. Atât încât aceia care nu cred, să se înveţe măcar cu 
această pildă a mea când adică se va pogori foc din cer întru 
dânşii. După cum scrie prorocul Ieremia: „Din înălţimea sa a trimis 
foc, şi l-a pogorât pe dânsul în oasele mele”. Nu este alt dascăl mai 
iscusit care să ne deprindă şi să ne înveţe pe noi frica de 
Dumnezeu, mai cu lesnire decât aceasta, a pune adeseori înaintea 
ochilor minţii noastre focul gheenei. Aceasta este cea mai de pe 
urmă vindecare, pe care Cerescul acela doctor ne-o aduce asupra- 
ne pentru ca să păzim darul cel dumnezeiesc când îl avem cu noi şi 
iarăşi de a doua oară să-l luăm când ne-am fi lipsit de el prin 
păcate. Nu mă îndoiesc cum că de multe ori vedeţi pe doctorii cei 
iscusiţi la lucru, care când văd vreo rană, pe care n-o folosesc 
unsorile cele dulci şi domoale, temându-se nu cumva să se 
obrintească şi să se întoarcă în gangrena nevindecabilă şi să 
nimicească tot trupul, ard partea aceea a trupului cea putrezită cu 
fier înfocat şi ars. Aşa face şi preabunul şi iubitorul de oameni 
Dumnezeu, după ce ar vedea şi ar socoti cum că cuvintele 
milostivirii, ale dragostei şi ale îndelungii răbdării Lui care ni se 
zic prin Scripturi, asemenea şi prin preacuratele lui Taine, nu sunt 
îndestul spre a ne folosi pe noi, pentru multa şi nemărginita 
răutate la care am ajuns, porunceşte, dar, atunci ca să lucreze în 


noi focul şi fierul. Care lucru pentru ca să nu ni se întâmple nouă 
în viaţa aceasta de acum ia să deschidem în viaţa aceasta ochii 
credinţei pe care acum păcatul ni i-a închis şi să privim cu luare- 
aminte acele veşnice munci, cu care dreptul Judecător ne 
înfricoşează şi să ne sârguim a scăpa de ele, şi ca nu cumva să 
deschidem atunci în Iad ochii noştri şi să plângem cu lacrimi 
nefolositoare. Pe lângă acestea, se poate să ne pedepsească din 
parte şi în această viaţă Domnul, văzând ne-pocăinţa sufletului 
nostru ca pe păcătoşii aceea, pentru care am istorisit mai sus. 


Capitolul V 
Iadul este foamete 


Scrie fericitul proroc David în psalmii săi: „Şi vor flămânzi ca 
un câine” (Psalmul 77). După cum câinii, pentru marea şi 
nesuferita lor foamete înconjură pe la gunoi şi pe la împuţiciunile 
şi scârbele măcelăriilor şi pe la stârvuri şi pe la cele putrezite şi 
puturoase care pentru netrebuinţă se leapădă afară din oraş şi din 
cetate, în acest fel şi păcătoşii atunci, care pentru netrebuinţă se 
leapădă ca nişte câini leşinaţi de foame, fără de omenie şi fără de 
milostivire se vor muşca şi se vor mânca unul pe altul. După cum a 
însemnat şi prorocul Isaia zicând: „Şi va fi poporul ca cel ce este 
ars cu totul de foc şi omul de fratele său nu-i va fi milă şi nu se va 
sătura omul mâncând cărnurile braţului său” (Isaia 9, 19). Cine nu 
ştie că oamenii siliţi fiind de foame mare mănâncă şi cele mai 
necurate lucruri, mâţe, şoareci şi viermi putreziţi? Şi ce zic? Şi pe 
mădularele lor le mănâncă şi chiar pe fiii lor, după cum s-a 
petrecut la robirea Ierusalimului. 

Nu vor lipsi în tot veacul de la păcătoşii cei leşinaţi de foame, 
bucatele cele puturoase, cele amare şi necurate. Fiindcă mai întâi 
limba celor ce se muncesc şi toate cele dimprejurul gâtlejului vor fi 
cu totul adunate înăuntru în adânc şi cu totul cuprinse şi stăpânite 
de oarecare zeamă, atât de amară încât întrece funinginea, fierea 
şi chiar pelinul, şi nu va fi altă foamete şi sete mai cumplită decât 
ca aceea, pe care fiecare păcătos ce se munceşte cu nespusă 
ardere şi învăpăiere a inimii sale, doreşte să dobândească, adică 
pe Dumnezeu şi cereasca Lui masă. Deci şi fiindcă acel dor arzător 
al sufletului niciodată nu se satură, pentru aceasta nu se poate 
tâlcui altfel fără decât numai cu pornirea unui câine, care să aibă 
foame peste măsură, dar însă să fie strâns legat, care fiind împins 
de peste măsură şi reaua foamete şi-i va mirosi aburul şi mirosul 
bucatelor sau de va şi vedea în preajma lui unele ca acestea, 
atunci îl vei vedea pe acel dobitoc necuvântător cu toate că este 


legat, cum se repede cu sălbăticie şi iarăşi se întoarce înapoi, 
muşcă lanţul, aleargă într-o parte şi în alta, sapă pământul cu 
labele lui, latră cu mari şi înfricoşate glasuri şi ca cum ar fi 
dezlegat, aleargă către miros şi sare cu iuți sărituri fără a se putea 
ţinea, atunci nici glasul stăpânului său, nici înfricoşările, nici 
toiagul nu poate să-l oprească de la acea pornire a poftei neoprită 
şi neînfrânată, atât încât de multe ori din multa şi peste măsură 
pornire rupe şi zdrobeşte însuşi lanţul. Îţi aduci aminte acel de trei 
ori ticălos care nu avea îmbrăcăminte de nuntă, pentru care 
istoriseşte Sfânta Evanghelie cum s-a gonit afară din casa cea de 
nuntă a Dumnezeiescului aceluia ospăț şi s-a aruncat (vai!) în 
întunericul cel mai din afară, legat de mâini şi de picioare! 
Socoteşte, dar, acum din aceasta, o, suflete al fiecărui creştin, care 
este câinele acela legat în lanţ? 

Nu este altul cu adevărat fără decât acela care mai înainte de 
a se pocăi, ajunge la moarte şi legat se va arunca în întunecatul lac 
al Iadului, în care stare de se va întâmpla să ajungi şi tu şi ai fi 
mirosit în curtea cea dumnezeiască a ospăţului celui fără de sfârşit 
acea mireasmă cu prea bun miros a acelei nemuritoare mese, dacă 
ai fi văzut pe cei ce şed acolo la masă, adăpându-se din izvorul 
desfătării şi dacă ai fi privit pe Dumnezeu cel Preaînalt încingându- 
se singur ca să slujească, ce ai face atunci? Cu ce fel de pornire ai 
fi alergat către desfătarea şi împărtăşirea aceea? Cu câtă poftă a 
inimii ai fi dorit să şezi împreună la acea masă? Arătat este că cu 
nemărginită şi nesuferită şi în scurt să zic, cu neînfrânată şi 
neobosită pornire. Dar stai în zadar, te porneşti fără de folos te 
osteneşti. Nu vei vedea pe Dumnezeu în pământul celor vii, ci vei 
zice: Şi cine este acela, care mă ţine aici legat? Îţi răspund cum că 
păcatul. Cine m-a osândit aşa? Dreptul Judecător Dumnezeu. Dar 
nu este El care m-a zidit? Şi cu adevărat El este. Pentru ce, dar, cu 
atât amar munceşte zidirea Sa? Pentru că de aici înainte nu vrea s- 
o ştie ca a Sa. Şi cum mai mult nu vrea a mă cunoaşte şi a mă şti 
Dumnezeu pe mine, nici nu se îngrijeşte mai mult pentru mine nici 
câtuşi decât. Aşadar şi la mirosul acelei cereşti mese a drepţilor, 
acei osândiţi pângăriţi sunt năvălitori şi poftitori ca nişte câini 
legaţi strâns, văzându-se pe sine cum că fără de voie se opresc şi 
se ţin de la acest fel de pornire şi poftă a lor, vor lătra cu mânie 
sălbăticită şi cu foame tulburată şi cu totul neţinută, vor grăi hule 
ca nişte nebuni împotriva lui Dumnezeu spre mai mult rău şi mai 
mare şi veşnică osândă a capului lor. Pentru aceasta ia aminte bine 
şi tu, o, cititorule, pentru că mulţi în ceasul în care este paharul în 
mâinile lor, vinul în buze şi mâncarea în gâtlejul lor, când încă 
nemistuită varsă beţia, îndată de năprasnă i se opreşte suflarea şi 
se îneacă şi mor. Şi acolo unde sunt sătui bine şi tare îmbătaţi, se 


află pe sineşi în amărăciunea Iadului, acolo unde vor flămânzi ca 
nişte câini. Dar poate că ar întreba cineva, pentru ce cu dreptate 
se cuvine să se muncească unii ca aceştia cu acest chip de 
nesuferită pedeapsă şi muncă a foamei şi a setei? Căruia îi 
răspund, cum că cu înlesnire va putea s-o priceapă şi s-o înţeleagă 
aceasta, dacă va asemăna şi viaţa cea curvească a celor păcătoşi şi 
desfrânaţi şi desfătaţi, mai mult cu viaţa dobitoacelor celor 
necuvântătoare şi neînţelegătoare, decât cu petrecerea oamenilor. 
Ne arată acest fel de viaţă ca într-o icoană zugrăvită loan cel cu 
limba de Aur, care ni i-a istorisit cu vopsele destul de curate pe 
acei mâncători lacomi şi pe acei mult însetaţi şi băutori, încât nu 
este cu putinţă nici a mai adăuga lângă acestea ceva, nici a mai 
împuţina din ele. 

Cuvânt la Faptele Apostolilor de Sf. loan Gură de Aur: 
„Căruia (zice Sfântul) nu este supărător omul acela, care îşi 
îngraşă trupul său, târându-se ca o fiară de mare, nu vorbesc 
pentru aceia care din fire sunt în acest fel, ci pentru aceia care cu 
acest chip şi-au îngrăşat trupurile lor cu multa mâncare şi cu 
îmbuibarea pântecelui. Răsare soarele şi peste tot îşi varsă 
strălucitele sale raze deşteaptă şi-l ridică pe fiecare la lucrarea sa. 
Lucrătorul de pământ apucă sapa lui şi lucrează, faurul îşi ia 
ciocanul lui şi fiecare meşter ceea ce-i este potrivit lucrării şi 
meseriei sale, femeia îşi ia fusul său sau pânza sa, şi altul alte 
oarecare unelte trebuincioase. Iar desfrânatul acela, ca un porc, 
îndată din ceasul dintâi iese pentru a-şi plimba pântecele lui şi se 
sârguieşte cum să-şi gătească masă de mult preţ şi strălucită. Cu 
toate că aceasta este numai a însuşi dobitoacelor celor 
necuvântătoare să mănânce adică de dimineaţă, fiindcă şi nu sunt 
pentru altă treabă acelora care le au, fără decât pentru 
înjunghiere. Iar dobitoacele acelea, care primesc să poarte povară 
şi să ridice sarcini şi sunt îndemânatice la slujbă ca nişte 
muncitoare, ies la lucrare de cu noapte încă mai înainte de a răsări 
soarele. Dar însă pătimaşul şi desfătătorul acesta se scoală din 
patul şi aşternutul său, când soarele mai umple cu a sa lumină tot 
târgul şi când toţi oamenii sunt sătui de ostenelile slujbei lor. Şi se 
scoală întinzându-se mai întâi pe sineşi ca un porc ce se hrăneşte 
spre junghiere, cheltuind cea mai bună parte din zi întru 
întunericul dormirii. Apoi pe urmă şade mult ceas la acestea 
deasupra aşternutului, căscând şi întinzându-se şi neputând de 
beţia zilei trecute măcar a se îmbrăca cu hainele sale. Pentru care 
şi pierde mult ceas la acestea. Pe urmă de toate se piaptănă şi se 
împodobeşte şi iese afară în acest fel încât se îngreţoşează cineva 
a privi la el, fiindcă niciun semn de om nu are asupra sa, ci toate 
semnele câte sunt ale fiarei acestea se văd deasupra lui în chip 


omenesc. Ochii lui urduroşi, gura lui împuţită de beţie, iar ticălosul 
său suflet fiindcă a şi turnat într-însul fără de măsură multe feluri 
de mâncăruri, zace în trupul acela ca într-un pat şi mişcă şi 
împreună se mişcă precum alt elefant împovărat cu cărnuri 
nefolositoare. lar mai pe urmă de toate, ieşind din casa sa, şade 
prin feluri de locuri unele ca acestea zicând şi făcând, cum că n-ar 
fi fost mai bine lui să mai doarmă încă decât să umble deşert. Dacă 
îi povesteşte cineva lui povestiri mâhnicioase, se face mai fricos 
decât fiecare pruncuşor, dacă sunt de veselie, se stăpâneşte de 
bucurie mai mult decât copilul cel mai fraged. Numai cu aceia se 
adună şi petrece împreună cu câţi îl îndeamnă să trăiască o viaţă 
răzvrătită. Pe unul ca acesta cum să nu-l osândească casnicii şi 
prietenii şi rudele? Cine nu va zice cu dreptul, pentru aceasta, cum 
că acesta este o greutate zadarnică a pământului şi cum că în 
zadar s-a arătat în lume acest fel fiind? Iar mai ales, nu numai în 
zadar, ci şi spre răul capului său, spre păgubirea sa, şi spre 
vătămarea a multor altora. Judecaţi, rogu-vă, o, creştini, cu 
judecata voastră o pricină ca aceasta. Dumnezeiescul loan Gură de 
Aur cu cuviinţă aseamănă cu porcul pe acest om, cu fiarele cele 
rele de mare, cu elefantul şi cu oricare alt dobitoc fără de minte şi 
fără de înţelegere. Deci, învrednici-se-va unul ca acesta a intra la 
Dumnezeiasca nuntă a cerescului Mire, la acea mare şi tainică 
Cină şi mai pe urmă de toate în palatul acelui Dumnezeiesc ospăț 
şi a desfătării aceleia? Tot Sfântul loan Gură de Aur ocărăşte şi 
înfruntă şi defăimează minunat pe aceşti bucălaţi şi graşi, pe 
lingătorii de talgere şi de străchini, pe linguşitori şi pe iubitorii de 
mâncare la ospeţe, zicându-le acestea: „O, desfătătorule om, acum 
este vremea războiului, vremea nevoinţei şi a luptei, şi tu îţi 
petreci vremea în pofte şi în multe mâncări şi în desfătări? Cu 
cuviinţă fiind să te nevoieşti, tu te îmbraci pe sine. Stă vrăjmaşul 
cel potrivnic asupra ta şi scrâşneşte cu dinţii săi asupra ta şi tu te 
pleci şi te lipeşti deasupra meselor şi cu totul te îneci de bucatele 
cele dintru acestea. Hristos se usucă cu totul de foame şi tu crapi 
de multa mâncare? Oare o să ne junghie pentru jertfă şi pentru 
aceasta aşa ne îngrăşăm trupurile noastre? De ce găteşti viermilor 
masă cu atâta strălucire şi grăsime, pentru ce mai mult îţi aduni 
ție fără decât putrezire şi puroi? De ce te însărcinezi pe sine cu 
râuri de sudori şi cu gunoiul necurăţiei? De ce-l afunzi cu totul pe 
sufletul tău în trup pe cel fără de trup? De ce te sileşti să-l faci mai 
gras pe peretele cel gras al trupului tău, pentru ce fumul cel mare 
al aburilor iese din tine, te sârguieşti să-l faci nori?”. Deci ia să nu 
nădăjduiască cineva, că cu acest fel de viaţă pătimaşă ospătătoare 
şi desfătătoare se va învrednici să câştige masa aceea cerească şi 
desfătarea şi ospătarea drepţilor, ci mai vârtos, să se cutremure 


pentru nesfârşita şi veşnica postire şi foamea celor ce se muncesc. 


Capitolul VI 
Iadul este viermele ştiinţei 


„Răsplătirea celui necredincios (zice Solomon) este focul şi 
viermele”. Toţi Părinţii cu un glas şi cuvântătorii de Dumnezeu ai 
sfintei noastre Biserici a Răsăritului, zic, cum că cei osândiţi în Iad, 
se muncesc de adevărații viermi şi fără milostivire cu totul se 
mănâncă de ei şi se află acolo mai nenumărată mulţime de aceşti 
viermi, care sunt înfricoşaţi la chip, urâţi şi pângăriţi 
nesăturăcioşi, care cu deosebită muncă pe lângă foc vor munci 
trupurile ticăloşilor păcătoşi care se muncesc şi le pricinuiesc prea 
iuți şi usturătoare dureri şi daune. Pentru aceşti fel de viermi scrie 
şi marele Vasile: „Cum că va să fie la Iad un fel de viermi otrăvitori 
şi mâncători de trupuri, care fără de săturare mănâncă şi niciodată 
nu-şi umplu pântecele lor, şi mai ales când mănâncă, pricinuiesc 
omului dureri nesuferite”. Şi alt dascăl iarăşi a zis: „Cum că a treia 
muncă a ladului sunt viermii cei nestricăcioşi, adică şerpi şi 
balauri prea înfricoşaţi şi la privire, şi la şuieratul lor, care trăiesc 
în văpăile Iadului după cum şi peştii în ape”. Şi pentru aceasta, 
dar, vor izvori din nas, din urechi şi din ochi, din gură, din 
măruntaie şi de obşte să zic din toate părţile acelor ticăloşi va ieşi 
nenumărată mulţime de viermi. Care neîncetat şi prea cu usturime 
vor muşca trupurile şi toate măruntaiele ticăloşilor păcătoşi. Şi 
munca aceasta a viermilor celor neadormiţi, fiindcă de o parte este 
purtătoare de moarte, şi de alta neridicătoare de viaţa acelora ce 
se muncesc, cu toate că ele o şi poftesc aceia în tot minutul pe 
dânsa, pentru aceasta va să fie cea mai mare şi mai usturătoare 
muncă decât toate muncile celelalte. Deosebit de aceşti simţitori 
viermi, va fi şi alt vierme, care nu roade trupurile, ci pe însuşi 
sufletul acesta cu totul îl roade şi îl munceşte şi cu totul îl 
cheltuieşte, adică acela al minţii de către care se vor porni cei ce 
se muncesc, să se vaite şi să se ticăloşească pe sine, pentru căci 
când trăiau au lepădat vremea cea îndemânatică a mântuirii lor şi 
au trecut-o cu totul cu vederea, cunoscând cu adevărat cum că nu 
le mai este mult cu putinţă să li se mai întoarcă înapoi acea vreme. 
Povesteşte un cucernic bărbat oarecare cum că un călugăr 
îmbunătăţit aflându-se într-una din zile în umilinţă, cugeta în sine 
cu mintea, care oare muncă va să fie mult mai amară celor ce se 
muncesc în Iad? Şi stând la rugăciune cu multă osârdie şi evlavie, 
având şi acest cuget, vede de departe o umbră, de la care ieşea şi 
un glas de plângere de jale şi de întristare cu mari suspine şi 


tânguiri şi plângeri şi zicea: „Eu sunt unul din aceia care cu 
dreptul se muncesc în Gheena. li răspunse lui cuviosul: Şi pentru 
ce plângi aşa cu amar şi suspini cu atâta mâhniciune şi întristare? 
A răspuns acela: Plâng şi suspin, preacuvioase Părinte, pentru că 
am pierdut vremea mea în zadar, dar nu numai eu, ci încă şi toţi 
aceia ce se muncesc nu plângem pentru alt lucru atât de cu amar, 
decât pentru că am pierdut vremea cea trebuincioasă a mântuirii 
noastre la deşertăciunile acestei amăgitoare şi vremelnice a lumii 
şi la desfătările ei cele pierzătoare de suflet şi acum de a ni se mai 
da acest fel de vreme, nu este cu putinţă”. Şi după aceasta s-a 
făcut nevăzută umbra aceea, lăsând pe preacuviosul cu totul 
îngrozit şi înspăimântat. Deci când socotesc ticăloşii aceia câini că 
le-au trecut zilele mântuirii lor în zadar şi fără de folos, şi cum că a 
fugit de la dânşii vremea cea cu bun prilej şi cu bună îndemânare, 
în care putea să semene ca să secere mai apoi. Să cheltuiască 
pentru ca să dobândească mai pe urmă şi de obşte să zic, să 
neguţătorească mântuirea lor, ca să îmblânzească pe Dumnezeu şi 
să câştige cele cereşti. Când socotesc acestea, cu dreptul se desfac 
şi se risipesc cu totul în lacrimi, plâng şi se tânguiesc nemângâiat, 
îşi bat pieptul, îşi zgârie faţa, îşi lovesc genunchii, suspinând, 
văitându-se şi cu jale obidindu-se şi tânguindu-se. Ajunge, o, 
oameni stricăcioşi şi deşerţi, ajunge vremea pe care aţi pierdut-o 
până acum. Ajunge câte aţi cheltuit la deşertăciunea lumii, ajunge 
vremea pe care până acum aţi dăruit-o păcatului, măcar cealaltă 
vreme a vieţii care v-a rămas, cu toate că este foarte puţină, 
sârguiţi-vă s-o cheltuiţi la fapta bună şi pentru Dumnezeu. Că veţi 
auzi în scurt din dumnezeiasca descoperire a lui Ioan cuvântătorul 
de Dumnezeu, cum că „vreme nu va mai fi mai mult” (Apoc. 10, 6). 
Nu va mai fi vreme mai mult să semeni, pentru ca să seceri, nu va 
mai fi vreme mai mult să te pocăieşti, să negustoreşti mântuirea 
ta, să câştigi Dumnezeiescul dar, să aduni comoară cereasca slavă 
şi să îmblânzeşti Dumnezeiasca dreptate a dreptului Judecător. 
Deci, dar, (ca să zic ca şi dumnezeiescul Pavel) „până când avem 
vreme, să lucrăm lucrul cel bun”. Ia să nu lăsăm noi să zboare din 
mâinile noastre vremea aceasta, care acum este lesne de prins, că 
pe urmă nu se va mai întoarce, ca să lucrăm fapta cea bună într- 
însa şi apoi paguba ei va fi fără de îndreptare. Vremea aceasta este 
mai scumpă şi mai de mult preţ decât tot lucrul de cinste şi scump, 
dar însă noi o socotim foarte lepădată şi lesne defăimată. Şi 
ascultă pe Sfântul Inochentie cum scrie pentru negrija şi lenevirea 
pe care o arătăm şi o avem pentru vremea aceasta, vrednică de 
mântuirea noastră: „Trec şi aleargă în sus şi în jos stricăcioşii şi 
deşerţii oameni prin oraşe şi prin uliţe şi prin strâmtori şi prin 
drumuri, se suie sus pe munţi, sar peste stânci, trec peste 


prăpăstii, suie dealurile, trec peste şanţuri, intră prin strâmtori, 
sar peste îngrădituri, cearcă mărunţişurile pământului, adâncimile 
mării, locurile cele nearătate ale râurilor şi cele acoperite şi 
umbrite ale văilor şi ale pădurilor, se duc în pustietăţi, bat război 
cu vânturile, defăimează prăpăstiile şi surpăturile, nu bagă în 
seamă ploile, fulgerele, tunetele şi trăsnetele nu le socotesc întru 
nimic. Iar valurile şi vârtejurile valurilor le socotesc de batjocură, 
taie munţii şi sapă mademurile şi le topesc pe dânsele şi le 
tipăresc, scobesc, netezesc şi luciază pietre, despică şi subţiază 
lemne, tes pânze croiesc şi cos haine, ridică case, zidesc palate, 
fac grădini, ară ţarine, sapă vii, aprind topitoare şi cuptoare, fac 
mori, prind peşte, ies la vânătoare se îndeletnicesc se grijesc, se 
sfătuiesc orânduiesc, se pârăsc, se învinuiesc, se ceartă, înşală şi 
amăgesc, răpesc, fură, se luptă, negustoresc, tâlhăresc şi la altele 
nenumărate se sârguiesc şi lucrează nenumărate, numai ca să-şi 
adune bani să înmulțească averile lor, să afle câştiguri să 
dobândească slavă, să se suie la vrednicii şi să facă răsplătiri. Şi 
aceasta este osteneala cea din toate zilele a trupului lor, 
îndeletnicirea cea deasă şi cu multe osteneli a sufletului lor. Aşa le 
trec oamenilor zilele mântuirii lor, până când ajung fără de veste 
la ziua cea mai de pe urmă a morţii. Şi nu socotesc ticăloşii cum că 
pe cât trec zilele fără de rod pe atât au să se muncească în Iad fără 
de sfârşit”. 


Capitolul VII 
Iadul este foc 


Focul acela atât va să fie de prealuminat şi de prearzător, 
încât toate lacrimile oamenilor, toate râurile pământului, toate 
bălțile şi izvoarele, toate mările şi însăşi adâncimea apelor, de s-ar 
aduna într-una nu vor putea să stingă nici cea mai mică scânteie a 
focului aceluia veşnic. lar de te şi miri, o, omule, pentru că este 
atât de neostenită şi nebiruită puterea aceluia, vei înceta de a te 
minuna, de vei auzi pricina de la prorocul Isaia: „Mânia Domnului 
este ca o vale de pucioasă ce se arde” (Isaia). Sau aşa cum 
tâlcuieşte alt tâlcuitor „Suflarea Domnului o varsă pe dânsa ca pe 
nişte râuri de pucioasă”. Ca şi cum ar zice, cum că, cu totul 
neostenita şi nebiruita suflare a Dumnezeieştei mânii, va vărsa ca 
nişte potopuri râuri de pucioasă şi va face încât focul acela 
niciodată să nu se potolească sau măcar câtuşi de puţin să 
slăbească, ci să ardă trupurile celor ce se muncesc, însă să nu le 
cheltuiască cu totul, nici să le ardă cu totul desăvârşit şi să le 
aducă la neființă. Ci mai vârtos că întru atâtea mii de ani şi întru 


tot veacul acela nesfârşitul nu le va pierde nici măcar un păr într- 
acel foc. Focul acela va să fie o temniţă, pe care să nu poată cineva 
s-o rupă şi să scape de ea. Acolo, se vor strâmtora în acea 
înfricoşată Gheenă şi se vor strâmtora trupurile celor ce se 
muncesc. Acolo mintea se va sili să cugete la iuţimea şi usturimea 
muncilor. Acolo voinţa se va sili să dorească de acelea care 
niciodată nu vor putea lua săvârşire, din care acestea se va naşte 
mâhnire şi scârbă purtătoare de moarte, răcnete cu mari strigări, 
neîncetată atingere, tânguire nemângâiată, necurmate vaiete, 
lacrimi fierbinţi şi mânie nebunească. Şi tu, o, omule, care dacă ai 
fi primit pe deasupra trupului tău, într-un minut de vreme o mică 
oarecare scânteie de foc, care este o ardere de văpaie prea slabă şi 
neputincioasă, ţi se pare a fi o muncă nesuferită, cum vei suferi să 
zaci întins într-o tigaie ce se arde ziua şi noaptea, şi aruncat într- 
un cuptor ce se arde împrejur cu foc de-a pururea? Tu (iară zic, o, 
omule), care dacă cineva ar atinge şi numai de un mădular al 
trupului tău o bucată de fier foarte înfocată, nu la mult ceas, ci 
numai într-un minut, îţi pierzi mintea ta şi tremuri cu totul de 
durerea cea prea usturătoare, cum vei suferi dacă te vei arde în 
văpaie necontenit întru nesfârşiţii veci în focul acela nestins al 
Iadului? Şi aceasta nu numai la un mădular, ci la toate părţile şi 
mădularele trupului, zic, la vine, la încheieturi, la muşchi, la 
măruntaie, la maţe şi la oase. Şi cu un cuvânt să zic, să zaci în acel 
râu al văpăii celei nestinse ca un burete în mijlocul valului 
oceanului. Deci pentru ce nu miroşi alta, fără decât numai 
micşunele, miresme şi mirosuri, trandafiri şi balsamuri? De ce nu 
te sârguieşti la alta (adică la citirea sfintelor Cărţi şi la fapte bune) 
fără decât numai la desfătări şi la mese? De ce nu-ţi petreci la alta 
viaţa ta, fără decât zilele la odihne, iar nopţile la desfrânări şi 
curvii? O, şi voi, mult desfătătoarelor femei, care vă desfătaţi întru 
sulemeniri şi întru împodobiri, pentru multă mândria voastră şi 
pentru multa şi neînfrânata patima curviei, pe care o hrăniţi în 
sufletele voastre, făcându-vă undiţă a satanei spre înşelarea 
privitorilor, iar mai bine să zic spre veşnica pierzare a sufletelor 
voastre, şi apoi mândrindu-vă că aţi fi frumoase boliţi şi cu boala 
dracilor. De ce nu vă îndeletniciţi mai mult la rugăciuni şi la 
metanii şi la alte fapte bune, decât la sulemeniri şi la spoiri ale 
obrazului şi la împodobiri. Orbirea voastră, şi mai bine să zic 
pierzarea voastră, că pentru ce alta vă sulemeniţi decât pentru ca 
să plăceţi celor ce vor vedea faţa voastră, şi plăcându-le să-i 
trageţi spre patima curviei voastre celei multe, pe care o aveţi 
întru voi, de bunăvoia voastră vă faceţi unelte ale satanei, iar nu 
vase ale lui Dumnezeu, înşelate sunteţi de satana şi vă veţi munci 
împreună cu dânsul căruia i-aţi ajutat spre înşelarea privitorilor 


voştri şi a tinerilor. Vai vouă, ce orbire v-a cuprins, încă socotiți 
cum că n-ar fi păcat a vă sulemeni şi a vă împodobi şi mărimea 
păcatului acestuia şi Domnul nostru lisus Hristos a arătat-o zicând: 
„Mai bine să-şi lege o piatră de moară şi să se arunce în mare 
decât să dea sminteală altuia”, dar voi pe câţi smintiţi cu 
împodobirea şi cu spoirea obrazului, mii şi sute, oare ce alta 
aşteptaţi, fără decât văpăile Iadului să vă prăjiţi ziua şi noaptea în 
focul Gheenei? Părăsiţi-vă, zic, şi vă pocăiţi prin mărturisire de 
aceste păcate mari, înşelând şi înşelându-vă spre veşnica voastră 
muncă. Că va veni vreme să căutaţi vremea aceasta care o 
cheltuiţi la aceste fapte urâte, ca s-o cheltuiţi la fapte bune şi n-o 
veţi găsi şi o să vă căiţi plângând cu amar pentru aceasta şi căinţa 
va fi fără de folos şi veţi fi aruncate în văpăile Iadului. Luaţi 
aminte, rogu-vă, la cuvintele Sfinţitului Augustin şi socotiţi-le bine 
câţi voiţi a scăpa de văpăile focului celui nestins: „Nu va fi, zice, 
focul acela al muncii, ca focul acesta cu care ne slujim, cu toate 
acestea, de te-ar sili cineva zicând, mărturiseşte asupra capului 
tatălui tău, mărturiseşte asupra vieţii prea iubiţilor tăi fii, că de nu 
vei face aceasta, voi băga mâna ta în cuptorul acela ce se arde de 
foc cu adevărat, ai fi făcut cuvântul lui, ca să scapi să nu-ți ardă 
mâna ta. Şi apoi, dar, pentru ce te arăţi cu atâta nesocoteală? Şi 
pentru o muncă vremelnică şi uşoară, cu care te înfricoşează 
oamenii, primeşti să faci răul, şi aici, unde te înfricoşează 
Dumnezeu cu o muncă nesfârşită nu primeşti să faci binele?”. 


Capitolul VIII 
Iadul este deznădăjduire 


Sfânta Evanghelie, vorbind pentru fecioarele cele nebune, 
zice cum că „S-a închis uşa” (Mt. 25). Împăratul Baltazar când se 
afla la acea masă şi ospăț mare şi a văzut acele trei cuvinte care s- 
au scris cu mâna pe perete, ca de o mână de om „Mani, techel, 
fares” după cum zice Dumnezeiasca Scriptură, faţa împăratului s-a 
schimbat şi cugetele lui împreună îl tulburau pe el, şi legăturile 
împreună ale şoldurilor lui se dezlegau şi genunchii lui împreună 
se clăteau. Atâta groază şi frică a luat împăratul din aceste trei 
cuvinte, cu toate că nu apucase încă Daniil să le tâlcuiască. Trei 
sunt cuvintele care tulbură şi mâhnesc cu amar pe cei ce se 
mâhnesc în Iad. „S-a închis uşa” Îndată ce sufletul cel rău sortit şi 
ticălos al celui ce se munceşte se va închide în acea temniţă de sub 
pământ, în vasul a toatei durerii şi al chinuirii celei rele, într-un 
singur minut de ceas i se închide şi i se încuie şi uşa nădejdii, a 
milostivirii, a odihnei, a veseliei, a darului, a miluirii şi de obşte să 
zic a tot binele. Toate uşile mângâ:ierii şi ale rugăciunii se închid 


cu chei şi lacăte de diamant şi cu zăvoare de fier nerupte şi se 
deschid toate porţile plângerii şi ale tânguirii şi ale întristării. 
Pentru aceasta, cei deznădăjduiţi nemaiavând de aici înainte nicio 
nădejde de nicăieri, încep a vărsa hule împotriva cerului, împotriva 
îngerilor şi a sfinţilor, a Născătoarei de Dumnezeu şi împotriva a 
Însuşi dreptului Judecător Dumnezeu. Şi vin la aşa de mare poftă, 
încât doresc ca toţi să se muncească împreună cu dânşii în 
Gheena. Căci, de vreme ce mintea celor ce se muncesc, nu poate 
să privească pe Dumnezeu, ci se află în munci şi în înfricoşate 
scârbe, nici n-au altă lumină cu care să-şi mângâie voia lor, se vor 
porni asupra lui Dumnezeu cu o urâciune împotrivitoare Lui, cu o 
urgie nestăpânită şi neţinută, cu o mânie nescrisă împrejur şi cu o 
turbată sălbăticie şi nebunie, pentru pedepsele şi muncile pe care 
pe dreptate le pătimesc şi cu urmare, dar, se va aprinde întru 
dânşii o fierbinţeală nepovestită, încât de le-ar fi cu putinţă lor să 
facă răsplătire lui Dumnezeu şi să treacă cu vederea mărimea Lui 
cu pierzare desăvârşită şi cu de-a pururea prăpădenie. Nu va privi, 
dar, atunci mintea niciun lucru care să le poată pricinui lor măcar 
o prea mică mângâiere. Care lucru se arată şi din pilda unui filosof 
păgân, pentru care scriu oarecare cum că, după moartea lui s-a 
arătat unui ucenic al lui şi i-a zis: „Cum că toate câte le-am învăţat 
şi le ştiam, le-am uitat, iar atât numai mi-a rămas aici să ştiu, cum 
că m-am pierdut în veci”. Deci, pentru ca să nu cugeţi şi tu aceasta 
veşnic se cuvine să socoteşti acum bine, ca să afli tot chipul şi 
meşteşugul numai să nu te pierzi în veci. Pentru că atunci vei 
cerca cu multă şi mare osârdie şi sârguinţă, acele care aici erau 
vrednice de mare sârguinţă şi osârdie, şi prea cu adevărat nu le vei 
afla. Fiindcă şi după cum scrie prea cu înţelepciune sfinţitul 
Epifanie: „După moartea omului, cămările s-au pecetluit, vremea s- 
a împlinit, lupta s-a terminat, locul cel de luptă şi de alergare s-a 
făcut gol, cununile s-au împărţit, şi câţi s-au nevoit se odihnesc, iar 
câţi din lenevire nu s-au nevoit, nu se văd nicidecum în mijloc. Şi 
câţi s-au biruit în locul cel de luptă, s-au izgonit afară din cămara 
cea de nuntă şi toate cu totul au luat sfârşit”. Aici, dară, o, 
păcătosule, mai înainte de ce te va ajunge sfârşitul, pocăieşte-te ca 
nu cumva pe urmă ca un nebun să auzi şi tu graiul acela pe care l- 
au auzit fecioarele cele nebune „S-a închis uşa”. Care uşă? Uşa a 
toată mângâierea. O, tânguiri şi plângeri a tot darul, păgubire a 
toată răsplătirea, o, rea nenorocire a toată mila, o, ticăloşie a toată 
nădejdea, o deznădăjduire a tot binele, o, rău! Socoteşte tu singur 
pentru tine, cum că, dacă întru acel minut, în care se cuprinde şi 
se închid toate, se va afla sufletul tău lipsit de Dumnezeiescul dar, 
negreşit va auzi totdeauna aceasta „S-a închis uşa”. Povestesc 
oarecare pentru un oarecare călugăr, cum că, biruindu-se de 


lenevirea lui, cugeta să fugă şi să se depărteze de mânăstirea lui. 
Şi fiindcă a şi hotărât aceasta în cugetul său i s-a arătat din 
rânduială Dumnezeiască maică-sa în somn, care cu puţin mai 
înainte murise. Care cu toate că-l silise cu multe cuvinte ca să-l 
plece pe fiul ei să rămână în mănăstire până la sfârşitul vieţii lui, 
dar n-a putut să-l plece. Pentru că acela îi punea înainte cum că 
ostenelile şi asprele petreceri ale mânăstirii sunt nesuferite. Atunci 
maică-sa a zis către dânsul: Dacă ţi-ar pune cineva înainte, fiul 
meu, înfricoşatele munci ale Iadului, adică văpăile cele ca râurile, 
relele putori cele nesuferite, foamea şi setea cea peste măsură, 
rănile şi bătăile cele prea iuți şi prea usturătoare, pe care le 
pătimesc acolo de trei ori ticăloşii păcătoşi care se muncesc în tot 
veacul, ce ai face atunci? Pentru aceasta de-ţi va plăcea, cearcă 
acum o mai mică muncă decât toate muncile acelea, pentru ca să 
te încredinţezi. I-a răspuns ei tânărul: şi este cu putinţă să se facă 
aceasta? Este, a răspuns maică-sa. Şi ia aminte, atunci a auzit un 
glas şi o strigare şi o grohăitură de porci atât de înfricoşată încât i 
se părea (după cum spunea mai pe urmă) cum că s-a desfăcut 
cerul deasupra capului său şi s-a sfărâmat în mici bucăţi, de a 
cărui sunet a ajuns la atâta temere şi frică încât era în primejdie 
de moarte. De unde, chemând pe maică-sa a luat de la ea mână de 
ajutor. Deci atât l-a tulburat lovitura aceea şi glasurile (ca şi cum 
ar fi fost porci şi se muncea în Iad) încât îndată după aceasta s-a 
silit să rabde până la sfârşit cu desăvârşită şi deplină răbdare în 
mânăstire şi cu acest chip murind şi-a dat sufletul în mâinile lui 
Dumnezeu. 


Capitolul IX 
Iadul este veşnicie 


Între nenumăratele chipuri ale muncilor, pe care au să le 
pătimească cu totul ticăloşii păcătoşi, una este cea mai amară 
decât toate şi mai cumplit chinuitoare. Pe care prorocul Ieremia cu 
tânguire în puţine cuvinte cu mare glas a strigat-o: „Întru pierzare 
în veci vei fi” zice Domnul. Mare şi înfricoşată muncă şi pedeapsă 
le pricinuieşte lor adâncul acela şi prea îngroşatul întuneric al 
muncii Iadului, fiindcă nu le luminează de nicio parte, nici cea mai 
mică rază de lumină. Mai mult şi mai mare muncă le aduce asupră- 
le nesuferita putoarea aceea şi împuţiciunea care iese de acolo din 
mijloc ca un fum, din pucioasa şi păcura şi din gunoiul celor 
dedesubt ale tartarului. Nepovestită ticăloşie şi primejdie le 
pricinuieşte plângerea şi tânguirea care ca un foc cu totul le arde 
trupurile lor. Neasemănată ticăloşie şi primejdie le face focul acela 
prea cumplit şi prea usturător al gheenei, care cu cumplită iuţime 


îi munceşte. Dar cu toate acestea nu pătimesc mai grea muncă şi 
mai amară, şi mai usturătoare şi mai dureroasă, pe cât pătimesc 
din prea greaua sarcină şi povară a veşniciei care le întrece pe 
toate celelalte munci cu nemărginită greutatea ei. Această 
greutate nemărginită cumpănind-o bine cu mintea sa un tânăr 
oarecare desfrânat, şi venindu-şi la mare umilinţă a început să zică 
în sineşi unele ca acestea: cu neputinţă este să se afle în lumea 
aceasta vreun tânăr şi având puţină minte să primească cu acest 
fel de învoire, încât să zacă desfătându-se în timp de 30 de ani sau 
de 40 pe un aşternut moale şi prea desfătat întins şi aşternut cu 
trandafiri şi cu crini fără de a se scula de pe dânsul vreodată şi 
după aceşti ani să primească stăpânirea şi împărăţia a toată 
lumea. Care lucru de ar fi aşa, câtă, dar, nebunie şi neînţelepţie, ce 
fel de orbire şi lipsire de minte este să voiască cineva pentru un 
mic păcat şi pentru o dulceaţă de puţină vreme, să aleagă mai mult 
un aşternut ce se arde în Iad, în care să se ardă şi să se prăjească 
în tot veacul, decât odihnă. Acest cuget, atât de mult l-a rănit pe 
acest tânăr încât l-a făcut să zică cu frică şi plângând în mult ceas: 
O, veşnicie! Şi după puţin împărțind averile sale săracilor s-a dus 
şi s-a făcut călugăr într-o mănăstire unde era viaţă de obşte, unde 
petrecând bine şi cu cuvioşie şi cu un cuget ca acesta bun a 
moştenit bunătăţile cele veşnice. Acum, dar, şi eu zic cu acela: O, 
veşnicie, veşnicie! Cugetarea acestui lucru ne va deştepta la mare 
înţelepciune şi cunoştinţă şi credinţă. Şi apoi de nu are credinţă, 
apoi, dar, nu crede nici Evangheliilor, nici prorocilor, nici Bisericii, 
nici chiar lui Dumnezeu. lar de nu are cunoştinţă, este, dar, 
vrednic de răni şi de bătăi, sau în viaţa aceasta de acum, sau în 
ceea ce va să fie. Deci, ori aşa, ori altfel, vrednic este de muncă. 
Dar, o, vai ticăloşia aceasta a noastră! Şi, o, mare primejdie şi 
soartă rea! În vreme când o primejdie atât de mare şi înfricoşată 
să se spânzure deasupra capetelor noastre şi noi să dormim! Sau 
puţin lucru vi se pare vouă a fi aceasta, să se afle cineva cu totul 
afundat în râul cel de smoală şi de păcură şi de pucioasă ce fierbe 
şi să piară în el neîncetat ca o jertfă şi ardere de tot? Şi să fie 
hotărât ca să-şi răsplătească muncile păcatelor sale în mijlocul 
acelui foc nestins al Gheenei, care mai mult se aprinde şi mai mult 
se învăpăiază din suflarea urgiei celei dumnezeieşti. Şi în tot 
ceasul şi minutul vremii, să socotească tot răul acesta, carele îl 
pătimeşte acum în munci, are să-l sufere muncindu-se neîncetat, în 
veci fără de sfârşit, fără de a vedea cândva vreun sfârşit. Şi 
aceasta este (vai) lucrul cel mai cumplit şi mai înfricoşat decât 
toate cele prea înfricoşate. Aceasta cugetând-o un oarecare bărbat 
cinstitor de Dumnezeu, zice cum că dacă numai un om singur din 
toţi oamenii care au fost de la zidirea lumii are să se muncească şi 


ceilalţi toţi să se mântuiască, eu aş fi pus toate puterile mele, ca să 
nu păcătuiesc niciodată, temându-mă ca nu cumva să fiu eu acela 
unul. Dar ce inimă se cuvine să avem noi de trei ori păcătoşii la 
acestea? la să alegem din aceste două pe una: sau să ne muncim 
neîncetat cu păgânii şi cu dracii, sau să ne veselim în veci cu sfinţii 
şi cu îngerii. Fiindcă bunul şi răul, viaţa şi moartea zace înaintea 
ochilor noştri pentru ca să întindem mâinile noastre la aceea care 
ne va plăcea. Prea multă şi prea mare luare-aminte şi socoteală se 
cuvine să facă şi la amândouă creştinul, fiindcă şi întru amândouă 
este veşnicie a Iadului, este de trei ori ticăloasă, fiindcă este plină 
de chin şi de durere. Şi în voinţa omului stă pe care va vrea s-o 
aleagă şi s-o îmbrăţişeze. Care va voi să aleagă cu dreptate şi cu 
bună socoteală, trebuinţă este să-l urmeze pe prorocul David, care 
zice: „Gânditu-m-am la zilele cele de demult şi de anii cei veşnici 
mi-am adus aminte şi noaptea cu inima mea am cugetat” (Psalm). 
Minunată deprindere şi iscusinţă este nu numai celor proşti şi 
ţăranilor, ci chiar împăraţilor şi înţelepţilor să se îndeletnicească 
cu gândul lor şi să cugete ziua şi noaptea la veşnicia ce va să fie. 
Un păcătos nepocăit şi foarte desfrânat şi curvar, hrănea în casa 
lui un corb blând, şi într-o zi, luându-i seama l-a văzut pe el, ca şi 
cum ar fi fost foarte scârbit şi îngrijat, şi după ce l-a văzut îndată a 
şi început a-şi scoate penele lui una câte una cu ciocul lui, făcându- 
se ca şi cum le-ar fi numărat pe ele, apoi a început a se tăvăli pe 
ele. Atunci i-a venit în minte stăpânului lui, din Dumnezeiască 
purtare de grijă, ca să-l întrebe pe corb, pentru ce se află aşa de 
mâhnit şi foarte întristat de şi-a smuls şi penele lui? Răspuns-a 
corbul (o minune) cu vorbă omenească: „Gânditu-m-am la zilele 
cele de la început şi de anii cei veşnici mi-am adus aminte şi am 
cugetat cu inima mea”. Şi acestea zicând îndată s-a făcut nevăzut 
din ochii lui. lar minunea aceasta de mirare, în mare zdrobire de 
inimă l-a pornit pe omul acela şi fără întârziere a alergat la 
duhovnicul lui şi şi-a mărturisit păcatele sale cu mare umilinţă şi 
şi-a primit canonul cu mare osârdie a inimii făgăduindu-se să 
petreacă de aici înainte în pocăință. Şi petrecând aşa, adesea zicea 
cuvintele corbului cu multe suspine ale inimii sale. Şi cugetând 
cuvintele lui David vremelnic a dobândit veşnica Împărăţie. Pe 
corbul acesta mulţi l-au socotit a fi sau Duhul sub chipul corbului 
ascuns, sau corb adevărat în acest fel. Insă eu nu am acum 
socoteală ca să cercetez lucrul şi să aflu cu încredințare ce a fost 
corbul acela? Dar împreună cu acel păcătos ce s-a pocăit doream 
ca şi noi în fiecare minut al vieţii noastre să le zicem în sinea 
noastră cuvintele corbului şi să cugetăm pentru anii veacului ce 
vor să vină, care nu vor avea niciodată sfârşit. Şi acestea ne vor fi 
nouă sau pentru bucurie nespusă ce este în cer, sau pentru grelele 


de suferit pedepse şi munci ce sunt în lad. Mai pe urmă de toate 
cugetă o, creştine, în sufletul tău în fiecare zi a vieţii tale acestea 
pe care le scriu aici, cum că adică, după cea mai de pe urmă ata 
răsuflare, va urma de nevoie ca să fii cu adevărat sau de-a pururea 
în Rai, sau totdeauna în muncă (pe care lucru să nu-l dea 
Dumnezeu). Deci de vei alege bine, vei fi totdeauna în veşnicul 
bine, iar de vei alege rău vei fi totdeauna în veşnicul rău. lar 
pentru ca să scapi de toate acelea câte până aici ai citit, socoteşte 
cu Dumnezeiască înţelepciune aceste puţine cuvinte. 


Capitolul X 
Iadul este pedeapsă 


Ce alt lucru este mai greu? Fără decât a voi cineva totdeauna 
ceea ce nu se poate face niciodată şi a nu voi totdeauna ceea ce de 
nevoie se poate face totdeauna. Păcătosul nu poate să 
dobândească în veac lucrul acela pe care-l voieşte, nici să scape de 
acela pe care nu-l voieşte. Pentru aceasta şi este silit a suferi şi a 
pătimi în veac prea cu usturime şi cu neasemănată durere a inimii. 

Ce alt lucru este mai scârbos şi mai amar? Fără decât întru 
acelea care totdeauna ceri de la cineva şi acela să-ţi răspundă ţie 
totdeauna aceasta: nu, şi la acelea pe care tu le urăşti totdeauna 
să-ţi zică totdeauna graiul acesta: da. Întru dreptatea înfricoşatului 
şi nemitarnicului Judecător deosebit este câtuşi de cât să nu 
lipsească niciodată pedeapsa de la aceia care în această viaţă 
vremelnică de acum n-au încetat de a păcătui. Şi iarăşi, deosebit i 
este lui Dumnezeu, ca să nu dea niciodată sfârşit şi hotar muncii 
celui păcătos, fiindcă nici el n-a voit în această viaţă să dea sfârşit 
şi hotar păcatului. Când păcătosul va vedea în Iad că se munceşte 
pentru păcatele lui cele ascunse, atunci va pricepe cum că 
Dumnezeu le vede toate, şi atunci va deschide acest păcătos ochii 
lui în munci, pe care în această viaţă îi avea închişi întru păcatele 
ce le făcea. Se munceşte şi nu se pierde, moare şi totdeauna 
trăieşte. Se strică, dar rămâne, se sfârşeşte şi este veşnic. 


PILDA 

Un Părinte duhovnic îmbunătăţit şi înţelept s-a apucat odată 
cu învăţătura sa cea de suflet folositoare să aducă la pocăință pe 
un tânăr de neam bun, care mulţi ani s-a aflat pe calea pierzării. S- 
a nevoit multe ceasuri acest părinte, sfătuindu-l pe el şi învăţându- 
l, dar la urechile surdului cânta, şi orbului îi vorbea de culori, şi 
deasupra pietrelor semăna. Pentru că acel tânăr fiind învechit în 
păcate nu numai că nu se smerea din învăţăturile preotului, ci şi 


spre râs şi batjocură se pornea. Mai pe urmă de toate văzând 
duhovnicul cum că era vesel la chip, frumos la faţă, luminat la 
obraz şi cu bună cuviinţă la vedere a început a-i vorbi feluri de 
cuvinte. O, prea luminatule şi prea frumosule tânăr, un dar îţi cer 
să-mi faci, de câte ori vei privi în oglindă frumuseţea ta şi vei lua 
seama la buna şi potrivită alcătuirea ta, să socoteşti pentru 
dragostea mea, cu mare socoteală şi luare aminte, nu cumva 
fiindcă are să ţi se întâmple şi ţie să te amărăşti odată şi aceste 
prea frumoase mădulare ale trupului tău să se târască în adâncul 
Iad, în care se află focul cel nestins, viermii cei neadormiţi şi 
putoarea cea nesuferită. Nu cumva zic şi aceşti ochi albaştri, părul 
cel strălucitor ca aurul, fruntea cea albă ca de elefant, obrazul cel 
ce este vopsit ca trandafirul, buzele cele roşite, grumazul cel ca 
zăpada, gâtul cel ca laptele şi tot trupul tău acesta cu bune măsuri 
şi prea frumos să se arunce de nevoie în smoala şi păcura ceea ce 
clocoteşte şi să se piardă împreună cu pucioasa şi să se prăjească 
împreună cu viermii cei de acolo, şi acestea toate să se facă în 
veci, fiindcă Dumnezeu pentru ca să-i pedepsească pe aceia care în 
viaţa aceasta de acum n-au pus un hotar păcatului lor, are în Iad 
hotărâte înfricoşate munci fără de niciun sfârşit. Zicând acestea 
preotul şi luându-şi bună ziua de la tânăr s-a dus. lar tânărul 
venindu-şi în sine şi învârtind în gândul său cuvintele preotului a 
aprins în sufletul său pocăinţa cea mântuitoare de suflet. Şi de aici 
defăimând toate cele vesele şi frumoase ale vieţii vremelnice şi 
deşarte a lumii şi lepădându-se de rudenii, de bogăţie, de slavă şi 
de odihnă s-a dus într-o mănăstire şi vieţuind acolo cu cuvioşie 
împreună cu ceilalţi părinţi, pentru că a ales mai bine să-şi 
strâmtoreze puţinii ani aici trupul său cu petrecere aspră decât să 
se muncească în Iad veşnic cu amare şi nemărginite pedepse. Şi 
atât de mult a sporit în viaţa călugărească încât s-a făcut pildă 
faptei bune tuturor celor ce petreceau acolo în viaţa călugărească. 
Adeseori îşi aducea aminte de porunca acelui preot pe care i-a dat- 
o ca să fie lucrător cu mintea când se va căuta în oglindă. Deci şi 
tu, o, pocăite cititorule, sileşte-te acum mai în grabă să-ţi îndrepţi 
sufletul tău până ai vreme orânduită, strigă către iubitorul de 
oameni Dumnezeu. În câtă vreme ai mintea ta întreagă şi 
sănătoasă plângi către Stăpânul Hristos. Până ai sufletul tău în 
trup, mâhneşte-te, arată durere, întristează-te, arată zdrobire de 
inimă, pocăieşte-te, şi în scurt să zic, până eşti în viaţă, caută 
duhovniceasca vindecare, mai înainte de a te înghiţi fundul şi 
adâncul valului, mai înainte de ce te va sorbi adâncul Iadului. 
Pentru că acolo pocăință nu este, lăsare nu se face şi iertare nu se 
află. De ai avea înţelepciunea lui Solomon, frumuseţea lui 
Abesalom, puterea lui Samson, viaţa lungă a lui Matusalem, 


bogăţiile lui Cirus, împărăţia lui Alexandru şi de obşte să zic, toate 
bunătăţile şi fericirile şi slavele tuturor oamenilor de când s-a zidit 
lumea, ce ti-ar folosi toate acestea dacă după moarte cu totul te vei 
prăji şi cu totul te vei arde şi te vei munci cu amar în veci în acea 
groaznică fântână a Iadului, cu atâtea munci grozave. Căci atunci 
se va deschide acea fântână grozavă a ladului, în care coborâre va 
fi, dar suire nu se va arăta niciodată. Acolo înlăuntru goi se vor 
îneca şi cu totul se vor afunda toţi rău credincioşii păgâni şi 
păcătoşii cu dracii împreună, pentru ca să zacă afundaţi în toţi 
vecii vecilor şi niciodată să nu se poată scula, ci totdeauna să fie 
astupaţi şi lipiţi unul de altul, fierbând şi clocotind acolo înlăuntru. 
Pentru această fântână adâncă şi prorocul David rugându-se zicea 
către Domnul: „Să nu mă înghită pe mine adâncul, nici să-şi 
închidă peste mine gura sa” (Psalm 68, 18). A zis să nu închidă 
pentru că fântâna aceea după ce-i va primi pe de trei ori ticăloşii 
păcătoşi înăuntrul ei, se astupă bine deasupra şi se adânceşte 
dedesubtul lui unde nicio cât de mică răsuflare nu se află, nicio 
răsuflare şi slăbire nu se vede, şi nu se nădăjduieşte nicio 
slobozenie, pentru că s-a astupat şi s-a pecetluit foarte tare acel 
mare şi nerupt gâtlej şi s-a îngrădit împrejur de toate părţile prea 
cu tărie. Deci se vor arunca în acea înfricoşată şi înfocată groapă 
şi învăpăiată, de trei ori ticăloşii păcătoşi luându-şi cea mai de pe 
urmă ziua bună de la toată firea celor ce sunt şi de la toate zidirile 
cele ce se văd ale lui Dumnezeu. Nu vor fi mai mult cunoscuţi de 
Dumnezeu aceia care aici în lumea aceasta n-au voit să-L. cunoască 
pe Dumnezeu după cum se cade. Acolo vor să fie totdeauna 
îngropaţi în viaţă şi vor să fie vii totdeauna în moarte şi pentru că 
n-au pus sfârşit păcatelor lor aici, nici acolo nu vor vedea cândva 
sfârşit în munci în veci. 


DESPRE RAI - ÎMPĂRĂȚIA CERURILOR 


ÎNAINTE CUVÂNTARE PENTRU ÎMPĂRĂȚIA 
CERURILOR 


Am privit până aici înfricoşatele acelea cuiburi cele de sub 
tartar ale balaurilor. Am făcut destulă plimbare în cele mai 
dedesubt şi în întunecatele prăpăstii şi lacuri ale Iadului, am trecut 
prin acele peşteri de sub pământ, acoperite cu întunericul cel prea 
înnegrit şi cu negura morţii. Am mirosit acea putoare scârbelnică 
şi purtătoare de moarte care cu fierberea aceea iese afară ca un 
abur din lacurile Iadului cele cu smoală şi cu pucioasă şi cu 
păcură, am auzit jalnicele suspine, tânguirile şi plângerile cele ca 
un glas de tunet, înfricoşatele oftări şi gemete şi scrâşnirile 
dinţilor pe care le fac cei osândiţi. Am înotat prin mijlocul râului 
aceluia prea amar şi otrăvitor, care va arde atunci groaznic cu 
păcură şi cu pucioasă şi cu toate împuţiciunile. Deci vremea este 
acum după pilda Domnului nostru care mai întâi cu necinste S-a 
pogorât întru cele mai dedesubt şi pe urmă cu slavă S-a suit la cele 
cereşti, vremea este, zic, să ne suim şi noi cu mintea noastră în 
acel prealuminat şi mult strălucit cer. Ia să ridicăm la înălţime 
ochii noştri, ia să privim gânditor acel Palat al Impăratului 
împăraţilor Dumnezeu, care este zugrăvit cu stele vărsătoare de 
lumină şi strălucitoare, ca cu nişte pietre de mult preţ, adică 
safire, smaralde şi diamante. Acolo unde au drepţii să se desfete şi 
să salte şi să dănţuiască bucurându-se şi încununaţi în vecii 
vecilor. Şi aceasta este cea mai adevărată şi mai cuviincioasă şi 
mai potrivită osebire a omului (care se află înstreinat de la 
Dumnezeu aici pe pământ, ca într-o alungare îndelungată şi de 
întristare), să se întoarcă iarăşi în Cer în Patria lui cea dintâi şi 
prea dulce. Că pentru aceasta şi Dumnezeu l-a închipuit pe omul 
acesta cu chipul drept şi i-a pus ochii şi gura deasupra în cap, ca şi 
cum deasupra într-un creştet şi vârf, iar pe celelalte vieţuitoare le- 
a zidit cu gura în jos, plecate la pământ. Şi aceasta a făcut-o la 
omul acesta, pentru ca totdeauna să ridice ochii şi mintea sa către 
cele cereşti şi să închipuie şi să privească acea preafrumoasă şi cu 
adevărat preabună Patrie a lui şi să se aprindă în fiecare zi şi ceas 
de un dor fără asemănare şi fierbinte şi de o dragoste negrăită 
pentru câştigarea şi dobândirea acelei prealuminate şi 


Dumnezeieşti ţări, de la care pe cât este lunga depărtare până la 
acest pământ, pe atât întrece şi deosebirea acelei ţări către acest 
pământ. Se află la acest pământ oarecare bune închipuiri şi 
înfrumuseţări, însă sunt unite şi împreunate de nevoie cu 
neînchipuiri şi cu grozăvii. Se ascunde aurul în tină, zac pietrele 
cele de mult preţ în pulbere, înfloreşte trandafirul în spini, însă tu, 
o, Cerească ţară „Toată eşti frumoasa mea Patrie, toată eşti 
frumoasă şi nicidecum nu este întru tine defăimare şi prihană”. 
Dar şi fără acele minunate şi alese bunătăţi pe care le ascunzi 
înăuntrul tău eşti şi din toate cele de afară ale tale prea frumoasă 
şi prea înfrumuseţată. Nu s-a numit fără motiv cerul înalt, ci 
pentru că nu ştim ce are ascuns în sineşi, pentru aceasta s-a numit 
aşa. Vedem Patria noastră cea prea dorită, dar de departe şi numai 
cât o salutăm. Lăudăm acele Dumnezeieşti desfătări ale ei, dar nu 
le câştigăm. Deci eu acum vă îndemn să ne suim în ea cu aceste 
scurte cuvinte ale sfintei noastre Biserici a Răsăritului „Sus să 
avem inimile”. Până acum inima voastră era jos, în locul morţii, în 
preaadâncul lac al tartarurilor, în mijlocul pământului, adică în 
Iad, iar acum lăsând locul cel de jos „Sus să avem inimile” mai sus 
zic decât pământul, mai sus decât oricare foişoare ale bogaţilor, 
mai sus decât fiecare palate ale împăraţilor, şi în scurt să zic, mai 
sus decât tot lucrul care s-a zidit de la pământ. Mai sus decât toate 
câte sunt sub lună, mai sus decât toate câte sunt sub vărsarea 
văzduhului, mai sus de toate câte sunt sub stihia cea de foc, mai 
sus de câte sunt sub casele sferei, adică a rotunjelii stelelor 
rătăcitoare, mai sus de toate câte sunt toate stelele, adică mai sus 
de toate câte sunt sub soare şi sub toate înconjurările împrejur 
cele cereşti şi sub tărie. Intraţi întru bucuria Domnului, intraţi în 
bucuria aceea din care nimeni nu poate să vă lipsească şi să vă 
înstrăineze de ea. Staţi ca nişte bărbaţi galileeni, căutând la cer şi 
socotiți cu luare-aminte toate cetele îngerilor, începătoriile 
Patriarhilor, danţurilor Prorocilor, adunările Apostolilor şi toată 
ceata drepţilor. Priviţi sus acolo preaslăvitele cununi ale 
mucenicilor, cu care Dreptul Judecător le-a încununat capetele lor. 
Socotiţi florile şi crinii pe care îi ţin în mâinile lor câţi au biruit 
păcatul. Fiţi cu luare-aminte ca să auziţi laudele şi cântările cele 
răsunătoare de slăvire şi de mulţumire cele mai dulci decât mierea 
şi fagurul pe care toţi îngerii şi toţi ceilalţi sfinţi neîncetat le fac 
către Dumnezeu. Şi după cum este de multă depărtarea între 
aceste trei locuri, zic al Cerului, al pământului şi al Iadului, aşa cu 
adevărat nenumărată este şi deosebirea vredniciei şi stării şi 
aşezării lor. Căci fiindcă lumea aceasta care se vede este 
întemeiată între Cer şi între Iad, pentru aceasta, cu adevărat, se 
află întru această lume câte se cuprind şi se ţin sus în Cer şi câte 


se închid jos în Iad. Întru slava acelui Cer se află viaţa fără de 
moarte, în Iad dimpotrivă, moartea fără de viaţă. Iar lumea care 
zace între acestea două şi pe amândouă le are, adică şi viaţa şi 
moartea. În Cer este sănătate, fără de boală, în Iad, este boală fără 
de sănătate, iar pe pământ, este împreunată sănătatea şi boala. În 
Cer împărăţeşte slava fără de ticăloşie, în Iad ticăloşia fără de 
nicio slavă, iar pe pământ se află amândouă. În Cer este bucuria 
fără de scârbă, în Iad scârba fără de bucurie, iar aici pe pământ se 
află şi bucuria, şi scârba împreună. Mai în scurt, în Cer se află 
toate cele bune, fără vreun rău, în Iad toate cele rele, fără niciun 
bine, iar în lumea aceasta cele bune sunt amestecate cu cele rele. 
Deci, dar, până când trăim în această lume la voinţa noastră este 
(pentru stăpânirea de sine care-o avem dată nouă de la Dumnezeu) 
să alegem acelea ce ne plac nouă, sau bunătăţile cele veşnice care 
n-au împărtăşire cu niciun rău, sau relele cele veşnice şi fără de 
sfârşit, care sunt înstrăinate de tot binele. Ci pentru ca să nu 
greşim rătăcindu-ne la alegerea acelora şi să alegem cele rele din 
cele bune şi cu acest fel de urmare să păgubim sufletul nostru cu o 
pagubă aşa de mare, încât nu pot s-o îndrepte nici averile, nici 
bogăţiile, nici stăpânirile, dar nici toată veşnicia aceea ce va să 
vină. Pentru aceasta după ce v-am pus înainte înfricoşatele 
locaşuri ale Iadului şi prea amarele pedepse şi munci, mă voi sili 
acum să aprind toată dragostea voastră, deosebind acele vistierii 
ale bunei stări şi ale slavei celei Cereşti, ca să le iubiţi numai pe 
acestea şi să se înrădăcineze prea cu tărie inima voastră întru 
câştigarea şi dobândirea acestora şi dimpotrivă să defăimaţi 
lucrurile cele deşarte şi stricăcioase şi vremelnice ale lumii 
acesteia, şi ia să nu ne asemănăm şi noi cu fiarele care se pleacă 
jos la pământ. Cu cele târâtoare care se târăsc pe jos pe faţa 
pământului, cu porcii care zac în tină şi amestecă noroiul cel 
împuţit şi tina cea puturoasă. Cu cârtiţele care sapă pământul şi se 
hrănesc cu el. Cu şoarecii care miros ţărâna pământului şi cu 
gândacii care rotunjesc balega şi o îmbrăţişează după cum 
totdeauna fără de socoteală fac păcătoşii cei vrednici de lacrimi, 
ereticii şi necredincioşii. Care nu voiesc a-şi ridica şi a-şi înălța 
mintea şi ochii la ceruri, ci toţi cu totul se pleacă şi privesc spre 
cele împuţite de pe jos şi pământeşti, şi cât pentru cele ce sunt 
luminate şi cereşti sunt ca nişte lilieci scârboşi şi puturoşi, iar 
către cele întunecate şi pământeşti sunt vulturi cu vederi ascuţite. 
Iar câţi cu darul lui Dumnezeu sunt fii ai lui Dumnezeu şi-L. caută 
cu adevărat pe Dumnezeu, nu caută la aceste prea mici lucruri ale 
lumii, ci la cele prea mari şi înalte ale cerului, nu la acestea 
proaste şi pe jos târâtoare, ci la cele înalte şi de sus. Căci au în 
cugetul lor nădejdea înrădăcinată a veşniciei veacului ce va să 


vină, unii ca aceştia cu adevărat ridică ochii lor către stele, suie 
sufletul lor către sferele cereşti, înalţă mintea lor către Dumnezeu 
şi prin urmare îşi închipuie ziua şi noaptea Patria lor cea dorită. 


Capitolul I 
Omul cel nou trece cu vederea cele mari ale 
pământului, 
fiindcă priveşte mărimea Cerurilor 


Să începem, dar, a vorbi pentru Ceruri, pentru ca să vă 
aprind peste măsură dragostea şi dorul vostru, pentru ca mai întâi 
să alegeţi bunătăţile cele Cereşti prea veselitoare şi nesfârşite şi 
mai mult pe acelea să le iubiţi şi să le doriţi decât pe acestea 
pământeşti şi întru acelea să fie înrădăcinată după cum am zis mai 
înainte inima voastră. Vă voi arăta în scurt mărimea acestui Cer, în 
acest fel, ca după cum din multa felurime şi pestriciune a stelelor 
lui, să-i poftiţi sălăşluirea lui, aşa şi din mărimea lui să vă aprindeţi 
cu îndoit dor spre a-l dobândi pe acela. Din mărimea cerului, după 
cunoştinţa tuturor cunoscătorilor de stele ai veacului acestuia de 
acum, se arată din înălţimea lui. lar această înălţime a lui se arată 
iarăşi din mărimea Soarelui. Deci acest soare, care nu se vede mai 
mare decât o rotunjime de un mic şi lesne de uneltit glob, câtă 
mărime socotiți să aibă? De 160 de ori este mai mare decât toată 
măsura împrejur şi rotunjimea pământului. Atât este de mare acest 
soare a cărui mărime nu ni se arată nouă mai mare decât o palmă 
sau un cot. Din aceasta puteţi să sămăluiţi şi să spuneţi cât este de 
departe de pământ. De unde şi urmează nevoie să fie de depărtare 
preaînaltă şi peste măsură lungime şi depărtare de la noi, că şi o 
mărime aşa de mare ni se arată nouă ca un disc prea mic. Ci auziţi 
şi vă minunaţi de depărtarea ce-o are de la noi. Soarele este 
departe de la pământ de 20 de milioane de mile italieneşti (iar 
milionul cuprinde zece sute de mii). De unde urmează tot atât să 
fie şi purtarea împrejur şi mărimea cea dimprejur a acelei 
rotunjimi cereşti (în care este întărit soarele) încât, acest soare în 
curgere de 24 de ceasuri trecând împrejur şi înconjurând tot cerul, 
aleargă şi trece într-un ceas, 5 milioane şi 700 000 de mile. Care 
lucru este, ca şi cum ar înconjura împrejur toata cuprinderea 
împrejur şi rotunjimea şi înconjurarea pământului, de cincizeci de 
ori într-un ceas numai. Fiindcă şi toată înconjurarea împrejur şi 
rotunjimea înconjurăturii celei de sus a soarescului cer cuprinde 
136 de milioane şi 800 000 de mile, iar valea cea de dedesubt a 


tăriei şi adâncimea, adică a optului şi a celui cu multe stele cer 
este departe de la pământ 402 milioane şi 500 000 de mile. Iar tot 
aceşti cunoscători de stele zic, că nu se află niciuna din stelele cele 
rătăcite care sunt pe tăria cerului, care să nu fie mai mare de 18 
ori decât toată sfera adică rotunjimea pământului. Cu toate că şi 
stelele sunt mai nenumărate, şi iarăşi fiecare stea care se mişcă în 
fiecare zi împrejurul Isimerinosului (Isimerinos este crugul acela 
asupra căruia venind soarele la luna lui Septembrie, cu firescul 
său drum face întocmai egală cu noaptea) trece într-un ceas mai 
mult decât 210 milioane de mile (mila cuprinde 7 stadii, stadia este 
mare de o alergătură de cal). la să venim acum la iscodirea şi 
cercarea cerului celui de foc, care este bine întocmită sălăşluire a 
drepţilor. Valea şi partea cea dedesubt, adică adâncimea acestui 
cer de foc (după cum zic toţi cunoscătorii de stele), este departe de 
punctul cel prea din mijlocul rotunjimii pământului 6 milioane de 
mii şi 4 sute şasezeci şi şapte de mii, şi 500 de mile. Deci, dacă şi 
după zicerile şi hotărârile pe care le hotărăsc acei cunoscători de 
stele vei începe a zice, cum că şi grosimea lui să fie tot atât, 
urmează şi partea cea încujbată a feţei celei de sus a înfocatului 
cer, să aibă depărtarea de boldul şi punctul cel prea din mijlocul a 
toatei rotunjimii pământului îndoită, care este jumătate de măsura 
cea trecătoare prin mijlocul a toatei rotunjimii pământului (fiindcă 
pământul este rotund ca un glob). Iar toată întreaga măsura cea 
trecătoare prin mijloc care trece prin mijlocul punctului şi boldului 
celui prea din mijlocul rotunjimii pământului şi prin cele două părţi 
încujbate ale feţei celei dinafară a acelui Cer va cuprinde 26 
milioane de mii şi 900 şi 590 de mii de mile. Iar toată înconjurarea 
cea împrejur cea încujbată a acestui cer care cuprinde măsura 
trecătoare prin mijloc de trei ori şi puţin ceva mai mult (este fără 
de acest ceva mai mult) de 77 de milioane de mii şi 704 de 
milioane şi 770 de mii de mile. O, ce mărime! Cu cuviinţă este 
după adevăr, să glăsuiască cineva aici cu minune zisa aceea a 
Dumnezeieştei Scripturi: „O, Israele! Cât este de mare templul lui 
Dumnezeu şi cât de întins locul stăpânirii Lui! Mare este şi n-are 
sfârşit, înalt şi nemăsurat” (Baruh, 3, 24, 25). Cine, dar, acestea 
socotindu-le şi cugetându-le ar fi atât de nebun şi fără de minte 
încât să apuce şi să răpească cu nedreptate de la veşnicul şi 
aproapele său o prea mică parte de pământ din acest punct al 
pământului orice fel ar fi, adică țarină, sau casă, sau vie, sau 
altceva asemenea şi să se închidă şi să se încuie afară de acele 
lățimi nemăsurate şi mărimi ale cerurilor? Şi cu toate acestea 
mulţi ritori cu câte prigoniri asudă şi se ostenesc vorbind pentru 
tot pământul acesta care este o palmă de loc pe lângă cer. Iar 
pentru cer, tăcere mare fac. După cum şi vestitul acela Boeţiu 


zicea cum că: „lot pământul este nu numai o împunctură şi 
împunctură a împuncturii, atât de prea mic este, dacă s-ar 
asemăna cu cerul”. Cu privire la cerul acesta îndemna la 
mărturisirea cea pentru Hristos pe tânărul Simforian maica lui, 
zicând: „Ridică, fiul meu, ochii tăi în cer şi priveşte acolo pe 
Dumnezeu, care de-a pururea împărăţeşte”. Şi-a ridicat ochii şi a 
văzut cerul şi de aici a defăimat toate muncile cu mare bărbăţie, 
mai pe urmă de toate şi-a întins grumazul la junghiere bucurându- 
se. Socoteşte, o, creştinule, de vei pierde dreptul tău la divanuri 
de-ţi vor răpi moşiile, de-ţi vor defăima numele tău, de vei pierde 
bogăţia ta, de vei cădea din cinstea şi boieria ta, de-ţi vor arde 
ariile tale, de-ţi vor călca ei casa ta şi în scurt să zic, de te vor goli 
de tot, ia vindecare la aceste neputinţe, scăpare la primejdii, ajutor 
întru necinste şi ispite, aceasta să cauţi la cer, să priveşti mărimea 
lui şi prin mijlocirea acestora să-ţi închipui desfătarea Raiului care 
se nădăjduieşte. Ah, şi câţi se află în ziua de astăzi, care pentru o 
mică colibă, pentru o țarină prea mică se luptă cu vrăjmaşii cu 
neîmpăcate vrăjbi, rup dragostea cea creştinească şi rămân până 
la moarte învrăjbiţi şi neîmprieteniţi. Se silesc după lege şi fără de 
lege cu mii de chipuri şi meşteşugiri să apuce şi să răpească cele 
străine şi să-l sărăcească pe vecinul lor, se mânie, strigă, sar în sus 
şi mai unul pe altul să se rupă, dacă nu cu unghiile, dar însă cu 
ocările şi cu înjurăturile nu încetează. Ascultă ce zice Sfântul 
Augustin: „Ai intrat în lumea aceasta, să ştii că vei ieşi degrabă, că 
eşti călător şi trecător printr-însa vremelnic”. Ca o casă primitoare 
de oaspeţi vremelnică este viaţa aceasta de acum a lumii acesteia, 
pentru ce, dar, ca un nemuritor te grijeşti? Nu va trece multă 
vreme şi te vei muta din această casă primitoare de străini la 
adevărata şi de obşte sălăşluire, din surghiunie la Patria ta, din 
temniţă la Impărăţie. Şi cu toate că, după cum am zis mai înainte 
nemăsurată este depărtarea cu care se depărtează cerul de 
pământ, însă de se va afla sufletul tău vrednic slavei celei cereşti 
într-un minut de vreme va ajunge la acea lume prea veselă şi prea 
bună. Şi după cum mintea noastră într-un minut aleargă unde 
voieşte - şi la răsărit, şi la apus-, şi după cum ochii noştri noaptea 
când este senin îndată ce vor privi la cer văd totodată Luna şi 
stelele, aşa şi sufletul nostru, când s-ar dezlega de trup, îndată se 
află în acel cer înfocat întru locuinţa şi sălăşluirea drepţilor. Cu 
această grabnică suire în ceruri, se mângâia pe sine acea femeie 
cinstitoare de Dumnezeu când o pedepsea cu înfricoşate munci 
pentru ca să se lepede de buna credinţă. Zicea sfânta întinsă fiind 
deasupra unei pietre prea ascuţite şi tăioase, se împovăra 
deasupra şi cu greutate nesuferită şi tot în aceeaşi vreme cânta cu 
bucurie zicând: „Scurtă este suirea mea la cer, după şase ceasuri 


am să mă sui mai sus decât Luna şi decât soarele, am să las stelele 
şi să intru în cerul cel de foc”. O, şi ce câmp de bucurie şi de 
veselie ni se deschide nouă, de vom cugeta că după puţine zile, sau 
după puţine săptămâni, sau după puţine luni, sau după 30 de ani, 
sau după 70 toate acestea, care aici acum le-am citit le vom vedea 
cu ochii curat când ne vom sui în văzduh în sfera focului la lună, 
când vom sta deasupra luceferilor celor rătăcitori, deasupra 
soarelui şi chiar deasupra tăriei. Acestea se vor petrece cu 
adevărat, fiecărui creştin după cum am zis, de va privi cerul, nu 
atât cu aceşti ochi groşi ai trupului, pe cât cu preacuratele vederi 
ale credinţei. Cu acest chip va petrece cu vederea toate muncile 
trupului şi va defăima toate cele veselitoare şi bucurătoare ale 
vieţii acesteia de acum. 


Capitolul II 
Omul cel nou se suie pe sine şi cu gândul în 
ceruri, privind frumuseţea şi bunăcuviinţa aceluia 


„Veniţi să ne suim în muntele Domnului (pentru ca să strig şi 
eu cu prorocul Miheia) şi în casa lui Dumnezeu”. Veniţi câţi sunteţi 
bine-credincioşi şi temători de Dumnezeu, şi ia să ne apropiem ca 
să vedem pe însuşi singur Palatul cerescului Împărat, care nu este 
făcut din pietre scumpe, sau din aur, sau din argint, ci din lucruri 
mai strălucite şi mult mai scumpe decât acestea. la să băgăm 
urmele picioarelor noastre în cetatea aceea, pentru care zicea 
prorocul David „Preaslăvite s-au grăit pentru tine cetatea lui 
Dumnezeu” (Psalm 86, 2). Aceasta este cetatea cetăţenilor celor 
nemuritori, a boierilor şi de obşte să zic, a fiilor lui Dumnezeu, 
care dimpreună cu sfinţii îngeri cu un suflet şi cu o voie de obşte 
cu un dor arzător şi nebiruit laudă neîncetat pe Atotştiitorul 
Dumnezeu şi se veselesc chiar de bunătăţile Lui. Această cetate 
este Patria noastră cea dintâi şi veche, ale cărei temelii sunt 
adânci, zidurile înalte, ulițele ei late şi desfătate, pardoseala ei 
aşternută prea cu mare meşteşug din feluri de feluri de pietre 
scumpe. Căile ei strălucesc din vărsarea razelor luminii celei 
preaînalte. Dar în zadar ne silim să tâlcuim mărimea cea netâlcuită 
şi marea cuviinţă a acelui loc şi să tâlcuim cu mult mai vârtos 
nesfârşita şi nedeşertata bogăţie care este adunată în ea şi 
desfătările şi veseliile care se serbează împrejur. Nu pot după 
vrednicie să arate şi să laude acele bunătăţi nici matematicienii cu 
numerele şi cu socotelile lor, nici măsurătorii pământului să le 
măsoare cu totul, dar nici cuvântăreţii şi oratorii să le laude cu 


buna şi cu frumoasa lor grăire, nici grămăticii să le împodobească 
cu îndulcirea şi cu frumuseţea cuvintelor lor. Dar fiindcă şi aici mai 
ales înţelegem şi arătăm numai pentru singură frumuseţea şi 
strălucirea acelui loc, ce fel oare va să fie acea podoabă adevărată 
şi frumuseţe care este într-însul. Pentru aceasta nu este lucru de 
mirare dacă ne vom zăbovi puţin povestind şi pentru aceasta. Dar 
mai întâi să spunem sfârşitul şi socoteala pentru care 
Atotputernicul Dumnezeu a făcut cerul şi acest RAI, pentru care 
motiv şi cu ce scop. Nu pentru altceva cu adevărat fără decât 
numai pentru ca să le arate îngerilor şi oamenilor şi de obşte să 
zic, la toţi oamenii lumii acesteia şi la toţi îngerii cei din ceruri, 
câtă şi ce fel de mare este înţelepciunea, puterea, bunătatea, 
mărimea şi mare cuviinţa Lui. Deci de a fost aceasta socoteala Lui 
ca să le arate pe deosebirile acestea ale Lui la zidirile Sale ca într- 
o privelişte prea arătată, socotiți voi acum, o, oamenilor, şi 
înţelegeţi, câtă este oare puterea acelui Ziditor şi Ţiitor a toate 
Dumnezeu! Care după cum numai cu o singură poruncă a voii Lui 
a zidit lumea aceasta aşa şi altele nenumărate lumi ca acestea cu 
porunca poate să zidească cu un cuvânt şi foarte prea lesne într-un 
minut numai şi iarăşi într-unul şi acelaşi minut poate să le piardă 
cu totul desăvârşit şi întru nimic să le aducă, încă pe lângă 
acestea, orice lucru face Dumnezeu îl face fără nicio nevoinţă şi 
osteneală, tot cu aceeaşi înlesnire cu care a făcut un grăunte de 
nisip poate să facă şi un cer mare. Nu osteneşte Dumnezeu mai 
mult la facerea unui Serafim decât la o furnică sau la facerea unui 
înger decât la facerea unei muşte. Nu S-a ostenit Dumnezeu mai 
mult când l-a zidit pe luceafărul întâiul îngerilor decât pe viermele 
cel de jos târâtor şi prea mic şi prea prost al pământului, nici când 
ar face zidiri mari nu se osteneşte sau asudă, nici când ar face mai 
mici îi este mai uşor, nici când a făcut lumea nu S-a ostenit, nici 
după ce a săvârşit-o S-a odihnit. Toate câte le voieşte le poate, şi 
toate câte voieşte le săvârşeşte numai cu singură atotputernica şi 
atotstăpânitoarea voia Lui. Deci acum după acest chip, ia să 
socotim noi cum că atât este puterea lui Dumnezeu pe cât aţi 
auzit-o acum şi atât este slava Lui pe câtă este şi mărimea zidirii 
Sale, cu care a voit să arate o slavă şi o putere ca aceasta a Lui. 
Pentru că ce ajutor [i va trebui de la altcineva ca să facă după cum 
voieşte lucrul Său după toate deplin şi desăvârşit? Mâini şi 
meşteşugirea meşterului? Dar El la putere este neasemănat. 
Învăţătură? Dar El la înţelepciune este nemărginit. Bogăţie? Dar El 
îi îmbogăţeşte pe toţi. Ce fel de lucru socoteşti să iasă de la acea 
dugheană al cărei mai-marele meşter este cea atotputernică tărie 
a Tatălui, înţelepciunea Fiului şi bunătatea Duhului? Oriunde 
bunătatea şi voieşte şi porunceşte, acolo înţelepciunea şi 


orânduieşte, şi aşază, iar tăria cea întru tot puternică şi prea 
covârşeşte, şi zideşte. Orice voieşte nemăsurata bunătate, pe 
aceasta o înţelege şi o orânduieşte însăşi înţelepciunea cea 
nemărginită, pe aceasta o săvârşeşte acea întru tot neînţeleasă şi 
întru tot puternică tărie. Deci bine cânta prorocul pentru acea 
cetate prea frumoasă şi prea mare: „Preaslăvite s-au grăit despre 
tine cetatea lui Dumnezeu”. Acea cetate care pentru sfânta 
adunare a sfinţilor îngeri şi a tuturor aleşilor lui Dumnezeu este cu 
adevărat fericită. Acea cetate zic, cu daruri preastrălucite şi cu 
bunătăţi luminează, în aceea prea cu îndestulare se dăruieşte 
veşnica mântuire, adevărul împărăţeşte. Că acolo nu este nimeni 
care să se înşele şi să se amăgească, niciun fericit din ea nu se 
izgoneşte şi niciun viclean şi înşelător în ea nu intră. Acolo este 
întemeiere  preaîncredinţată şi  preaîntemeiată. Linişte fără 
tulburare, bunăstare veşnică şi fericirea nemărginită. Acolo este 
dragostea desăvârşită, frică nicăieri nu este, zi neînserată răsare, 
unire la un gând prea veselă şi petrecerea împreună cu totul 
preadesfătată şi veselă. Pentru această netâlcuită fericire şi 
bunăstare a scris un prea-mult învăţat în acest chip: „Acolo cel 
fericit vede pe Dumnezeu cu voinţa, Îl are cu dobândirea, Îl câştigă 
cu bucuria, rămâne tânăr întru toţi vecii, străluceşte întru adevăr, 
se bucură întru bunătate şi, după cum are veşnică rămânerea şi 
statornicia, aşa are şi înlesnirea întru a înţelege buna norocire 
întru odihnă”. Dar aceea ce o face pe această cetate a lui 
Dumnezeu prea bine norocită este pacea cea veşnică şi 
nedezlegată şi nerisipită. Pentru care zicea prorocul David 
înţelegându-l pe Ierusalimul cel ceresc: „Cel ce pui hotarele tale 
pace”. Cine poate după vrednicie să arate cu cuvintele ce fel şi cât 
vor fi veselia şi bucuria acelui fericit suflet când se va sălăşlui în 
acea cetate ale cărei hotare le-a făcut Dumnezeu pace! Atunci 
negreşit un suflet ca acela unindu-se tot cu Dumnezeu şi pentru ca 
aşa să zic, în însăşi inima lui sălăşluindu-se, va striga cu David „Cu 
pace împreună mă voi culca şi voi adormi”. Adaugă David la pace 
acest grai „împreună” adică cu nemişcare şi cu nestrămutare. 
După cum şi Casiodor îl tâlcuieşte, zicând: pace, care tot întru 
aceeaşi stare se află totdeauna, pace, care niciodată să nu se 
curme sau să se taie, ci întru tot veacul să se întindă şi să se 
lăţească. Atunci vom afla veşnica pace şi necurmata odihnă când 
vom ajunge la cel mai de pe urmă punct şi sfârşit a tot binele. 
Când ne vom dezbrăca de hainele stricăciunii şi ale muririi şi ne 
vom uni fără despărţire cu pricina noastră cea începătoare şi întâi 
care este Ziditorul nostru Dumnezeu. Acest fel de pace 
preadesăvârşită în zadar va nădăjdui cineva a o dobândi în lumea 
aceasta şi în alergarea vieţii celei de acum. Sufletul, care aici nu 


este supus nici la o prefacere şi schimbare, unul ca acesta a aflat 
sălăşluire întemeiată întru sineşi mai presus de ceruri. Toată 
lumea aceasta pământească după cum este alcătuită din feluri de 
lucruri potrivnice unul altuia aşa şi în fiecare zi ne dă motive de 
tulburare şi de mâhnire, din care viaţa ticăloşilor oameni mai cu 
totul se îngroapă şi împreună se îneacă. O, câţi oameni se află care 
mai bine aleg să locuiască în acest chip de lut al lumii decât în 
curtea aceea cerească, aleg, zic, mai bine să se afle în lumea 
aceasta vremelnică şi plină de necaz şi de scârbă decât să se afle 
în cerul cel veşnic şi plin de bucurie! Cine poate cândva să 
socotească de înţelept şi de cunoscător pe acela, care după ce ar fi 
văzut toată casa lui care era făcută şi împodobită cu tot felul de 
frumuseţe plăcută şi cu minunat meşteşug, hambarele lui cele 
pline de argint şi de aur, cămările lui cele pline de haine de multe 
feluri şi de mult preţ, cum că fără de veste s-au ars în foc şi să nu 
lăcrimeze, sau cu totul desăvârşit măcar să ofteze şi să suspine? 
Apoi aducându-şi aminte de o mică privighetoare ce-o avea în 
colivie închisă care se obişnuia de multe ori a-l veseli cu dulcea ei 
cântare şi ciripire şi aflând de la slugile lui cum că şi aceea a ars în 
văpaia focului, atunci să înceapă a plânge şi a se tângui 
nemângâiat, a se jeli nebuneşte şi a suspina fără socoteală pentru 
că a pierdut un puişor aşa de iubit? Cu adevărat nu numai că l-ar fi 
socotit oamenii înţelept şi cu minte pe unul ca acesta, după cum 
am zis mai înainte, ci şi nebun şi fără socoteală. Fiindcă dacă şi 
cântarea aceea a privighetorii celei cu glas dulce bucură şi 
veseleşte auzul, apoi pentru pierzarea şi lipsirea atâtor lucruri de 
multe şi de mult preţ? Cine să nu plângă mai mult şi să se 
tânguiască? Dar acum mai toţi oamenii avem tot aceeaşi nebunie şi 
nesimţire şi nesocotinţă. Toţi de asemenea ne arătăm în ziua de 
astăzi ca acel împărat al Romei, Onorie, care după cum povestesc 
se afla înconjurat de vrăjmaşi în Roma multă vreme şi fiindcă a 
intrat în cămara sa împărătească unul din prietenii lui, vestindu-i 
cum că s-a pierdut Roma, a căzut la pământ de mâhnire şi de 
întristare şi nu putea să se mângâie. Iar tot acest împărat avea în 
palatul său o mică căţeluşă pe care o iubea mult şi o mângâia şi 
pentru aceasta îi pusese numele de Roma, de unde auzind de la 
vestitor de pierderea Romei cu totul îngrozit l-a întrebat şi cum de 
s-a prăpădit aşa de repede Roma care aceasta mai înainte 
împreună cu mine se juca? Răspunsu-i-a lui vestitorul cum că nu s- 
a prăpădit o, împărate, căţeluşa Roma, ci cetatea. Atunci împăratul 
a început să râdă şi să-i mulţumească prietenului său că nu l-a 
întristat cu vestirea cea de pierzare a căţeluşei. Câţi ca Onorie se 
află în ziua de astăzi, care suspină, se mâhnesc, varsă lacrimi când 
le fură aurul sau argintul, sau când le iau hainele lor şi le ard 


casele lor, şi pentru ca să zicem cu un cuvânt când se lipsesc de 
tina şi noroiul acestei lumi pe care prea mult îl iubesc, însă de se 
vor lipsi şi de Impărăţia cerurilor se bucură, se veselesc, se desfată 
şi joacă, socotind-o desăvârşit drept nimic. Nu puţini sunt dintr- 
aceia care cu multă şi nemărginită pofta lor îmbrăţişează curvia şi 
desfrânarea ca pe un bun noroc, iar pe celelalte le au întru a doua 
rânduială, când, zic, mulţi, nu numai ca Onorie, fără de minte şi 
nebuni, ci şi ca Galie, şi acesta împărat al Romei, care după cum 
istoriseşte Trevelie, fiindcă i s-a vestit lui cum că Egiptul s-a sculat 
împotrivă a răspuns: şi ce? Sau nu putem să trăim fără de inul 
Egiptului? Şi când iarăşi s-a adeverit cum că mai toată Asia s-a 
pustiit din pornirile şi împreună năpădirile stihiilor şi din 
năpădirile şi năvălirile sciţilor a zis: şi ce? Oare nu putem să 
spălăm cămăşile noastre şi fără de săpunul ei? Pentru că s-a 
pierdut din mâinile lui mai toată Franţa. Se povesteşte cum că a 
râs şi a zis: avem ce să purtăm şi fără de hlamidele şi porfirele 
Franţei. O, şi câţi ca şi Galie se află în veacul acesta şi în ziua de 
astăzi poate încă şi mai răi şi mai scârnavi decât acela. Pentru că 
unul nu cugetă, nici nu pofteşte, cu totul desăvârşit vreun alt 
oarecare bine fără decât bogăţie, iar altul slavă, altul dulceţuri şi 
altul altceva din lucrurile cele deşarie. Şi dacă unora ca acestora 
le aduce cineva aminte cu puţine cuvinte pentru Împărăţia Cerului 
sau pentru calea şi chipul cu care pot să moştenească această 
Împărăţie, se tulbură şi se mânie, şi fug şi se depărtează cu multă 
învârtoşare a inimii lor, şi umblând împrejur bombănesc zicând: 
„Cerul cerului este al Domnului, iar pământul l-a dat fiilor 
oamenilor”. Aleg oamenii mai mult aici pe pământ să aibă o mică 
colibioară decât în cer un Palat cu totul de aur. Drept aceea numai 
pentru această singură nebună şi fără de socoteală alegere, se 
cuvine să se lipsească de Impărăţia cerurilor, fiindcă singuri şi-au 
închis ochii lor ca să nu cadă la înălţime, singuri şi-au astupat 
urechile lor, ca să nu audă sfătuirea pentru această Impărăţie, 
singuri se fac pe sine nevrednici de dânsa fiindcă n-au voit 
niciodată să facă vreo îndeletnicire şi vreo purtare de grijă pentru 
ea spre a o dobândi. Ci mai înainte de a ajunge sufletul nostru în 
ceruri, ia să meargă înainte dorinţa cea pentru acelea, mai înainte 
de ce vom intra prin bune norociri şi fericiţi întru Împărăţia cea 
cerească ia să alergăm în sus de acum cu gândul, cu sârguinţă 
osârdnică şi cu purtare de grijă întru dânsa, pentru ca să 
dobândim acolo întru toată veşnicia acelea care de aici cu atât de 
fierbinte dor le-am dorit. 


Capitolul III 
Când omul cel nou ar privi darurile trupului celui 
proslăvit, 
trece cu vederea trupul său 


Până aici am vorbit destul despre cereasca sălăşluire a 
drepţilor, rămâne acum să întoarcem cuvântul nostru către aceşti 
drepţi, care au acolo în veci să se odihnească. Ci, dar, să vorbim 
pentru fericitele acelea trupuri ale fericiţilor drepţi, apoi vom veni 
şi la sufletele acelora. Tot omul se alcătuieşte din două părţi: din 
trup, lucrul cel mai smerit şi mai prost decât toate, şi din suflet, 
lucrul cel mai înalt decât toate şi mai ales în lumea aceasta, şi 
pentru aceasta fiecare parte va câştiga deosebită slava sa şi darul 
şi veselia în ceruri. Măcar deşi trupul cu toate că este din tină şi 
din noroiul pământului şi mai pe urmă a alunecat în multe feluri de 
patimi ale necinstei: „Şi alăturându-se dobitoacelor celor fără de 
minte s-a asemănat lor” şi pentru aceasta i s-a căzut să fie înfăşat 
în ieslea dobitoacelor celor necuvântătoare şi nu a se sui în ceruri 
şi a se odihni cu atâta slavă în Palatul veşnicului Împărat şi a 
dănţui împreună cu îngerii, cu toate acestea, iubitorul de oameni 
Dumnezeu aşa a binevoit. Şi după cum atunci pentru Izmail, fiul 
Agarei, de era şi fiu de roabă, cu toate acestea a vrut să-l crească 
şi să-l înmulțească cu iubire de bunătate zicând: „îl voi creşte şi-l 
voi înmulţi pe dânsul foarte” (Fac. 17, 20) aşa şi pentru trupurile 
fericiţilor drepţi a judecat cu motiv binecuvântat să le cinstească 
cu cereasca lui slavă fiindcă au şi petrecut împreună cu sufletele, 
lor şi împreună deopotrivă au ridicat jugul lui Hristos şi s-au 
ostenit şi cu ticăloşie au petrecut pe acest pământ. Şi aceasta a 
zis-o Dumnezeu prin prorocul: „Indoite vor câştiga în pământul lor, 
adică slava sufletului şi a trupului”. Pentru că acolo va să ia cu 
adevărat năimitul dinarul, ostaşul leafa, biruitorul cununa, viteazul 
plata, prietenul darurile şi fiul moştenirea. Iar între acestea toate 
cu patru daruri se vor împodobi trupurile celor fericiţi: cu 
strălucire (1), cu nepătimire (2), cu uşurime (3) şi cu subţirătate 
(4). Şi ia să începem de la darul cel dintâi care este 
STRĂLUCIREA. 

Dar, pentru ca să înţelegem bine acest dar al strălucirii se 
cuvine să ştim cum că în două feluri se zice strălucirea, sau ca cele 
prevăzătoare, după cum este cristalul şi apa, sau ca cele ce au de 
la sineşi lumina după cum este soarele şi stelele. Deci trupurile 
sfinţilor şi după amândouă chipurile acestea vor să fie 
strălucitoare şi ca nişte transparente şi ca unele ce au de la sineşi 
lumina. Şi mai întâi cum că au să fie transparente ai mărturia 


sfântului Grigorie care zice: 

„Trupurile fericiţilor cetăţeni vor lumina întru sineşi cu 
strălucirea şi se vor lumina cu curăţenia, atât că va să fie deschisă 
şi cu totul văzută ochilor tuturor şi această alcătuire şi întocmire a 
trupului, şi va să fie fiecare cu totul arătat şi prevăzător la altul 
după care chip nu poate aici pe pământ să fie arătat şi prevăzător 
nici lui”. Şi apoi deosebit de aceea că frumuseţea cea dinafară a 
trupului va să fie preaminunată şi preaaleasă, încât să întreacă 
fără de asemănare toate frumuseţile lumii acesteia. Dar şi această 
frumuseţe dinăuntru şi frumoasă închipuire fără asemănare o va 
întrece pe aceea din afară. Şi trupul văzându-se atât va să fie 
prevăzător încât să nu rămână întru dânsul nicio vână a sângelui, 
sau vână uscată, sau încheietură, sau grăsime, sau riduri, 
zgârciuri, sau oase a cărora frumuseţe, alcătuire, orânduială, 
unire, punere şi bună întocmire şi alcătuire ca să nu fie cu totul 
arătată în ochii tuturor şi foarte cunoscută. Iar al doilea, că vor să 
fie nu numai transparente şi prealuminoase după cum am zis şi 
foarte strălucite şi prealuminate şi aceasta se face arătat din 
cuvintele Domnului nostru lisus Hristos care a zis: „Atunci drepţii 
vor străluci ca soarele în Împărăţia Tatălui Meu”. lată acea 
strălucire are să izvorască afară din frumuseţea şi buna podoabă a 
sufletului şi să se reverse cu îndestulare în trup, atât încât să fie 
preastrălucit şi prea vărsător de raze şi cu totul prealuminat şi cu 
chip prea plin de lumină şi slobozitor de raze. O, câtă bucurie şi 
veselie va să fie aceea să vadă cineva atâta mulţime şi acest fel de 
mari sori adunaţi împreună, într-un loc! Că, dacă şi numai un soare 
singur cu toate că este atât de departe şi înalt de la pământ şi 
niciodată nu stă, ci totdeauna aleargă, cu toate acestea atât de 
mult bucură ochii oamenilor şi cu totul îndulceşte şi veseleşte 
sufletele, când îşi întinde şi îşi lăţeşte în toate părţile vărsătoarele 
de lumină şi îmbietoarele lui raze, oare câtă desfătare şi veselie şi 
bucurie va să fie aceea, să vadă cineva împrejurul său mii de 
întunerice de nenumărați Sori! Atât va să fie de mare prealuminata 
vărsarea de lumină şi de strălucire a fericitelor trupuri ale 
drepţilor, încât unii din cuvântătorii de Dumnezeu au îndrăznit să 
zică cum că, dacă numai un singur trup al unui sfânt s-ar pogori 
din cele cereşti pe pământ cu acest fel de strălucire negreşit s-ar 
tâmpi, s-ar prăpădi lumina soarelui şi a stelelor. Această vărsare 
de lumină va să fie ca o haină şi îmbrăcăminte peste trupul întreg 
al dreptului, îmbrăcăminte preaveselitoare şi mai minunată decât 
toată țesătura şi împletitura cea cu aur şi cu argint. Când ar fi cu 
putinţă ca cea mai mică rază a acelui trup proslăvit să se arate în 
ochii voştri credeţi-mă că acea frumuseţe atâta pară de dor ar 
aprinde în sufletul vostru, încât de multa şi peste măsura bucurie 


şi marea minune, nu vă va mai veni nicio poftă a vă întoarce 
vreodată ochii voştri la vreun alt lucru dulce şi veselitor al lumii 
acesteia, ci răpiți fiind în oarecare chip de săgeata acelei priviri 
minunate şi înspăimântătoare de către toţi voi s-ar auzi numai 
singurul glas după cum într-o vreme de la Apostolul Petru pe 
Muntele Tabor: „Bine ne este nouă să fim aici”. 

Al doilea dar este NEPATIMIREA cea fără de moarte sau mai 
bine să zic nemurirea cea prea fără de patimă. 

Deci dar trupul cel proslăvit nu va fi primitor de nicio 
patimă atât după lucrare, pe cât şi după putere. Şi după lucrare 
fiindcă nicio stricăciune, nicio grozăvie, nicio boală şi neputinţă, 
nici vreo ciuntire sau vreo lipsire sau vreo pată nu va rămâne pe 
acele trupuri. Iar după putere fiindcă nu vor fi primitoare de nicio 
patimă, care va fi supărătoare întru dânsele sau va putea măcar 
cândva cât de puţin să le vatăme. Şi fiindcă niciodată cel mai tare 
nu pătimeşte de la cel mai slab, pentru aceasta în acea fericită 
stare, aflându-se acele trupuri ale sfinţilor mai tari decât orice, 
pentru aceasta nu se vor supăra nici cât de puţin de către ceva 
întru nimic. lar pentru bărbăţia şi puterea acestor feluri de trupuri 
avem mărturie de la Apostolul Pavel: „Seamănă-se întru 
stricăciune, scula-se-va întru nestricăciune”. Se unesc la aceasta şi 
alţi mai noi cuvântători de Dumnezeu care zic cum că sfinţii vor 
întrece cu puterea şi pe acei preavestiţi bărbaţi pentru bărbăţie 
după cum se spune în Dumnezeiasca noastră Scriptură cum a fost 
Samson şi Goliat, iar în cărţile grecilor Iraclie şi Atlantie. Şi cum 
că atât va să fie puterea şi tăria acelor sfinţi încât şi cel mai mic 
din aceia va putea să clatine toată lumea aceasta, şi ca un glob 
prea lesne de mişcat şi din locul ei s-o mute, după cum şi 
Arhimede, măiestrul acela dinafară se lăuda fălindu-se într-o 
vreme zicând, cum că de ar putea să-şi pună un picior al lui pe tot 
pământul acesta ar scutura şi l-ar arunca cu celălalt picior pe tot 
pământul acesta ca pe un măr. Pentru aceasta şi mândrindu-se 
zicea: „Dă-mi un loc de sprijin şi voi mişca tot universul din loc şi îl 
voi porni”. Şi la acel Arhimede era numai seacă mândrie, iar la 
drepţii cei proslăviţi este prea potrivită cea zisă de acela. Lângă 
care drepţi această meşteşugire prea largă şi preadesfătată a lui 
Dumnezeu, adică lumea aceasta ce se vede este ca un măr prea 
mic. Deci fiindcă trupurile sfinţilor au o putere şi bărbăţie acest fel 
şi atât de mare, ce lucru putea vreodată să le vatăme sau să le 
schimbe? Şi de este aşa cu adevărat urmează numaidecât a fi şi 
prea fără nicio pătimire. Şi apoi, după cum zice şi Dumnezeiasca 
descoperire „Nu vor flămânzi, nici nu vor însetoşa mai mult, nici 
nu va mai cădea soarele peste ei şi arşiţa”. Şi iarăşi mai jos zice: 
„Şi va şterge Dumnezeu orice lacrimă din ochii lor şi moarte nu va 


mai fi; nici plângere, nici strigăt, nici durere nu vor mai fi, căci 
cele dintâi au trecut” (Apoc. 21, 4). Drept aceea şi în mijlocul 
văpăii cu toată dreptatea nu se vor arde, în ape nu se vor îneca, 
dar nici vreo sabie de ucigători nu va putea să-i rănească, nici vreo 
mână a vreunui tiran nu va putea să scoată măcar un păr din capul 
lor. Acolo nu are stăpânire durerea la picioarele lor, nici la mâini 
durerea de mâini nu are putere, nici la piept năduful şi la pântece 
colita. Acolo virtutea şi bărbăţia trupului niciodată nu se veştejesc 
de boală, nici nu tânjeşte sau se slăbeşte de îndelungarea vremii. 
Sănătatea va fi totdeauna întreagă şi desăvârşită, frumuseţea va fi 
întotdeauna  înverzită, înflorită şi  întinerind, necăutând şi 
neispitindu-se în niciun chip de vreo stricăciune. 

Afară de această nepătimire şi neschimbată stare, vor avea 
acele trupuri încă o SUBŢIETATE netâlcuită şi necrezută, cu a 
cărei putere şi ajutor vor intra în fiecare loc şi vor ieşi din fiecare 
loc prea cu înlesnire, mai vârtos că vor trece şi prin uşile încuiate 
fără nicio greutate şi vor trece şi prin ziduri fără de nicio oprire 
după cum Duhul şi razele soarelui trec prin ferestrele cele de sticlă 
de cleştar şi de obşte zic, prin trupurile cele ce se văd. Şi pentru 
ca să vorbesc în scurt acele trupuri ale sfinţilor vor trece fără 
supărare şi fără oprire prin toate trupurile. Şi aceasta se arată din 
cuvintele Apostolului: „Seamănă-se trup sufletesc, scula-se-va trup 
duhovnicesc”. Care la subţietate nu vor avea nicio deosebire de 
Duhuri şi de îngeri. 

Cel mai de pe urmă dar este UŞURIMEA, adică uşurătatea şi 
lesnea mişcare care va dărui atâta stăpânire şi putere sufletului, 
încât să mişte şi să pornească trupul şi să-l mute dintr-un loc în alt 
loc cu negrăită înlesnire. Mai ales într-un minut să-l suie de pe 
pământ în cer şi să-l pogoare din cer pe pământ şi să poată trupul 
acesta ca într-o clipită de ochi să alerge dintr-o margine a 
pământului până în cealaltă margine a pământului, fără vreo 
osteneală sau întârziere de vreme, încă avem încredințarea şi la 
acestea iarăşi de la Apostolul Pavel: „Seamănă-se întru slăbiciune, 
scula-se-va întru putere”. Ci şi socoteala noastră ne încredinţează 
cum că unele ca acestea vor fi trupurile drepţilor, fiindcă 
zăbavnica mişcare şi întârziere sunt nepotrivite şi cu totul 
împotrivnice Duhului. Iar trupurile sfinţilor fiind duhovniceşti şi 
proslăvite de nevoie să cuvine să fie şi prea uşoare şi lesne 
mişcătoare. Această grabnică mişcare şi pornire se înţelege şi se 
aseamănă şi din alte graiuri ale Dumnezeieştei Scripturi, care 
aseamănă această grabnică mişcare şi pornire a sufletelor cu 
lucrurile lumii cele prea uşoare şi prea lesne mişcătoare şi 
pornitoare. Înțeleptul Solomon aseamănă pe aceasta cu scânteile 
focului: „Ca scânteile pe paie vor fugi”. Şi prorocul lezechiil cu 


fulgerarea razelor şi aceasta cu asemănarea de roată care se 
împinge de vânt iute şi puternic. „Aleargă şi se întoarce în chipul 
razei fulgerului”. Şi Isaia cel cu prea mare glas, le aseamănă cu 
păsările care zboară iute prin văzduh: „Inaripa-se-vor ca vulturii, 
alerga-vor şi nu vor osteni, merge-vor şi nu vor flămânzi”. O 
dulceaţă negrăită, o veselie netâlcuită să întreacă cineva focul şi 
păsările şi fulgerul cu grăbnicia şi prea iute pornirea a uşoarei 
mişcări şi alergări. Dar ca să nu vi se pară aceasta necrezută ia s-o 
încredinţăm cu o asemănare. Dacă minţile acelea ale sferelor celor 
cereşti cele pe cer iuți alergătoare şi grabnice mişcătoare, îngerii 
zic, cei orânduiţi de la Dumnezeu ca să mişte stelele cele cereşti şi 
să le îndrepte într-atât încât să înconjure împrejur tot pământul în 
timp de 24 de ore şi să alerge cu atâta grabă încât în fiecare ceas 
să treacă 26 000 de paşi geometrici şi cu toate că trupurile acelor 
stele sunt străine şi de acei îngeri ce le mişcă, cu toate acestea fac 
atâta de iute mişcare şi alergare. Acum cum să nu credem şi noi 
cum că acele suflete ale drepţilor ca nişte fireşti şi de un neam cu 
trupurile lor, şi ca nişte cauze mişcătoare şi pornitoare vor arunca 
chiar în trupurile lor mai grabnică mişcare şi pornire decât aceea a 
stelelor? Deci prea adevărat este că tot în unul şi acelaşi minut al 
vremii le vor muta şi le vor duce de la o margine a rotunjimii 
cerului la alta. După cum şi îngerul care l-a răpit de părul capului 
pe prorocul Avacum şi l-a mutat într-un minut de ceas din Iudeea 
în Babilon la groapa leilor, care loc este departe unul de altul de 
500 000 de paşi, şi dacă acela în trup străin şi gras şi greu şi 
pătimitor şi muritor, a putut să lucreze cu o grabă atât de 
minunată şi preaslăvită, pentru ce sufletul care are să fie 
asemenea la slavă cu îngerii, să nu poată lucra tot aceeaşi în 
trupul său? Şi mai vârtos şi proslăvit fiind, fericit, duhovnicesc, 
uscat, uşor, subţire, nepătimitor şi nemuritor şi pentru ca să zic în 
scurt, în chipul lui Dumnezeu. Sfinţitul Augustin şi mai mult creşte 
şi măreşte lucrul, fiindcă şi zicea, cum că atât de iute va să fie 
mişcarea acelor trupuri proslăvite, încât să întreacă cu mişcarea şi 
pornirea chiar şi pe însuşi suflet şi chiar pe mintea aceasta. Pentru 
care şi scrie aşa: „Unde voieşte Duhul, acolo este de faţă şi 
trupul”. Şi cu toate acestea mişcarea şi pornirea Duhului şi a 
acestui suflet este atât de preagrabnică încât într-o clipeală se află 
cu voinţa îndată în Cer şi de acolo întru cele dedesubtul 
pământului. Deci şi fiindcă trupul are să umble cu aceeaşi iuţeală 
şi grăbnicie cu care se porneşte Duhul, după cum zice 
dumnezeiescul Augustin, trebuie negreşit să credem cum că 
trupurile acelor drepţi fericiţi vor avea o prea mare grăbnicie şi 
mişcare iute şi pornire. Acestea sunt darurile cele mai alese şi mai 
scumpe şi podoabele cu care se împodobesc cu îndestulare 


trupurile drepţilor. Deci cine, unele ca acestea cugetând, ar 
îndrăzni să calce vreodată cea mai mică poruncă a lui Dumnezeu? 
Sau care nu s-ar îngreţoşa de toată desfătarea şi îndulcirea poftei 
trupului? Şi socotind cum că trupul are să se suie odată la o slavă 
şi cinste atât de mare şi aleasă, oare n-ar defăima mulţimea 
nenumărată de lumi cu toate bogăţiile şi slăvile lor? Incredinţeze- 
se fiecare cum că aceste feluri de trupuri în locul putrejunii au să 
se îmbrace cu curăţia, în locul prafului cu pietre luminate şi de 
mult preţ, în locul vremii celei trecătoare, în veşnicie, în locul 
întunericului în strălucire, în locul întâmplărilor şi a primejdiilor în 
bunăstare, în slavă şi în adevărata fericire. O, dar cu totul 
preafericit! Pe care este cu neputinţă a-l asemăna puţin după cum 
şi noi umbros l-am însemnat. Dar însă a-l tâlcui şi a-l arăta după 
vrednicie şi după cum se cade şi tuturor oratorilor lumii le este cu 
neputinţă. Dar, o, prea mare orbire a fiilor lui Adam şi a fiicelor 
Evei! Care se sârguiesc şi se îndeletnicesc cu mare osârdie la 
dobânzi deşarte, la câştigarea lucrurilor celor vremelnice, la 
dobândirea slavei, la dobândirea de soţie frumoasă, la mărimea 
caselor, la îndestularea poftelor, la îmbogățirea rudeniilor şi la 
multe felurimi de bucate, iar la cele duhovniceşti şi nemuritoare şi 
la frumuseţile cele cereşti cu atâta trândăvire se lenevesc şi se 
becisnicesc încât se fac cu totul reci şi greu de mişcat, şi nici 
măcar cât de puţin nu pun în mintea lor, cum să câştige acele 
preaminunate daruri ale trupului pentru care am zis mai sus! Zic 
oarecare că rândunelele nu-şi zidesc cuibul lor niciodată în perete 
putred, nici în casa ce se primejduieşte să cadă, iar oamenii şi 
decât acelea sunt mai neînţelegători că-şi întemeiază casa şi 
sălăşluirea lor acolo unde văd că sunt toate putrede şi se vor surpa 
odată de năprasnă şi-i va strivi şi pe cei ce le-au ales. Însă mult 
mai bine vor face dacă pe acea zidire a trupului care are să se 
slăvească cu atâtea daruri, s-ar nevoi şi s-ar sârgui cum s-o 
întărească şi s-o împuternicească cu tari temelii ale faptelor celor 
bune şi ale lucrurilor celor bune. Niciun om cu minte nu dă de la 
sineşi aurul, ca să câştige plumb, nici nu se mulţumeşte să se 
rezeme mai bine pe trestie decât în toiag de elefant. Nimeni nu 
alege cărbuni şi să lase pietrele cele de mult preţ, nici nu se află 
cineva să vâneze vânturi în loc de cerbi, sau să lase palatele cele 
împărăteşti zidite din marmură şi să aleagă căsuţa aceea pe care o 
zidesc copiii cei mici în nisip. Mai pe urmă de toate, niciun 
cunoscător şi înţelept nu preţuieşte mai strălucit stropitura decât 
izvorul, şi picătura decât curgerea râului, grăunţul grâului decât 
un stog, minutul înconjurării decât înconjurarea aceea. Dar cu 
toate acestea noi alegem plumboasele acestea şi mincinoasele 
desfătări şi dulceţi în locul auritelor acelora şi adevăratelor dulceţi 


şi veselii. Alegem mai mult umbrele deşartelor cinste ale lumii 
acesteia decât acele cereşti cinste şi daruri. Alegem mai mult 
vânturile acestea, căsuţele copiilor, nisipul, stropitura, picătura, 
grăunţul şi minutul în locul acelor bunătăţi şi veselii adevărate şi 
de-a pururea vecuitoare, pe care avem să le culegem şi să 
dobândim fericirea cu mare îmbogăţire din singur trupul acela. O, 
şi de le-am socoti bine pe aceste vremelnice şi deşarte, cât şi pe 
cele adevărate şi, o, de le-am pune alături ca să le asemănăm pe 
aceste stricăcioase şi vremelnice, cu cele nestricăcioase şi veşnice! 
Cu adevărat, de am face aceasta, mai curat am privi şi am pricepe 
cum că toate acelea câte aici pe pământ cu privegheri şi cu mare 
sârguinţă şi osârdie le poftim şi le vânăm, nici de cea mai mică 
cinste nu sunt vrednice în ceruri, mai ales de le vom şi pune alături 
şi le vom asemăna cu cerul şi cu bunătăţile cele de-a pururea şi 
nestricăcioase, care sunt păzite în jitniţele aceluia şi cu totul 
desăvârşit şi în tot chipul le-am defăimat atunci, căci orice lucru 
stricăcios are să treacă. lar acela care are să treacă tot de 
asemenea este ca şi cum n-ar fi fost nicicum la început. Pentru că, 
după sfârşitul său, rămâne tot aceeaşi care a fost şi mai înainte de 
începutul său. Mai înainte de începutul său n-a fost niciodată şi 
mai pe urmă iarăşi de sfârşitul său nu rămâne nimic. Apoi, dar, 
nimic a fost şi prin urmare nimic va fi. la să vină aici cineva şi să 
ne zică cu Solomon: „Zis-am eu în inima mea, vino, dar, acum să te 
ispitesc întru veselie şi să vezi întru bine şi iată şi aceasta este 
deşertăciune” (Ecles, 2, 1). Că de s-ar dezmierda cineva cu toate 
dulceţile lumii şi s-ar afunda în ele cu totul, dacă şi cu Sardanipal 
ar înota în mijlocul valului desfătării şi al îmbuibării sau cu 
Cleopatra ar cina deasupra trandafirilor şi pietrelor celor scumpe, 
dacă cu toate acestea mai mari numiri şi daruri fireşti s-ar saluta şi 
lăuda, şi cu toate slăvile şi cinstele s-ar slăvi şi s-ar preaînălţa, 
dacă cu toate cântările şi laudele s-ar încununa, de s-ar pune să 
şadă mai sus de toţi împărații lumii şi s-ar cinsti şi mai întâi şi le-ar 
dobândi acestea şi s-ar folosi de ele în curgere de mii de ani şi mai 
mult, cu toate acestea, dacă s-ar strâmtora de moarte (după cum 
negreşit se va strâmtora şi a le lăsa toate şi nevrând el) unuia ca 
acestuia negreşit nu-i va rămâne nimic care să-l bucure şi să-l 
veselească sau câtuşi decât să-i producă vreo mângâiere. Vă 
încredinţez, o, fraţilor, că un cuget asemenea cu acesta pe mulţi i- 
a îndreptat şi mari la faptă bună i-a arătat. Mai ales nu de mulţi 
ani, pe unul luminat la neam şi vestit şi slăvit pentru multa 
învăţătură. Acesta auzindu-l pe un preot ce tâlcuia din amvon 
cuvintele întâiului mucenic şi Arhidiacon Ştefan: „Iată văd cerurile 
deschise” şi zicând acestea, acum cu adevărat sunt deschise 
porţile cereştei Impărăţii şi oricine va voi poate să intre cu 


înlesnire, însă câţi sunt lenevoşi şi iubesc mai mult îndulcirea şi 
desfătarea vremelnică decât pe cea veşnică, închid inima lor 
pentru ca să nu dorească o intrare ca aceasta, unora ca acestora 
de asemenea şi cerul li se închide ca să nu poată intra într-însul. 
N-a avut trebuinţă de mai multă învăţătură acel tânăr de bun neam 
spre a se îndrepta, ci îndestulându-se cu aceste cuvinte puţine a 
început a-şi deschide inima sa către Dumnezeu şi dorul său către 
cereasca lui Impărăţie şi aşa îndată defăimând cele dulci şi 
frumoase ale lumii, fără întârziere de vreme s-a făcut călugăr şi s-a 
închis într-o mănăstire cu viaţă de obşte unde a săvârşit o viaţă 
plăcută lui Dumnezeu. Deci socoteşte şi tu care citeşti acestea ce 
sunt de faţă, ca să zici cu întâiul Mucenic Ştefan: „lată, văd 
cerurile deschise” le văd nu cu aceşti ochi prea proşti şi groşi ai 
trupului, ci cu prea ascuţitele vederi ale minţii mele, pe care mi le- 
a dăruit Sfântul Botez în sfânta scăldătoare adică cu credinţa „Văd 
cerurile deschise”. Fiecăruia îi este cerul deschis, către nimeni nu 
este închis care trăieşte cu nădejde să intre într-însul. Sârguiţi-vă 
toţi a intra mai înainte de a se închide. Nu intră nimeni în 
Împărăţia cerurilor fără numai prin uşa pocăinţei. Nu călătoreşte 
bine cineva la această Impărăţie pe calea cea lată a mândriei, a 
iubirii de argint, a beţiei, şi a celorlalte pofte trupeşti, ci prin calea 
cea strâmtă şi necăjită a smereniei, a păzirii curăţiei, a dragostei a 
osârdiei, a sărăciei, a înfrânării şi a celorlalte fapte bune. Sârguiţi- 
vă cum mai în grabă să intraţi, pentru că vremea noastră este 
puţină şi sfârşitul vieţii noastre necunoscut este. Va să vină ceasul 
în care Cerul acesta care îţi este acum cu totul deschis, să-l afli 
închis dacă nu te vei grăbi să intri în el până când este deschis. Şi 
vei auzi şi tu împreună cu fecioarele cele nebune „S-a închis uşa” 
şi atunci nu vei mai putea mult să zici cu arhidiaconul Ştefan cum 
că „lată, văd cerurile deschise”, ci mai ales vei zice tânguindu-te: 
„Vai mie! Mi s-a închis mie uşa şi iată, văd cerurile cu totul 
închise”. În acel minut în care moartea te va strâmtora şi te va 
împresura, şi-ţi va închide genele tale, de te vei afla vrăjmaş al lui 
Dumnezeu şi nepocăit, ţi se închide îndată şi cerul, şi atunci în 
zadar şi fără de folos vei striga din prăpăstiile Iadului, plângând şi 
tânguindu-te ca să ţi se deschidă ţie porţile cerului. Pentru că, 
totdeauna vei auzi acea amară şi plină de durere răspundere 
aceasta: „S-a închis uşa, nu vă ştiu pe voi”. Bate, strigă, 
tânguieşte-te şi plângi mai în urmă în curgere de mii de ani, mai pe 
urmă în curgere de întunerice de întunerice de veacuri, iarăşi vei 
auzi aceasta: „Nu vă ştiu pe voi, s-a închis uşa”. Închid şi eu acum 
şi cu puţine cuvinte săvârşesc cuvântul meu zicând numai acelea 
pe care le-a scris un bărbat înţelept: „O, cât de rea este lenevirea 
aceasta a noastră care ne-a cuprins, o, ce fel de trândăvire şi de 


negrijire sau mai bine să zic nebunie şi nesimţire ne-a împresurat”. 
De ce nu ne silim cu toată osârdia şi cu râvnă prea fierbinte să 
smulgem mintea noastră de la acestea şi s-o pironim mai degrabă 
la cele negrăite şi veşnice desfătări şi veselii? Cum pot, o, 
ascultătorul meu, să te socotesc om cuvântător când te văd că 
voieşti să guşti mai bine o picătură de miere şi mai pe urmă să te 
adăpi întru toţi vecii vieţii tale cu băuturi prea amare şi 
otrăvitoare? Şi iarăşi să nu voieşti să guşti o amară picătură şi ca 
să te adăpi mai pe urmă în tot veacul cu băuturi prea dulci şi prea 
veselitoare? Deci de avem puţină minte în capul nostru cel 
omenesc, ia veniţi să alegem şi să iubim mai mult binele nostru 
pentru ca să ne bucurăm totdeauna. 


Capitolul IV 
Când omul cel nou va întoarce ochii săi ca să privească 
negrăita desfătare şi preadulcea veselie a drepţilor, pe 
care o dobândesc prin vedere, atunci îşi va întoarce 
ochii ca să nu vadă cele deşarte 


Până aici am arătat partea aceea a slavei şi a fericirii, care 
are să se reverse din sufletele drepţilor în trupurile acelora, şi 
fiindcă am tâlcuit acele patru daruri cu care au să se proslăvească 
acelea şi cu preaslăvire să se împodobească, vremea este dar să 
vorbim acum şi pentru acele daruri şi dăruiri pe care cele cinci 
simţuri ale trupului le va dobândi. Să începem întâi de la VEDERE, 
ca una ce este mai înaltă simţire decât toate celelalte simţiri. Atâta 
săvârşire va să ia simţirea aceasta încât niciun lucru să nu poată s- 
o împiedice sau s-o tulbure sau măcar câtuşi decât s-o 
spăimânteze. Deci acestea vor fi darurile şi săvârşirile vederii. Cea 
dintâi este aceasta: fiecare fericit cu vederea sa va străbate prin 
toate trupurile şi chiar prin cele mai dese şi le va vedea prea curat 
nu numai pe cele din afară ale sale, ci şi pe sineşi prea adânc până 
şi la încheietura şi alcătuirea întreg trupului său. A doua săvârşire 
este, că după cum va vedea cele foarte aproape de sineşi aşa va 
vedea şi cele foarte departe de sineşi cu nimic îngreuindu-se. A 
treia va fi aceasta: rămânând trupul în aceeaşi stare şi aşezare, 
fără schimbare, va vedea şi părţile cele dinapoi ale trupului său, 
după cum şi cele dinainte fără de a întoarce ochii săi cât de puţin 
sau a mişca. Pe lângă acestea încă va vedea şi cele deasupra sa, 
fără de a ridica în sus ochii săi, şi iarăşi cele dedesubtul său fără 
de a-i pleca şi de a căuta la cele de jos. A patra săvârşire va fi 


aceasta: să vadă feluri de feluri de vederi şi mai nenumărate linii şi 
raze ca pe o rază şi o linie, după oarecare chip, adică unite, şi 
lucrul cel mai minunat decât toate este că va vedea de asemenea 
cu ochii închişi ca şi cu ei deschişi. Pentru că dacă ochii drepţilor 
au să vadă prea departe şi să străbată cu vederea şi chiar lucrurile 
cele groase şi zidurile cele de aramă, munţii cei mari şi dealurile 
cele înalte şi de obşte să zic toate trupurile cele prea dese şi cu 
deasă umbră, cum apoi s-ar împiedica de pleoapele cele prea mici 
ale ochilor fiind închise care acestea sunt o haină a lor subţire şi o 
prea mică pieliţă sau pojghiţă, mai vârtos că acei fiind proslăviţi de 
Dumnezeiescul dar nu se vor împiedica nici cu un chip de a le 
vedea toate. Şi acestea sunt destule pentru înlesnirea şi chipul 
vederii, cu care vor vedea drepţii. Drepţii au să-şi întindă şi să-şi 
lăţească vederea şi dorul lor pentru a le vedea şi văzându-le să se 
bucure cu negrăită veselie şi bucurie. Mai întâi de toate, are să 
bucure şi să îndulcească vederea, netâlcuita aceea bună podoabă, 
frumuseţea, împodobirea, strălucirea şi marea cuviinţă a locului în 
care o să se sălăşluiască drepţii, adică însuşi Cerul cel de foc şi 
preaînfrumuseţat. Deci de cele ce vor vedea drepţii se vor veseli 
nepovestit. Dreptul va vedea cu ochii săi trupeşti râul acela al 
vieţii, cel mai curat decât chihlimbarul şi mai luminat decât 
cleştarul, care va face porniri vrednice de vedere şi întorsuri şi 
sucituri şi învârtituri preadesfătate, întru toată acea faţă prea 
largă şi desfătată şi în acea câmpie prea lată a cerului. Va vedea 
izvoare care izbucnesc în sus şi curg într-o parte şi în alta a 
pământului celui locuit şi toate câte se fac pe dânsul le va şti, afară 
numai de singure cugetele cele de sineşi stăpânitoare ale 
oamenilor, încă va vedea (străbătând cu vederea lui prin mijlocul 
pământului) până la cealaltă margine a pământului (adică la 
cealaltă parte şi faţă a lumii) ajungând până şi la cealaltă 
rotunjime. Pentru că măcar deşi cerul cel de foc care este 
sălăşluirea şi locuinţa drepţilor va avea mai nemăsurată grosime şi 
este mai tare ca diamantul, cu toate acestea este foarte prea 
străbătător transparent şi curat la chip ca şi un cleştar. lată câtă 
bucurie vor dobândi din vederea sfinţilor îngeri celor mai 
nenumărați! Dar de la niciun alt lucru nu vor dobândi cândva atâta 
bucurie, atâta îndulcire sufletească, atâta veselie şi desfătare, pe 
cât vor dobândi din trupul acela prea proslăvit, prea îndumnezeitul 
şi preastrălucit al Domnului nostru lisus Hristos. La acela au să 
caute ochii tuturor, la acela dorirea şi poftirea tuturor are să se 
întindă. Dar ce să mă silesc cu puţine cuvinte să arat acelea pe 
care ochiul nu le-a văzut? Numai aceasta zic ce a zis Domnul 
nostru către Apostoli: „Cu adevărat fericiţi sunt ochii voştri, care 
văd acelea pe care le vedeţi”. Care acum din noi n-ar primi să facă 


sau să sufere orice lucru truditor şi ostenitor, supărător şi greu, 
numai ca să vadă într-o vreme câte le-am numărat noi până aici pe 
care le vor vedea drepţii? Pline le aflăm istoriile neamurilor cum că 
mulţi dintr-înşii sau pentru vestea, sau lauda, sau pentru câştigul, 
sau pentru doruri desfrânate şi curveşti au suferit cu bărbăţie mari 
trude şi osteneli şi pedepse până şi moartea, de care să ne ruşinăm 
noi care ne speriem şi ne temem ca să răbdăm pentru Împărăţia 
cerească şi pentru veşnica fericire acelea pe care cu osârdie le-au 
răbdat aceia pentru deşertăciunea şi pierzarea lor! la să ne 
ruşinăm noi care cinstim şi iubim mai mult tina şi noroiul decât pe 
Însuşi Dumnezeu Ziditorul nostru. Pentru unii ca aceştia a scris 
sfinţitul Augustin cu chipul următor: „Ostaşul se deprinde la 
războaie şi se chinuieşte cu multă pătimire rea, cheltuind cea mai 
multă vreme a vieţii sale în trude şi osteneli, este mult tulburat 
fără de voie, şi în pace netulburat este. Negustorii, în câte furtuni 
de vânturi şi primejdii şi în întreitele valuri îndrăznesc! În câte 
straşnice şi înfricoşate şi groaznice sălbăticii şi sculări asupra a 
văzduhului şi ale mării se aruncă pe sineşi, numai pentru ca să 
câştige bogăţie curgătoare şi care se strică! Vânătorii, câtă foame 
şi sete rabdă! Câte zădufuri şi arderi de soare, înghețuri, căderi de 
pe căi, primejdiile prăpăstiilor, ale munţilor, şanţurilor, râurilor şi 
ale fiarelor suferă, cu câte privegheri de toată noaptea cu aspre 
petreceri, cu înfrânări şi cu osteneli se îndeletnicesc şi se 
sârguiesc cu răbdare învățând la şcoli pentru câştigarea 
înţelepciunii! Şi acestea cele mai de multe ori sau pentru câştig, 
sau pentru o veste şi laudă deşartă. Şi aceia care iubesc unele ca 
acestea, nu li se pare cum că pătimesc oarecare greutăţi şi 
supărări aspre, pentru că pe toate lucrurile cele grele şi pline de 
osteneli dragostea şi dorul le arată uşoare şi mai de nimica. Cu cât 
dar împuterniceşte şi mai cu înlesnire şi mai cu întemeiere 
întăreşte dorul cel către adevărata fericire decât lucrează pofta 
cea spre ticăloşie! Cât mai cu înlesnire este cu putinţă să sufere 
cineva ori şi ce rea stare vremelnică, pentru ca să scape de munca 
cea nesfârşită şi să câştige veşnica odihnă în Rai!” Aceasta este 
prea adevărat că Dumnezeu nu cere de la noi atâtea osteneli 
pentru Cereasca Împărăţie, câte cere diavolul pentru Iad. Fără 
asemănare mai mult se ostenesc oamenii cei răi, pentru ca sa 
ajungă la pierzare şi ca să cadă din mântuirea lor decât cei 
îmbunătăţiţi pentru ca să-şi dobândească mântuirea lor şi să 
câştige nesfârşita bucurie şi veselie. Se află mulţi care se ostenesc 
mai mult pentru ca să-şi lucreze bine ţarinile lor sau grădina lor 
decât pentru ca să câştige cerul. Mai ales că sunt oarecare atât de 
înecaţi în acestea trecătoare şi deşarte frumuseți şi desfătări ale 
lumii, încât sunt gata să treacă cu vederea şi să părăsească cu 


totul mulţumirea lor şi locul ce l-au câştigat în cer, dacă numai 
Dumnezeu i-ar lăsa să se îndulcească în veci de aceste trecătoare 
şi proaste desfătări ale lumii. 

Unul ca acesta s-a aflat în vremurile noastre, un boier bogat 
şi de bun neam, care avea o grădină afară din cetate, vrednică de 
privit şi foarte vestită şi minunată, atât pentru rodurile cele bune, 
cât şi pentru frumuseţea şi mirosul plăcut al florilor şi cu dreptate 
putea s-o numească Raiul cel pământesc. În această grădină 
mergea de multe ori acest om ca să se plimbe şi să se odihnească 
supărat fiind de multe griji ale cetăţii, atât mergea de des în acea 
grădină încât liniştindu-se în ea i se părea ca şi cum ar scăpa de 
valuri şi de furtuni ca la un port liniştit şi fără primejdie. Luând el 
într-o zi cu sine un preot foarte cucernic şi plimbându-se cu el prin 
grădini se bucura, a început a lăuda starea, orânduiala locului şi 
frumuseţea grădinii. Atunci a început preotul din frumuseţea 
acelei grădini pământeşti să-i aducă aminte de desfătarea şi de 
frumuseţea şi de podoaba Raiului, cel ce de-a pururea înfloreşte în 
Ceruri şi-l încredința cum că acel loc este cu neasemănare mai 
desfătat şi mai frumos la vedere şi mai veselitor la suflet, încât 
privirea unui minut în acela o întrece pe zăbovirea şi umblarea în 
grădina aceasta a ta cu mii de veacuri. 

Îi zice lui bogatul: Cu adevărat, părinte, primeşti în sufletul 
tău unele ca acestea şi crezi pentru Raiul tău cel din Ceruri? 
Greşite sunt socotelile tale. Crede-mă că acest fel faci când înveţi 
pentru lucrurile cele necunoscute ce se află în Ceruri după cum ar 
face un orb ce filosofează şi vorbeşte pentru culori. Ci după a mea 
socoteală, o, părinte, dacă Dumnezeu pentru plata tuturor 
lucrurilor mele celor bune pe care le-am făcut vreodată sau le voi 
face m-ar lăsa în toate veacurile să mă bucur şi să mă îndulcesc de 
această grădină a mea, eu cu adevărat cu toată bucuria mea aş 
lăsa Cerul şi toate dulceţurile şi desfătările lui să se bucure şi să se 
îndulcească de ele îngerii Lui. 

Când a auzit preotul aceste glasuri hulitoare ale boierului 
celui de rău neam, a început a-l dojeni foarte tare şi a-l ocări şi a-l 
mustra cu cuvinte iuți şi aspre, arătându-i lui cum că a hulit 
păgâneşte. lar acela socotind întru nimic cuvintele preotului a 
plecat încălecând pe cal şi s-a dus. Dumnezeiasca Judecată n-a 
întârziat, căci întorcându-se la palatul său şi trecând pe un pod a 
căzut cu capul în jos în râu şi ticăloşeşte şi-a dat sufletul său, fără 
a avea vreme să se pocăiască, şi în acest chip de trei ori ticălosul 
acela şi grădina a pierdut-o, şi de cer s-a lipsit. Unde sunteţi voi, 
câţi de pe pământ aţi mers şi v-aţi lipsit de cer pentru lenevirea 
voastră pentru care aţi fost izgoniți? Pentru aceştia scrie 
dumnezeiescul Grigore: „Toţi (zice) câţi iubesc veacul acesta de 


acum, la lucrurile cele pământeşti sunt viteji, iar la cele cereşti se 
află foarte slabi şi neputincioşi. Pentru că pe cât pentru vremelnica 
slavă sunt osârdnici a asuda şi a se osteni până la moarte, iar 
pentru veşnica Împărăţie nici măcar cât de puţină osteneală nu pot 
vreodată să sufere”. Şi pentru dobânzile şi câştigurile cele de jos 
pământeşti sunt mulţumiţi să sufere orişice ocară şi necinste, iar 
pentru darurile cele cereşti şi încununările nu primesc să audă nici 
cel mai mic cuvânt de ocară. Înaintea judecătorului celui 
pământesc pot să stea mai şi toată ziua, iar la rugăciunea lor se 
obosesc şi slăbesc măcar un ceas să stea înaintea cerescului 
Judecător. Rabdă de multe ori golătate, străinătate, foame şi sete, 
numai să câştige bogăţie sau slavă, iar de cele Dumnezeieşti şi 
cereşti atât se abat şi fug de a le căuta cu puţină osteneală pe cât 
le socotesc cum că li se dau prea foarte cu greu şi după mulţi ani. 
Însă dimpotrivă se poartă aceia care îşi întăresc ochii spre cer 
fiindcă se lenevesc a câştiga în vreme cele vremelnice şi 
pământeşti ca să poată să se desfete fără de sfârşit întru cele 
cereşti. Nu bagă în seamă să se pedepsească aici cu multe munci, 
numai ca să poată acolo a se veseli întru privirea lui Dumnezeu. 
Toate nevoile cele pământeşti cu mare răbdare le suferă fiindcă 
doresc a dobândi fără răbdare cereştile bunătăţi. Drept aceea să 
se silească fiecare om să câştige acest fel de slavă, ia să sufere 
toată greutatea pentru ca să ajungă în aceea de acolo, să rabde cu 
bărbăţie muncile ca să nu ajungă la cele pe care nu le voieşti, ca să 
le câştigi atunci pe cele pe care le voieşti veseli”. După cum zice şi 
sfinţitul Augustin: „Sufere acum aici fiindcă mai bine este cu 
puţină rea pătimire să cumperi aici veşnica fericire, decât cu 
puţină bunăstare şi veselie vremelnică să cumperi acolo ticăloşia 
cea nesfârşită şi veşnică”. 


Capitolul V 
Omul cel nou, când va privi şi celelalte desfătări ale 
fericiţilor, pe care le dobândesc şi prin celelalte simţiri, 
se socoteşte pe sineşi, cum că până atunci a fost 
nesimţitor 


Pentru desfătarea vederii ce o au fericiţii am scris destul, iar 
acum vom tâlcui desfătările celorlalte simţiri cu care se vor 
desfăta. Şi lăsând buna mireasmă a aromatelor acelui 
Dumnezeiesc Rai, pe care fără îndoială cu nemăsurată dulceaţă au 
s-o sloboadă afară dintru sineşi şi înlăuntrul acelor grădini de-a 


pururea înflorite narcise, lilieci, crini, trandafiri şi cele mai 
minunate flori ce se află acolo, acum istorisesc pentru bunele 
miresme cele mai îmbietoare şi mai mari din care se vor umple cei 
drepţi şi vor slobozi afară din sineşi bună mireasmă proslăvitele lor 
trupuri. Mai ales trupul Doamnei noastre Născătoarei de 
Dumnezeu şi Pururea Fecioarei Maria, care cu înălţarea sa la 
ceruri a umplut tot cerul de atâta bună mireasmă şi dulceaţă încât 
spăimântându-se toţi îngerii şi umplându-se de atâta mirosire bine 
mirositoare şi de îndulcirea bunei miresme, strigau unii către alţii, 
zicând graiul acela al Cântării Cântărilor: „Cine este aceasta care 
se suie din pustie, ca un bucium tămâiată de fum de smirnă şi de 
tămâie din toate prafurile făcătorului de mir? (Cânt. Cânt. 3, 6). Şi 
dacă moaştele sfinţilor aflându-se încă aici în morminte de multe 
ori revarsă mireasmă nemăsurată nefiind încă deplin proslăvite 
sau îmbrăcate cu nemurirea, câtă bună mireasmă se cuvine să 
socotim că vor da când se vor curăța de toată putoarea sa de 
putrejune? Şi dacă vor vărsa atâta mireasmă trupurile lor, cu atât 
mai mult vor vărsa sufletele acelora. Pentru aceasta zice cu 
cuviinţă Osea pentru aceştia: „Sfinţii Tăi, Doamne, vor înflori ca 
crinul şi va fi mireasma lor ca a tămâii” (Osea). Deci dacă cu atâta 
mireasmă se vom umple drepţii şi cu atât mai mult Împărăteasa 
lumii Maria, ce fel şi câtă oare va fi mireasma a lui Hristos Însuşi? 
Zice pentru sine la Eclesiast: „Ca şi chinamontul şi ca o călcătură 
de aromate şi ca smirna cea aleasă am revărsat bună mireasmă”. 
Singuri voi puteţi să pricepeţi şi să cunoaşteţi fiindcă orice va 
socoti cineva ca să zică, puţin va zice. 

Încă, de asemenea, şi GUSTUL, va fi plin de o zeamă a unei 
dulceţi netâlcuite şi va veseli cu oarecare saturare şi bună 
mireasmă duhovnicească, atât de nemăsurată încât, de ar fi cu 
putinţă să socotească şi să înţeleagă împreună cineva toate 
bucatele prea alese şi prea dulci ale lumii acesteia, la fel şi mana 
jidovilor, nimic nu va fi dulceaţa acelora, asemănându-se cu 
cereasca aceea prea dulcea gustare, care nu va fi gustare a 
vreunei mâncări sau băuturi simţite şi trupeşti, după cum bârfesc 
păgânii, ce va să fie o parte din o oarecare cerească umezeală sau 
jilăveală, ci din o rouă cu bună zeamă ce se varsă de la Dumnezeu, 
care va curge prin stomac şi prin celelalte părţi mai dinlăuntru 
umplând organele gustului, adică limba, cerul gurii şi celelalte 
părţi alegătoare ale feluritelor bucate. Pentru aceasta şi prorocul 
şi împăratul David cânta pentru cei drepţi: „Imbăta-se-vor din 
grăsimea casei Tale şi cu râul desfătării Tale îi vei adapă pe ei” 
(Psalm). O parte a acestei gustări prea dulce va izvori în sus din 
prea aleasa şi prea minunata turnare împreună şi amestecarea 
trupului. Fiindcă dacă aici în lume omul, care este în toată 


sănătatea şi întregimea trupului şi are zemurile cele ţiitoare ale 
trupului foarte cu măsură şi este cu totul sănătos la toate 
mădularele lui, şi acesta simte oarecare bună şi dulce zeamă în 
gura sa fiind încă postit, cu cât mai vârtos mai multă dulceaţă va 
simţi când va ajunge la cealaltă viaţă, când amestecarea şi virtutea 
sa va veni la cea mai de pe urmă bună aşezare şi săvârşire? 

Simţirea PIPAIRII iarăşi va dobândi şi aceasta dulceaţa ei 
(cea potrivită şi desfătarea, atât din aburul cel ceresc şi din 
pipăirea cereştilor trupuri, pe cât şi din împreună simţirea cea mai 
dinăuntru a preaminunatei acestei bune aşezări şi sănătăţii). Căci, 
omul care este prea sănătos întru nemărginită întregime şi bună 
aşezare simte întru sineşi cu multă dulceaţă prea aleasa şi 
minunata aceasta bună alcătuire şi bună întocmire a trupeştilor 
sale zemuri şi stihii. Dulceaţa aceasta, pe care o dobândesc fericiţii 
prin pipăire, va să fie cu mult mai mare şi mai dulce decât 
dulceţile celorlalte simţuri. Pentru că fiindcă este pipăirea aceasta 
semănată şi risipită nu tot trupul, dulceaţa şi desfătarea care este 
vărsată împrejur în tot trupul acesta, va să fie şi cea mai curată şi 
mai veselitoare: mai ales după cum zice un înţelept şi mult învăţat 
Dascăl: „Că pipăirea întru nemărginită desfătare şi veselie va să 
veselească, prin sărutarea cea împrumutătoare şi îmbrăţişarea 
păcii, atât a sfinţilor, cât mai ales şi prin sărutarea chiar a Însuşi 
Împăratului Dumnezeu”. 

Rămâne acum AUZUL, simţirea cea mai de pe urmă. Şi apoi 
urechile neîncetat vor auzi negrăitele acelea cântări de psalmi ale 
acelei muzici şi cântări cereşti şi întocmiri de o dulce cântare, a 
căreia şi un singur glas numai, este îndestulat să umple sufletele 
tuturor oamenilor de o negrăită dulceaţă şi veselie. Pentru că, 
după cum zice sfinţitul Augustin: „Răsună acolo întotdeauna 
organele cântărilor cele mai dulci decât mierea”. Atunci se va 
împlini şi ceea ce a scris Sfântul Ioan în Apocalipsul său: „După 
acestea, am auzit în cer, ca un glas puternic de mulţime multă 
zicând: Aliluia! Mântuirea şi slava şi puterea sunt ale Dumnezeului 
nostru. Atunci am auzit ca un glas de mulţime multă şi ca un vuiet 
de valuri fără de număr şi ca un bubuit de tunete puternice zicând: 
Aliluia! Pentru că Domnul Dumnezeul nostru, Atotştiitorul este 
Împărat. Să ne bucurăm şi să ne veselim şi să-l dăm slavă căci a 
venit nunta Mielului şi mireasa Lui s-a pregătit” (Apoc. 19, 1, 6, 7). 
Acolo după cum învaţă cuvântătorul de Dumnezeu va cânta fiecare 
drept, cu glas deosebit şi ales, care se va auzi de toţi şi se va 
deosebi curat din celelalte. Şi David o arată aceasta zicând: „Si se 
vor lăuda cuvioşii întru slavă şi se vor bucura în aşternuturile lor. 
Laudele Domnului în gura lor şi săbii cu două tăişuri în mâinile 
lor” (Psalm 149, 5, 6). Laude lui Dumnezeu le numeşte pe laudele 


cu care Îl vor lăuda pe Dumnezeu, vestind măreţia lui cea 
preaînaltă şi toate lucrurile lui cele prea mari şi minunate. 
Spunând că au laude în gura lor apoi înseamnă că nu numai cu 
mintea şi cu privirea vor lăuda şi vor slăvi pe Dumnezeu, ci şi cu 
glasul cel cu bun vers. Slujirea lui Dumnezeu stă numai în aceasta 
a lăuda cineva şi a slăvi şi a mulţumi lui Dumnezeu, mai ales în 
vechea şi preaiubita aceea a lui Patrie, acolo unde încetează toate 
lucrurile pocăinţei. Şi aceasta urmează fiindcă din dorul cel peste 
măsură, şi din nemăsurata bucurie, fireşte se îndeamnă şi se 
porneşte omul spre slăviri şi cântări de laudă, după cum arată 
experienţa din fiecare zi, pentru că bucuria cea dinlăuntru când se 
revarsă peste măsură în inima omului, atunci şi prin organele cele 
glăsuitoare ale trupului cu îndestulare se varsă şi la cele din afară. 
De unde şi sfinţii fiind plini de dor Dumnezeiesc, de bucurie 
netâlcuită şi de veselie mare şi de peste tot din cele dinăuntru se 
pornesc cu tărie spre slăvire, spre cântare de Psalmi şi spre lauda 
dumnezeieştei măriri. Sfântul Grigorie tâlcuindu-l pe lov care 
zicea: „lar gura acelor adevăraţi se va umple de râs”, scrie aşa: 
Bine zice că gura se va umple de râs şi buzele de veselie, fiindcă şi 
la veşnica acea patrie când mintea drepţilor se răpeşte întru 
veselie, atunci limba lor se înalţă spre cântări, spre laude şi spre 
cântări de psalmi”. Pentru aceasta şi fericitul Augustin zice: „Tot 
lucrul lor (al drepţilor) este cântarea şi lauda lui Dumnezeu, fără 
de a avea sfârşit, fără de a avea osteneală şi fără de trudă”. Fericit 
sunt eu şi cu adevărat în veci fericit dacă şi după dezlegarea 
acestui trup al meu m-aş învrednici să aud acele versuri şi cântări 
cereşti, care se cântă spre lauda şi mărirea Împăratului celui fără 
de moarte de cetăţenii acelei Patrii de sus şi de adunările 
fericitelor Duhuri. Intru tot fericit sunt şi de trei ori bine norocit 
dacă m-aş judeca şi eu atunci vrednic să cânt tot aceleaşi versuri şi 
cântări şi să stau înaintea Împăratului a toate, Dumnezeu. Fiecare 
cântă acolo dumnezeieştile laude şi cuvinte de laudă după cuviinţă 
şi după asemănarea sa şi după starea sa, după cum şi îngerii 
numai cu glas duhovnicesc, iar oamenii şi cu trupesc. Dar câtă 
oare şi ce fel va fi dulceaţa şi frumuseţea acelei muzici cereşti şi 
întocmire de cântare, poate cineva s-o asemene şi s-o priceapă 
când ar alătura-o cu dulceaţa cea pământească şi cu frumuseţea 
cântării omeneşti de psalmii cei de aici. Că de multe ori când s-ar 
afla glasuri dulci cântătoare ale oamenilor şi s-ar uni cu versurile 
cele prea dulci răsunătoare ale organelor muzicale şi cu meşteşug 
cu alăutele şi cu viorile şi cu ale altora, atâta desfătare veselitoare 
dau ascultătorilor încât mai dezlipesc şi smulg chiar mintea din 
trupul lor, iar uneori şi cu silă se ţine pe sineşi un ascultător ca 
acesta pentru ca să nu leşine de dulceaţa peste măsură de veselie. 


Cu toate acestea toţi cei cu bun glas ai pământului, toate organele 
muzicale şi cu meşteşug de cântare, toţi ştiutorii de cântare cei 
prea aleşi şi cei iscusiţi la cântare adunându-se la un loc să se 
pună alături şi s-ar asemăna cu cântăreții cei din fluier cereşti, cu 
teatigii (teatigii sunt nişte păsărele ce se află în părţile calde şi 
cântă atât de frumos încât nu te poţi sătura, şi pentru aceea îi 
aseamănă pe cântăreții cei cereşti cu ele că atât de frumos cântă 
încât mai leşină omul) cei frumos cântători şi prea dulci 
întorcători, ci privighetorile cele nemuritoare, s-ar părea cu 
adevărat cum că bombănesc cu oarecare glas amorţit, sălbatic, 
fără dulceaţă şi fără de răsunare. Socotiţi încă pe lângă acestea 
cum auziţi glasurile şi cântările cele cu bună rânduială şi prea 
dulci ale zburătoarelor şi ale păsărilor pământului, dar încă şi 
acelea s-ar arăta o urâciune şi scârbă înaintea acelei muzici 
cereşti. Insă să ştii că aceia se vor învrednici să audă acea cântare 
de psalmi ale căror urechi stau deschise totdeauna să primească 
cu râvnă cuvintele lui Dumnezeu, insuflările şi învăţăturile 
Sfântului Duh, povăţuirile îngerului păzitor, sfătuirile cele 
cinstitoare de Dumnezeu şi mustrările cele de suflet folositoare. 
Cei ce-şi închid urechile spre cuvintele mântuitoare de suflet şi le 
deschid la glume, la basme, la bârfiri, la defăimări şi la grăire de 
rău, la cântări lumești, la vorbe deşarte şi la altele asemenea, unii 
ca aceştia nu se vor învrednici să audă acele cântări Dumnezeieşti 
şi cereşti. Ne istorisesc scriitorii de lume cum că toţi câţi locuiesc 
lângă jgheaburile râului Nilului sunt tot surzi cu totul de loviturile 
cele peste măsură ale curgerii râului, care se aruncă jos din munţii 
cei înalţi. Dar oare lumea aceasta nu este un râu prea mare şi 
sunător ca un tunet? Oare nu are loviri mai tari ca ale Nilului? 
Oare nu este şi aceasta o mare ce se învăluie cu multe valuri? O, 
câte sunt întreitele furtuni ale tuturor grijilor în acest val! Câte 
sunt viforele cele iuți şi tari ale grijilor! Câte sunt tulburările şi 
peşterile patimilor celor sălbatice! Câte sunt glasurile celor ce 
domnesc negustoresc, ale tăietorilor de pietre, ale lucrătorilor şi 
bătătorilor de aramă, ale meşterilor, ale celor ce joacă şi 
dănţuiesc, ale celor ce râd cu desfătare şi desfrânare şi cu gura 
căscată şi ale celor ce plâng! Motivul este că şi fiecare păcătos şi 
fărădelege ce s-a săvârşit nu vrea să audă pentru lumea cealaltă şi 
pentru viaţa ce va să fie, sau de ar şi auzi, fără de poftă şi osârdie 
şi îngreţoşare primeşte cuvintele cele pentru acelea. Fiindcă tot 
cugetul lor este aşezat în grijă cum să aşeze şi să ocârmuiască fără 
de greşeală lucrurile lumii acesteia şi se sileşte sau să-şi păzească 
sănătatea lui, sau să-şi înmulțească bogăţia lui, sau să-şi mărească 
cinstea lui se sârguieşte. Din aceste griji se află ca unul fără de 
minte şi simţire, întunecat şi surd la cele cereşti şi nu mai vrea 


sfătuirile cele mântuitoare şi învăţăturile folositoare de suflet. 
Poate că din petrecerea împreună cu oamenii răzvrătiți şi 
desfrânaţi şi făcători de rele şi cu năravuri rele asurzeşte la 
propovăduirile cele cu mare glas ale Bisericii, la curățirea de a 
doua oară a cugetului şi a minţii sale, la înfricoşările muncii ce va 
să fie şi la alte dojeniri. Ce zice unul ca acesta? Când se va apropia 
ultimul ceas al vieţii mele, atunci voi deschide prea larg şi urechile 
mele ca să ascult cele mântuitoare ce mi le dau preoţii. Insă se 
lasă şi foarte mult greşeşte unul ca acesta pentru că într-o vreme 
ca aceea nu va putea nici câtuşi decât să audă nişte tunete ca 
acestea dumnezeieşti la care nu s-a obişnuit auzul lui în toată 
vremea vieţii lui, pentru ca să fie încredinţat cum că nepocăit are 
să se ducă din viaţa aceasta şi prin urmare nu se cuvine să mai 
nădăjduiască cum că va auzi acele cântări cereşti şi cântări de 
Psalmi ale sfinţilor îngeri şi ale aleşilor lui Dumnezeu. Dar cine 
vrea să audă acele cântări de Psalmi, ia să se grăbească mai 
înainte aici ca să audă cuvintele lui Dumnezeu şi sfătuirile cele 
mântuitoare de suflet şi să le păzească până în sfârşit. Fiindcă 
„fericiţi sunt cei ce aud cuvântul lui Dumnezeu şi-l păzesc pe el” 
(Luca). 


Capitolul VI 
Îndulcirea cea prea bogată a bucuriei şi a veseliei se 
produce din privirea cea împrumutătoare a fericiţilor 
drepţi 


De caută cineva burete în valea aceasta a lacrimilor, pentru 
ca să-şi şteargă cu el toată lacrima de la ochii săi, unul ca acesta 
vină cu mine astăzi şi să nu-şi înalțe ochii lui spre ceruri, ci să-l 
pogoare jos la acel gunoi prea de bun neam al mult răbdătorului 
Iov. De vei socoti bine cuvintele auzite acolo toate cele pământeşti 
le vei socoti ca Apostolul Pavel, ca nişte gunoi şi lepădătură. 
Dreptul Iov cu glas de plângere pe acel gunoi al ticăloşiei omeneşti 
vrând să îndulcească puţin durerile celorlalţi oameni care se află 
în necazuri şi în nevoi a grăit cuvinte tainice să rămână spre 
veşnica aducere aminte a tuturor oamenilor celor ce se vor face 
mai pe urmă: „Cât aş vrea ca vorbele mele să fie scrise, cât aş vrea 
să fie săpate pe aramă. Să fie săpate pe veci cu un condei de fier şi 
de plumb, într-o stâncă. Dar eu ştiu că Răscumpărătorul meu este 
viu şi că El, în ziua cea de pe urmă, va ridica iar din pulbere 
această piele a mea ce se destramă” (lov. 19, 23, 24, 25). lov vrea 
să i se scrie graiurile şi nu are materie potrivită, aşa de sărac este 


că nicio cărămidă nu are pe care să scrie. Zice lov: Şi degetele 
mele mi s-au sucit, vinele mele s-au zgârcit, mâinile mi s-au 
slăbănogit şi cu totul sunt nevoiaşe şi slăbănoage la ger, tremură, 
sunt rănite şi în jos atârnate. Cu toate acestea mă voi sili pe sine- 
mi pentru mângâierea mea să le aşez pe o materie tare în scris 
prin slove, cuvinte scurte. Ţi s-a adus hârtie. N-o vreau pe aceasta 
că se rupe, vreau să le scriu în carte în veac. Aduceţi-mi sau 
plumb, sau aramă, sau piatră cioplită ca să rămână în veci 
cuvintele mele şi scrie: „Ştiu că Răscumpărătorul meu este viu şi 
că El în ziua cea de pe urmă va ridica din pulbere pielea mea” care 
suferă acestea. Nădejde tare hrănesc în sufletul meu cum că voi 
vedea odată pe lIzbăvitorul şi Mântuitorul meu Hristos, care 
nădejde copleşeşte sufletul meu cu bucurie, ci şi pe trupul meu 
acesta îl mângâie de multele lui munci, şi aleg mai bine să zac 
deasupra acestui gunoi puturos hrănind nădejdea, decât să şed în 
scaun împărătesc. Să socotească bine fiecare acea nădejde a slavei 
celei dumnezeieşti pe care Iov a văzut-o mai înainte cu atâţia ani şi 
i-au făcut uşoare şi lesne de suferit ca să nu zic vesele, muncile lui 
cele atât de grele şi prea nesuferite, adică golătatea, boala, rănile, 
puroiul, umflăturile cele înfocate, lepra, râia, buba cea peste tot, 
durerile cele de la încheieturi, putrejunea măruntaielor celor 
dinlăuntru, bolile cele ce aduc greață, putoarea cea rea, femeia 
cea nebună şi hulitoare, dracul, ocările şi defăimările prietenilor, 
foamea, setea, arşiţa zilei, îngheţul nopţii şi pe toate acestea le-a 
putut preface în închipuirea Raiului. Dacă atâta putere a avut 
numai singură nădejdea pe care-o avea să-L. vadă pe Hristos, ce va 
să fie când Îl va dobândi cineva cu lucrul şi să fie chiar de faţă? Ce 
va fi când va câştiga toată fericirea aceea care n-are sfârşit 
niciodată? După cum zice dumnezeiescul Grigorie: „Acolo va să fie 
lumina, fără pierire, fără lesnire: dorul fără de pedeapsă; poftirea, 
fără de întristare şi fără de scârbă; săturarea fără îngreţoşare; 
mântuirea deplină; viaţa fără de moarte; sănătatea fără de boală”. 
Acolo după cum zice Augustin: „Impărat este adevărul, lege este 
dragostea, vrednicie, dreptatea; pace, fericirea, viaţa, de-a pururea 
vecuirea”. Acolo cum spune şi alt dascăl: „Plată pentru biruinţă 
drepţilor este aceasta, să privească pe Dumnezeu, acesta să 
trăiască împreună cu Dumnezeu, acesta să vieţuiască întru 
Dumnezeu, acesta să fie împreună cu Dumnezeu, acesta să fie 
întru Dumnezeu, care să fie toate întru toate”. Ci noi fiindcă avem 
obicei când vedem mulţi oameni aproape lângă noi, de la care 
putem să luăm multe feluri de motive de mângâiere, ne bucurăm, 
ne veselim, oare câtă bucurie şi veselie ne va face când ne vom 
aduna şi vom petrece împreună cu mulţimea cea prea mare a 
acelor preafericiţi îngeri şi a preasfinţilor drepţi, care privesc unul 


către altul cu negrăită bucurie şi veselie? Ci ia să cercetăm mai 
întâi, mulţimea fericiţilor îngeri şi apoi pe urmă a drepţilor. Zic 
unii cum că Preasfânta Născătoare de Dumnezeu s-a arătat odată 
unei cuvioase cinstitoare de Dumnezeu şi i-a zis, cum că, numărul 
îngerilor atât este de mult încât de s-ar număra toţi oamenii de la 
Adam şi până la sfârşitul lumii, prin urmare ar fi fost trebuinţă să 
se pună tot 10 îngeri la un om, adică înzecit mai mulţi sunt îngerii 
la număr decât oamenii. Sfântul Dionisie  Areopagitul 
spăimântându-se oarecum pentru mulţimea lor, zice: „Cum că 
numărul îngerilor numai lui Dumnezeu îi este cunoscut, care i-a 
făcut pe aceştia”. Sfântul Ambrozie, iarăşi zice: „Cum că oamenii 
sunt a suta parte a numărului îngerilor (adică oamenii sunt o parte 
şi îngerii sunt cu nouăzeci şi nouă de părţi mai mulţi decât 
oamenii, după cum şi Domnul nostru lisus Hristos a zis adeverind- 
o aceasta, cum că lăsând cele 99 de oi adică pe îngeri, a căutat pe 
oaia cea pierdută, adică pe omenire”) şi cum că cele patru cete ce 
sunt mai sus decât aceştia, adică: Domniile, Scaunele, Heruvimii şi 
Serafimii, sunt mult mai multe la număr, decât cele mai de jos 
cinci cete”. Iar altul din cuvântătorii de Dumnezeu a zis, cum că 
numărul îngerilor, asemănându-se cu numărul oamenilor, poate au 
dreptate să fie nemărginit şi nenumărat. Deci dacă după 
descoperirea cea învățată de Stăpâna noastră Născătoarea de 
Dumnezeu, îngeri sunt cu 10 părţi mai mult decât oamenii (adică 
oamenii sunt o parte, iar îngerii sunt cu zece părţi mai mulţi decât 
oamenii) ia să socotească fiecare ce mulţime multă şi cu greu de 
numărat sunt aceşti îngeri. Şi să socotească prin urmare ce 
bucurie va avea fiecare să vadă atât de multe oşti de îngeri cu 
nepovestite şi bune chipuri şi frumuseți şi să vorbească împreună 
cu dânşii! Un cinstitor de Dumnezeu mai marele meşterilor (după 
cum se povesteşte) a văzut pentru faptele sale cele bune, un înger 
în chip de tânăr frumos, care zicea, cum că se mulțumea ca să 
piardă un ochi al lui numai să-l mai vadă o dată. Şi eu acum zic, de 
ar fi fost cu putinţă să vadă cineva numai un înger şi să vorbească 
împreună cu el şi să-l asculte când cu mare cuviinţă ar vorbi şi ar 
povesti pentru lucrurile cele negrăite şi dumnezeieşti şi să 
privească frumuseţea feţei lui cea cu bun chip şi frumoasă, să 
socotească cu mintea şi să cunoască preadesăvârşit darurile lui, 
sfinţenia lui şi cunoştinţa şi sfatul lui cel prea Dumnezeiesc, de 
câte oare bucurii şi veselii umplându-se s-ar minuna şi ar rămânea 
cu totul înspăimântat şi uimit? După adevăr fiecare drept când ar 
ridica ochii săi la prealuminata şi preastrălucita aceea dănţuire şi 
petrecerea împreună a îngerilor şi a sfinţilor în care (să zic 
cuvintele Marelui Vasile) sunt milioanele îngerilor, soboarele 
strămoşilor, scaunele Apostolilor, adunările prorocilor, sceptrurile 


patriarhilor, cununile mărturisitorilor Mucenici şi laudele tuturor 
drepţilor, care împreună cu un glas se veselesc, de abia ar putea 
să se ţie pe sineşi ca să nu strige cu mare bucurie şi să dănţuiască 
veselindu-se. După cum şi minunatul filosof Socrate vrând după 
puţin să moară, se bucura prea mult, zicând, cum că se duce din 
această lume şi merge către minunaţii şi vitejii şi către bărbaţii cei 
Dumnezeieşti şi aleşi ai vechimii, cu care dimpreună zicea cum că 
are să petreacă în tot veacul. Care lucru de ar fi în puterea 
fiecăruia, adică să vorbească fiecare cu cine vrea, cu adevărat 
fiecare ar fi iubit şi întru dorire ar fi fost ca să vorbească, cu acel 
mai mare al meşteşugului şi al deprinderii sale, adică filosofii, cu 
Aristotel; matematicienii cu Arhimede; oratorii cu Demostene; 
zugravii cu Apelin; doctorii cu Hipocrat; dascălii legii cu lustinian; 
şi ostaşii cu Alexandru. Şi dacă aceia pentru o singură asemănare 
oarecărui meşteşug lumesc sau al altei deprinderi au atât dor şi 
poftă să vorbească şi să petreacă împreună cu cel dintâi al lor, 
câtă bucurie oare va să fie unui creştin drept, să vorbească 
împreună şi să petreacă şi să se întrebe cu îndrăzneală cu acei 
mari viteji ai legii Vechi, cu Adam, cu Noe, zic, cu Isaac, cu lacob, 
cu Iosif ? Cu acei purtători de Duh proroci, cu Isaia, cu Ieremia, cu 
lezechiil, cu Daniil şi cu ceilalţi? Cu preaslăviţii împărați, cu David, 
cu lezechia, cu Iosafat, şi cu Manase cu întru-tot cinstită adunarea 
aceea aleasă şi preaslăvită a Apostolilor, cu Petru, cu loan şi cu 
ceilalţi: cu purtătorii de Dumnezeu sfinţii Părinţi, cu Vasile cel 
Mare, cu loan Gură de Aur, cu Grigorie, cu Atanasie, cu Nicolae, 
cu Spiridon, cu Epifanie, cu leronim şi cu Damaschin a cărora şi 
sfinţenia o cinstim şi înţelepciunea lor o lăudăm şi de învăţătura 
lor prea ne minunăm. Deci se vor bucura unii ca aceştia drepţi şi 
pentru privirea cea împrumutătoare dintru sineşi, şi pentru 
împărtăşirea cea prea dulce desfătătoare şi împreună vorbire. Aici 
se porneşte o mare prigonire la tâlcuirile cuvântătorilor de 
Dumnezeu, cu care limbă vor vorbi oare drepţii în Rai, cu 
elinească, cu latinească sau cu siriană? Unii socotesc că vor vorbi 
toţi greceşte, fiindcă şi Însuşi Domnul nostru lisus Hristos a zis: 
„Eu sunt Alfa şi Omega”, care sunt cele dintâi şi cele mai de pe 
urmă slove din cuvintele greceşti. Alţii zic cum că va vorbi fiecare 
în limba patriei sale, după cum şi aici pe pământ, pentru ca mai 
mult să se slăvească Dumnezeu cu limbile tuturor neamurilor. 
Scrie Dumnezeiescul Grigorie Dialogul un lucru care întrece tot 
gândul omenesc ca o minune preaslăvită şi îşi încredinţează 
cuvântul său cu chipul următor: „Un copil (zice) care păştea boii, 
după ce a murit, iarăşi a înviat din grija lui Dumnezeu, şi chemând 
pe stăpânul său a zis către dânsul: Să ştii cum că eu m-am suit în 
cer şi m-am învăţat acolo care au să moară din casa ta peste 


puţine zile, adică cutare şi cutare şi pentru ca să te încredinţezi 
cum că spun adevărul cum că am fost în cer, iată că am luat acest 
fel de dar de acolo, ca să vorbesc limbile tuturor oamenilor. Oare 
nu-ţi aduci aminte că eu nu ştiam nimic greceşte? Şi acum pot să 
vorbesc îndată greceşte, pentru ca să credeţi cum că cu adevărat 
m-am învăţat toate limbile neamurilor. Atunci stăpânul lui a 
început a-l întreba greceşte, şi acela la toate îi răspundea cu 
aceeaşi limbă şi vorbire grecească, atât încât toţi cei ce stăteau de 
faţă înainte au rămas înspăimântați. Tot în aceeaşi casă se afla şi 
un bulgar, pe care aducându-l înaintea copilului i-a poruncit să 
vorbească bulgăreşte cu acelaşi copil, care deşi era născut şi 
crescut în Italia, cu toate acestea atât de frumos vorbea limba 
bulgărească încât şi bulgarul încredința cu jurământ cum că n-ar fi 
fost cu putinţă să vorbească cineva mai bine graiurile, cele 
bulgăreşti, nici chiar bulgarul cel firesc”. Deci şi din cercarea 
acestor două limbi s-au încredinţat toţi cum că s-a suit copilul în 
cer (după cum singur zicea). Acestea le istoriseşte Dumnezeiescul 
Grigorie. Dar cu toate că nu este arătat în Sfânta Scriptură care 
limbă şi vorbire au să vorbească între sineşi drepţii în ceruri când 
vor vorbi unii cu alţii, cu toate acestea mai cu cuviinţă şi mai cu 
adevărat se vede socoteala Dumnezeiescului leronim, să fie 
vorbirea aceea pe care Dumnezeu i-a dăruit-o lui Adam celui întâi 
zidit în Rai, adică cea evreiască. Pentru că şi Însuşi Fiul şi 
Cuvântul lui Dumnezeu care s-a întrupat pe pământ, pe aceeaşi 
limbă de multe ori a folosit-o şi cu ea a învăţat tainele credinţei şi 
propovăduirea. lar vorbirile împreună ale fericiţilor care vor fi 
între dânşii, vor să fie în acest fel în ce fel au fost odată a 
Apostolilor: „Când s-au umplut de Duhul Sfânt la praznicul 
Cincizecimii şi vorbeau în multe feluri de limbi şi proroceau” 
(Fapte, 2). Şi ce vorbeau oare? Arătat este cum că măririle lui 
Dumnezeu. Tot în acest fel şi acei drepţi între sineşi vor vorbi prea 
cu veselie pentru nemărginită desăvârşirea lui Dumnezeu, pentru 
nespusa Lui înţelepciune, pentru puterea, pentru bunătatea, 
pentru milostivirea, pentru dreptatea şi mai ales pentru mai 
înainte văzătoarea purtare de grijă a lui, pentru mântuirea noastră 
pe care a lucrat-o prin însăşi întruparea Fiului Său cel iubit, şi pe 
lângă acestea cu câte meşteşuguri ascunse şi chipuri tainice i-a 
povăţuit la mântuire. De câte ori i-a întâmpinat cu darul Său, cu 
Dumnezeiasca insuflare i-a îndemnat şi i-a pornit spre faptele cele 
bune şi de faţă S-a aflat la năpădirile cele cumplite ale sălbaticilor 
draci şi i-a slobozit din primejdiile cele ce le zăcea asupra şi din 
veac i-a ales pentru slava Sa cu nemărginita Lui milostivire şi milă. 
O, minune, cu câtă bucurie a sufletului lor vor număra primejdiile 
prin care fără de vătămare au trecut cu ajutorul lui Dumnezeu şi i- 


a mântuit! De câte ori vor zice şi vor spune unul către altul 
cuvântul acela al prorocului împărat David: „Că de nu mi-ar fi 
ajutat mie Domnul, puţin de nu s-ar fi sălăşluit în Iad sufletul meu” 
(Psalm 93, 17). Cât de mare desfătare şi veselie va să fie ca să 
audă cineva din gura marelui Pavel, cum că atunci când mergea el 
pe drumul Damascului suflând cu totul duh de urgie şi de ucidere 
asupra ucenicilor lui Hristos, i-a venit lui fără de veste glas 
înfricoşat din cer şi lumină strălucitoare l-a înconjurat şi îndată de 
acolo de unde era prigonitor al Bisericii lui Hristos, s-a făcut mare 
Apostol al lui Hristos! Iarăşi să audă din gura Dumnezeiescului 
Petru, cu ce chip în vremea lepădării sale de Dânsul, căutând lisus 
Hristos către dânsul cu ochii Săi cei mângâioşi şi dăruitori de dar 
Dumnezeiesc l-au făcut îndată a se pocăi şi a plânge cu amar! 
Iarăşi să audă cu care cuvinte Maria Magdalena a tras spre sineşi 
milostivirea şi dragostea lui Hristos, şi nu numai dracii i-a scos din 
ea, ci şi ucenică minunată a făcut-o! De câte ori va povesti cu 
bucurie David căderea şi primejdia sufletului pe care a pătimit-o, 
când pângărita de curvie împreună şi nedreapta ucidere a făcut-o! 
Atunci nu va cânta mai mult acea cântare de plângere: „Miluieşte- 
mă, Dumnezeule, după mare mila Ta” (Psalm 50), ci va cânta 
Psalmul de bucurie şi de veselie: „Milele Tale în veac le voi cânta, 
Doamne” (Psalm 88, 1). Apoi se vor întreba unii pe alţii pentru 
netâlcuitele taine ale credinţei noastre ale iconomiei Domnului 
nostru lisus Hristos celei cu trupul ale naşterii, ale creşterii, ale 
vieţuirii Sale. Pentru Patimile şi pentru minunile Aceluia, pentru 
Învierea pentru Înălţarea la cer şi pentru Şederea Sa cea de-a 
dreapta Tatălui, la fel şi pentru celelalte taine ale lui Dumnezeu. 
Iar călugării au să povestească unii către alţii din parte cu câte 
insuflări ale lui Dumnezeu s-au mântuit din valurile mării acesteia 
de acum a lumii şi au ajuns la limanul cel neînvolburat al vieţuirii 
şi al petrecerii călugăreşti, lepădându-se de patrie şi de părinţi şi 
de orice altă desfătare, căci de n-ar fi făcut această lepădare de 
toate şi trăind altfel mult s-ar fi primejduit. In acest fel fiecare va 
povesti lucrurile vieţii sale biruinţele şi primejdiile trecute şi va 
vorbi apoi de purtarea mai înainte de grijă cea mântuitoare pe 
care o foloseşte Dumnezeu la toate făpturile sale. Dar în acest prea 
mare Palat al lui Dumnezeu, desăvârşit nu se vor auzi glasurile 
acelora care în această lume, limba cea mai aleasă podoabă a 
omului au obişnuit-o sau să hulească pe Dumnezeu, sau să-L 
defăimeze, sau să-L grăiască de rău, sau să-L ocărască, sau să-L 
râdă şi să-şi bată joc de El, sau să-L clevetească, sau aşa prost să 
zic să împungă şi să-i vatăme pe fraţii lor. Pentru că pe unii ca 
aceştia nu-i bagă la acea sfătuire a cereştilor oratori şi cuvântători 
de Dumnezeu. Aceasta o mărturiseşte şi Dumnezeiescul Apostol: 


„Defăimătorii şi ocărâtorii, Împărăţia lui Dumnezeu n-o vor 
moşteni”. Dar tu oricine ai fi, frate creştine, ia aminte să nu te 
numeri împreună cu hulitorii şi defăimătorii, ocărâtorii, grăitorii 
de rău şi cu clevetitorii, că nu este cu putinţă să se afle acolo 
vreun loc pentru acest fel de ocarnici, nu este înlesnire sau chip să 
încapi între acei drepţi, care erau împreună cu dragoste 
desăvârşită şi cu unire dulce în lumea aceasta. Să-l auzim şi pe 
evanghelistul Ioan: „Care nu s-a aflat scris în cartea vieţii s-a 
aruncat în râul cel de foc”. Aceştia se gonesc din cer ce i-am arătat 
ca nişte broaşte grozave, ca nişte peşti netrebnici, ca nişte balauri 
prea solzoşi, cu gurile împuţite şi scârboşi vor înota pe fundul 
acelui râu de foc muncindu-se în vecii vecilor. Acum cine nu ştie că 
peştii mării şi ai altor râuri şi bălți se zic cu totul muţi? După 
acelaşi chip şi dreptul Judecător de la acei clevetitori şi ocărâtori 
care s-au afundat în acel râu pentru limbă, le va ridica şi glasul şi 
cuvântul pe care ca o sabie ascuţită l-au folosit împotriva 
aproapelui lor. Şi nu se vor învrednici niciodată a cânta acel 
preadulce şi desfătat grai: Aliluia!, ci cel de întristare şi de 
plângere: Vai, amar! Vai de mine şi de ticăloşia mea! Vai, dar, 
otrăvitorilor cu cuvinte, hulitorilor, grăitorilor de rău, luătorilor în 
râs şi batjocoritorilor şi aşa de obşte să zic, înjurătorilor şi 
ocărâtorilor, că „Împărăţia lui Dumnezeu nu o vor moşteni”. 


Capitolul VII 
Unirea tuturor drepţilor şi dragostea cea între sine şi 
unii către alţii se face pricinuitoare de nespusă veselie 


Domnul nostru lisus Hristos, ca să-i mângâie pe aleşii Săi la 
ziua cea mai de pe urmă a sfârşitului lumii acesteia şi să le ridice 
cugetele lor, cele înecate cu totul în tulburările care vor veni din 
cauza nenumăratelor semne înfricoşate, care vor urma atunci, cu 
aceste feluri de cuvinte îi împuterniceşte: „lar când vor începe 
acestea toate a se face, treziţi-vă şi ridicaţi capetele voastre” 
(Luca). Nu voieşte ca aceia să le plece jos la pământ, ci să le ridice 
sus spre cer. Ridicaţi capetele voastre, adică înălţaţi ochii minţii 
voastre, depărtaţi-vă de la acest pământ şi cu cuvântul, şi cu 
lucrul, şi treceţi cu vederea această lume slăvită, lângă care nu 
trebuie să rămânem şi să ne lipim şi să nădăjduim spre ea pentru 
ca să nu ne afunde, fiindcă urmează nevoie şi ea se va afunda 
odată.  Ridicaţi capetele voastre din valurile acestei lumi 
tulburătoare către acel liman lin, de la noroi spre Rai; de la 
această jalnică închisoare, spre cereasca noastră Patrie; de la 


aspra izgonire, spre adevărata ţară; din valea plângerii, spre 
muntele cel Dumnezeiesc şi spre Ierusalimul cel ceresc. La însăşi 
aceasta şi Prorocul şi împăratul David cu preamilostivitoare 
cuvinte ne împinge: „Fiii oamenilor, până când grei la inimă? 
Pentru ce iubiţi deşertăciunea şi căutaţi minciuna?” (Psalm 4, 2). 
Fiii oamenilor ce aveţi sădire cerească, săditorul este Dumnezeu, 
închipuirea este Dumnezeiască, sufletul fără de moarte şi trupul 
drept. Fiii oamenilor a cărora cerul vă este Patria, plata câştigarea 
lui Dumnezeu, îmbrăcămintea, darul; nădejdea, slava cea 
nemărginită; o, fii oamenilor până când grei la inimă? Mintea 
voastră fiindcă este Duh nematerialnic este şi pe atât de subţire, 
încât străbate cerurile; se potriveşte cu îngerii, se aseamănă lui 
Dumnezeu; pentru ce, dar, o pironiţi la cele pământeşti? Pentru ce 
o târâţi jos la pământ? De ce o lipiti de lucrurile cele necinstite? 
Fiii oamenilor, de aţi fi ai fiarelor sau ai dobitoacelor sau ai 
vieţuitoarelor celor necuvântătoare, n-ar fi lucru de mirare a căuta 
în jos la pământ. Voi v-aţi zidit cuvântători şi mintea voastră să se 
întindă la adevăr, care este Dumnezeu. V-aţi zidit de sineşi voitori, 
voirea voastră se cuvine să se mişte chiar spre bunătate. Aţi fost 
zidiţi stăpâni ai întreg pământului, se cuvine, dar, voi să stăpâniţi 
cele pământeşti, iar nu ele să vă stăpânească pe voi. Ochii voştri s- 
au rânduit să aibă scaun partea cea înaltă a capului, deci priviţi 
lucrurile cele înalte, pentru aceasta până când sunteţi grei la 
inimă? Nu vă ajunge vremea câtă aţi folosit-o la deşertăciunile 
lumii? Până când sunteţi grei la inimă? Vârsta cea pruncească a 
trecut, nebunia cea copilărească s-a dus, nesocotinţa cea 
holteiască a zburat; vârsta cea bărbătească a fugit şi v-a lăsat, 
vârsta cea bătrânească aleargă tot într-una cu mare grabă, 
moartea v-a ajuns şi veşnicia s-a apropiat. Deci voi, care până 
acum aţi fost grei la inimă, ridicaţi capetele voastre acolo unde 
este plata voastră şi vedeţi cât de dulce şi bogată va să fie pentru 
veselia cea peste măsură pe care o vor câştiga cei aleşi veşnic, 
pentru petrecerea împreună cea slăvită şi adunarea şi tovărăşia 
celor cereşti, pentru dragostea cea împrumutătoare unii de la alţii 
pentru unirea cea nemărginită şi aleasă şi pentru unirea la un 
gând cea într-un suflet şi cu totul desăvârşită. În lumea aceasta 
oamenii sunt călători, sunt străini ca la o găzduire, sunt nemernici 
şi veniţi din altă parte ca la o izgonire dar când vom ajunge la 
patria cea de sus vom auzi din gura Stăpânului celui ceresc al 
casei: „Deci, dar, nu mai sunteţi străini şi locuitori vremelnici, ci 
sunteţi împreună cetăţeni cu sfinţii şi casnici ai lui Dumnezeu” 
(Efes. 2, 19). Să privim acum să vedem care vor fi acei primiţi 
împreună cetăţeni şi casnici. Pentru aceasta întreabă prorocul 
David: „Doamne, cine va locui în locaşul Tău şi cine se va sălăşlui 


în muntele cel sfânt al Tău, cel ce umblă fără prihană şi face 
dreptate, cel ce are adevărul în inima sa” (Psalm, 14; 1, 2). Deci 
acolo nu se află nimeni nici cu cea mai mică întinăciune sau 
spurcăciune la suflet. Nu intră nimeni acolo care este necurat şi 
întinat, toate sunt acolo curate, toate luminate şi toate întru toate 
desăvârşit. In vremea cea veche erau în părţile cele din afară ale 
Dumnezeieştei Biserici izvoare de apă curată ca să se spele cei ce 
intră înăuntru. La fel şi noi mai înainte de ce vom intra în Cereasca 
Biserică trebuie să ne spălăm de toate necurăţiile noastre. Scriind 
de această Biserică în Apocalips zice Ioan evanghelistul că zidurile 
ei sunt făcute din aur atât de curat încât sunt ca o sticlă şi în 
curţile acelei biserici nu se află nici cât de puţin praf, în căile ei nu 
se vede nici cât de puţină tină. Acolo sunt crinii fără de gălbenire, 
trandafirii fără de ghimpi, aurul fără de zgură, strugurii fără de 
aguridă, grăunţul fără pai, grâul fără neghină. Şi Isaia spune: „Şi 
tu, lerusalime, cetate sfântă, nu va trece mai mult prin tine netăiat 
împrejur şi necurat”. Pentru că scris este în Apocalips: „Afară 
câinii” (Apoc. 22, 15). În acea adevărată Patrie nu se află vreun 
Cain care să-l omoare pe Abel. In acea Împărăţie nu este niciun 
Saul, ca să-l gonească pe David. Acolo nu este Isav ca să-l 
duşmănească pe Iacob, în acea casă mare nu va locui împreună 
vreun Izmail ca să-l lupte pe Isaac. In acea şcoală nu va fi nimeni 
Iuda împreună cu ucenicii lui Hristos, ca să-L. vândă pe acest 
Hristos. Nimeni nu este acolo olog, nimeni ciunt, nimeni 
încrucişat, nimeni orb, nimeni ghebos sau de obşte să zic grozav. 
Toţi sunt deplini la trup, toţi frumoşi, toţi deopotrivă cu vârsta, toţi 
întocmai de mari la statul trupului, toţi fără de răutate, prea 
înţelepţi, cu dulci obiceiuri, cu bune şi cinstite cuviinţe şi cu toate 
împărtăşitori. Dacă felurimea lucrurilor veseleşte ochiul omului şi-l 
îndulceşte, negreşit acolo vor fi multe pricini care le vor produce 
drepţilor o veselie ca aceasta şi desfătare. Mai întâi este felurimea 
neamurilor, adică oamenii parte bărbătească şi parte femeiască, şi 
îngerii nici de unii. Între care îngeri va vedea cineva trei sfinte 
Începătorii şi la fiecare din ele câte trei dănţuiri de cete. Al doilea, 
va pricinui veselie, feluri de feluri de neamuri, după cum spune 
loan Evanghelistul: „Din tot neamul şi seminţiile şi popoarele şi 
limbile”. Din care fiecare va vorbi în limba sa şi va fi înţeles de 
alţii. Al treilea va fi spre veselie, felurimea stărilor şi a dansurilor. 
Unii adică Patriarhii, iar alţii Prorocii, alţii Mucenicii, Episcopii, 
dascălii, călugării, pustnicii, fecioarele, văduvele şi însuraţii. Al 
patrulea, va să fie spre veselia drepţilor, deosebirea plăţilor şi a 
darurilor la fiecare ceată. Că, după cum stea de stea se deosebeşte 
în slavă, şi alta este slava soarelui, şi alta a lunii, la fel şi între 
sfinţi va să fie deosebirea slavei de slavă. Deci dacă deosebirea 


stelelor din cer, felurimea florilor în grădină, a ierburilor în livadă, 
a copacilor în pădure, a păsărilor în văzduh, a bucatelor la masă, a 
neamurilor pe pământ, a penelor la păun, a peştilor în ape, a 
zugrăvirii la icoane, şi a vorbei la cărţi, atât veselesc vederile celor 
ce le privesc, oare câtă mângâiere sufletească o să dea din a vedea 
cineva atâtea felurimi tot într-o mulţime? Câtă bucurie a sufletului 
va fi atunci să vadă de faţă cineva pe aceia fiind de faţă vii în cer, 
pe ale căror moaşte acum le cinstim pe pământ! Ne ducem 
călătorie lungă să le vedem mormintele lor, să vedem pe unde au 
umblat şi locaşurile unde făceau fapte bune şi dorim cu fierbinte 
sârguinţă să sărutăm mormintele cu multă evlavie, să ne închinăm 
icoanelor lor, să sărutăm locul unde au stat picioarele lor! Câtă 
cinste dăm cuvintelor lui Grigorie, la ale lui loan Gură de Aur, 
alcătuirile Marelui Vasile, cărţile lui Atanasie, învăţătura lui 
Damaschin, teologia Areopagitului şi ale tuturor părinţilor noştri! 
Deci ce bucurie va fi când îi vom auzi chiar pe aceia vorbind în 
ceruri cu noi, de ale căror sfinte scrisori atât de mult ne minunăm 
şi le lăudăm? Oare câtă dulceaţă va să fie să vorbim cu ei, pe care 
deşi nu i-am văzut niciodată, le prăznuim pomenirea lor cu litii, cu 
rugăciuni şi cu paraclise şi cu cântări de psalmi? Dar cea mai mare 
veselie ce o vor dobândi drepţii acolo va fi unirea la un gând cea 
cerească şi de un suflet a tuturor unora către alţii. Intre acei de 
sus nu se va afla nici cea mai mică tulburare. Şi aşa va fi de mare 
unirea dragostei între cei de sus, mai mare ca unirea între 
mădularele trupului nostru de jos. Acolo nu se află nicio grăire 
împotrivă, nici vreo ceartă sau sminteală, urâciune sau iubire de 
cinste, iubire de a fi întâi sau pizmă. Ci toţi tot una şi aceeaşi 
iubesc şi toţi tot una şi aceeaşi urăsc: toţi unul şi acelaşi îndreptar 
îl au şi-l ţin, adică voia lui Dumnezeu, căreia nici cât de cât nu i se 
pot împotrivi. Acolo mai sus întru slavă şi în strălucire îi iubesc din 
inimă pe cei mai de jos decât dânşii. Iar câţi sunt mai jos, din tot 
sufletul îi cinstesc şi cu bucurie se pogoară către cei ce sunt mai 
sus întru slavă decât dânşii: şi toţi împreună se veselesc şi se 
bucură între sineşi unii cu alţii pentru darurile şi marile dăruiri pe 
care neîncetat le dobândesc de la Dumnezeu. Binele unuia este de 
obşte al tuturor, iar binele tuturor este al fiecăruia. Pentru că 
fiecare binele altuia îl socoteşte ca pe al său, că îl iubeşte pe acela 
ca pe sineşi. Fiecare se bucură pentru binele său pe atât cât şi 
pentru al altuia, aceasta vine din dragostea cea nemăsurată ce 
este vărsată în ei. Toţi şed la una şi aceeaşi dumnezeiască masă, 
toţi beau din acelaşi pahar, toţi din acelaşi izvor trag 
dumnezeiescul nectar, fiindcă şi Dumnezeu este întru toţi aceştia 
şi aceştia toţi sunt întru Dumnezeu şi El le este acelora toate şi 
pentru aceasta nu se unesc în altul oarecare fără numai în Însuşi 


Dumnezeu, atât încât Însuşi Dumnezeul tuturor îi uneşte pe dânşii 
întru Sine şi-i uneşte şi pe dânşii unii împreună cu alţii cu o unire 
negrăită a nedespărţirii celei unite şi nedespărţite, după vrednicia 
cea de obşte a filosofilor; acestea li sunt Lui şi unii altora sunt tot 
acestea. O, tovărăşie prea fericită şi împreună vieţuire! A cărei 
mulţime este fără tulburare, mărirea fără de iubire de cinste, 
deosebirea fără de împotrivire şi nepotrivirea fără vrajbă! 
Dragostea se află totdeauna fierbând şi nici cât de puţin nu se 
răceşte. Şi Augustin tâlcuind cuvintele lui David: „Lăudaţi pe 
Dumnezeu întru sfinţii Lui” zice, cum că, chiar sfinţii aceştia sunt 
trâmbiţă, Psaltire, alăută, tambur, strune, dans preaveselitor şi 
chimvale bine răsunătoare, cu care se zice cum că laudă acolo 
sfinţii pe Dumnezeu. Că ei deşi sunt organe deosebite şi dar de 
glasuri şi multe feluri de întorsuri, însă toţi cu o întocmire se unesc 
într-una şi cu un glas duios de multe glasuri amestecate cu un 
cuget slăvesc, laudă şi măresc pe Atotţiitorul Dumnezeu. Acolo 
fiind dragostea cu totul desăvârşită pe toate acelea le face cu totul 
de obşte. Acest dar ni l-a cerut să ni se dea nouă de Dumnezeu, 
Domnul nostru lisus Hristos prin rugăciune de la Tatăl Său în 
vremea patimii zicând: „Dă-le lor Părintele Meu să fie una (adică 
cu dragostea) după cum şi Noi una suntem (adică cu firea). Deci, 
dar, toţi, şi îngerii, şi oamenii acolo una vor să fie. Şi mai mare o să 
fie unirea decât sunt părţile trupului acum unele către altele. 
Pentru că toţi se împărtăşesc de Însuşi Sfântul Duh cel unitar şi 
împreunător, care tuturor le dăruieşte pe a fi, viaţa, unirea şi 
fericirea. Părţile şi mădularele ori sunt asemenea parte cu parte, 
ori nu sunt asemenea părţile cu părţile ale unuia şi aceluiaşi trup. 
Arătat este că unirea cea nedespărţită şi alcătuirea cea de o fire pe 
care o au între ele n-o au din altă parte fără numai de la suflet, 
care este viaţa omului. Şi dacă sufletul, sau chipul şi duhul omului, 
are atâta putere să-i dea viaţă trupului şi unirea strânsă şi 
împărtăşirea de mădularele lui (cu toate că multă deosebire au 
între sine şi după fire, şi după putere, şi după închipuire, şi după 
lucrare după cum sunt picioarele capul, pântecele şi celelalte), cu 
cât mai mult va putea Însuşi Duhul cel Preasfânt (care este viaţa 
drepţilor) să săvârşească o unire necuprinsă cu mintea acestor 
sfinţi! Unire cu totul de obşte, unire împreunată de o fire, unire 
nedespărţită şi nesmulsă, unire într-un suflet şi în toate tot aceeaşi 
unire. Dacă dragostea şi unirea cea de un gând şi aici pe pământ 
face toate de obşte atât cele bune, cât şi cele dimpotrivă, oare câtă 
veselie şi bucurie va dobândi un drept acolo în ceruri din slava 
tuturor celorlalţi? Fiindcă el iubeşte desăvârşit şi pe fiecare ce 
este deosebit de dânsul, şi pe toţi cei împreună locuitori cu dânsul, 
după cum se iubeşte şi pe sine. Zice Dumnezeiescul Grigorie, cum 


că moştenirea cerească una şi aceeaşi este la toate cetele sfinţilor. 
Şi toată această moştenire este cu totul prea deplin la fiecare din 
aceia. Fiindcă fiecare atâta veselie şi desfătare va primi şi va simţi 
din bucuria tuturor câtă ar simţi şi s-ar îndulci şi când el singur ar 
dobândi-o bucuria tuturor. După cum numărul drepţilor este mai 
nemărginit, aşa şi bucuria tuturor, a fiecărei părţi va să fie cu 
adevărat nemărginită. Pentru ca să câştigăm cerul cu toate 
desfătările lui cele veşnice, se cuvine să păzim cu deadinsul 
dreptarul acesta al înţelepciunii şi al priceperii celei cuviincioase, 
să aşternem înaintea ochilor noştri toate socotelile vieţuirii şi 
petrecerii noastre întregi şi să îndreptăm petrecerea noastră după 
cumpănirea adevăratei înţelepciuni, zicând: oare viaţa mea 
aceasta care o petrec vieţuind după chipul acesta este vrednică de 
Împărăţia Cerurilor? Eu, ceea ce Domnul opreşte mai mult lucrez 
şi mă deprind cu ea. Sfătuirile Lui le lepăd, mustrările Lui nu le 
ascult, dojenile Lui le defăimez, poruncile Lui le calc. Oare aşa se 
va sui cineva în ceruri de foc? Apoi după aceasta îmi este foarte de 
folos să privesc adeseori şi să iau aminte socotind una câte una 
faptele mele, întrebându-mă pe mine însumi, oare această faptă 
este potrivită cu numirea creştinească? Oare această faptă poate 
sui pe om la cer? Oare acest fel de faptă poate să-mi dea nădejde 
că voi lua plată şi cunună de la cerescul puitor de nevoinţă 
Împărat? De nu voi privi acolo prea nebun şi neînţelegător voi fi de 
voi urma-o. Deci toate cuvintele tale, faptele şi aducerile aminte ia 
să privească spre punctul cel prea ales şi spre scopul cel mai de pe 
urmă care este Dumnezeu. Dar dragostea şi dorul cel pământesc 
înşală şi amăgeşte mintea oamenilor, diavolul aduce către noi 
mărul pentru ca să ne apuce şi să ne răpească Raiul din mâinile 
noastre, îi arată minţii desfătările şi îndulcirile cele stricăcioase şi 
vremelnice, ca să ne lipsească de cele nestricăcioase şi veşnice 
desfătări şi bunătăţi, ne afumă cu mireasma slavei cele mincinoase 
pentru ca să ne apuce şi să ne răpească slava cea adevărată şi fără 
de moarte. 

Un dascăl învăţat al Bisericii noastre a Răsăritului zice 
acestea: „O, omule, cu adevărat plin de toată deşertăciunea, 
pentru ca să hrăneşti trupul tău cel ticălos să-l împodobeşti cu 
multe şi deosebite podoabe, şi pentru ca să dobândeşti poftele şi 
dulceţile trupului, care după puţin are să se mănânce de viermi, cu 
multă silinţă te osteneşti, te sârguieşti şi priveghezi, iar pentru 
ticălosul tău suflet, care peste puţină vreme are să stea înaintea 
înfricoşatului Judecător, măcar cât de puţin nu gândeşti să te 
osteneşti, pentru ca să-l hrăneşti şi să-l îmbraci cu faptele cele 
plăcute lui Dumnezeu ca să nu se arate la toţi golătatea lui? Vai şi 
amar ţie, şi este, şi-ţi va fi că într-o vreme vei da cele ce sunt ale 


Cezarului Cezarului, şi nu şi cele ce sunt ale lui Dumnezeu lui 
Dumnezeu. Caută şi vezi de trei ori, ticălosule, că toate oricâte vei 
face în lumea aceasta, toate sunt deşertăciune, toate sunt umbră şi 
vis, toate sunt nebunie şi toate neînţelepţie, afară numai de aceea 
pe care ai face-o întru Dumnezeu, pentru Dumnezeu şi spre slava 
lui Dumnezeu”. 


Capitolul VIII 
Dumnezeu curat privindu-Se, preadesăvârşită mântuire 
le este oamenilor. 
La sfârşitul cel mai de pe urmă al omului este veşnicia 
cea veşnică a tuturor bunătăţilor 


Isaia umplându-se de Dumnezeiască insuflare şi de multă 
rouă cerească, vrând cu multă răpire de Duhul să propovăduiască 
mai înainte şi să facă arătată starea cea preafericită a dreptului, 
care cu puţin mai înainte s-a săvârşit, multe înţelesuri a cuprins în 
puţine cuvinte: „Spuneţi dreptului cum că este bine”. Cu această 
cuvântare „bine” pe toată fericirea dreptului a cuprins-o împrejur. 
Ca şi cum ar fi zis: De îi este bine celui înstrăinat să se întoarcă la 
patria lui; de îi este corăbierului bine să ajungă în port; de-i este 
bine ostaşului după ce va birui să dobândească pacea cea dorită; şi 
mai pe urmă de toate, de-i este bine la orice lucru să se aline şi să 
se odihnească în locul său „Spuneţi dreptului, cum că este bine” 
fiindcă şi el, când ar privi pe Dumnezeu se linişteşte şi se 
odihneşte la locul său. „Făcutu-s-a locul lui în pace”, petrece în 
port şi locuieşte în Patria sa. Vrând Dumnezeul tuturor să 
întărească cugetul lui Moise, să-l împuternicească împotriva 
tuturor acelora care gândeau multe rele şi primejdii asupra lui, i-a 
zis lui: „ţi voi arata ţie tot binele”. Ca şi cum ar fi zis: „la aminte 
ca să nu-ţi pierzi bărbăţia şi priceperea ta, nici să slăbeşti şi să 
cazi în întâmplările şi greutăţile ce-ţi vin asupra: stai tare şi 
nestrămutat în primejdii şi nu te îndoi, şi cu toate că-ți vor fi 
ostenelile mult pătimitoare şi relele ce-ţi vor veni vor fi usturătoare 
şi primejdiile cu care te împovărezi mari, şi supărările aspre, cu 
toate acestea cereasca ta plată va să fie mare „Arăta-ţi-voi ţie tot 
binele”. Sunt trei feluri de neamuri ale bunătăţilor: CINSTIT, 
TREBUINCIOS, şi DULCE. Toate bunătăţile acestea ţi le voi arăta. 
Unele sunt bunătăţi ale sufletului după cum este ştiinţa şi fapta 
bună. Iar celelalte ale trupului sunt: după cum este frumuseţea, 
sănătatea şi virtutea (puterea). Altele iarăşi din cele de afară, după 
cum este bogăţia, dulcea pătimire şi slava. Toate acestea ţi le voi 
arăta şi numai o bunătate arătându-ţi. Şi ce va fi aceasta oare? 


Binele cel cu adevărat, a tot binele care întrece tot binele, la care 
nu se poate adauge de din afară, nici să scadă dinlăuntrul său 
ceva. La aceste bunătăţi ale lumii se adaugă şi oarecare bine din 
afară căci când zicem, bun om este, bună țarină, bună casă, putem 
să mai adăugăm din afară şi oarecare bine la acestea, însă singurul 
bine adevărat este numai privirea la Dumnezeu. Pentru aceasta 
dumnezeiasca privire, care este însăşi aceasta a fi, şi fiinţa fericirii 
celei veşnice (fără de care de va avea cineva din toate bunătăţile, 
nu se zice fericit) vom vorbi puţine cuvinte după puterea noastră. 
Tot ce am vorbit până aici de cer, mici şi mari se pot socoti de 
nimic, când vom cugeta şi vom socoti acele raze nemărginite şi 
strălucitoare care se trimit afară de la acea nemărginită 
înţelepciune şi de la acea netâlcuită dragoste a lui Dumnezeu, care 
raze, cu strălucirea lor vor străluci şi vor lumina mintea drepţilor, 
după cum şi râurile Dumnezeieştei desfătări, care se vor revărsa 
prea cu mult val de la înaltul acela Scaun al Dumnezeieştei măriri, 
vor veni în puhoi şi vor prea umple tot cugetul şi dorul lor. 

Când a venit odată la Divan Traian, împăratul Romei, şi şi-a 
arătat acea faţă a lui la Divan, pe care şi firea deoparte o 
împodobeşte cu tot felul de podoabă şi de frumuseţe, iar pe de alta 
era împodobit cu vrednicia împărătească cu cuviinţă şi cu cinstire, 
toţi domnii şi poporul cel de obşte a strigat cu un glas: o, fericiţi 
suntem noi, care avem acest fel de împărat. Cu cât mai fericiţi se 
vor numi pe sine drepţii când marele Împărat al împăraţilor, 
Dumnezeu, le va arăta la toţi Dumnezeiasca Lui faţă prea dorită. 
Pe care mai înainte în viaţa aceasta o priveam acoperită şi 
oarecum ca într-o oglindă şi în ghicitură! Pentru că văzând-o, 
iubind-o şi dobândind-o, vom avea fericire şi o bunăstare 
nemărginită şi neasemănată. În această viaţă necăjicioasă şi cu 
străinătate, mai totdeauna inima era tulburată şi plină de întristare 
şi amestecare, după cum zice Sfinţitul Augustin, şi cu nemărginită 
şi neîncetată mişcare se purta spre Dumnezeu: „lar în cealaltă 
viaţă se va linişti şi se va odihni prea cu veselie şi desfătare”. Zic şi 
filosofii cei din afară (Aristotel, Cuvânt pentru cer, cap. 9) cum că, 
„câte lucruri se mişcă şi se pornesc, când ajung la locul lor, 
încetează de aici a se porni”. Tot acest chip urmează şi la cei 
drepţi, fiindcă Dumnezeu este punctul şi mijlocul a tot binele, şi 
adunarea cea prea cuprinzătoare a întregii fericiri. Pentru aceasta, 
aceia care-L vor câştiga desăvârşit, nu află alta nimic să poftească 
şi să iubească, afară de acest Dumnezeu. Acolo, dar, va sta şi se va 
linişti poftirea şi pornirea minţii noastre, nici nu va pofti a mai 
cugeta altceva mai mult, pentru că le va avea înaintea ei toate 
acelea, câte-i sunt cu putinţă şi cu îndulcire a le cugeta, a le gândi 
şi a le cunoaşte. Acolo se va linişti plecarea şi pornirea voirii, 


pentru că îi pasă să iubească şi să voiască binele acela în care se 
află toate bunătăţile şi afară de care nu rămâne afară niciun alt 
bine. Acolo şi această poftă a mâncărurilor şi a băuturilor se va 
sătura prea desăvârşit din multă mulţimea cereştilor desfătări. 
Acolo cele trei fapte bune binecuvântate - Credinţa, Nădejdea şi 
Dragostea - cu care mai mult în viaţa aceasta de acum se cinsteşte 
Dumnezeu, vor lua daruri prea bogate: Credinţa va lua privirea; 
Nădejdea pe dobândire şi îndulcire; Dragostea cea nesfârşită pe 
cea cu totul desăvârşită nemărginire. Şi nu este lucru minunat, 
dacă sufletul îmbogăţindu-se şi împrejur vărsându-se cu atâtea 
bunătăţi, va dobândi acea cu adevărat fericită bună saturare, care 
mai înainte nu putea să se sature în toată lumea aceasta, cu toate 
că la multe feluri de lucruri întindea sânul nesăţioasei sale pofte. 
Pentru această saturare zice şi David: „Sătura-mă-voi când mi se 
va arăta slava Ta” sau, după cum o tâlcuieşte dumnezeiescul 
Ieronim, umplea-mă-voi în loc de sătura-mă-voi. Şi cu adevărat 
aceea este saturarea şi umplerea cea slăvită şi cu Dumnezeiască 
cuviinţă, care nu lasă nimic nici câtuşi de puţin deşert şi gol, nici 
n-are lipsă de ceva din care ar pofti pofta după ele să le 
dobândească. Fericită este saturarea aceasta, care este fără de 
nicio îngreţoşare, dulceaţă fără de greață, îndulcire a desfătării 
celei nemuritoare, fără leşinare, fericirea de-a pururea vecuitoare 
fără osteneală şi durere. Deci, ce fel va fi acea frumuseţe a lui 
Dumnezeu care şi numai privindu-se, atât arată de prea bine 
norociţi şi fericiţi pe cei drepţi, încât să nu poată a fi mai bine 
norociţi şi fericiţi alţii decât dânşii! Dar ce lucru minunat este, 
dacă privirea Dumnezeieştei frumuseți cea atât de minunată şi mai 
presus de toată frumuseţea dumnezeilor ar face de trei ori bine 
norociţi şi fericiţi pe toţi îngerii, de asemenea şi pe drepţi în 
vremea când Îl arată prea ales şi bine norocit şi fericit şi pe Însuşi 
acest Dumnezeu? Pentru că şi El are prea bună şi aleasă stare şi 
minunată fericire să-şi privească însăşi frumuseţea Sa şi a o 
dobândi şi a se îndulci de ea neîncetat prin cugetare. După cum şi 
acel vestit filosof Aristotel cu toate că era şi orbit de păgâneasca 
întunecare, a ajuns cu fireasca lumină a înţelege unele ca acestea 
pentru Dumnezeu zicând în Cartea - „Pentru Dumnezeu” cap. 10: 
„Prea aleasa şi minunata aceea şi nemărginita bunătate, fiindcă şi 
trăieşte viaţă având, urmează nevoie şi a lucra, îndeletnicindu-se şi 
sârguindu-se împrejur la vreun lucru, şi a nu sta nici câtuşi de cât 
fără treabă şi fără de lucrare. Ci nici doarme, fiindcă este slobod 
de toate lucrurile omeneşti (după cum este aceasta a mânca, a bea 
şi celelalte asemenea). Cu cuviinţă este, dar, neîncetat a nu se 
îndeletnici la altceva fără decât numai la privire şi cugetare. Dar 
care lucru va să cugete? Oare afară de sine vreun alt lucru 


oarecare singur de sine, prin a cărui privire să fie fericit? Nu, cu 
adevărat. Pentru că de s-ar fi aflat altul oarecare de acest fel, 
lucrul acela ar fi fost mai ales mai bun decât acesta, încă şi cu 
totul mai ales, ca unul ce cugetarea şi gândirea lui ar fi făcut acea 
fericire nemărginită şi prea aleasă bunătate: şi cu urmare, aceea 
chiar vrea să fie Dumnezeu, şi nu acesta. Deci cu dreptul se 
socoteşte şi se înţelege, cum că dacă lucrarea binelui celui 
nemărginit este aceasta a cugeta şi aceasta a cugeta dă pe fericire 
întru acea nemărginită bunătate şi la niciun lucru altul nu 
gândeşte de sine singură, afară de sine, urmează că în veci numai 
singură de sine chiar să gândească şi pentru aceasta să fie şi în 
veci fericită”. 

Deci ce fel va să fie acea frumuseţe, care singură privirea 
către aceea, îl face fericit şi pe Însuşi acest Dumnezeu şi umple 
acel sfânt neumplut şi pe încăperea cea nemărginită a prea 
nemărginitei fericiri! Ce fel de frumuseţe şi podoabă va fi aceea, 
pe care Dumnezeu din veac o cugetă şi o gândeşte şi întru 
nemărginiţii veci o va cugeta şi o va gândi, fără vreo osteneală 
oarecare sau îngreţoşare sau încetare! De unde şi primeşte o 
desfătare atât de netâlcuită şi o viaţă cu totul fericită şi veselă, 
încât prin şi ce a zidit sau poate va zidi, să se arate cum că este 
aceasta ca o nimica, alăturându-se cu acea dulceaţă şi îndulcire 
necuprinsă şi neînţeleasă de minte. Cum este cu putinţă un om 
muritor sau şi înger să poată înota în acest ocean şi puhoi al unei 
mărimi atât de nemărginită, în care ocean, singură numai şi 
preaînalta mărimea aceea a lui Dumnezeu poate după vrednicie să 
înoate. O, preabunule Dumnezeule, Începătorule al frumuseţii celei 
preaminunate şi preaalese, fă-mi rogu-mă ca să mi se deschidă 
ochii minţii mele, pentru ca să poată să privească acest chip şi 
frumuseţe şi să se închidă cu totul spre toate celelalte ce sunt 
văzute şi înţelese câte sunt afară de acea frumuseţe. Ia să se facă, 
Doamne al meu, toate zidirile Tale o oglindă ochilor mei în care să 
Te privesc. la să se facă o Icoană în care să Te caut şi să Te văd, o 
scară prin care să mă sui către Tine, o Carte în care să citesc 
săvârşirile Tale cele peste toate săvârşirile şi cele ce sunt lângă 
Tine. Fiindcă şi după cum zice unul, de ar fi fost tot cerul hârtie, 
toată marea cerneală, toate trestiile condeie, toate stelele dascăli, 
încă şi alţii de nemărginite ori mai mulţi, nu ar fi putut nici scriind 
să lămurească şi să arate, nici învățând să tâlcuiască, nici 
cugetând să înţeleagă după vrednicie mărimea şi desfătarea măcar 
a bucuriei celei prea mici, pe care au s-o dobândească fericiţii din 
privirea lui Dumnezeu, în care să se arate preacurat frumuseţea şi 
preabineîncuviinţata podoabă a tuturor zidirilor. Atunci acolo 
multa şi marea înţelepciune a lui Solomon, se va arăta ca o 


nebunie; bună frumuseţea lui Abelasom, ca o grozăvie; bărbăţia lui 
Samson ca o slăbiciune. Iar atât va să fie bucuria şi veselia, pe 
care au s-o dobândească cei aleşi din însăşi privirea lui Dumnezeu, 
încât dacă ar fi răbdat cineva pentru dânsul toate muncile 
mucenicilor, de la începutul lumii până la sfârşitul ei, cu adevărati 
s-ar fi găsit plată a i se da şi dar a i se dărui, nu numai de 
asemenea şi după vrednicie, ci şi înmiit mai mult, pentru răbdarea 
sa, dacă numai s-ar fi învrednicit să privească acea Dumnezeiască 
Faţă şi aceasta a o dobândi să privească măcar şi numai un minut: 
fiindcă şi întrece mintea noastră toată neputând să înţeleagă atâta 
bucurie şi veselie neîntrecută care se produce din a privi cineva şi 
a socoti cum fiind Dumnezeu nevăzut şi cu totul neînțeles, şi 
înţelege şi vede toate; fiind neschimbat, le schimbă; rămânând 
nemişcat, le mişcă şi le porneşte; odihnindu-se de-a pururea, 
lucrează neîncetat; neavând lipsă de nimic, adună fără de 
îngreuiere, pe toate le ţine; fără de a se mărgini împrejur, pe toate 
le umple; fără de a fi de asemenea Luişi, fără de asemănare 
lucrează pe cele fără de asemănare. Totdeauna pretutindeni de 
faţă este şi de abia se înţelege; stând, Il vânăm şi a-L ajunge nu-L 
putem. Deci în ce fel de veselie şi de bucurie nu se afundă cel 
drept? De câtă veselie umplându-se, nu se poartă cu totul afară de 
sine? Deci privirea de Dumnezeu este plata vieţii celei Veşnice, 
slava  Cereştilor  Duhuri, veselia cea  nesfârşită, cununa 
Dumnezeieştei bune cuviinţe, coroana frumuseţii celei neveştejite, 
darul bunei fericiri şi frumuseţea păcii. Numai El singur dăruirea 
şi plata a toatei aşteptări şi a nădejdii noastre. Pentru acesta zice 
şi către Moise: „Fi-voi plată a ta, mare foarte”. Fiindcă celui mare 
şi mari i se cad. Mare eşti cu adevărat, Doamne, şi mare este plata 
Ta foarte. Nu că Tu eşti mare, iar plata Ta este mică: ci după cum 
eşti mare, aşa şi plata Ta este mare; fiindcă şi nu eşti Tu alta şi 
alta ceva plata Ta este; ci Tu singur eşti mare foarte, Tu singur eşti 
plată mare foarte. Tu eşti cunună, Tu eşti şi dătătorul de cunună, 
Tu eşti cel ce Te-ai făgăduit, Tu eşti şi făgăduinţa. Tu eşti 
dăruitorul, Tu eşti şi darul; Tu eşti plata, Tu eşti şi Cela ce dai 
plata. Pentru această privire scrie şi un sfânt prea cu multă 
cinstire de Dumnezeu, zicând: „Cu Dumnezeiască vărsare de 
lumină şi cu strălucire cu totul neînţeleasă va străluci atunci toată 
puterea cea cuvântătoare, care va fi prealuminată pentru adevărul, 
preastrălucită pentru liniştirea, preaveselă pentru privirea. Va 
străluci pentru că, fiindcă va să fie plină de Fiul şi Cuvântul lui 
Dumnezeu şi unită curat cu Dânsul prin privirea cea de gând, va 
înţelege cu ochiul minţii cel preavăzător şi iute, judecăţile lui 
Dumnezeu cele neajunse şi necercate, şi tainele cele netâlcuite ale 
înţelepciunii Lui celei mai presus de cuget. Va vedea pe Dumnezeu 


în acest Dumnezeu, şi pe sine întru Dumnezeu şi întru sine pe 
Dumnezeu. Va privi pe Făcătorul întru făpturi şi pe toate făpturile 
întru Făcătorul şi Ziditorul a toate Dumnezeu. Şi aşa se va arăta 
preafrumoasă şi revărsată împrejur cu negrăită strălucire, ca una 
ce luminată fiind de pretutindeni cu lumina Dumnezeieştei slave, 
va vedea în veci pe veşnicul Fiu şi Cuvânt al lui Dumnezeu care S-a 
născut mai înainte de veci: şi strălucită cu raze revărsătoare de 
multă lumină, fără a se tăia şi a se împiedica de vreo grijă şi 
smulgere împrejur, sau câtuşi de cât a se spăimânta cu vreun 
mijloc va înţelege (din parte) Dumnezeiasca fiinţă a lui Dumnezeu 
cea cu totul neînţeleasă. Atunci drepţii împreună răpindu-se cu 
totul de acea prea multă frumuseţe, de acea necuprinsă şi 
neînţeleasă de minte slavă şi de acea desfătare a Dumnezeieştei 
subţiri suflări, din revărsarea valului darurilor, din necontenita 
bucurie, din plecarea şi poftirea cea nedespărţită şi fără de 
saturare către acel preaînalt vârf al doririlor, şi ţinându-se 
împrejur de necurmată şi neîncetată privire şi îmbogăţindu-se cu 
netulburată şi dulce pace, se vor desfăta şi vor dobândi pe Însuşi 
fericitul Dumnezeu. Şi aşa toată suflarea cuvântătoare luminată şi 
strălucită cu totul cu Dumnezeiasca închipuire se va schimba întru 
Însuşi acest ziditor al ei şi Dumnezeu, fără a se teme, sau cât de 
puţin a nu se prepune cum că se va întina de aici cu vreo 
întinăciune, sau să se alunece şi să cadă în vreo cădere”. Se uneşte 
cu aceste cuvinte şi sfinţitul Augustin zicând: „Acelea pe care 
Dumnezeu le-a gătit celor ce-l iubesc pe El, Credinţa nu le încape, 
nădejdea nu le pipăie, dragostea nu le cuprinde, întrec toată 
poftirea şi biruiesc toată dorirea, este cu putinţă a le câştiga, dar 
însă a le preţui nu este cu putinţă”. 

Tot Augustin într-o scrisoare a sa aşa scrie: „Tot în aceeaşi zi, 
zice, şi ceas în care a murit Sfântul Ieronim, eram la Hiponia şi 
liniştindu-mă în chilia mea, cugetam cu mult dor, ce fel de slavă 
oare vor avea sufletele drepţilor şi în câtă bucurie şi veselie au să 
se afle şi care dulceţi şi desfătări au să dobândească? Având poftă 
pentru această pricină, ca să scriu o scurtă alcătuire. Deci, dar, am 
luat în mâinile mele condeiul şi hârtie şi am apucat întâi să scriu o 
scrisoare către cel mai sus numit Ieronim (socotind cum că este 
viu) ca să-mi scrie şi el de asemenea ce a înţeles pentru acestea, 
însă acolo unde am început să însemnez începutul scrisorii, fără de 
veste au umplut toată chilia mea o neasemănată bună mireasmă şi 
ca un miros preadesfătat şi veselitor, în ce fel limba omenească nu 
poate să le tâlcuiască. Pe care simţindu-le eu, m-am uimit şi m-am 
spăimântat cu totul, pierzând îndată şi puterile, şi mişcările 
sufletului meu, şi ale trupului, pentru că nu ştiam, cum că, Domnul 
nostru în acel ceas a înălţat la cer sufletul robului său Ieronim. 


Deci fiindcă ochii nu văzură niciodată acest fel de lumină, nici 
mirosirea mea n-a primit altădată acest fel de bună mireasmă 
preadulce şi preaveselitoare, atât pentru lucrul cel nou, pe cât şi 
pentru neauzirea minunii, am rămas (iarăşi zic) îngrozit cu totul şi 
înspăimântat. lar pe lângă acestea, a ieşit şi un glas din acea 
lumină zicându-mi: Augustine, ce cauţi? Indrăzneşti a cugeta să 
bagi toată Mărirea într-un vas mic şi strâmt? Să cuprinzi toată 
lumea în mica ta palmă? Sau să opreşti cerul din obişnuita lui 
mişcare şi pornire? Cum poate să vadă ochiul tău acelea pe care 
alt ochi omenesc nu le-a văzut, nici nu poate câtuşi de cât să le 
vadă? Cum pot urechile tale să audă acelea pe care urechile altui 
om nu le-a auzit? Cum îndrăzneşti, cum că numai tu singur vei 
putea să înţelegi acelea care n-au venit la inimă de om, nici n-au 
fost înţelese câtuşi de cât de altul? Ce sfârşit poate să i se dea la 
nemărginire? Sau care măsură la cele nemăsurate? Mai cu lesnire 
este, ca toată marea să încapă într-un vas preastrâmt, mai cu 
lesnire se va strânge împrejur toată mărimea şi grosimea a toatei 
lumii celei locuite într-o palmă de om, mai cu lesnire s-ar putea 
opri cerul din înconjurarea lui cea neîncetată, decât să poţi tu să 
înţelegi măcar cea mai mică parte din darurile, din slavele şi din 
bucuriile pe care le vor câştiga în veci în Ceruri sufletele fericiţilor 
drepţi. Nu te apuca să săvârşeşti lucruri cu neputinţă şi nu căuta 
aici acelea care nu sunt cu putinţă în altă parte a se afla, fără 
decât numai în locul cel cuviincios şi potrivit lor, spre care cu atâta 
înlesnire alergi cu sârguinţă în fiecare zi. La aceasta te sileşte, 
unele ca acestea lucrează, ca acelea, pe care în viaţa aceasta 
doreşti cât de puţin a le înţelege, acolo în cealaltă viaţă să te 
desfeţi şi să le dobândeşti pe ele veşnic”. Acestea le zice Augustin. 
Iar noi de ce nu înălţăm mintea noastră spre Cer? Pentru ce nu 
luăm aminte la atâtea bunătăţi, pe care cu mare încredințare ni le- 
a făgăduit Dumnezeu? Într-o vreme în care ne aflăm încă sub 
atâtea dureri cumplite şi ticăloşii, care ne necăjesc şi ne 
strâmtorează? Pentru ce nu-l urmăm pe Daniil, bărbatul doririlor, 
care nu lipsea de la rugăciune şi cerere către Dumnezeu? Care 
după ce a fost dus rob în Babilon, zice Sfânta Scriptură, cum că „S- 
a dus în casa sa, şi ferestrele deschizându-le dânsul în foişorul lui 
dinspre Ierusalim şi în trei vremi ale zilei îngenunchea cu 
genunchii săi mărturisindu-se şi rugând pe Dumnezeul cel 
preaînalt ca să-l sloboadă şi pe el, şi pe tot neamul lui din amara 
robie şi să-i învrednicească a dobândi Ierusalimul, preadulcea lor 
patrie pe care-l lăuda oarecum de departe, având deschise după 
cum am zis ferestrele casei lui, care privea spre lerusalim, iar 
închise ferestrele ce căutau spre Babilon”. Deci ia să închidem şi 
noi ochii noştri ca să nu mai vedem deşertăciuni. la să ne 


întoarcem dinspre toată privirea, dinspre toată grija, dinspre toată 
smulgerea şi îngrijirea lumii acesteia care cu amar ne are robiţi şi 
legaţi şi ia să-i deschidem ca să căutăm numai sus la Cer, care este 
Ierusalimul, adică adevărata noastră Patrie şi locuinţa noastră cea 
dulce. Avem şi noi casă, pe noi singuri. A cărei partea cea mai de 
jos este trupul. Iarăşi cea mai de sus şi mai înaltă este acest suflet. 
Iar ferestre ale acestei case sunt gândirea noastră şi voinţa. Se 
mişcă şi se porneşte înţelegerea spre tot adevărul, se porneşte 
încă şi voinţa spre tot binele. Însă nicăieri în altă parte nu poate să 
afle nici gândirea pe adevăr, nici voinţa bunătatea, cu atâta 
deplină încredințare după cum putea să le afle în acea Patrie a 
noastră de sus care este Ierusalimul. Deci prin aceste două 
ferestre şi laud-o pe adevărata ta Patrie, adică pe cele Cereşti. Ah, 
fiii lui Adam, aceasta este Patria noastră. Oile lui Hristos, acesta 
este staulul vostru. Porumbiţe rătăcite, acesta este cuibul vostru şi 
odihna voastră cea adevărată. La ce vă sârguiţi? Unde alergaţi? Ce 
goniţi? Pentru ce lenevindu-vă lăsaţi de se risipesc din mâinile 
voastre aşa de lesne atâtea bunătăţi? Pentru ce nu vă nevoiţi cu 
bărbăţie să luaţi plata cea prea bogată? Care vă este gătită de la 
întemeierea lumii? Pentru ce nu alergaţi mai în grabă la atâtea 
daruri, care vi se făgăduiesc de la Dumnezeu? Aici este vremea 
nevoinţei, acolo a slavei. Aici a războiului, acolo a secerişului şi a 
hambarului. Pentru ce culegeţi strugurii mai înainte de a se coace? 
Pentru ce vă zăboviţi mai înainte de vreme la dulceţile cele 
mincinoase şi la odihne? Indeletniciţi-vă la privirea Cerescului 
Ierusalim, unde sunt adevăratele dulceţuri şi odihne, ca să intraţi 
vreodată într-însul şi să auziţi cu îndrăzneală: „Gustaţi şi vedeţi că 
bun este Domnul” (Psalm). 
Capitolul IX 
La sfârşitul cel mai de pe urmă al omului este Veşnicia 
cea veşnică a tuturor bunătăţilor 


p În capitolul acesta vom da sfârşit pricinii şi materiei acelei 
Împărăţii care nu va avea sfârşit niciodată, şi vom arăta cum că 
are să înverzească şi să crească tuturor celor fericiţi țarina cea 
bine roditoare a bucuriei şi veseliei drepţilor, din veşnicia tuturor 
bunătăţilor şi Cereştilor desfătări în care au să se desfete drepţii şi 
să le dobândească în Ceruri. Cercarea din fiecare zi ne dă să 
înţelegem fără îndoire, cum că toate bunătăţile veacului celui de 
acum sunt supuse la multe feluri de schimbări şi prefaceri şi atât 
se strică, încât după puţin nu vin nici măcar în aducerea aminte a 
omului. Ci numai cele din ceruri bunătăţi sunt temeinice şi 
adevărate, întărite, neschimbate şi de-a pururea vecuitoare. 
Pentru aceasta bine a vorbit Dumnezeiescul Augustin: „O, 


Împărăţie a nesfârşitei fericiri, în care tinereţile nu îmbătrânesc 
niciodată, frumuseţea chipului nu îngălbeneşte, dragostea nu se 
răceşte, sănătatea nu se veştejeşte, bucuria nu se împuţinează şi 
viaţa sfârşit nu cunoaşte”. Pentru această Împărăţie cântă şi 
David: „Împărăţia Ta este Împărăţia tuturor veacurilor”. „Bine 
norocită şi fericită Împărăţie (iarăşi zic), căreia îi sunt atâţia 
moştenitori câţi şi locuitori: atâţia împărați câţi şi cetăţeni! O, 
preabine norocită şi de nemărginite ori preabine norocită şi întru 
tot fericită cu adevărat Ilmpărăţie, a cărei bogăţie este 
nemărginirea, iar marea cuviinţă este lărgimea şi desfătarea cea 
nemăsurată, şi vrednicie, Dumnezeirea”. Acestea sunt ale lui 
Augustin. Noi voind să istorisim pentru de-a pururea vecuire a 
acestei Impărăţii ia să aducem ajutători pe purtătorii de Dumnezeu 
Părinţi ai Bisericii noastre a Răsăritului, care zic cum că numai 
Dumnezeu singur este de-a pururea vecuitor şi Domn al veacurilor, 
a cărui Împărăţie este Impărăţia tuturor veacurilor, iar celelalte 
bunătăţi care sunt toate sunt alunecătoare, curgătoare, muritoare 
şi pentru puţină vreme şi pentru greutatea şi povara pe care-o 
ajung cu înlesnire la pierzare şi întru nimic se fac. Că măcar deşi 
sufletele oamenilor şi sfinţii îngeri se zic fără de moarte şi de-a 
pururea vecuitori, nu au însă fiinţa lor din de-a pururea vecuire şi 
din veac, ci au începătură a zidirii ca nişte zidiri, care nici nu 
puteau să fie din sine şi de la sine, fără numai din afară, adică din 
facerea de bine a lui Dumnezeu şi din darul Lui. O propovăduiesc 
aceasta luminat şi cu glas mare Dumnezeieştii vorbitori cei tainici 
ai Duhului, cum că adică numai Dumnezeu este chiar şi mai ales 
de-a pururea vecuitor. Pentru care pricină şi de Apostolul Pavel se 
numeşte Împăratul veacurilor, iar de prorocul Daniil, Cel Vechi de 
zile. Şi de Isaia, „întru cele înalte locuind în veci” şi de asirieni, 
Uriaşul veacurilor, şi pentru mărimea puterii şi pentru întinderea 
cea peste măsură a de-a pururea vecuirii. Deci numai Dumnezeu 
este temeinic şi tare întru însuşi de-a pururea vecuirea Sa, tot şi 
întru toate este desăvârşit. Şi nu se află o dată aşa, şi altă dată 
altfel, nici nu Se schimbă cât de puţin. Care toată curgerea şi 
trecerea vremii şi schimbarea şi prefacerea veacurilor o trece şi 
tot acelaşi totdeauna neschimbat rămâne. Pentru că, după cum 
fiinţa lui Dumnezeu acea mai presus de nemărginire, toată 
mărimea Lui (care, fără a primi sfârşit, se întinde pretutindeni 
întru nemărginite, plinind şi ţinând tot locul) îl adună într-un punct 
neîmpărţit, încât să nu se afle mai puţin în punctul locului decât în 
nemărginita depărtare, aşa şi Dumnezeiasca de-a pururea veşnicie, 
împreună cu vremea cea nemărginită şi cu aceste veacuri 
nesfârşite se întinde şi iarăşi se strânge şi împreună se adună 
toată într-o clipeală şi într-un minut, atât încât s-o primească fără 


de vreme pe ea toată într-o clipă şi aşa simplu într-un minut 
neîmpărtăşit. Fiindcă tot acelaşi cuvânt are nemărginirea către 
punctul locului, în ce fel se află şi de-a pururea vecuirea către clipă 
şi cirta vremii. Acest fel de de-a pururea vecuire noi n-o dăm nici la 
suflete, nici la îngeri, că numai Dumnezeu este înalt şi preaînalt, şi 
locuieşte în veşnica de-a pururea vecuire. Însă pentru ca să facem 
şi noi după cât ne este nouă cu putinţă asemenea cu Dânsul întru 
veşnicie după cum este El trăind în vecii vecilor şi cu de-a pururea 
vecuire, a binevoit aşa, ca şi noi care nu suntem din veac, măcar 
după acestea să trăim în vecii vecilor şi cu de-a pururea vecuire. Şi 
măcar deşi această de-a pururea vecuire nu este chiar deplin, 
fiindcă are început, însă ne este dată nouă de la Dumnezeu, ca s-o 
câştigăm întru nemărginire şi de nemărginite ori întinzându-se şi 
întru toate după adevărata de-a pururea vecuire. Care deşi nu este 
asemenea cu de-a pururea vecuirea lui Dumnezeu, după 
nemărginita rămânere întru cele de apoi, adică după neînceperea 
a Însuşi lui Dumnezeu, este însă de asemenea după întinderea cea 
nedeşertată, şi netrecută şi în veacul ce va să vină. Deci ce fel 
urmează a fi îndestularea aceea întru toate preabogată a bucuriei 
şi a veseliei drepţilor, acolo unde toate bunătăţile sunt întru una 
adunate împreună şi toate veşnice, acolo unde dobândirea şi 
îndulcirea nemărginitului şi veşnicului bine este nesfârşit, lumina 
totdeauna, desfătarea neîncetată, bucuria nesfârşită, lauda fără de 
tăcere, biruinţa fără încetare, privirea lui Dumnezeu veşnică şi alta 
fiecare din cele dorite şi poftite fără de sfârşit! Fericiţi cu adevărat 
sunt aceia şi de trei ori fericiţi că fericirea este (după cum zice 
Boeţiu) o stare „cu totul desăvârşită prin adunarea şi strângerea 
tuturor bunătăţilor”. Fericirea, dar, este o stare adică în bine 
temeinic şi care stă statornic, care nu este supus jocurilor 
norocului ca unul ce n-a cunoscut nici cât de puţin roata ei cea 
lesne învârtitoare. Acel bine nemărginit nu ştie cândva încetare 
sau schimbare împrumutătoare. Pentru care şi sfinţitul Augustin 
nedumerindu-se cum se înţelege oare după înfricoşata zi a 
Judecăţii, se zice şi se înţelege Mila Domnului cea veşnică (fiindcă 
şi în cer, cei fericiţi n-au trebuinţă de milă) zice: „Cu dreptate 
mărturisim, cum că mila lui Dumnezeu va să fie veşnică, nu că 
doar drepţii vor fi în veci vrednici de milă, ci cum că, fericirea prin 
care Domnul cu multă milostivirea Sa miluieşte pe cei ce au 
trebuinţă de milă, ci ca să înceteze de a fi vrednici de milă şi să 
înceapă de a fi miluiţi şi cu totul fericiţi, această fericire nu va 
avea sfârşit niciodată nici cât de puţin, şi pentru aceasta în veac 
este mila Lui”. Pentru că a ne face drepţi, sănătoşi din bolnavi, vii 
din morţi, fără de moarte din muritori, şi fericiţi din ticăloşi şi 
vrednici de milă, aceasta este un lucru şi o deosebită însuşire a 


milei acestui Dumnezeu. lar aceasta ce ne vom face unii ca aceştia, 
va să fie în veac. Fiindcă mila şi facerea de bine, cu care mult 
Milostivul nostru ne miluieşte, va să fie veşnică. Deci apoi fericirea 
este o stare cu totul desăvârşită, mai ales pentru adunarea şi 
strângerea tuturor bunătăţilor, căci nu se afla vreun bine undeva 
care să nu fie acolo. După cum şi filosoful Platon zicea: „Cum că 
acesta este fericit, de la care nu lipseşte niciun bine”. Şi iarăşi 
altul zicea cum că aceea este fericirea, la care nu este niciun lucru 
întru dânsa din acelea care nu voieşti, ci toate sunt câte le voieşti”. 
Niciun lucru nu este acolo din câte nu iubeşti: nu este foamete, 
nici sete, nici golătate, nici lipsă, nici osteneală, nici trudă, nici 
frică, nici durere, nici vrăjmăşie, nici boală, nici moarte. Nu se află 
acolo nici vreun rău, nici pedeapsă, nici păcat. Nu este acolo 
niciun lucru pe care să nu-l doreşti, ci toate se află câte le pofteşti. 
Desfătare, bogăţie, cinste, prietenie, sănătate şi viaţă. Aşa învaţă 
mai pe larg Augustin: „O, ce fel de fericire va să fie aceea, în care 
nu se află nici vreun rău, nu lipseşte niciun bine! Acolo neîncetat 
va să se laude Dumnezeu, care va fi toate întru toate. Pentru că, 
atunci nu va fi nicio lipsă şi trebuinţă de ceva, ci preaplină, 
întemeiată, întărită şi de-a pururea vecuitoare buna norocire, 
Însuşi Dumnezeu va fi scopul şi sfârşitul tuturor dorințelor noastre, 
care fără de sfârşit are să se privească, fără de saţiu să se 
iubească şi fără de osteneală să se laude. Adevărat mare sâmbăta 
aceea, căci nu va mai însera. Acolo va fi aceea să ne îndeletnicim şi 
să-L cunoaştem, şi după ce-L vom cunoaşte să-L iubim, şi după ce- 
L vom iubi să-L lăudăm. Socoteşte ce bine va să fie la sfârşitul tău 
cel fără de sfârşit. Căci care alta este sfârşitul şi socoteala noastră 
fără decât să ajungem la acea Impărăţie care n-are sfârşit? 
Aceasta este odihna cea de-a pururea vecuitoare, aceasta este 
slava cea nemărginită, aceasta este bucuria cea veşnică, aceasta 
este nestricăciunea cea fără de sfârşit. Pe care pentru ca s-o 
câştigăm, oare de câte osteneli este de asemenea vrednică?” Ci noi 
să punem sfârşit acestei împărăţii, care sfârşit nu are arătând mai 
întâi cum că acea Împărăţie cu toate nemărginitele ei vistierii pe 
care le cuprinde, cu toate bunătăţile cele prea mari, pe care le 
cuprinde întru sine şi cu puţin preţ se cumpără. Pentru aceasta 
grăbiţi-vă şi vă sârguiţi cu osârdie fierbinte şi cu dor arzător ca s-o 
cumpăraţi. Ascultaţi acum iar pe Augustin cât o preţuieşte: „Un 
lucru care îl am (îţi zice Dumnezeu) este de vânzare şi de voieşti 
cumpără-l. Veşnica odihnă o am de vânzare, cumpăr-o pe ea. Iar de 
întrebi şi ce preţ are, îţi răspund cum că, preţul ei să cade să fie 
acesta - o veşnică osteneală, însă Eu mă mulţumesc s-o cumperi cu 
o osteneală vremelnică. Să te vinzi pe sine s-o cumperi. O, 
milostivirea lui Dumnezeu! Nu te voieşte să te osteneşti pentru 


dânsa veşnic, nu-ţi zice să te osteneşti zece mii de ani, sau mii, sau 
cinci sute, ci puţini oarecâţiva ani. Adică, câţi vei trăi şi aşa să 
dobândeşti acea odihnă veşnică fără de sfârşit. Noi dăm, fraţilor, 
un ban şi cumpărăm vistierii nedeşertate şi de-a pururi 
vecuitoare”. Dar poate sunt oarecare să se lepede de o cumpărare 
ca aceasta, zicând, cum că sunt slabi la virtute şi neputincioşi la 
trup, subţiri la fire, neobişnuiţi la osteneli, cu neputinţă le este lor 
să cumpere cu osteneală acea preadulce odihnă ce este în Ceruri. 
De unde şi Dumnezeiescul Gură de Aur, mângâierea păcătoşilor, 
ridică toată temerea şi frica şi zice aceste cuvinte: „Nu este 
trebuinţă să te osteneşti şi să asuzi mult, pentru un câştig acest fel 
de mare şi de minunat, eu te încredinţez, cum că acesta atât îi este 
preţul, pe cât ai şi tu. Şi iarăşi, nu întreba aceasta, ce ai, ci aceasta 
ce fel eşti. Lucrul acesta, atât preţ are pe cât eşti şi tu. Dă-te pe 
sine şi-l vei lua (adică odihna cea fără de sfârşit). Ce asuzi, ce te 
necăjeşti şi te strâmtorezi? Că oare ai să te ceri pe sine de la altul 
oarecare? Sau ai să te cumperi pe tine, iată, tu eşti însuţi al tău 
orişicum eşti. Dă-te, dar, pe tine lui Dumnezeu, care vinde această 
odihnă nesfârşită ca s-o iei pe dânsa. Dar poate vei zice, sunt rău şi 
nu mă primeşte. Ci nu te teme însă, că, dacă te vei da pe sine 
Aceluia, negreşit te vei face bun”. Acestea sunt cuvintele sfântului, 
iar noi ca să cumpărăm această Impărăţie a tuturor vecilor, de 
nevoie este să socotim cu mare luare-aminte totdeauna, ce cere 
sfârşitul acesta de apoi al vieţii noastre şi ce cere bunătatea cea 
nemărginită şi preaaleasă care este Dumnezeu. Către care 
trebuinţă este să se adune toate faptele noastre, toate cuvintele şi 
toate cugetele noastre. Ce ne învaţă la aceasta credinţa cea 
sfătuitoare, ce şi Sf. Scriptură, şi, în scurt, ce şi creştineasca 
învăţătură? Nu, cu adevărat orice place simţirilor noastre nu orice 
pofteşte pofta noastră cea rea, ci nici orice ni se pare acum 
plăcută, lesne şi dulce. Să luăm în mâini cumpăna de-a pururea 
vecuirii şi cu dânsa să cumpănim cu luare-aminte şi silinţă toate 
cuvintele, toate faptele şi toate aducerile aminte ale noastre. Zicea 
un cuvios: „De multă vreme m-am vândut pe sinemi cu totul 
acestui Dumnezeu ca să cumpăr viaţa cea veşnică”. Tot acesta 
după puţină vreme rău pătimind întru pustnicie cu prearele 
osteniri şi rău ticăloşindu-se de multele scârbe şi muncile pe care 
le pătimea de la draci a ajuns într-o stare atât încât de-abia 
omeneasca putere ar fi putut să le rabde cândva, a auzit la sfârşit 
un glas din Ceruri, care îi zicea cum că: „Cu adevărat să se bucure 
fiindcă şi pentru atâtea scârbe ce a suferit, are să câştige o 
vistierie atât de mare încât nimeni niciodată nu se afla pe pământ 
vrednic să se asemene cu dânsa, măcar deşi tot pământul s-ar 
preface în aur, şi toate pietrele în pietre de mult preţ şi toate apele 


în balsam”. Şi glasul acesta atât de mult l-a împuternicit şi l-a 
mângâiat încât n-a mai simţit de aici durerile. Şi îndată de multă 
bucurie chemând pe toţi fraţii a istorisit către dânşii glasul cel 
Ceresc şi bărbăţia şi mângâierea ce i s-au pricinuit din acel glas. 
„Deci, cu adevărat, fericiţi sunt cei ce locuiesc în casa Ta, Doamne, 
în vecii vecilor Te vor lăuda”. De-a pururea vecuire este un veac, 
un an, o vreme, o zi, mai ales un minut şi o cirtă, pentru 
neîmpărţita şi netăiata unire a celui fără margine, însă zilele sunt 
nemărginite, anii nesfârşiţi şi veacurile fără de margini pentru 
întinderea lor cea nesfârşită şi nemărginită. Nu este altă însuşire 
mai potrivită lui Dumnezeu, după cum este veşnicia. Deci dacă şi 
noi vom dobândi această fericită veşnicie în Ceruri, avem să ne 
facem şi noi îndumnezeiţi, plini de Dumnezeu şi fii ai lui 
Dumnezeu, vom trăi împreună cu Dumnezeu şi vom fi ca nişte 
dumnezei. Mărimea lui Dumnezeu este nemăsurată; bunătatea lui, 
firească; puterea, nemărginită; voinţa, întocmire; legea, sfinţenie; 
viaţa, bunăstare; rămânerea lui, veşnicie. Ah, veşnicie a lui 
Dumnezeu preaminunată! Veşnicie care nu trece, nu vine, nu 
înconjură împrejur, ci mai ales se numără şi se aseamănă 
împreună cu Dumnezeu şi se întinde împreună cu Dumnezeu în 
vecii nemărginiţi. Fiindcă, după cum este Acela de-a pururi 
nemişcat şi nepornit, însă şi toate le mişcă şi le porneşte, după 
acelaşi şi veşnicia rămâne nemişcată şi nepornită în veci, ca un 
punct sau ca o osie, că toate acestea le mişcă şi le porneşte şi 
totdeauna le întoarce, şi vremea, şi lumea ca o roată sau şi ca un 
glob. Şi pentru aceasta şi cuprinde în Sine veşnicia toată vremea, 
adică, şi cea trecută ca una ce a fost, şi pe cea ce este de faţă ca 
pe una ce este, şi pe cea ce va să vină, ca pe una ce are să fie. Nu 
se va afla niciodată acest fel de vreme încât să poată cineva să 
zică, cum că veşnicia aceea a trecut ca ziua cea de ieri, nici iarăşi 
să zică cum că atunci a fost, iar încă acum nu este: ci nici este ca 
legătura şi mersul de acum care stă de faţă, care trece ca într-o 
clipeală de ochi şi mai mult nu este. Nu va fi una ca aceasta, încât 
să socotească cineva cum că, după cum mai înainte n-a fost aşa şi 
acum nu este (căci lucrul cel ce va fi fireşte acum nu este de faţă, 
fiindcă înainte va să se facă: ci nici mai înainte n-a fost, însă va să 
fie după acestea şi în vremea viitoare ca ziua cea de mâine), ci 
veşnicia aceasta a lui Dumnezeu a fost fără de început, este fără 
de mijloc şi va să fie fără de sfârşit, fără de hotar împrejur, fără de 
sfârşit şi fără de margine. O, veacule cel mai dinainte şi mai de pe 
urmă! Sau ca să zic mai bine, nici dintâi, nici de pe urmă! Ca unul 
ce nici început n-ai luat, nici sfârşit nu vei lua. O, veacule 
neîmpărţite şi singuratice! Şi care eşti ca o zi numai. „Mai bună 
este o zi decât mii”. Cine poate să te laude după vrednicie, o, 


preafericită veşnicie? Tu eşti şi bătrână, şi tânără. Dar nu eşti mai 
înainte bătrână şi apoi tânără. Nici mai înainte tânără şi apoi 
bătrână. Mai ales că pentru aceasta eşti veche şi bătrână, pentru 
că eşti nouă şi întinereşti, şi pentru acesta eşti nouă, pentru că eşti 
veche. Bătrână şi veche eşti, o, veşnicie! Că totdeauna din început 
şi dintâi ai fost întinerind eşti fiindcă totdeauna tot aceeaşi eşti. Nu 
te sfârşeşti niciodată, o, veşnicie, dar nici nu încetezi. Nu te 
prefaci niciodată, nici nu te schimbi, înfloreşti în fiecare zi, creşti 
şi întinereşti în fiecare ceas, înverzeşti în fiecare minut, întinereşti 
totdeauna, iar mai ales şi pe toate de-a doua oară le înnoieşti. 
Către această veşnicie, dar, chem şi eu pe dragostea voastră, o, 
iubitorilor de veşnicie ortodocşi, către aceasta vă îndemn, aceasta 
o poftesc vouă tuturor de la Dumnezeu. Prin care se cuvine celui 
cu adevărat veşnic şi singur de-a pururea vecuitor şi 
nemărginitului Dumnezeu şi începutul şi mijlocul şi sfârşitul, slavă, 
cinste şi stăpânire în vecii vecilor. Amin. Dumnezeului Împreună- 
Săvârşitorul a toate bunătăţile, Celui în trei ipostasuri şi 
Nedespărţit slavă Ţie, slavă Ţie, slavă ie. 


Al Sfântului părintelui nostru Chiril, 
arhiepiscopul Alexandriei 


Cuvânt pentru ieşirea sufletului şi pentru a doua venire 


Mă înfricoşez de moarte că amară este. Mă înfricoşez de 
Gheena, că fără de sfârşit este. Mă spăimîntez de tartarul cel mai 
din afară, că nu are împărtăşire cu fierbinţeala. Mă îngrozesc de 
întuneric, că nu are împărtăşire cu lumina. Mă înfricoşez de 
viermele cel veninat că fără de sfârşit este. Mă înfricoşez de îngerii 
cei ce sunt rânduiţi la judecată, că nemilostivi sunt. Mă înfricoşez 
gândind de înfricoşatul şi nemitarnicul Divan al zilei aceleia, de 
Scaunul cel înfiorător, de Judecătorul cel nemitarnic. Mă înfricoşez 
de râul cel de foc care va să curgă pe dinaintea Scaunului aceluia, 
care va face sunet şi fierbe cu văpaie prea iute, mă înfricoşez de 
săbiile cele ascuţite, de pedepsele cele aspre şi groaznice. Mă 
înfricoşez de munca ceea ce nu are sfârşit. Mă spăimântez de 
negura cea fără de lumină. Mă înfricoşez de întunericul cel mai din 
afară. Mă înfricoşez de legăturile cele nedezlegate, de scrâşnirea 
dinţilor, de plângerea cea nemângâiată, de mustrările cele 
nescăpate. 

Că Judecătorul acela nimic nu are trebuinţă de pârâşi, nici de 


mărturii, nici de dovezi, nici de mustrări, nici de arătători. Ci câte 
am făcut şi am vorbit şi ne-am sfătuit le aduce în mijloc înaintea 
ochilor celor ce au greşit. 

Atunci nimeni nu este care să vină de faţă şi să ne răpească 
din pedeapsă şi din muncă. Nici tată, nici mamă, nici fiu, nici fiică, 
nici altcineva din rudenii, nici din vecini, nici prieten, nici ajutător, 
nici apărător, nici dare de bani, nici mulţimea bogăției, nici 
mulţimea stăpânirii. Ci toate acestea ca un praf în cenuşă s-au 
schimbat şi am rămas goi şi pustii de toate acelea. Şi numai singur 
acela care se judecă de la cele făcute de dânsul suferă hotărârea, 
care îl slobozeşte sau care îl osândeşte. 

Vai mie! Că ştiinţa mă mustră pe mine şi Scriptura care strigă 
şi mă învaţă să mă depărtez de pângăriciuni şi de toate lucrurile 
cele ce sunt pângărite. Vai mie, că pe Biserica trupului am stricat- 
o, şi pe Sfântul tău Duh l-am scârbit. O, Dumnezeule! Adevărate 
sunt lucrurile Tale şi dreaptă este judecata Ta, şi drepte sunt căile 
Tale şi neurmate judecăţile Tale. Pentru îndulcirea cea vremelnică 
a păcatului, fără de sfârşit mă muncesc. Dreaptă este judecata lui 
Dumnezeu. Am fost chemat şi n-am ascultat. Mă învăţam şi nu 
luam aminte. Mi se mărturisea mie, iar eu o luam în râs. Citindu- 
mi Dumnezeieştile cuvinte şi tâlcuindu-mi-le nu credeam. Ci în 
lenevire şi în trândăvire, şi în neîngrijire, şi în griji lumeşti, şi în 
răspândirile minţii, şi în tulburări, şi în furturi desfătându-mă şi 
ospătându-mă şi săltând şi bucurându-mă şi veselindu-mă am 
cheltuit anii mei şi lunile şi zilele în lucrurile cele vremelnice şi 
stricăcioase şi pământeşti ostenindu-mă şi trudindu-mă şi 
nevoindu-mă la lucruri lumeşti 

Nu luam în minte niciodată, nici nu socoteam ce fel de frică şi 
groază, şi luptă, şi nevoie, şi silnicie are sufletul când se desparte 
de trup. Că vin către noi oştiri şi puteri cereşti şi boierii puterilor 
celor potrivnice ai întunericului, ţiitorii răutăţii, mai-marii 
vameşilor, logofeţii lor şi luătorii de seamă ai văzduhului şi 
împreună cu dânşii diavolul cel ucigător de om, cel puternic întru 
răutate a cărui limbă este ca un brici ascuţit, pentru care zice 
Prorocul: „Săgeţțile puternicului sunt ascuţite cu cărbuni aprinşi”. 
Şi pândeşte ca un leu în culcuşul său, balaurul cel mare, cel 
depărtat de Dumnezeu. Iadul care-şi lărgeşte gura sa. Boierul 
stăpânitor al întunericului, cel ce are stăpânirea morţii şi cu 
oarecare chip ca unul ce ţine sufletul, aduce asupră-i şi socoteşte 
pe toate cele ce sunt lucrate întru mine, cu lucrul şi cu cuvântul, 
fărădelegile şi păcatele care sunt făcute întru cunoştinţă şi întru 
necunoştinţă, din tinereţe până în ziua sfârşitului care m-a ajuns. 

Deci cercându-le, care frică şi groază socoteşti că va avea 
sufletul în ziua aceea, văzând pe înfricoşaţii şi sălbaticii, şi 


neîmblânziţii, şi nemilostivii, şi nedomesticii demoni, care stau 
înaintea sufletului ca nişte arapi negri şi întunecaţi al cărora şi 
însuşi chipul singur este mai cumplit decât toată munca. Pe care 
văzându-i sufletul se tulbură, se îngrozeşte, se umple de durere şi 
de scârbă, se cutremură şi se strânge şi aleargă către Îngerii lui 
Dumnezeu. Deci, sufletul se ţine de sfinţii Ingeri, prin văzduh 
trecând şi înălțându-se, ajunge la vămile care păzesc suirea lui, şi-l 
ţine, şi opreşte pe sufletele care se suie. Că fiecare vamă din 
acelea cearcă pe ale sale păcate şi le aduce de faţă la sufletele 
acelea care trec. 

Vama grăirii de rău pe altul, a osândirii şi a clevetirii, cearcă 
păcatele câte prin gură şi prin limbă se fac, şi din minciună, şi din 
jurământ, din jurământ strâmb, şi din grăirea de deşertăciuni, şi 
din râs, şi din bârfire, şi din glume, şi din cuvinte deşarte, şi din 
îmbuibarea pântecelui, şi din reaua uneltire, şi din băutura de vin 
cu desfrânare, şi din râsurile cele fără măsură şi fără de cuviinţă, 
şi din sărutările cele necinstite şi necuvioase, şi din cântările cele 
curveşti. Iar sfinţii îngeri care povăţuiesc şi îl duc în sus pe suflet, 
aduc de faţă şi ei faptele bune câte prin gură şi prin limbă le-am 
grăit şi le-am săvârşit, rugăciuni, mulţumiri către Dumnezeu, 
Psalmi, cântări  Bisericeşti, laude  Dumnezeieşti, cântări 
duhovniceşti, citiri ale Scripturilor şi câte bunătăţi prin gură şi 
prin limbă am trimis lui Dumnezeu. 

La a doua vamă a duhurilor cele viclene, se cearcă vederea 
ochilor de duhurile cele viclene şi câte păcate sunt şi se fac din 
privirea şi vederea cea fără de cuviinţă, şi din iscodirea şi privirea 
cu patimă şi neînfrânată a feţelor cele frumoase şi din spălarea 
spre a se arăta frumos şi sulemenirea feţelor pe care mai mult o 
obişnuiesc femeile. 

A treia vamă este a auzirii şi primesc şi cearcă duhurile cele 
necurate câte păcate se fac prin o simţire ca aceasta. 

A patra vamă este a mirosirii, şi a bunei mirosiri şi miresme a 
unsorilor cu miresme, şi a mirosirii celei dulci şi frumoase, şi a 
spălării cu patimă spre a se arăta frumoase, şi a sulemenirii 
feţelor, că sulemenirea la două vămi se cearcă fiindcă se naşte din 
mândrie şi este prea mare păcat, pe care mai mult femeile cele 
curve o obişnuiesc şi care hrănesc multa şi neînfrânată patimă a 
curviei în sufletele lor. 

La a cincea vamă se cearcă de duhurile cele necurate câte 
păcate rele şi cumplite prin pipăirea mâinilor am făcut. 

Şi celelalte vămi ale răutăţii au vameşii cercători de păcatele 
zavistiei şi ale dorului celui curvesc, şi ale slavei deşarte, şi ale 
mândriei, ale amărăciunii şi ale urgiei, ale iuţimii şi ale mâniei, şi 
ale duşmăniei, şi ale pizmei; ale pârii şi ale curviei, şi ale 


preacurviei, şi ale malahiei, şi ale uciderii, şi ale otrăvirii, şi ale 
celorlalte fapte urâte lui Dumnezeu şi pângărite. Şi fiecare păcat 
din acestea pe care le-am numărat are vama sa şi cumpliţii 
cercători şi luători de seamă prea cu de-amănuntul din care pe 
fiecare câte una şi cu de-amănuntul în ceasul de acum nu ne este 
cu cuviinţă şi cu putinţă de a le povesti, în altă vreme le vom 
număra cu povestirea. Şi aşa de aici înainte fiecare patimă a 
sufletului şi tot păcatul pe ai săi vameşi îi are şi purtători de 
cuvinte. 

Deci, sufletul acestea, şi mai mari şi mai multe decât acestea 
văzând, care frică şi groază şi cutremur socoteşti că are până când 
va veni hotărârea? Măcar de s-ar şi face slobozenia lui, ceasul 
acesta este ceas de durere de primejdie şi de mult şi nemângâiat 
suspin, până ce ar vedea ce va fi ceea ce i se va întâmpla şi unde 
se va rândui a se duce. Că Dumnezeieştile puteri stau asupra feţei 
duhurilor celor necurate şi acestea aduc înainte faptele cele bune 
care s-au făcut de noi prin cuvinte şi prin lucruri, şi prin gânduri, 
şi prin înţelegeri. Sufletul gândeşte şi aşteaptă stând în mijloc cu 
frică şi cu groază până când din faptele lui şi din lucrurile şi din 
cuvintele lui sau osândindu-se se va lega, sau îndreptându-se se va 
slobozi. Că fiecare din ale sale păcate se leagă strâns cu lanţurile. 
Şi de s-ar afla vrednic, fiindcă a trăit în lume cu bună cinstire de 
Dumnezeu şi cu viaţă plăcută lui Dumnezeu a vieţuit îl iau pe el 
îngerii şi de aici fără de grijă fiind se duce având împreună călători 
pe sfintele puteri, după cum este scris. Că sălăşluirea tuturor celor 
ce se veselesc este întru Tine. Atunci se umple graiul ce zice: A 
fugit şi s-a depărtat de la dânşii durerea, scârba şi suspinarea. 
Atunci după ce se izbăveşte de duhurile cele viclene şi putrede şi 
înfricoşate se duce întru bucuria cea negrăită. 

Iar de se va afla sufletul că ar fi trăit în lume în lenevire şi 
negrijire de mântuirea sa, şi întru curvie, şi a murit nepocăit aude 
după înfricoşatul şi groaznicul acela glas: Să se lepede cel 
necredincios ca să nu vadă slava Domnului. Atunci îl apucă pe el 
zilele urgiei şi ale mâniei, şi ale scârbei, şi ale necazului, şi ale 
nevoii, şi ale strâmtorării, zilele întunericului şi ale negurii. Atunci 
lăsându-l pe dânsul sfinţii îngeri ai lui Dumnezeu îl iau pe dânsul 
arapii aceea demoni, şi bătându-l pe dânsul fără de milă, îl pogoară 
în pământ şi despărţindu-l în două pământul îl aruncă pe dânsul 
legat cu legături nedezlegate în pământ întunecat şi înnegurat în 
părţile cele mai de jos, în legăturile cele mai de dedesubt şi în 
temniţele Iadului. Unde sunt sufletele cele încuiate ale păcătoşilor, 
care din veac sunt adormiţi după cum zice fericitul Iov: „Duce-mă- 
voi în pământ întunecat şi înnegurat, în pământul veşnicului 
întuneric, unde nu este lumină, nici viaţă oamenilor muritori, ci 


Chinuire şi scârba veşnică, întristare nesfârşită şi plângere 
neîncetată scrâşnire dinţilor netăcută şi suspine neadormite”. 
Acolo totdeauna se aude vai, acolo strigă: vai mie! Şi nu este cela 
ce le ajută. Strigă şi nimeni nu este care să izbăvească. 

Nu-i este cu putinţă nimănui să povestească nevoia şi 
chinuirea aceea, nu-i este cu putinţă cuiva nici prin limbă a le 
spune chinurile şi durerile celor ce zac acolo şi se prăjesc în 
văpăile acelea şi pedepsele sufletelor celor ce sunt încuiate în acea 
prăpastie adâncă. Toată gura omului nu va putea să arate frica şi 
groaza aceea. Nici buze de om nu sunt care să poată spune 
primejdia şi plângerea lor. Suspină necurmat şi neîncetat, dar 
nimeni nu este care îi miluieşte. Strigă din adâncul inimii şi nu 
este nimeni care-i aude. Se tânguiesc şi nimeni nu este acolo care-i 
izbăveşte. Se plâng şi se jelesc, dar nu este nimeni care să se 
milostivească spre dânşii. 

Atunci unde este fala şi lauda lumii acesteia? Unde este slava 
deşartă, unde desfătarea, unde îndulcirea ei, unde este ospătarea? 
Unde nălucirea, unde odihna, unde podoaba, unde banii, unde 
bunul neam, unde este atunci frumuseţea şi veselia, unde bărbăţia 
trupului, unde frumusețea femeilor cea mincinoasă şi 
nefolositoare, unde este spoirea şi sulemenirea voastră o femeilor? 
Pe care o faceţi acum spre vătămarea sufletelor tinerilor şi spre 
veşnica voastră muncă, unde este şi podoaba voastră cu care vă 
împodobiţi acum spre veşnica muncă a sufletului vostru? O! Vai de 
voi cum o să vă ardeţi în focul nestins pentru sulemenirea voastră 
pe care o faceţi acum, bolind cu boala duhului celui rău al 
dracului, toată silinţa o faceţi împodobindu-vă ca să vă arătaţi 
frumoase pentru mândria şi pofta curviei celei multe pe care o 
hrăniţi întru voi, nelăsându-vă după cum v-a făcut Dumnezeu. 

Unde este atunci îndrăzneala, nesfiala şi neruşinarea? Unde 
este împodobirea hainelor, unde este dulceaţa păcatului cea 
necurată şi scârbelnică? Unde sunt aceia care obişnuiesc dulceaţa 
cea greţoasă a celor ce se culcă cu parte bărbătească, unde sunt 
aceia care se ung cu miruri şi cu unsori mirositoare şi se afumă cu 
mirosuri de aromate? Unde sunt cei ce beau vinul cu tambure şi cu 
alăute spre pierzarea sufletului lor, unde este defăimarea celor ce 
grăiesc întru nefrică? Unde este iubirea de argint şi iubirea de 
bani şi nemilostivirea ceea ce se face din ei, unde este atunci 
mândria cea fără de omenie care este decât toate păcatele mai 
greţoasă, şi care pe sine se socoteşte a fi ceva? Unde este atunci 
zadarnica şi deşarta slavă a oamenilor, unde este înverşunarea şi 
desfrânarea şi curvia, unde este stăpânirea şi puterea şi tirania? 
Unde este atunci împăratul, unde este domnul, unde este 
egumenul, unde sunt atunci cei ce se mândresc pentru stăpâniri, 


unde sunt atunci cei ce se fălesc pentru multa bogăţie? Şi pe 
săraci nu-i miluiesc şi-L. defăimează pe Dumnezeu care i-a făcut pe 
dânşii, unde sunt priveliştile şi ieşirile la vânaturi, unde sunt cei ce 
se mândresc şi cugetă cu cinste şi viețuiesc fără de grijă? Unde 
sunt hainele cele moi, aşternuturile cele moi de puf? Unde sunt 
zidirile cele înalte şi lărgimea cămărilor, unde sunt cei ce au trăit 
întru nefrică şi netemere? 

Atunci văzând se vor minuna şi se vor înfricoşa şi 
spăimântându-se se vor văita şi vor plânge, tulburându-se se vor 
clătina, groază îi va cuprinde pe ei şi chinuri ca ale celei ce naşte. 
Cu duh silnic se vor zdrobi şi se vor pierde cu veşnicele munci. 
Unde este atunci înţelepciunea înţelepţilor? Unde este frumoasa 
grăire a oratorilor şi meşteşugirile lor cele deşarte? Vai! S-au 
tulburat, s-au clătinat ca unul ce este beat şi toată înţelepciunea 
lor cu totul s-a înghiţit. Unde este înțeleptul, unde gramaticul, 
unde este cercetătorul veacului acestuia? 

O, fraţilor! Se cade să socotim ce vom fi noi ce vom da cuvânt 
cu mare cercare pentru fiecare faptă şi păcat pe care le-am făcut, 
ori mari, ori mici. Că până la cuvântul cel deşert pe care-l grăieşte 
cineva fără de treabă (adică glume şi râsuri şi vorbe deşarte) vom 
da răspuns dreptului Judecător. Ce se cade să fim noi în ceasul 
acela? 

lar de vom afla dar înaintea lui Dumnezeu ca să primim 
bucurie, să fim rânduiţi de-a dreapta Împăratului, ce fel se cade să 
fim noi în bucuria aceea negrăită, când va zice Impăratul 
împăraţilor drepţilor care stau de-a dreapta lui cu bucurie: Veniti, 
binecuvântaţii Tatălui Meu, de moşteniţi Împărăţia cea gătită vouă 
de la întemeierea lumii? Atunci vom moşteni acele bunătăţi pe 
care ochiul nu le-a văzut, urechea nu le-a auzit şi la inima omului 
nu s-au suit, acelea pe care le-a gătit Dumnezeu celor ce-L iubesc 
pe Dânsul. Atunci, dar, fără de grijă suntem, nu ne mai 
înspăimântăm de nicio spaimă. 

Ci să socotim acestea şi munca cea nesfârşită a păcătoşilor, 
când se vor aduce înlăuntru la Divanul cel înfricoşat, ce fel de 
ruşine îi va cuprinde pe ei înaintea Dreptului Judecător neavând 
cuvânt de răspundere. Ce fel de ruşine îi va apuca pe ei când se 
vor hotări să stea în părţile cele de-a stânga ale Împăratului. Ce fel 
de întuneric va cădea peste dânşii când va grăi către ei întru urgia 
Lui şi în mânia Lui îi va tulbura pe ei. Când va zice către ei: Duceţi- 
vă de la Mine, blestemaţilor, în focul cel veşnic, cel gătit diavolului 
şi îngerilor lui. 

Vai mie! Vai mie! Ce fel de scârbă şi chinuire, şi strâmtorare, 
şi frică, şi groază va primi duhul lor când se va face strigarea 
tuturor puterilor celor cereşti zicând: Întoarcă-se păcătoşii în iad. 


Ah! ah! Ce fel de glas vor striga plângând şi bocindu-se, şi 
tânguindu-se, blestemându-se, jelindu-se când se vor duce să se 
muncească cu amar în nesfârşiţii veci. 

Vai mie! Vai mie! Ce fel este locul acela, unde este plângerea 
şi scrâşnirea dinţilor, care se cheamă Tartar, de care şi însuşi 
diavolul se înfricoşează şi se cutremură. Ah! Ah! Ce fel este 
Gheena focului nestins, care arde şi nu luminează, învăpăiază şi nu 
preface în cenuşă. 

Vai mie! Vai mie! Ce fel este viermele cel neadormit şi 
otrăvitor? Ah! Ah! Cât de cumplit este întunericul cel mai din afară 
şi care de-a pururea rămâne. 

Vai mie! Vai mie! Cât sunt de nemilostivi şi de neîndurători 
îngerii aceea care sunt rânduiţi asupra muncilor. Că ocărăsc şi 
îngrozesc cumplit. Atunci cei care se muncesc strigă neîncetat şi 
cel ce îi mântuieşte nu este. Că striga-vor către Dumnezeu şi nu-i 
va auzi pe ei. 

Atunci vor cunoaşte, cum că toate cele zadarnice şi deşarte 
ale vieţii acesteia s-au dus de la ei, şi cele ce le păreau aici bune şi 
pline de veselie, mai amare decât fierea şi amărăciunea veninului li 
se vor părea şi afla atunci. Vai celor păcătoşi când drepţii vor sta 
de-a dreapta, şi aceia se vor amări. Când păcătoşii vor plânge şi 
drepţii se vor bucura. Când drepţii prăznuiesc şi păcătoşii se 
tânguiesc. Când drepţii vor fi în linişte şi păcătoşii în furtună şi în 
iarnă şi în primejdie. Ah celor păcătoşi, când drepţii se slăvesc şi 
aceia se osândesc. Ah celor păcătoşi, când drepţii se vor sătura de 
tot binele şi păcătoşii lipsiţi fiind vor suspina. Ah celor păcătoşi, 
când drepţii se fericesc şi aceia se ocărăsc. 

Cei drepţi vor fi în sfinţenie, iar cei păcătoşi întru aprindere şi 
în văpaie. Cei drepţi se laudă, iar cei păcătoşi se ticăloşesc. Cei 
drepţi în lăcaşurile sfinţilor, iar cei păcătoşi în surghiunie veşnică. 
Cei drepţi vor auzi graiul acesta: Veniţi, binecuvântaţii Tatălui 
Meu, de moşteniţi Impărăţia cea gătită vouă de la întemeierea 
lumii, iar cei păcătoşi vor auzi graiul acesta: Duceţi-vă de la Mine, 
blestemaţilor, în focul cel veşnic cel gătit diavolului şi îngerilor lui! 
Cei drepţi se vor duce în Rai, iar cei păcătoşi în focul cel nestins 
vor merge. Cei drepţi să se desfete, cei păcătoşi să se chinuiască. 
Cei drepţi dănţuiesc, cei păcătoşi se leagă. Cei drepţi cântă, cei 
păcătoşi plâng. Cei drepţi graiul acesta de trei ori: Sfânt, Sfânt, 
Sfânt, cei păcătoşi graiul cel de trei ori ticălos. Cei drepţi cântarea, 
cei păcătoşi prăpastia. Cei drepţi în sânurile lui Avraam, cei 
păcătoşi în fierberile lui Veliar. Cei drepţi în odihnă, cei păcătoşi în 
osândă. Cei drepţi se rourează, cei păcătoşi se învăpăiază în 
văpăile focului nestins. Cei drepţi se veselesc, cei păcătoşi de 
scârba lor se usucă. Cei drepţi se măresc, cei păcătoşi se topesc. 


Cei drepţi se înalţă, cei păcătoşi se smeresc. Cei drepţi se 
încălzesc, cei păcătoşi se înnegresc. Cei drepţi se satură de 
bunătăţile cele negrăite, cei păcătoşi se clatină şi se tulbură. 

Pe cei drepţi îi va hrăni privirea lui Dumnezeu, pe cei 
păcătoşi îi va scârbi privirea focului celui nestins. Cei drepţi sunt 
vase ale alegerii, cei păcătoşi sunt vase ale Gheenei. Cei drepţi 
sunt aur lămurit prin foc şi argint lămurit şi pietre de mult preţ, 
cei păcătoşi sunt lemne, trestie, fân şi arderea focului. Cei drepţi 
sunt grâu al Împărăției, cei păcătoşi sunt paie ale pierzării. Cei 
drepţi sunt sămânță aleasă, cei păcătoşi sunt neghine ale focului. 
Cei drepţi sunt sare dumnezeiască, cei păcătoşi sunt putoare şi rea 
împuţiciune. Cei drepţi sunt Biserici ale lui Dumnezeu neîntinate, 
cei păcătoşi sunt biserici ale dracilor pângărite. Cei drepţi în 
cămara cea de nuntă, cei păcătoşi în prăpastie nemărginită. Cei 
drepţi întru strălucirile cele luminate, cei păcătoşi în negura 
vârtejului vântului. Cei drepţi împreună cu îngerii, cei păcătoşi 
împreună cu dracii. Cei drepţi dănţuiesc împreună cu îngerii, cei 
păcătoşi plâng împreună cu dracii. Cei drepţi se desfată în mijlocul 
luminii, cei păcătoşi se chinuiesc în mijlocul întunericului. Cei 
drepţi se mângâie de Mângâietorul Duhul Adevărului, cei păcătoşi 
se muncesc împreună cu dracii. Cei drepţi stau înaintea Scaunului 
celui  Stăpânesc, cei păcătoşi stau înaintea  negurii celei 
întunecoase. Cei drepţi totdeauna privesc faţa lui Hristos, cei 
păcătoşi totdeauna stau înaintea feţei diavolului. Cei drepţi se 
învaţă taine de îngeri, cei păcătoşi se învaţă de draci. Cei drepţi 
rugăciune li aduc lui Dumnezeu, cei păcătoşi plâng neîncetat. Cei 
drepţi sus, cei păcătoşi jos, cei drepţi în Cer, iar cei păcătoşi în 
adâncul iadului. Cei drepţi în viaţa veşnică, cei păcătoşi în moartea 
pierzării. Cei drepţi în mâna Lui Dumnezeu, cei păcătoşi în locul 
diavolului. Cei drepţi împreună cu Dumnezeu, cei păcătoşi 
împreună cu Satana. 

Vai celor păcătoşi, când se despart de cei drepţi. Ah celor 
păcătoşi, când se bolesc şi se arată faptele lor şi li se arată 
sfaturile inimii lor. Vai celor păcătoşi, când învoirile şi unirile 
minţii cu păcatul li se mustră. Şi plecările, şi învoirile gândurilor 
celor viclene li se cumpănesc şi atârnă şi se pleacă în jos mintea şi 
gândurile cele rele. Ah celor păcătoşi, că se urăsc de sfinţii îngeri 
şi se îngreţoşează de dânşii sfinţii Mucenici. Vai celor păcătoşi, că 
se scot afară din cămara cea de nuntă! Ah de căinţa cea de atunci, 
vai de scârba şi necazul cel de atunci! Ah de nevoia cea de atunci! 
Vai de furtuna şi de viforul cel de atunci! 

Cumplită este aceasta a se despărţi de sfinţi, mai greu şi mai 
cumplit este aceasta a se despărţi de Dumnezeu. Necinstit este 
aceasta a se lega mâinile şi picioarele şi a se arunca în focul cel 


nestins, mai întristăcios este a se trimite în întunericul cel mai din 
afară cel înneguros şi purtător de noapte, a scrâşni cu dinţii şi a se 
topi. Greu este aceasta a se munci neîncetat, rău este a fi în văpaie 
cu totul şi a se arde limba ziua şi noaptea, fără de milostivire este 
aceasta, a cere o picătură de apă şi a nu lua, amar este a fi în foc 
ziua şi noaptea şi a striga neîncetat şi a nu se ajuta de nimeni. 
Neumblată şi necălcată este prăpastia şi nemăsurată este 
adâncimea, nescăpat este cel ce s-a încuiat acolo, neieşit afară 
este cel ce se ţine într-însa, de netrecut este zidul temniţei, 
nemilostivi păzitorii, întunecată este temniţa, nedezlegate sunt 
legăturile, nerupte sunt lanţurile, sălbatici şi neîmblânziţi slujitorii 
văpăii aceleia. 

Grele sunt coasele acelea, cele muncitoare, tari şi nerupte 
sunt unghiile. Aspre şi înfricoşate sunt vinele cele de bou, 
tulburătoare sunt păcurile şi mare sunet fac din fierbere, 
puturoasă este priveliştea, pline de cărbuni aprinşi sunt paturile 
acelea, nestinsă este văpaia, afumat şi puturos este viermele, fără 
de iertare este Divanul, necăutător în faţă este Judecătorul, fără de 
pricinuire este darea de răspuns, pestriţe sunt feţele puternicilor, 
lipsiţi sunt puternicii, săraci sunt împărații, proşti sunt înţelepţii, 
nebuni şi neprimitori de învăţătură sunt oratorii, fără de minte 
sunt bogaţii, neauzite sunt scrisorile de basme, arătate sunt 
plecările spre facere de rău ale făcătorilor de rele, luminate sunt 
meşteşugirile lacomilor, puturoasă este mirosirea iubitorilor de 
argint, arătată este meşteşugirea făţarnicilor, băutorii de vin şi 
beţiile lor stau înainte arătate, toate sunt goale şi descoperite 
înaintea lor. 

Vai celor păcătoşi că întinaţi şi scârnavi şi necuraţi sunt 
înaintea lui Dumnezeu. Cum s-au pângărit sufletele lor? Cum s-au 
umplut de putoare trupurile lor din neînfrânarea şi din curvia lor? 
Cum şi-au întinat trupurile şi şi-au pângărit sufletul şi n-au păzit 
haina sfântului Botez, cum fără de ruşine şi fără de obraz şi-au 
pângărit trupul şi sufletul cu băutura de vin şi cu beţia desfrânării 
şi a curviei, pe cămara cea împuţinată a pântecelui şi oalele burţii 
cu puţină mâncare şi cu înfrânarea nu şi-au învăţat? Ci pe bogăţia 
lor pântecelui au încredinţat-o, cu desfătare în noroi ca porcii 
tăvălindu-se, zilele şi anii i-au cheltuit risipindu-se cu mintea în 
gânduri spurcate şi curveşti şi în înţelegeri rele, în cuvinte deşarte 
şi în cântece moleşitoare şi curveşti. 

Cum şi-au schimbat inima lor cu orbirea neluând aminte 
unirea ce au făcut-o cu Hristos la Botez şi depărtarea de diavolul? 
Cum s-au abătut din calea cea dreaptă şi au umblat în întunericul 
necunoştinţei şi în somnul trândăvirii s-au dat şi în fundul Gheenei 
s-au afundat, cum s-au înstrăinat de lumina faptelor bune şi au 


iubit întunericul păcatului şi al căii celei largi şi desfătate şi al 
cărării celei rele? Cum şi-au uitat de venirea Domnului şi 
Dumnezeului şi Mântuitorului nostru lisus Hristos şi de multele şi 
neurmatele Lui faceri de bine? Curăţiţi fiind prin apa 
Dumnezeiescului Botez şi prin Duhul Sfânt şi împodobiţi fiind cu 
mirul veseliei, iar pentru o mică dulceaţă, pentru o poftă şi pentru 
o urâciune şi o scârbă desfrânată am lepădat aceste feluri şi atât 
de mari daruri şi am slujit duhului curviei şi al preacurviei? 

Ah celor ce au lăsat naşterea de fii şi au urmat dulceţilor 
lumii! Vai celor ce urmează întâlnirilor şi vorbirilor împreună a lor 
cu lumea! Ah celor ce iubesc întunericul păcatului. Vai celor ce au 
lăsat lumina adevărului. Vai celor ce se rătăcesc împrejur şi în 
noaptea păcatului. Vai celor ce au lăsat ziua conştiinţei de 
Dumnezeu. Ah celor ce s-au umplut de obişnuinţa rea a râsului. Vai 
femeilor celor ce se împodobesc cu feluri de feluri de podoabe şi 
îşi spoiesc cu sulemenirile feţele lor spre a răni sufletele tinerilor 
şi ale celor ce le vor vedea pe ele, spre împreunarea cu dânsele şi 
spre curvia necuratei desfrânări şi a poftei curviei lor celei multe 
şi neînfrânate, pe care o hrănesc în sufletele lor. Căci, cu adevărat, 
ele spre a plăcea celor ce le vor vedea pe ele se împodobesc şi 
plăcându-le să vină spre pofta lor. Mare păcat fac ticăloasele, tare 
le-a orbit diavolul. Vai lor! Focul de veci vor să moştenească, căci 
cursă diavolului se fac, că undiţă a diavolului este sulemenirea şi 
împodobirea hainelor. Vai lor că se fac unealtă diavolului spre a 
înşela sufletele tinerilor! Amar lor că vor să se prăjească în focul 
Gheenei împreună cu dracii cărora le-au slujit, spre a înşela 
sufletele! Mult greşesc cu aceasta şi mărimea acestui păcat singur 
Domnul a arătat-o zicând: Mai bine să-şi lege o piatră de moară de 
grumaz şi să se arunce în mare decât să smintească pe altul. Vai şi 
amar lor că se vor munci în lad şi vor arde în veci în focul cel 
nestins în vecii vecilor. 

Dar celor ce doresc şi caută şi vor să se mântuiască, urâtă 
este această faptă şi mare păcat pe care îl fac desfrânatele acelea 
spre a vâna sufletele privitorilor. 

Vai celor ce prihănesc şi defăimează în ceva pe altul. Vai 
celor ce nu ascultă sfătuirile şi se învoiesc cei făcători de lupte şi 
cu făcătorii de tulburări. Vai celor ce se jură pentru iubirea de 
dulceaţă. Vai celor ce se jură strâmb. Vai lacomilor cu pântecele al 
cărora Dumnezeu este pântecele. Vai celor ce se îmbată. 

Dar fericit este cela ce se defăimează pe sine şi se smereşte 
pentru Dumnezeu şi se defăimează şi se osândeşte. Unul ca acesta 
de la Dumnezeul cel înalt se înalţă şi de îngeri se laudă şi la 
judecată de-a stânga Judecătorului nu va sta. Fericit este omul 
acela care rabdă întru rugăciuni şi suferă în posturi, şi se bucură 


în privegheri, şi se luptă împotriva somnului, şi-l alungă pe el de la 
dânsul, şi îşi pleacă genunchii întru slobozenia lui Dumnezeu, şi îşi 
bate pieptul, şi îşi bate faţa, şi înalţă mâinile în sus, şi îşi ridică 
ochiul la cer către Domnul, şi gândeşte la Cela ce şade pe Scaunul 
slavei şi cearcă inimile, şi intră şi ispiteşte rărunchii. Că unul ca 
acesta va dobândi bunătăţile cele veşnice, şi fiu, şi frate, şi prieten, 
şi moştenitor al lui Dumnezeu se face. Faţa acestuia va străluci ca 
soarele în ziua Judecăţii, în care este Împărăţia cerurilor. 

Acela care iubeşte adevărul este prieten al lui Dumnezeu. lar 
cel ce iubeşte minciunile şi se îndeletniceşte în ele, se face prieten 
al dracilor şi cu ei împreună se va munci în focul cel veşnic. Acela 
care urăşte vicleşugul se izbăveşte de blestem. Cel ce rabdă 
ispitele ca un mărturisitor şi Mucenic se va încununa înaintea 
Divanului lui Hristos. Cel ce cârteşte şi bombăneşte şi se 
îngreuiază în primejdiile ce vin peste el şi în scârbele şi necazurile 
ce i se întâmplă se supără şi se scârbeşte şi huleşte, acesta s-a 
înşelat şi minte uşoară are. Cel blând şi blajin, şi domol, şi cugetă 
smerit de la Dumnezeu se laudă. Se fericeşte de îngeri, iar cel 
amărâtor şi arţăgos şi degrabă mânios blestemat este de la 
Dumnezeu, mâncarea acestuia este strugurul amărăciunii dracilor, 
iar vinul este mânia balaurului şi băutura este venin de aspidă 
nebunatică. 

Cei ce sunt curaţi cu inima, văd slava lui Dumnezeu. Iar cei ce 
sunt pângăriţi şi întinaţi în păcate şi în gânduri curveşti cu mintea 
petrec, privesc în faţă pe diavolul. Cei ce fac faptele cele rele şi 
gândesc cu mintea lucrurile cele necuvioase şi socotesc cele rele 
către aproapele se împiedică pe dânşii de la Dumnezeiasca 
împărtăşire. 

Acei ce poftesc lucrurile cele străine, pe ale lor le vând şi le 
pierd din mână. Cei iubitori de slava deşartă şi mândri şi care fac 
spre plăcerea oamenilor împreună cu diavolul se osândesc. Şi cei 
făţarnici împreună cu Satana se muncesc în focul iadului. Acei ce- 
şi hrănesc trupul afară de aceea ce-i este de trebuinţă, cu foame îl 
omoară pe suflet. Acei ce păcătuiesc întru cunoştinţă şi fără de 
vreo silă şi nu se pocăiesc cu cei necredincioşi şi păgâni se 
muncesc. Aceia care zic: să facem păcate la tinereţe şi la bătrâneţe 
ne vom pocăi, de draci se batjocoresc şi se înşală şi ca unii ce 
păcătuiesc de bunăvoie pocăinţa nu o vor dobândi şi la tinereţe de 
secera morţii vor fi seceraţi ca şi Amon, împăratul lui Israil, care a 
mâniat pe Dumnezeu pentru gândurile lui cele rele şi viclene şi 
pentru înțelegerile lui cele pângărite şi spurcate. Că cei ce zic: azi 
să facem păcate şi mâine ne vom pocăi, unii ca aceştia s-au făcut 
deşerţi în gândurile lor şi s-a întunecat inima lor cea nepricepută, 
şi ziua de astăzi au pierdut-o, şi trupul şi l-au stricat şi l-au 


pîngărit, şi sufletul l-au întinat, şi mintea au întunecat-o, şi 
gândirea au tulburat-o, şi ştiinţa au înnoroit-o, iar pe ziua de mâine 
n-au dobândit-o spre a se pocăi, că s-a dus şi a lipsit de la dânşii, 
că cei ce zic că se vor pocăi mâine şi astăzi să păcătuiască, s-au 
înşelat cu totul fiindcă pe ziua de mâine n-au ajuns-o. 

Că cei ce nu plâng pentru păcatul curviei ce l-au făcut şi cei 
ce nu se jelesc pentru noroiul şi tina preacurviei şi aceia ce nu se 
tânguiesc şi nu plâng pentru păcatul vrednic de fundul Gheenei al 
culcării cu parte bărbătească în care s-au afundat, şi cei ce nu 
plâng pentru malahie nu pot să se pocăiască din tot sufletul pentru 
păcatele ce au trecut şi s-au dus (adică le-au săvârşit mai demult) 
nici a îndrepta pe cele ce vor să vină (adică să pună început să nu 
mai păcătuiască mai mult). Că cei ce nu caută pe cele ce le-au 
pierdut şi pe cele ce le păzesc nu le-au câştigat. 

Aceia ce nu se ostenesc în sfătuire şi nu se trezesc în 
rugăciuni, se robesc de gândurile cele de ruşine şi curveşti, iar cei 
ce se robesc, slujesc obişnuinţei celei rele fără de voie şi nevrând, 
acei ce nu priveghează cu trezvire la cântarea de Psalmi se fură de 
vrăjmaşi. Cei ce nu priveghează în ascultarea Sfintelor Scripturi, ci 
se dau pe sine somnului şi trândăvirii, împreună cu cele cinci 
fecioare nebune se vor încuia afară de uşa cămării celei de nuntă a 
Mirelui. Aceia care leapădă armele postului, se împiedică de 
lăcomia pântecelui şi de păcatul preacurviei se ucid. Că acela ce 
face din pântece Dumnezeu şi-i slujeşte ca unui Dumnezeu şi cu 
închinătorii de idoli se va osândi. Cei ce nu păzesc poruncile lui 
Dumnezeu de draci se rănesc şi în Gheena focului nestins se 
osândesc. Cei ce se depărtează pe sine de Biserică şi de 
împărtăşire vrăjmaşii lui Dumnezeu se fac şi prieteni ai dracilor. 

Ruşineze-se eresurile ereticilor celor fără idee Dumnezeu, 
ascundă-se neamul necredincioşilor, să se piardă adunarea 
jidovilor, să li se astupe gura, când cel ce cearcă inimile şi 
rărunchii va şedea să judece pe toţi. Nu se va putea îmbrăca 
atunci lupul în piele de oaie, nici prăfuirea şi acoperirea lucrurilor 
nu va putea ascunde gândul cel dinlăuntru. Că nu-i este ceva 
ascuns celui ce judecă, ci toate goale şi descoperite stau înaintea 
Lui. 

Deci să tăbărâm împotriva patimilor trupeşti cu păzirea 
poruncilor lui Dumnezeu, să ne smerim gândurile şi cugetele slavei 
deşarte, să ne sculăm asupra diavolului la luptă, să dăm lumină 
ochilor la trezirea cea de gând, să adormim gândurile păcatului, să 
câştigăm rugăciune nerăspândită, minte trează şi deşteaptă, 
gândire ridicată la ceruri, ştiinţă curată, înfrânare nesfârşită, post 
nefăţarnic, dragoste neprimitoare de făţărie, păzire curată întru 
curăţie, feciorie neîntinată, smerenie nefăţarnică, cântare de 


Psalmi neîncetată, citire fără slavă deşartă, plecare de genunchi 
fără de mândrie, rugăciune necurmată, viaţă curată, cuvânt 
adevărat, primire de străini fără de cârtire, răbdare bineplăcută lui 
Dumnezeu, milostenie fără cercare şi ispitire. 

Să alungăm mânia şi iuţeala de la noi, urgia s-o îndepărtăm, 
negrijirea s-o cercăm, mânia s-o ucidem, scârba s-o veştejim, 
iubirea de argint s-o uscăm. 

Să nu ne temem de moartea cea de obşte, de secerătoarea 
neamului oamenilor, ci de pierzătorul oamenilor, că moartea nu 
este chiar aceea ce desparte sufletul de trup, ci aceea ce 
desparte sufletul de Dumnezeu. Dumnezeu este viaţă, iar cel ce 
s-a despărţit de viaţă a murit ca unul ce a lepădat viaţa cea 
trăitoare în Dumnezeu, şi fiindcă moartea este diavolul, tatăl 
morţii stă ca un împotrivă luptător tare înarmat ca să ne dea 
război nouă în sfintele zile şi să ne arunce jos şi să zică: I-am biruit 
pe ostaşii lui Hristos, arătându-ne în somn frumuseţe de femei, şi 
de auzire i-am spânzurat pe dânşii, fiindcă i-am îngropat în slava 
deşartă şi în lăcomia pântecelui, le-am răpit podoaba faptelor celor 
bune şi împiedicându-i cu poftele şi pornindu-i la băutura de vin i- 
am împins şi i-am aruncat în prăpastia curviei. 

Ia să nu-i bucurăm pe necuraţii draci, pentru că Dumnezeul 
nostru este mântuitor al tuturor şi pierzător al dracilor. Dar fiindcă 
şi noi suntem împleticiţi cu trupul şi suntem supuşi morţii, să ne 
luptăm cu vitejie ca să-i biruim pe necuraţii draci. Că de vom avea 
în inima noastră frica, şi aducerea aminte de moarte vom purta-o 
în suflet, deşi toţi dracii se vor într-arma împotriva noastră, noi 
luptându-ne cu bărbăţie ca nişte viteji războinici ne vor afla pe noi 
ca un zid, pentru că Dumnezeul nostru este cu noi. Că Lui se 
cuvine slava, cinstea şi închinăciunea şi stăpânirea în vecii vecilor. 
Amin. 


SFÂRŞIT şi DUMNEZEULUI NOSTRU SLAVĂ! 


Stihuri 


După cum soarele a privi nu poate 
Ca să lumineze văile şi adâncurile toate. 
Ci rămân sub umbră multe ascunse, 
Ca sub nişte perdele de dânsul neajunse, 


Aşa şi diortositorul din ochi trece 
Neputând spre toată slova să se plece. 

Slova sub perdeaua ochiului se ascunde 
Care cu vederea nu se poate pătrunde. 


Şi aşa rămâne greşeala în carte, 
Că eu de îngeri sunt departe. 

A fi fără de greşeală nu se poate. 
Că om fiind eu muritor 

N-am putut a fi negreşitor. 


Aşadar, cad şi rog pe tot cititorul, 
Ca să fiu crezut şi iertat eu, diortositorul. 

Şi unde am greşit, ca un om cea nu greşi nu se poate, 
Cu duh de blândeţe să se îndrepte toate, 


Aducându-şi aminte că om fiind a nu greşi nu se poate. 
Şi să mi se creadă osteneala mea cea multă, 
Pe care o am suferit cu răbdare multă. 


RAFAIL, 
Smerit Monah din 
Sfânta Mănăstire a Neamţului. 


Despre purtarea bărbii 


CAPITOLUL I 

Creştinii ortodocşi, urmând pilda Mântuitorului lisus Hristos, 
a sfinţilor Apostoli şi a tuturor sfinţilor erei apostolice şi patristice 
au purtat şi poartă chipul bărbătesc ce li l-a dat Dumnezeu. Dar 
papistaşii şi ceilalţi eretici şi sectari care îşi rad bărbile şi 
mustăţile - asemănându-se scapeţilor şi femeilor - cui urmează şi 
cui se aseamănă? 

Iată o întrebare care pune în încurcătură pe mulţi creştini ai 
acestor vremuri moderne. Pentru omul civilizaţiei moderne 
întrebarea aceasta se pare a fi de prisos, un fel de basm netrebnic. 
Nu este tot aşa însă şi pentru creştinii ortodocşi, care se silesc pe 
toate căile să se apropie cât mai mult de Preasfântul Dumnezeu. 

Să urmărim mai de aproape această chestiune de o mare 
importanţă duhovnicească, nu după învăţăturile seci şi filosofiile 
civilizaţiei moderne (Col. 2, 6, Ier. 29, 8-9, Efes. 5, 6) care au adus 
această beznă întunecoasă a imoralităţilor (Rom. 6, 21), 2 Tim. 3, 
1-9, Gal. 5, 19-21), ci după cuvântul lui Dumnezeu (Mt. 4, 4), viu şi 
lucrător, care întotdeauna a dat şi dă viaţă lumii. Să cercetăm, 
deci. 

Diavolul foloseşte toate mijloacele lui infernale pentru a ne 
dezbrăca de toate Darurile care ne arată „după Chipul şi 
asemănarea lui Dumnezeu” şi vrea să ne ucidă sufletele cu păcate 
pornind de la păcatul mândriei ca să mergem în iad. 

Dumnezeu a făcut toate făpturile văzute şi nevăzute, le-a 
adus dintru neființă la fiinţă, chiar de aceea este şi se numeşte 
Dumnezeu, pentru că a făcut ceea ce nimeni în afară de El n-a mai 
făcut. În ziua a şasea, după ce a făcut Dumnezeu vitele, târâtoarele 
şi fiarele sălbatice, mai pe urmă l-a creat pe om. Chiar de aceea 
poate se şi întâmplă că oamenii care se depărtează de Dumnezeu 
şi de împlinirea voii Lui, trăiesc ca şi vitele, se târăsc în noroiul 
patimilor josnice ca şi târâtoarele şi se sfâşie ca fiarele sălbatice. 
„Omul în cinste fiind n-a priceput; alăturatu-s-a cu dobitoacele cele 
fără de minte şi s-a asemănat lor” (Ps. 48, 12-21). Pe toate 
celelalte făpturi le-a făcut Dumnezeu numai cu cuvântul, pe om 
însă l-a făcut altfel. 

„Să facem om, după chipul şi asemănarea Noastră, ca să 
stăpânească peste peştii mării, păsările cerului, peste vite, peste 
tot pământul şi peste toate târâtoarele care se mişcă pe pământ. 
Dumnezeu a făcut pe om după chipul Său l-a făcut după chipul lui 
Dumnezeu: bărbat şi femeie i-a făcut pe ei” (Fac. 1, 26—27). 

Pentru deosebirea bărbatului de femeie, Dumnezeu, în 
înţelepciunea Sa, i-a dat bărbatului podoaba bărbătească. Pe lângă 


acoperământul capului cu păr - cum are şi femeia - i-a dat şi 
podoaba bărbătească „barbă şi mustăţi”, pe care femeii nu i le-a 
dat - spre deosebire de bărbatul său, şi ceea ce nu i-a dat atunci nu 
are nici până astăzi şi nu va avea cât va fi lumea. 

Dumnezeu este Duh, nevăzut de oameni şi nemărginit, dar 
uneori S-a arătat oamenilor făcuţi de El, „după chipul şi 
asemănarea Sa”, tot în chip omenesc, în chipul şi asemănarea 
bărbatului desăvârşit. 

Dumnezeu Tatăl se pictează în chipul unui bătrân, nu cu 
mustăţile şi barba rase ca preoţii catolici şi ca sectarii eretici şi ca 
unii bătrâni ai acestor vremuri întunecate, ci cu podoaba 
bărbătească, barbă albă, arătând vechimea veşniciei potrivit 
cuvintelor lui Daniil: „Văzut-am până s-au pus scaunele şi a şezut 
Cel vechi de zile - a Căruia îmbrăcăminte era albă ca zăpada, şi 
perii capului Său erau ca nişte lână curată” (Dan. 7, 9, 13, 23). 


CAPITOLUL II. Bărbaţii sfinţi ai Vechiului Testament nu şi- 
au ras barba şi mustăţile. 

Citind cărţile Scripturii vedem că bărbaţii cei vechi nu şi-au 
ras barba şi mustăţile, credincioşi cuvintelor lui Dumnezeu: „Să 
facem om după chipul şi asemănarea Noastră”, respectând şi 
arătările  dumnezeieşti şi-au păstrat chipul lor de bărbaţi 
desăvârşiţi. Cercetând n-am aflat nicăieri ca bărbaţii plăcuţi lui 
Dumnezeu: Adam, Set, Noe, Melchisedec, Avraam, Isaac, Iacov, cei 
12 Patriarhi, lov, Moise, Aaron, Isus Navi, Samson, Samuil, David, 
Solomon, Ilie, Elisei, Iona, Isaia, Ieremia, Daniil... loan Botezătorul 
şi alţi proroci să-şi fi ras podoaba lor bărbătească, pe care le-a dat- 
o Dumnezeu, ca să se facă şi ei după moda lumii păgâne de atunci, 
care îşi rădea capul, barba şi mustăţile pentru că nu-L cunoşteau 
pe Dumnezeu. Noe întrebuința fierul ascuţit pentru a-i jertfi lui 
Dumnezeu animale şi păsări. La fel Avraam pentru a-i jertfi lui 
Dumnezeu din animalele sale. Ei foloseau cuțitul nu pentru a-şi 
rade bărbile. 

La evrei, a-şi rade cineva barba şi mustăţile era cea mai 
mare batjocură, căci astfel de bărbaţi, prin dezbrăcarea de 
podoaba bărbătească, erau înjosiţi şi puşi în rândul femeilor. Când 
solii lui David s-au întors batjocoriţi cu bărbile rase şi cu hainele 
tăiate până la şolduri, de către Amon şi boierii lui, David auzind s-a 
umplut de ruşine şi de amărăciune şi a trimis înaintea lor să le 
spună: „Rămâneţi în Ierihon până ce vă va creşte barba, şi apoi să 
veniţi şi să intraţi în Ierusalim” (Cronici, I, cap. 19, 1-5). 

Podoaba pe care ne-a lăsat-o nouă Dumnezeu, la bărbaţi, 
care suntem slava lui Dumnezeu (I Cor. 11, 7), suntem datori a o 
păstra şi purta cu vrednicie după voia Lui, iar nu să o radem şi să o 


lepădăm la gunoi ca păgânii, după cum fac fiii veacului acestuia. 


CAPITOLUL III. Nici urmaşii Mântuitorului nostru lisus 
Hristos nu şi-au ras podoaba bărbătească cum fac fiii veacului 
acestuia. 

Ce fericiţi suntem noi creştinii de astăzi, care în Sfintele 
Biserici şi în casele noastre avem chipul Mântuitorului lisus 
Hristos, al Sf. Apostoli, ale Sfinţilor Părinţi şi mărturisitori pictate 
pe sfintele Icoane. Dacă moşii şi strămoşii noştri ar fi fost aşa de 
ticăloşi ca unii creştini de azi, care se leapădă de Biserica ortodoxă 
mergând la secte, apoi ar fi fost vai de noi şi de urmaşii noştri. 
Strămoşii noştri au ţinut cu sfinţenie la Icoane, ei citeau în Icoane, 
neştiind carte vieţile sfinţilor. Sfintele Icoane au fost conlucrătoare 
cu Scriptura şi cu Dumnezeieştile Dogme spre a zidi credinţa cea 
ortodoxă. Rar se găseau atunci dintre ei care ştiau citi şi scrie. 
Când luăm la rând sfintele Icoane de la Facerea lumii până la Sf. 
loan Botezătorul şi de la Naşterea lui lisus şi până azi, putem 
înţelege Sfânta Scriptură mult mai bine decât atunci când nu le-am 
avea, cum nu le au rătăciţii de sectari, care şi pentru aceasta se 
rătăcesc mult. 

O dovadă vie despre păstrarea sfintelor Icoane din timpuri 
vechi o avem de la Eusebiu, care ne spune că în oraşul Cezareea 
lui Filip, pe care fenicienii îl numeau „PANEADA”, s-a ridicat un 
monument în cinstea Mântuitorului, de către femeia bolnavă de 12 
ani de scurgerea sângelui, pe care El o vindecase, „înaintea casei 
şi a uşii femeii vindecată de curgerea sângelui de către 
Mântuitorul - zice Eusebiu (anul 267-340 d. Hs.) este şi un 
monument ridicat în urma vindecării şi recunoştinţei sale. 
Monumentul este în forma unei columne de bronz care susţine 
două chipuri: unul este al unei femei care se roagă cu mâinile 
întinse, iar celălalt este al Mântuitorului, Care stă în picioare 
îmbrăcat cu o haină lungă şi care întinde mâna către acea femeie. 
La picioarele monumentului creşte o plantă necunoscută, ce se 
înalţă până la ceaprazul hainei Sale, şi care vindecă tot felul de 
boli. Am văzut eu însumi această statuie, şi nu trebuie a se mira 
cineva dacă păgânii au consacrat astfel memoria binefacerilor ce 
le-au primit ei de la Mântuitorul. Acesta era obiceiul lor de a lăsa 
posterităţii aceste semne de recunoştinţă a lor către cei ce-i 
îndatoraseră şi am văzut mulţime de Icoane de ale Mântuitorului, 
ale lui Petru şi ale lui Pavel care s-au păstrat astfel până în timpul 
nostru”. (Eusebiu, episcop de Cezareea). 

Istoricul Sozomen arăta la rândul său că în zilele lui Iulian 
Apostatul, păgânii au surpat acest monument, iar creştinii 
adunând rămăşiţele lui, le-au adus în Biserică, iar istoricul 


Filostorg completând pe Sozomen zice că creştinii au pus 
rămăşiţele monumentului în „diaconicul Bisericii”. 

Prin Icoane vedem că toţi sfinţii şi-au păstrat barba şi părul 
aşa cum le-a lăsat Dumnezeu lor prin creaţie. Sfinţii niciodată nu 
şi-au schimonosit chipul lor prin raderea bărbii. De suntem urmaşi 
ai sfinţilor ne vom păstra bărbile şi mustăţile ca şi ei. 


CAPITOLUL IV. Dumnezeu le-a dat poruncă bărbaţilor să 
nu-şi radă barba şi mustăţile, adică să nu-şi lepede podoaba 
bărbătească. 

Dumnezeu, cinstindu-l pe bărbat mai mult decât pe femeie, 
i-a dat lui podoabă dumnezeiască. Dumnezeu porunceşte: „Să nu 
vă tăiaţi colţurile părului şi să nu-ţi razi colţurile bărbii (Levitic, 
19, 27). Şi a zis Domnul lui Moise: Vorbeşte Preoţilor lui Aaron ... 
capul să nu vă radeţi, nici să vă retezaţi barba, nici să vă faceţi 
tăieturi pe trup pentru morţi. Sfinţi să fie Dumnezeului lor...” (Lev. 
21, 5-6). Dumnezeu le-a dat evreilor poruncă cu privire şi la părul 
capului lor. Aşezând rânduiala Nazireatului i-a zis Dumnezeu lui 
Moise „În toate zilele curăţeniei lui, brici să nu se suie pe capul lui, 
până ce se vor împlini zilele, care s-a făgăduit Domnului, sfânt va fi 
lăsând să-i crească în plete părul capului lui” (Num. 6, 5). 

Samson, înşelat de o femeie, îşi taie părul zicând „Brici nu s- 
a atins de capul meu, că sfânt al lui Dumnezeu sunt eu din 
pântecele maicii mele, şi de mă voi rade, se va depărta de la mine 
tăria mea, şi voi fi ca ceilalţi oameni.” (Jud. 13, 16). Şi mama lui 
Samuil făgăduieşte că de va avea un copil nu se va atinge brici de 
capul lui. 


CAPITOLUL. V. Cei ce-şi rad bărbile sunt ameninţaţi cu 
pedeapsa lui Dumnezeu. 

„Vine mânia lui Dumnezeu peste fiii neascultării” (Mt. 24, 1- 
35). Azi mânia lui Dumnezeu peste omenire vine pentru păcatele 
ei. 

Bărbaţii trăiesc în fărădelegi, iar femeile îşi strică acel chip 
dat de Dumnezeu. Femeile sunt după spusa Pidalionului 
„Purtătoare de faţă diavolească şi de chip satanicesc” (Vezi Can. 
96, Sin 6 Ec., pag. 206). Dumnezeu ne cheamă să ne lăsăm aşa 
cum ne-a creat El, bărbaţii să poarte barba şi mustăţile, iar femeile 
să poarte părul capului aşa lung cum l-a avut Eva la creaţie. 

Numai cei pedepsiţi de Dumnezeu îşi rădeau capetele, 
bărbile şi mustăţile ca semn prevestitor al urgiei Dumnezeieşti 
care a venit asupra lor. Unde vedem noi oare oameni lăsaţi după 
chipul şi asemănarea lui Dumnezeu? Azi îi vedem pe la mănăstiri 
pe călugări şi pe la oraşe pe oamenii care poartă barbă, mustăţi şi 


păr în exterior, iar în interior au credinţa ortodoxă. Noi trebuie să 
ascultăm de Dumnezeu să ne lăsăm aşa cum ne-a creat El, cu 
barbă cu mustăţi, cu păr podoaba noastră şi trebuie să trăim şi în 
interior aşa cum ne porunceşte El. Degeaba avem interiorul nostru 
după lege, dacă nu se vede şi în exterior păstrarea poruncii lui 
Dumnezeu. Haideţi să privim la sfinţi cum au purtat ei chipul lui 
Dumnezeu, de au avut ei barbă să avem şi noi, de au avut mustăţi 
să avem şi noi, dacă ei au trăit sfânt să trăim şi noi ca şi ei şi apoi 
ne vom întâlni cu ei la rai. Femeile trebuie să umble ca şi Maica 
Domnului şi ca femeile sfinte ce sunt trecute în Calendarul 
Bisericii noastre ortodoxe. Facă Mântuitorul să ne vedem la Rai cu 
toţi împodobiţi ca şi sfinţii, cu exteriorul şi cu interiorul. Amin. 


Diacon Gh. Băbuţ 

